
IN MEMORIAM 


ALE HANDRU UNGUREANU 


(1957 — 2004) 


unde nu putea proceda altfel, se ajuta cu patul armei laser, înjura, ba chiar într-un 

rând îi trecuse prin cap să dezamorseze o grenadă. Se abținuse însă. Pedgre, marele 
soare verde, încă nu se ridicase deasupra orizontului. Toată noaptea plouase şi aerul se 
încărcase de umezeală. Nori roşietici, răsuciți de către turbioanele gigantice de mare altitudine, 
se încolăceau de la marginile cerului spre zenit. Feţele oamenilor împrumutau culoarea cerului, 
umplându-se de roşu ca de o mare ruşine. Până şi albul ochilor părea mânjit de sânge 
fosforescent. Toată lumea aceea se îndrepta către terenul de lansare, improvizat în marginea 
oraşului. Acolo era ultimul loc de pe Herbwue unde se făceau evacuări. Toate mijloacele de zbor, 
care funcționau cât de cât, fuseseră mobilizate în acest scop. Nimeni nu mai stătea să aleagă 
între graviplane şi rachetele cu propilen folosite de primii colonişti sosiți pe Herbwue acum trei 
ani. Naizo zâmbi, aducându-şi aminte de o poantă, lansată de un locotenent de la dispecerat: 
„Dacă măturile ar fi bune pentru zboruri circumherbwuene, atunci cerul s-ar umple de oameni 
călare.” 

— Da de ce mă îmbrânceşti aşa de tare, maică? 


N îşi făcea loc, împingând cu coatele mulțimea încăpățânată de colonişti. Acolo 

Bătrânica prin care Naizo încercase să treacă de parcă nu ar fi existat se dovedea a avea 
consistență materială şi, în plus, era foarte rea de gură. Cineva îl gratulă cu apelativul „puşcaş 
împuţit”, ceea ce îl făcu pe Naizo să încerce din nou tentaţia de a curăța toată adunătura de 
civili sclifosiți. Chiar în clipa următoare, o rachetă atinsă de raza unui tun gamatrasor explodă 
deasupra lor. Cu un gest reflex, Naizo îşi trase gluga mantalei antineutrinice pe cap. Peste mai 
puţin de un minut, din cer începură să curgă, peste oraş, picături fierbinți de metal, mărunte, 
dar periculoase. Civilii atinşi țipau ca din gură de şarpe. Scâpând neatins, Naizo îşi dădu seamă 
că încerca chiar o satisfacție răutăcioasă. Deoarece aveau acelaşi țel, desprinderea de pe 
Herbwue - înainte ca trupele de Joko să facă inutilizabil ultimul cosmodrom aflat sub controlul 
federației, simțea în civili nişte concurenți sâcâitori. 

— Hei, sergent, unde fugi? Cel care îl interpelase era un tip mic, cu o cicatrice sub ochiul 
drept. Ţi-e frică să nu te pună Joko la clocit ouă? 

Făcea aluzie la faptul că herbwuenii, apelaţi şi Joko după numele iniţiatorului insurecției 
locale, erau ovipari, un soi de reptile reci şi inteligente, care obişnuiau să captureze animale cu 
sânge cald şi să le paralizeze în vederea clocitului. Deşi tipul aruncase o vorbă la întâmplare, cu 
greu ar fi putut găsi ceva mai bun pentru a-l scoate din sărite. O clipă, Naizo se gândi chiar să-i 
bage patul puştii pe gât. Făcu gestul ridicării armei deasupra capului. Cu siguranță, dacă ar fi 
apucat să-şi țină limba destul de bine în gură, ar fi rămas în cel mai bun caz fără dinți. Peduu, 
soarele roşu, făcea ca mâinile sale, ridicate deasupra capului, să se umple parcă de sângele 
celuilalt. Dacă ar fi fost sânge de Joko, nu i-ar fi păsat, de altfel Joko aveau sângele verde, se 
închinau la Pedgra, marele soare verde. Renunţă, înghițind în sec. 

— Ne vom întoarce pe Herbwue, pronunţă el propoziția care era sloganul trâmbițat pe toate 
drumurile de către agenții secției de psihodirijare a maselor. De fapt, era începutul unui cântec, 
„Ne vom întoarce pe Herbwue/ Ne vom ridica la cer, vom aştepta,/ Vom cobori din cer/ Ne vom 
întoarce pe Herbwue...” Tipul îşi consumase resursele de acuzator civil al forțelor armate sau se 
lăsase convins de promisiunea reîntoarcerii, în orice caz nu mai insistă, decizie foarte inspirată 
pentru menţinerea în bună stare a danturii sale, fiindcă Naizo era cunoscut în batalionul 3 
diversiuni meteorologice pentru firea sa impulsivă. 

Prezenţa sa în mijlocul civililor nu era perfect regulamentară şi Naizo îşi aduse aminte de 
acest lucru în momentul când zări salopetele albastre ale celor de la Controlul Spaţiului 
despicând mulțimea în lungul străzii. Erau încă departe, dar el nu-şi făcea iluzii. Tipi ca el se 
autoconstituiseră într-o pradă foarte căutată. Un dezertor era o parte din marea înfrângere pe 
care te puteai răzbuna fără mustrări de conştiinţă. Din cauza lui şi a unora ca el se întâmplase 
ceea ce se întâmplase. 

Îşi roti privirile, căutând o soluţie. Jindui pentru câteva momente la o legătură de boarfe 
purtată pe umăr de un robot tras în lungul şuvoiului uman de către o fetița ce nu avea mai 
mult de zece ani. Se surprinse reflectând la faptul că gândea folosind expresii furate de la 
diverse persoane, pe care le cunoscuse mai mult sau mai puțin bine. Robotul „nu era chiar din 
ultima generaţie” şi „nu se afla în cea mai fericită stare tehnică” (modalități de exprimare 
eufemistică folosite cu pasiune de o mătuşa care, la ora aceea, putea fi foarte bine „chiar şi 
decedată”), iar fetița nu s-ar fi supărat dacă „ar fi împrumutat un brav combatant în retragere” 
(formulă des folosită de fostul comandant de batalion al lui Naizo, un om foarte descurcăreț, 
până în clipa decesului propriu, pe care nu ştiuse „să-l evite cu destulă pricepere”). Hainele i-ar 
fi permis o deghizare rapidă, dar, din păcate, superficială. Cu siguranţă, nu ar fi izbutit să 
păcălească analizorul de fizionomii cu care era dotată fiecare patrulă. În orice caz, ar fi fost 
riscant. 

Se decise că era mai bine să amâne, deocamdată, momentul confruntării. Se sprijini cu mâna 
dreaptă de umerii destul de solizi ai unei femei cu părul roşcat şi îşi luă avânt sărind peste 
gardul de lângă... Atinse pâmântul pe umărul stâng, ceea ce dovedea că îşi însuşise la vremea 
potrivită nişte lecţii folositoare, dar căzuse un pic prea de sus şi îi trebui aproape un minut 
până să-şi revină. Constată cu neplăcere că se afla întins în mijlocul unor straturi de agonii — 
plante indigene care se hrănesc cu cadavre descompuse de lumina verde a lui Pedgre, marele 

soare verde. Naizo trebui să frângă lujerele a vreo trei-patru îndrăznețe, care se cam grăbiseră 
întinzându-şi spre el corolele cu dințişori mici, dar ascuțiți. Ridicându-se în picioare, mai simți 
chiar nevoia de a le zdrobi sub talpă. „V-aţi cam grăbit, drăguțelor. Ne vom întoarce pe 
Herbwue”, începuse în gând şi apoi se oprise, considerând că era cazul să se concentreze 
asupra căii ce o avea de urmat. 

leşi dintre straturi, ocoli un tufiş ale cărui frunze vibrau puternic, scoțând un fel de zumzăit 
amenințător şi se pomeni față în față cu stăpânul casei, care stătea tolănit într-un hamac 
susținut în aer de gravomeții fixaţi cu şnururi la capete. Acesta, auzindu-i paşii, întoarse capul 
spre el, tresări văzându-l, apoi zgâlțâi hamacul pentru a-i imprima o mişcare de balans şi sări. 
Câteva secunde se priviră nemişcaţi. Naizo fu impresionat de statura lui impunătoare -— tipul era 
mai înalt decât el cu un cap şi jumătate —, de părul perfect alb, ce încadra o figură cu trăsături 
ferme, exprimând voință şi hotărâre de nestrămutat, dar mai ales de uniforma acestuia cu 
însemnele gradului de samiral. După vârstă, părea a fi depăşit serviciul activ, însă reflexele 
condiționate ale lui Naizo se dovediră mai rapide şi, înainte de a-şi termina raționamentele, se 
aplecă în față salutând. Se auzi sunetul scos de un minuscul dispozitiv electronic (bip-bip-bap- 
bap - formulă introductivă de salut) şi, în acelaşi timp, pe umeri îi pâlpâiră scurt luminițele cu 
însemnul gradului de sergent. Răcni din fundul gâtlejului: 

— Trăiți domnule samiral, sunt sergentul Naizo, batalionul 3 diversiuni meteorologice şi m- 
am prezentat la ordinele dumneavoastră. 

Apoi încremeni în poziție de drepți, aşteptând să vadă efectul spuselor sale pline de tupeu. 
Atenţia îi era distrasă de bâzâitul tufişului din spatele său. Se chinuia să-şi aducă aminte dacă 
în cei cinci ani de când lupta pe Herbwue mai întâlnise un asemenea specimen. Probabil că nu. 
Era posibil ca tufişul să nici nu fie o plantă indigenă. Momentul de aşteptare se prelungea. 
Înghiți în sec, pentru că Pedgre se ridicase binişor deasupra orizontului şi începuse să 
dogorească. Într-un târziu, tocmai când Naizo ajunsese la întrebarea: „Oare ştie să vorbească — 
şi dacă ştie, poate?”, samiralul spuse cu cea mai serioasă voce: 

— Să creşti mare. 

Naizo avu impresia că nu a auzit bine. Evită însă orice comentariu. Îi era sete, foarte sete. 
Rememoră scurt momentul intrării în luptă a unui lansator meteostatic. Din ţeava turbinei 
țâşneau spre cer forme prelungi de abur supracondensat. Aerul era încărcat de umezeală şi 
electricitate. Zigzagul rămuros al fulgerelor crăpa bolta după linii exacte, începând întotdeauna 
dintr-un punct situat cu precizie, chiar pe axa lansatorului. În funcţie de unghiul sub care 
fuseseră creaţi norii de iniţializare numărau în gând până ce tunetul elibera ploaia. În general, 
erau ploi reci, Joko suporta greu frigul. Şi-i imagina desfăcându-şi ranițele pentru a-şi îmbrăca 
uniformele climatizate, în vreme ce printre dinţii lor țâşneau afară înjurături guturale. Înjurau 
mult de apa, elementul indispensabil al vieţii... apă, iarăşi apă... Hotărit, îi era sete... 

— Bei ceva, sergent... eventual ceva răcoritor? 

Samiralul ghicea gândurile sau îl observase înghițind prea des în sec? Disciplina nu 
permitea, dar era gata să îngenuncheze sărutându-i picioarele. Cu o singură clipire din gene, 
înlătură acest gest de gratitudine — pe care îl asimilase în comportamentul său de nevoie, în 
timpul celor şase luni de prizonierat din lagărul pentru umanoizi din emisfera sudică. În 
privirea sa se citea atâta aprobare pentru propunerea făcută, încât orice aprobare verbală - sau 
de alt fel — era inutilă. Samiralul apăsă într-un anume fel brățara de la încheietura mâinii 
stângi. Naizo îşi închipui că va chema un robot sau chiar o ordonanţă şi de aceea fu complet 
luat prin surprindere când, în spatele său, auzi răsuflarea şuierată şi călcătura cu accent a 
unui Joko. Se răsuci, întorcându-se cu spatele la samiral, ceea ce era un act grav de încălcare a 
regulamentului şi constată că în fața lui se află un Joko, un Joko adevărat. Prima senzație fu 
aceea de spaimă. Se gândi că era vorba de o cursa. Se întâmplase ceva neprevăzut şi trupele 
herbwuene intraseră deja în oraş. Retragerea....graviplanele... gata, s-a terminat... Fusese 
condiționat ca din asemenea situații să iasă fără a judeca, „Lasă-te în seama instinctului şi 
loveşte primul, chiar dacă s-ar putea să greşeşti. Cine stă să gândească mult - gândeşte pentru 
ultima oară. Trage şi pe urmă ocheşte.” Comanda neuronală fusese pe jumătate transmisă 

muşchilor săi. Urma să întindă mâna înainte cu arma laser în prelungirea brațului, pentru ca 
scurtul impuls fierbinte să nimerească precis creierul spongios a lui Joko, ascuns în spateje 
plăcilor chitinoase ca fi acopereau stomacul. În acest timp, el ar fi început o cădere pe spate, 
urmată de o rostogolire. O succesiune de gesturi ce nu ar fi durat poate o secundă întreagă, pe 
care samiralul o opri exact în ultimul moment, coman- dându-i scurt: 

— Stai! şi, după o pauză: Pe loc repaus, sergent. 

Abia atunci imaginea lui Naizo despre Joko se întregi. Realiză că acesta ținea în mâini o tavă 
cu două pahare. Părea blând şi şchiopăta - piciorul din față fusese evident mutilat şi de aceea 
herbwueanului îi era imposibil să stea în poziția normală, menţinându-se doar pe cele două 
picioare din spate. Ca să nu verse tava ridicase cele trei brațe mai sus, aducând-o până în 
dreptul botului întredeschis de dinţii mari şi bine ascuțiți, care provocau groaza tuturor 
umanoizilor. Ochii săi priveau în jos, pentru că altfel ar fi trebuit să-şi dea capul pe spate, dar 
privirea lor era tâmpă, lipsită de ferocitatea cu care Naizo se obişnuise din lagăr. Se simți 
suficient de curajos pentru a întinde mâna şi a apuca paharul la care jinduise atâta. Lichidul 
răcoros i se prelinse în interior umplându-l cu extaz. Oftă când termină. L-ar fi băut cu plăcere 
şi pe al doilea, dar nu îndrăznea. 

— Îmi placi, sergent, ai reflexe foarte bune, îşi făcu auzită remarca samiralul. 

Naizo aproape că uitase de existenţa lui. Se gândi că trebuia să spună ceva flatant. 

— Fără ele nu aş mai fi ajuns să mă prezint la dispoziția dumneavoastră. 

— Fiindcă veni vorba, cine şi de ce te-a trimis? 

Naizo arboră masca de inocent, adică ce rost avea această întrebare, când răspunsul era atât 
de simplu, iar dacă nu era, el nu era vinovat, în niciun caz, executa doar un ordin. 

— Păi, samiralitatea voastră... Retragerea... Toată lumea pleacă... şi îşi îndreaptă în mod 
semnificativ privirile spre cerul verzui. 

Nu se vedea niciun obiect zburător şi tocmai asta părea îngrijorător. Văzduhul fusese până 
atunci al lor, 

— Doar s-a mai pus problema asta. Mi-am exprimat punctul de vedere foarte clar, eu nu 
plec.... Apoi urmă gâflind. Şi s-a ordonat să foloseşti forța? Înţelegi... în caz că nu aş... 

Naizo se abținu cu greu să nu pufnească în râs. „la te uită... şi eu care eram gata să fac pe 
mine la gândul că tipul ar putea să se prindă ce-i cu mine”. 

— Nici vorbă, samiralitatea voastră! Am fost trimis să vă ajut. Trebuie să vă ajut să 
împachetați. Din acest monent, nu ştiu dacă vor mai fi trei curse care să părăsească Herbwue. 

O idee deosebit de atrăgătoare îi venise pe loc. 

— Şi aşa nu se admit decât trei kilograme de valori deosebite. 

În ochi i se aprinseseră luminiţele jucăuşe ale unui început de lăcomie. „Poate îl păcălesc pe 
sami de bijuteriile bunicii. Ar fi păcat să se bucure de ele vreun pârlit de Joko”. 

— Nu plec nicăieri. Le-am spus-o. S-a discutat problema de nu ştiu câte ori. Primisem 
aprobarea de principiu... Acum văd că o iau de la început. 

Glasul i se muiase, umerii coborâseră, gârbovindu-l.. Devenise umil, se ruga: 

— Înţelegeţi-mă, sunt un om bătrân. Am ieşit din serviciul activ, nu am unde să mă duc şi 
nici la cine. Tot ce am agonisit se află aici. O nimica toată, dar e nimicul meu... Cred că aş muri 
foarte repede dacă n-aş mai avea această grădină. 

Ca întotdeauna când mințea, Naizo îşi intra perfect în rol. Acum se simțea plin de milă față 
de samiralul bătrân, încăpățânat şi sclerozat, cu toate că, de fapt, îl durea în cot sau poate nici 
atât. 

— Nu se poate, samiralitatea voastră. Nu putem lăsa nişte bestii de Joko să aibă satisfacția 
de a pune o personalitate ca dumneavoastră să clocească ouăle lor infecte. 

— Am temperatura corpului prea scăzută pentru asta, m-am informat. Şi cred că vor ţine 
seama şi de vârsta mea, de faptul că nu mai pot să le fac niciun rău. Sper că vor fi mărinimoşi 
ca învingători. Sunt sigur că nici nu sunt chiar atât de răi şi cruzi pe cât se spune. Cei de la 
psihodirijare au şi exagerat mult. 

— Samiralitatea voastră, cu respect vă aduc la cunoştinţă că aveţi o imagine un pic prea 

idealizată despre aceşti monştri cu sânge rege. Eu am luptat în spatele liniilor, am fost şi 
prizonier. Nu ştiţi de ce sunt în stare. Două luni am stat nemişcat, nici să clipesc nu puteam. O 
femelă îmi îndesa pe gât mâncarea mestecată de ea şi bucăți de cretă pentru ca să fac febră, să 
am temperatura optimă pentru ca nu cumva să se prăpădească puişorii. Când micuţii Joko au 
apărut pe lume şi au început să-şi înfigă dințişorii în pulpele mele, am cresut că voi înnebuni... 

— Era război, sergent. Cu mine va fi altfel, sunt convins. Voi rămâne aici şi voi aştepta în 
grădina mea, liniştit, întoarcerea voastră. Nu va trece un an şi forțele unite ale federației vor 
umple cerul lui Herbwue. Lumea aceasta va fi a noastră. 

Închise ochii visător. Probabil, în mintea lui, vedea, foarte veridic, scena reîntoarcerii... 
Murmură încetişor: 

— Iubita mea cu părul verde, ne vom întoarce pe Herbwue/ Voi cobori din cer în privirea ta 
lina/Lângă ferma noastră dragă/ Ne vom întoarce pe Herbwue. 

O patrulă de graviplane, trecând pe deasupra lor, îi acoperi o fracțiune de secundă. Distrat, 
Naizo le urmări cu privirea înălțându-se spre marginea mării, pentru a dispărea în spatele unui 
deal. 

— Da, îşi încheie samiralul scurta pledoarie pentru râmânerea pe Herbwue, cerul a fost şi va 
rămâne întotdeauna al nostru. lată pe ce se bazează încrederea mea în promisiunea 
reîntoarcerii. 

Şi exact în clipa aceea, fără niciun pic de întârziere, zgomotele a trei explozii înfundate veniră 
să completeze simbolic impresiile tulburi care se căzneau să iasă la suprafața unui suflet de 
sergent. „Simbolic, comentă vocea interioară a lui Naizo, totul e simbolic, insuccesele sunt 
mereu parabole”. Încercă să-şi aducă aminte că, de fapt, prezumtiva dramă a unui bătrân, fie el 
şi samiral în retragere, trebuie să-l lase rece. Nu era sigur că reuşea într-adevăr. Totuşi, o 
bucurie răutăcioasă îl făcea să se umple de satisfacție răutăcioasă. „El nu va mai apuca să 
vadă, dar eu mă voi întoarce. Eu voi scăpa pentru că nu am capul plin de atâţia gărgăuni”. 

— Să zicem că ar fi aşa, samiralitatea. voastră. Totuşi, înțelegeţi că valorile speciale... având 
în vedere că nimic nu poate garanta siguranța lor... înțelegeți, nu putem tolera acuzația de a fi 
contribuit la finanțarea efortului strategic al herbwuenilor. 

Spunând acestea, Naizo se umplu de admiraţie pentru sine. Remarcă faptul de a se fi asimilat 
unei colectivități numeroase, probabil întreaga Federație, şi că folosise expresii complicate. De 
exemplu, nu cunoaşte foarte precis ce înseamnă „finanțarea efortului strategic”, dar i se păruse 
că suna bine, samiralul părea convins. Totuşi, o precizare se cerea făcută pentru a nu da ce 
bănuit. 

— Valorile vor fi predate la... şi făcu o pauză, înălțând ochii spre cer, subințelegând un 
organism de conducere foarte puternic, atât de puternic încât nu mai trebuie numit. Vor fi în 
deplină siguranță. Asta, bineînţeles, dacă, totuşi, nu doriți să le însoțiți chiar dumneavoastră... 

Samiralul înlătură această idee cu o simplă scuturare din cap. Adică nu, nu dorea, 
chestiunea era lămurită de mult, o dată pentru totdeauna. Mânui brățara de la încheietura 
mâinii stângi şi Joko, ascultător, pivotă în jurul axei sale verticale îndreptându-se spre casă. 
Simplul fapt că se mişca îi provoca lui Naizo o stare de nelinişte. Înlăturarea ei nu era deloc 
simplă, pentru ca se baza pe o repulsie genetică față de reptile. Se revăzu în savană, îngropat 
până la ochi pentru a nu fi vizibil de la mare distanță. O patrulă de heika, reptile zburătoare ce 
purtau fiecare în spate câte un Joko se îndreptau spre el. Când una din ele se desprinsese din 
formație şi coborâse la mai puţin de o sută de metri depărtare, Naizo îşi simțise inima în gură. 
Fusese gata să vomite fiere de groază, de nervi. Privise monstrul zburător printre două fire 
vestejite de mârşi, îl văzuse aplecându-se într-o râna, pentru a-l lăsa pe Joko să coboare de pe 
spinarea lui, şi când acesta tropăise pentru a-şi dezmorţi picioarele. În vreme ce, cu nasul 
conic, adulmeca chiar spre locul unde se afla, îşi spusese cu un umor tragic. „Naizo, băiatule, 
gata. Urmează propriile tale funerarii...” Şi zâmbise, închizând ochii şi ascultând paşii de Joko, 
accentul inconfundabil al călcăturii picioarelor din spate, târşâitul copitelor pe solul presărat cu 
pietricele strălucitoare ce scârtâiau şi se sfărâmau. Joko încălecase de mult pe reptila lui 
zburătoare şi plecase, dar lui tot i se mai părea că acesta dădea târcoale prin preajmă şi 

rămăsese căzut într-un fel de reverie tâmpă, din care nu se trezise până când lumina verde a lui 
Pedgre fusese înlocuită de cea roşie a lui Peduu. Probabil ca asta îl salvase Joko aveau un simț 
telepatic destul de bine dezvoltat şi reperarea unui umanoid ce radia spaimă nu prezenta mari 
dificultăți pentru el... 

Privind la reptila îmblânzită a samiraiului, care se reîntorcea aducând o casetă metalică 
ruginită, Naizo îşi spuse că reuşise atunci să se dezgroape, dar, totuşi, o parte din el, poate 
aceea unde se aflase curajul său, rămăsese acolo, lângă cele două fire de mârşi. 

— Sunt convins că o vei preda unde şi cui trebuie, îi spuse, samiralul, înmânându-i-o. 

— Nu vă faceţi niciun fel de probleme, îl asigură Naizo, făcându-i şmechereşte cu ochiul. Ne 
vom întoarce, ne vom întoarce pe Herbwue. 

Fiindcă luase caseta sub braţul stâng - nu era prea grea, dar părea promițătoare — îşi aduse 
aminte că se grăbeşte şi că şi-a terminat resursele de prefăcătorie. Se îndreptă în fugă spre 
gard, uitând să mai salute regulamentar. În ultimul moment îşi aduse aminte de ceva. Se opri şi 
îi aruncă din întoarcere: 

— Samiralitatea voastră, vă ofer, două-trei ore mai repede, prilejul de a face personal 
cunoştinţă cu Joko. 

Mâna dreaptă a lui Naizo se îndreptă spre țeasta herbwueanului, având arma în prelungire. 
„Trage fără să ocheşti şi fără să gândeşti”, îşi spuse. Fasciculul subţire şi scurt — dura exact o 
sută de milisecunde - găsi fără efort cutiuța de pe capul reptilei, din care ieşeau fire argintii ce i 
se înfigeau în craniu. Aproape instantaneu, privirea lui Joko se învioră. 

Pentru Naizo, ce urma i se părea cunoscut şi de aceea nu mai zăbovi. Chiar în timpul 
săriturii peste gard se întrebă dacă fapta sa avusese vreun rost. „Ei, asta-i — îşi dădu singur 
răspunsul enervat —, parcă toate faptele mele trebuie să aibă vreun rost, o motivaţie”. Şi când 
gândi „aţie”, tălpile sale atinseră solul de dincolo de gard. Din doi paşi, reuşi să intre în mijlocul 
veselei fanfare a regimentului 59-puitori de fugase. Larma asurzitoare a instrumentelor 
electropneumatice îl făcu să uite ultimul sfert de oră. Vag, îşi mai aducea aminte că strânge sub 
braţ o cutie metalică, dar refuza să se gândească explicit la ea. Flagoneta, mânuită de un băiat 
roşcovan, îşi vărsa notele sale stridente chiar în urechea dreaptă a lui Naizo şi acesta privi urât 
la stăpânul ei. Îndrăzni să strige „Las-o mai uşor, flăcăule”, apoi completă cu o obscenitate, 
ştiind că, oricum, nu se înţelegea nimic. Îşi încetini paşii, rămânând mai la coadă, unde era mai 
puţin zgomot, iar linia melodică a lui „Ne vom întoarce pe Herbwue” se distingea mai clar, ba 
chiar, atunci când restul regimentului ajunse la strofa cu: „Ne vom întoarce pe Herbwue/ Pe noi 
victoria ne va alege/ Aureolaţi de lumina Marelui Pedgre/ Ne vom întoarce pe Herbwue”, îşi 
dădu drumul la glas, zbierând din toată inima alături de ceilalți şi lungind ultima silabă a 
fiecărui vers: Herbwueeecee, Pedgreeeecee, Herbwueece. 

Se simţea bine, cânta şi scăpase de nevoia de a se gândi la propria-i soartă în fiecare clipă. Ce 
aveau să facă ceilalți, avea să facă şi el. Deja se uita cu milă către civilii pe lângă care trecea, să 
se dea în lături din fața lor şi să zbiere la roboții purtători de baloţi, boccele şi bocceluțe, 
silindu-i să se lipească de garduri. El avea cutiuța lui fermecată, atât de uşoară şi ocupând atât 
de puțin loc, dar valorând, desigur, de câteva ori mai mult decât boarfele lor. 

De aceea, nu se îngrijoră nici măcar atunci când, în zare, pe deasupra cupolei unui circ 
părăsit, zări doi Hemke - crabi mecanici, cărora el avusese prilejul să le ia frica în campania de 
anul trecut, ce se soldase cu pierderea emisferei sudice. Profitau de faptul că cerul era liber 
pentru a zdrobi sub copitele lor de peste o sută de tone adăposturile uşoare şi semi-uşoare, 
forfecau blindajele tancurilor între cleşti, scuipau plasmă peste locaşurile trăgătorilor izolaţi, 
însingurându-i definitiv de restul semenilor. Un graviplan, unul, nu mai multe, ar fi fost 
suficient pentru a le fi lămurit că nu era bine ceea ce făceau, dar trupele federației epuizaseră 
mijloacele de convingere şi Joko îşi cam făceau de cap cu rămăşiţele diviziei GZ, sacrificată 
pentru acoperirea retragerii. Şi chiar când Naizo îşi căznea sufletul, încercând să stoarcă din el 
un pic de regret pentru băieţii sublimi care făceau pe eroii — fără voia lor —, două braţe de fier îi 
apucară mâinile şi îl imobilizară cu atâta pricepere, încât se simți aproape dator să scape arma 
cu vârful în ţărână. Îşi dădu seama că în fața unei asemenea dibăcii nici măcar trucul cu lovitul 

la gleznă şi aruncarea ambilor adversari peste umăr nu ținea. Cineva din spate îl potolise brusc, 
lovindu-l în ceafă cu un baston şi Naizo avu impresia că o jumătate de ţeastă se duce înainte cu 
fanfara, cântând strofa a şasea din „Ne vom întoarce pe Herbwue”, iar cealaltă jumătate se 
răsuceşte curioasă pentru a-i examina pe cei din patrula de la Controlul Spaţiului cu multă 
curiozitate. Gândurile i se cam învălmăşeau în cap. Încerca să-şi aduca aminte dacă avusese 
vreun motiv să se ferească vreodată de ei şi dacă da, de ce. Aha, răspunsul părea să fie 
afirmativ, din ce în ce mai afirmativ, pe măsură ce durerea se mai potolea. Era probabil unul 
din acei dezertori ticăloşi care îşi uitaseră datoria şi se gândiseră întâi cum să-şi scape propria 
lor piele. Mai mult ca sigur că asta îşi închipuia şi plutonierul cu figura dăltuită în piatră, care 
se holba, alternativ, când la el, când la ecranul analizorului de fizionomii. Naizo transpiră 
instantaneu. O picătură sărată i se scurse de pe frunte în colțul ochiului drept şi începu să-l 
usture. Emoţia era lesne de înțeles. Practic, îşi cam încheiase socotelile cu viața. Plutonierul 
făcea totalul şi urma să-i comunice nota de plată. Nu va costa mult, va putea plăti pe loc sau 
după un foarte scurt răgaz. Se gândi că ultima şansă rămâne tupeul, proverbialul său tupeu - o 
trăsătură comportamentală greu de înmagazinat în orice tip de memorie artificială. 

— S-trăiți, spuse cu dificultate, pentru că se mai resimțea încă de pe urma loviturii. Sunt 
sergentul Naizo, batalionul 3 diversiuni meteorologice. Mă aflu în misiune specială... 

— Zău, mă? 

Mirându-se, plutonierul dezvăluia, fără să-l fi rugat nimeni, rânjetul său festiv. Cei doi tipi 
care-l imobilizaseră nu cutezau să se mire. Naizo simți că era momentul să lase cutia de sub 
braţul drept să ia drumul pe care plecase şi arma lui ceva mai devreme. Când una din muchiile 
ei grele atinse drumul şi stârni colbul, plutonierul păru în sfârşit puţin derutat. Făcu un semn 
abia perceptibil cu vârful bastonului şi gorila din stânga lui Naizo îi eliberă mâna din 
strânsoare, grăbindu-se să se aplece pentru a o ridica. Cei doi se holbau la conţinutul cutiei, în 
timp Naizo îşi făcea socoteala dacă nu cumva ar trebui să mai încerce vreo figură. Ajunse la 
concluzia că nu era cazul, tipii îşi cunoşteau prea bine meseria, probabil că toată ziua alergau 
după dezertori şi, din când în când, îi mai şi prindeau. El nu avea orgoliul de a se considera mai 
deştept ca aiţii, chiar dacă se aprindea foarte repede. 

— Bravo, sergent! Plutonierul terminase de examinat cutia închizându-i capacul cu un 
pocnet şi privindu-l cu un amestec de fals respect şi batjocură. Umbli în misiuni speciale... 
da..., te rog să ne ierți că te-am întrerupt atât de brutal... 

O clipă, Naizo chiar crezuse că individul se lăsase indus în eroare de poanta pe care i-o 
servise cu dezinvoltură. Urma să fie eliberat, deci totuşi avea noroc. Când fu luat pe sus şi lipit 
cu spatele de cel mai apropiat gard de uluci, îşi dădu seama de confuzia pe care o făcuse între 
speranța şi dorință. 

Sergent, noi am primit din partea dispeceratului misiunea să te sprijinim. Singurul ajutor pe 
care ţi-l putem da e să te ferim de ispita dezertării. Vom face din tine un erou... 

Se întoarse către ceilalți doi. 

— Grupă, în linie, aduna-rea! Grupă, pentru onor spre stân-ga! Şi, după o scurtă pauză: 
Înainte, marş! 

Executau pasul de defilare cu mişcări ample, parodiind disciplina trupelor regulate ale 
armatei. Naizo îi privea prostit, pe sub ochii săi deschişi larg, ultimii refugiați treceau grăbiţi, 
abia dacă aveau timp să-i arunce câte o privire, în niciun caz nu-l vedeau, nu realizau că 
sergentul acela cu mutră simpatică stă lipit de gard nu pentru că i-ar face plăcere, ci fiindcă a 
fost condamnat să renunțe la marea plecare. Unul dintre cei doi ceseişti se întoarse în pas 
alergător. Se opri la doi paşi de el şi, atent ca nu cumva piciorul lui Naizo să zvâcnească spre 
nasul lui, se aplecă şi depuse cutia şi arma. Îi şopti aproape fără să deschidă buzele sau să-şi 
schimbe expresie împietrită a feței: 

— Cătuşele sunt programate. Fix peste o oră te vor elibera. Curaj! Încearcă să rezişti, ne vom 
întoarce pe Herbwue. 

Apoi îi întoarse spatele ca şi cum ar fi refuzat să vadă recunoştinţa din privirea sergentului şi 
o rupse la fugă. Fuga lui era sinceră. Fugea din toată inima, nimeni n-ar fi putut să nege asta. 

Nimeni nu încerca să nege pentru simplul motiv că nu mai trecea nimeni. Sau aproape. 

Doi roboţi, dintre care unul era în mod evident defect, se târâră chiar prin fața lui Naizo. Mai 
puţin de trei metri îl despărțiră de bestiile metalice nesimţitoare. Naizo porunci, ţipă, zbieră, 
urlă şi plânse în zadar. Mai trecu un timp şi lângă el se opri un câine. 

— Ce-i, măi, potaie, te-au silit şi pe tine? Sau ţi-ai exprimat şi tu dorința de a rămâne aici în 
aşteptarea flăcăilor? Dacă este aşa, trebuie să-ți spun că după opinia mea nu te-ai orientat prea 
bine. S-ar putea să ne mănânce Joko pe amândoi. Oricum, tu ai şanse să supraviețuieşti ceva 
mai mult decât mine. 

Evident, câinele tăcea, mirosea cutia şi dădea vag din coadă. Părea interlocutorul ideal, aşa 
că Naizo continuă monologul. 

— Auzi, măi cuțu, dacă tu ai avea mâini şi un pic de minte, ai lua arma de jos şi din două 
fascicole bine ţintite m-ai elibera. 

Ca şi cum ar fi vrut să-şi arate bunele intenţii, câinele atinse vârful armei laser cu nasul, 
răsucind-o până când ţeava se îndreptă spre Naizo. Părea că mai rămăsese foarte puţin de 
făcut. Dar javra îşi epuizase toate resursele. Lătra o dată scurt, un fel de „vezi, eu am încercat 
să te ajut, dar problema mă depăşeşte.” Apoi îl părăsi pur şi simplu. 

Naizo începu să înjure. Dar nu cu mânie. Înjura metodic, jinduind să-şi aducă aminte cele 
mai cumplite expresii auzite vreodată. Găsea o uşoară alinare în a-şi auzi vocea răsunând în 
liniştea străzii. Pomeni întâi de tot universul, cu toate metagalaxiile, galaxiile, roiurile mari de 
stele, constelațiile, federația, locuitorii şi conducătorii ei, inițiatorii campaniei de pe Herbwue şi 
alți ofițeri superiori. Pe urmă i se păru că se exprimă prea abstract şi se luă de persoane 
concrete care ar fi putut fi socotite ca având o cât de mică vină la realizarea stării sale 
nenorocite. Din aproape în aproape, ajunse la ideea că o mare parte de vină pentru ceea ce i se 
întâmpla o purta el însuşi. Nu se cruță deloc, dimpotrivă, fu cât putu de aspru. La un moment 
dat, îi dădură lacrimile. Poate că exagerase, jignindu-se atât de rău. În fond, era totuşi un băiat 
bun. Cu siguranță, se făcuse vinovat de multe şi poate merita pedepse grele. Dar nu, nu 
meritase acest abandon infam. 

— M-au uitat ca pe ultimul şurub de la generatorul meteostatic (generatorul meteostatic nu 
avea şuruburi). Şi Naizo continuă să plângă. În adâncul său supravieţui o vreme speranţa că 
cineva, n-ar fi putut spune cine, îşi va aduce aminte, chiar cu o clipă înainte de a fi prea târziu, 
de sergentul Naizo. „Opriţi-vă, ia staţi, va spune acel cineva de rang mare, unde e sergentul 
acela din batalionul 3 diversiuni meteorologice? Naizo mi se pare că-i zice. Cum e posibil să fi 
fost lăsat încătuşat de un gard... sărmanul băiat... pentru simpla vină de a fi dezertat?... Tocmai 
el, care vroia să scape, pentru a se întoarce printre primii pe Herbwue. Păi, unde o să ajungem 
dacă abandonăm astfel cei mai buni combatanţi?... Să fie aspru pedepsiţi cei care au luat 
această inițiativă... Să fie trimis un grup de comando pentru recuperarea lui! Nu mai pleacă 
nimeni până nu este adus!”. 

Lacrimile şi speranțele nu conteniră până în clipa în care aerul se cutremură de zgomotul 
motoarelor ultimei nave care părăsea Herbwue. Pedgre, marele soare verde, apusese. Peduu, 
micul soare roşu, încărca atmosfera cu regrete la ultima plecare a unei nave umane un astrocar 
gen mare, greoi şi demodat, care mugi îndelung, scuipă râuri de flăcări din duzele dorsale şi 
abia reuşi să se înalțe, pe urmă se făcu o stea strălucitoare şi trecură mai mult de douăzeci de 
secunde până se stinse. Cerul era lipsit de orice urmă de nor. Ar fi existat condiții excelente 
pentru ca un impuls gamatrasor bine direcționat să facă din ultimii fugari nişte regretate 
victime, ultima răzbunare a unor herbwueni cruzi, care ştiu că după reîntoarcere nu mai au 
nicio şansă. Era ceea ce dorise şi Naizo. Totuşi, beneficiind de noroc, de generozitate, sau de 
amândouă, astrocargoul „Victoria” reuşise să evacueze cu bine patru mii de umanoizi, care nu- 
şi puseseră nici măcar o clipă vreo întrebare despre sărmanul sergent Naizo din batalionul 3 
diversiuni meteorologice. Patru mii de oameni îşi riscaseră viața pentru ca el să poată fi 
abandonat pe această planetă ostilă. Înfrângerea i se releva în noi dimensiuni. Adevăraţii 
vinovaţi de înfrângere erau cei care fugiseră. 

Din cauza lor s-a întâmplat această mare ruşine. la să fi ştiut cei ce se evacuaseră cu o 

condamnabilă uşurinţă că nu exista cale de retragere. Desigur, s-ar fi bătut ca nişte viteji şi 
poate nu s-ar fi ajuns aici. Poate. Simţi nevoia să-şi strige amarul în lungul străzii. Verbaliză un 
blestem cumplit. Strada nu reacţionă în niciun fel. Mai trecură vreo două minute şi se auzi un 
declic. Mâinile sale erau libere, ceea ce Naizo se simți dator să probeze deîndată. Îşi privi 
încheieturile mâinilor albite de atâta strânsoare. Mâinile acelea îl trădaseră, se lăsaseră 
capturate cu prea multă uşurinţă. Nu insistă prea mult cu acest gând. Aplecându-se pentru a- 
şi culege arma, fu invadat de necesitatea răspunsului la o întrebare foarte grea. Era liber, într- 
adevăr, dar ce ar fi putut face cu libertatea sa? Ar fi putut deschide cutia să-şi clătească ochii 
cu frumusețea unor bijuterii care nu i-ar fi folosit la nimic, practic. Instinctiv, simți că nu era 
indicat. S-ar fi putut să-l lovească amocul. Deşi tânăr, în puţinii ani de lupte pe Herbwue, Naizo 
avusese prilejul să vadă destui camarazi de arme care înnebuniseră efectiv la primirea unui 
mesaj de acasă, după ce avuseseră prea mult curaj să-şi imagineze distanța ce-i separa de 
visele lor. Asemenea gânduri se cereau ocolite de departe. Încercă să pună problema altfel. 
Faptul că încă trăia, şi că încă gândea - Naizo zâmbi, îşi potrivi cutia sub braț apucând-o spre 
capătul cel mai apropiat al străzii —, acest simplu fapt trebuia să aibă un rost. Exista probabil 
un sens ascuns al celor ce i se întâmplau. De asemenea, libertatea lui părea să nu fie doar o 
simplă întâmplare. Poate că senzațiile sale de moment nu aveau un corespondent real. Poate. 
Naizo recunoştea că speculațiile privind soarta, destinul şi alte sinonime ale existenței legate de 
un fir conducător nu îl pasionaseră niciodată. Poate că era prea târziu. Poate. Prea mulți de 
„poate”. Îşi scutură enervat umerii. Mai bine s-ar fi gândit la ceva mai concret. De exemplu, 
drăguții de Jako îşi frecau dinţii de satisfacție că vor captura un animal cu grad de sergent şi cu 
sânge cald pentru a asigura o bună clocire generaţiei de mâine a planetei. Chiar, în fond cum de 
nu erau încă în oraş? Îşi roti privirile căutând un punct de observaţie situat la înălțime. O 
clădire gonflabilă cu foişor se afla nu departe de el şi îndeplinea condițiile preliminarii. „Fetele 
vesele din Nord”. Ehe, cine ştie în ce punct cardinal s-au mutat fetele vesele din Nord. Înainte 
de a pătrunde prin câmpul energoemisiv de la intrare îşi mai aţinti o dată privirile spre cer. 
Cerul, gol roşu, nu se simți dator să justifice atenţia ce îi fusese acordată. Holul mare îl 
întâmpină cu pustietatea dezolantă a unui ospăț abandonat în pripă. Spray-uri nicotinice şi 
euforice zăceau aruncate pe jos, recipienți cu băuturi narcotizante încă fumegau pe mesele ce 
pluteau haotic prin încăpere, agitate de curentul de aer stârnit de el însuşi atunci când intrase. 
Simti o atracţie copilărească pentru oglinda electronică ce ocupa complet unul dintre pereți. 
Imaginea lui, multiplicată, distorsionată caricatural, îşi schimba în fiecare clipă forma. Se 
strâmbă, scoțându-şi limba şi dintr-o dată oglinda se umplu de o limbă uriaşă. O mişcă spre 
dreapta şi atunci limba din oglindă se mişcă spre stânga. Da, era probabil chiar propria lui 
limbă. Îşi duse mâna la gură. Dintr-o dată, imaginea se schimbă. El, micşorat cam de zece ori, 
stătea tolănit în podul unei palme gigantice. Auzi ceva mişcând în spatele lui. Se răsuci, trăgând 
fără să ochească. Forma ce apăruse dintr-un colț întunecos al încăperii păru că şovăie câteva 
clipe, apoi căzu spre podeaua luminată de dedesubt ca un balon înțepat. Naizo fluieră înciudat 
şi se apropie pentru a-şi examina victima. Cu o precizie demnă de scopuri mai bune, reuşise să 
„neutralizeze” un robotmanager de ultimul tip, care ajunsese pe Herbwue, modelul acela cu 
picioare scurte, retezate parcă de sub genunchi, şi dotat cu gravomeţi, care îi permit să se 
deplaseze fără să atingă vreo suprafață de sprijin. Constată lesne că defecțiunea nu era gravă. 
Raza, subțire ca un fir de păr, secționase artera care pompa sânge artificial spre gravomeți. 
Lipsit de forța de sustentațţie, robotul „căzuse”. De fapt, era încă în stare de funcţionare. Nu se 
mai putea deplasa, dar putea da relații. 

— De ce ai mişcat, mă? îl întrebă Naizo curios. Stătea aplecat deasupra lui şi se uita drept în 
traductoarele optice care îl examinau rece. 

— Să mă iertați, conaşu”. Casa e închisă. N-am ştiut că sunteți aici. Stăpâna mi-a zis să am 
grijă de toate până se va întoarce pe Herbwue. 

„Alta care a plecat, sperând că se va întoarce pe Herbwue. Ca şi cum aici ar fi raiul din 
univers.” În clipa aceea realiza că, de fapt, nu mai era aşa convins de posibilitatea reîntoarcerii 
semenilor săi. Să fi fost oare din cauză că el nu mai avea şanse de a trăi fericitul eveniment? 

Ideea era prea complicată pentru Naizo, aşa că se strădui să şi-o alunge din minte. Ca de obicei, 
opuse speculaţiei cruda reeditate. Trebuia să mănânce ceva. Nici nu-şi mai aducea aminte de 
când nu mai făcuse acest gest atât de uman. În orice caz, fusese pe vremuri, înaintea marii şi 
ruşinoasei plecări. 

— Ia zi, bă, haleală se mai găseşte pe aici? 

— Ce să fie, conaşule? 

— Haleală, păpică, mâncare, şi făcu gestul care arăta că foamea îi roade mațele. 

— Da, conaşu”, mai este. 

Pe Naizo, „conaşul” îl cam scotea din sărite, dar nu era momentul să se apuce de modificări 
în programul robotului. 

— Atunci, scoală-te şi adu-mi ceva. 

— Nu mă pot deplasa, conaşu”. 

— Lasă, că te repară tata. 

Băgă țeava armei în capătul inferior al arterei secționate şi o lărgi un pic, apoi introduse în el 
capătul superior. Cu câteva trenuri de fascicole laser plasate tangențţial, făcu un fel de sudură. 
Totuşi, Naizo nu îşi făcea niciun fel de iluzii. Provizoratul era definitiv. Oricum, robotul urma să 
existe mai mult decât depanatorul lui. Nu cu mult mai mult. Religia Herbwueană interzicea 
folosirea roboților, socotindu-i nişte maşini care pervertesc spiritul reptilian al băştinaşilor. 

Masă cu degetele artera pentru a înlătura cheagurile de sânge artificial. Cam după un minut, 
socotind că gramoveţii fuseseră irigați destul pentru a intra în funcțiune, îl ridică în braţe. 

— Hopa sus, şi îi dădu drumul. 

Robotul putea pluti. Nu chiar la înălțimea inițială, dar suficient pentru a se putea deplasa. 

— Vă aduc imediat ceva de mâncare, conaşu-. 

„lar conaşu”“. Naizo zâmbi resemnat. Când robotul se întoarse, îi luă tava din braţele metalice 
şi o puse pe jos, aşezându-se lângă ea cu picioarele încrucişate sub el. Mesele plutitoare nu-l 
tentau deloc. Pe front nu prea întâlnise aşa ceva, adică nu întâlnise deloc, şi nici nu jinduise. 
Era mai important „să aibă ce băga pe jgheab”. Mânca, ţinându-şi arma pe genunchi. O altă 
obişnuință proastă. Adică, depinde de locul unde mânca. Era prea târziu ca să-şi schimbe 
manierele. Era prea târziu pentru multe. Mai avea însă timp să se bucure că era sătul. 

— M-am săturat, spuse cu glas tare. 

Într-adevăr, se săturase de toate. Ar mai fi avut chef de una dintre „fetele vesele”, pe urmă s- 
ar fi culcat şi nu s-ar mai fi sculat. Oboseala a doi ani de lupte pe Herbwue părea că îl năpădise 
dintr-o dată. Se ridică în picioare cu greu şi râgâi. Păşi în cercul din mijlocul holului şi câmpul 
anti-g îl urcă lin până în vârful foişorului. Încăperea circulară era un post ideal de observaţie. 
Scârbit, privi în stradă, aşteptându-se să o vadă plină de Joko. 

Strada era însă pustie, iar la marginea oraşului se mai dădeau încă lupte. Trupele de 
acoperire continuau să reziste. Divizia 19 roboți acoperea un arc de cerc imens, de la sud-vest 
la est. După cât îşi putea da seama, dispuneau de tunuri gamatrasoare în stare de funcționare. 
Fascicolele lor de radiaţii izbucneau din când în când, brăzdând cerul roşu cu dungi palide de 
galben, din cauza aerului ce se ioniza. În partea de nord, brigada 42 de mutanţi telecomandaţi 
se distra cu tunuri primitive de infrasunete. Restul cercului era completat cu arme autonome de 
diverse tipuri. Rezistenţa, acestor unităţi ar fi trebuit să fie învinsă de mult. Îşi aminti cu câtă 
furie atacaseră Joko la Xan-Mebe, capitala emisferei sudice. În trei ore, din frumoasa metropolă 
nu mai rămăsese nimic şi doar fuseseră de zece ori, poate chiar de douăsprezece, mai multe 
trupe. Fuseseră şi umani. Mulți umani. Mai rămăseseră destui ca să-şi toarne cenuşă în cap şi 
să se pregătească de plecare. Plecau pentru a se putea reîntoarce. Se vor reîntoarce pe dracu”! 
Scuipă transpalitul în direcţia în care, undeva spre orizontul vestic, o grupare numeroasă de 
Heika - reptile zburătoare îşi adunau curajul pentru a lichida ultima lor problemă - trupele de 
roboți şi mutanti plus Naizo. Sau invers. Naizo şi restul. Zâmbi. lar îi venise o idee. Dacă era 
ultimul uman de pe Herbwue, atunci, de drept, planeta era a lui, în ipoteza că ar fi reuşit, prin 
minune, să o posede. Mda, dacă. Ar fi fost o chestie ca la întoarcerea pe Herbwue federalii să 
găsească un imperiu sub conducerea împăratului Naizo Întâiul. Sau nu. Mai bine Naizo Cel 

Mare. Cam aşa ceva. 

Te-ai prostit, Naizo cel Mare, se certă singur. Naizo, cel mai mare fraier asta eşti. De asta nu 
se apropie Joko de oraş. Îi deranjează mirosul de fraier pentru care nu s-au inventa cartuşe 
eficace la măştile de gaz. Mai bine ţi-ai căuta o armă ca lumea. 

Cobori din foişor, străbătu holul şi ieşi în stradă. Prea departe nu avea curajul să meargă. La 
câteva sute de metri depărtare zări, chiar în mijlocul drumului, un firicel subțire şi plăpând de 
iarbă. Un senzor organic pentru o mină. Acesta fusese plantat neîndemânatic de un mutant 
teleghidat. De jur împrejur se vedea o crăpătură fină în praful străzii... care deconspira locul. 
Era posibil ca în alte părți plantarea să fi fost efectuată după toate regulile artei. Se întrebă de 
ce naiba ţine încă atât de mult să-şi prelungească viaţa. În fond, ori acum, ori peste câteva ore, 
nu era acelaşi lucru? Alungă întrebarea. Dacă ar fi putut, ar fi tras în ea cu arma laser. Nu 
vroia să se gândească. Prea tare durea. Încercă să se autoconvingă de necesitatea luptei. Începu 
din nou să vorbească singur. 

— Trebuie să lupţi, Naizo, bătrâne. Asta e singurul lucru pe care îl ştii cât de cât ca lumea. 
Luptă, luptă, fii erou. Da’ de ce să tot lupt? se răzvrăti cineva din el. Trebuie să crezi că se vor 
întoarce, altfel ai să înnebuneşti. Nu vrei să înnebuneşti. Cât timp lupti, eşti liber, trăieşti. S-o 
ia dracu” de viață! 

Cineva abandonase pe jos un maser-amplificator pentru laser. Îl culese şi îl încercă la arma 
lui. Se potrivea. Trase spre cerul roşu şi pustiu. Nu reuşi să doboare pustietatea, ea continuă să 
stea atârnată de boltă şi să învelească grijulie stelele palide. Oricum, dispunea de o armă 
puternică. Putea atinge o ţintă aflată la distanță de câţiva kilometri. Rânji sadic. Era în stare să 
strice bucuria timpurie a unor Joko aflați în delirul victoriei definitive. Nu că i-ar fi folosit la 
ceva, dimpotrivă, dar simțea un fel de ciudă pe el însuşi, pe semenii lui şi pe ceilalți. Şi dacă 
mai putea ucide pentru a-şi dovedi că încă trăieşte, de ce să n-o facă? 

Se înapoie la „Fetele Vesele din Nord” oarecum bine dispus. Era una din trăsăturile sale ce îl 
ajutase să treacă de momente grele. Pur şi simplu reuşea să nu se gândească la lucruri 
neplăcute. Punea punct şi mergea înainte. Nu conta direcţia. Luă caseta samiralului, 
abandonată temporar în hol, şi urcă cu ea în foişor. Se trânti pe singurul pat din încăpere şi 
abia atunci observă că locul era plin de tot felul de fleacuri femeieşti. Examină curios o jartieră 
antifotonică. La o simplă apăsare pe un clips se declanşa dispozitivul care absorbea cuantele de 
lumină. Probabil că partea de jos a unei femei ce purta aşa ceva se cufunda în întuneric. Sau 
invers. O azvârli şi apucă o cutiuță cu fard antifoto... Vru să-l guste fiindcă îl confunda cu un 
drog numit „beţia sărutului”, dar renunță. Era curios să ştie ce conținea caseta datorită căreia 
scăpase cu viață din mâna ceseiştilor. Aproape că nu fu surprins când o găsi plină de cristale 
romboedrice. 

Moşulică îi trăsese clapa. Bine făcuse că îl eliberase pe Joko. Se răzbunase înainte de a şti 
care ar fi putut fi mobilul. De fapt, dacă ar fi fost bijuterii, i-ar fi fost confiscate de ceseişti. Luă 
în palmă un cristal şi îl cântări. Când strânse degetele, simți o uşoară furnicătură şi sub frunte 
îi apăru proiecția mentală a mesajului. Nu pricepea toate amănuntele, dar în linii mari sensul 
era limpede. 

„Pentru a ne putea reîntoarce pe Herbwue... această planetă cu o importanţă strategică 
deosebită... bogată în zăcăminte şi resurse minerale, dintre care amintim... cu o climă blândă şi 
un aer respirabil... ai cărui locuitori pot fi dirijați să facă munci deosebit de utile... 

trebuie să menţinem controlul asupra spațiului circumherbwuenian începând de la treizeci 
de kilometri altitudine. Herbwuenii nu pot fi lăsaţi să scape în largul universului... 

considerăm că este necesar ca până la reînceperea luptelor să nu fie neglijate aspectele 
propagandistice... 

primele debarcări pe Herbwue vor avea loc în zonele... 

se vor folosi unități de tipul... 

se va avea în vedere că experiența acumulată în prima etapă ne arată că e bine să fie evitate... 

Oameni, nu renunțațţi la paradisul herbwuenian.” 

Atât. Naizo nu mai încercă celelalte cristale. Bănuia că ele conțin scheme tactice amănunțite. 

Va să zică, cu asta se ocupa boşorogul. Puse cristalul înapoi şi închise capacul casetei. Agăță de 
încuietoarea ei jarteaua antifotonică şi o puse în funcțiune. 

Caseta fu înghițită de întuneric. Îi veni o nouă idee. Cu o jartea mai mare, ar fi putut dispare 
el însuşi în întuneric. Din păcate, nu avea posibilitatea de a-şi pune în aplicare gândul 
năstruşnic. Se ridică din pat pentru a mai examina câmpul de luptă. Spre sud încă se mai 
dădeau lupte. Tunurile gamatrasoare nu puteau fi învinse aşa de uşor. Din păcate, patru 
Hemke reuşiseră să strabată câmpul de mine aflat spre nord-vest. Armele autonome curățau 
infanteriştii agățați de picioarele crabilor mecanici, dar asta nu era suficient pentru a le opri 
înaintarea. Jeturile unor aruncătoare de plasmă nimeriră acumulatorul energetic al unuia, 
făcându-l să explodeze. Ceilalți îşi continuau înaintarea implacabilă. Era deja vizibilă intenția 
lor de a face un ocol pentru a cădea în spatele brigăzii de mutanţi. Nu se vedea cine sau ce ar fi 
putut să-i oprească. Naizo îşi culese arma şi se azvârli în tubul anti-g. Pentru a-şi face numărul 
său de rezistență anti-Joko, avea nevoie de unele amănunte. 

— Băi, robot, unde eşti, mai funcţionezi? 

— Da, conaşu”, îi auzi vocea dintr-o încăpere alăturată. 

Porni să-l caute, împins de curiozitate. Intui că tubul anti-g în care păşi fără să-şi dea seamş 
îl va purta în jos, coborându-l sub nivelul solului. Într-adevăr, forța gravitaţională îl împingea 
printr-un tunel săpat chiar în pământ. Îi fură necesare cam două minute pentru a ajunge în 
incinta metalică de la capătul său, ceea ce însemna că adâncimea era destul de potrivită pentru 
un adăpost cumsecade. Robotul trebăluia la un cilindru cu pereți transparenți, în care lui Naizo 
i se păru că distinge o formă omenească. Îmbrânci robotul, făcându-l să se izbească, de peretele 
metalic. Înghiţi în sec. Văzuse bine. Înăuntru cilindrului se afla închis trupul unei fete. Nici 
treizeci de centimetri nu-l despărțeau de ea. „E frumoasă, e bună”, gândi lacom. 

— Când a murit? îl întrebă pe robot. 

— Nu e moartă, conaşu”. E conservată. S-a certat cu stăpâna şi ea a dat ordin să fie legată şi 
părăsită aici, ca să o pună Joko la clocit ouă. Ea s-a dezlegat şi s-a vârât aici, până se reîntore 
trupele. 

— Cum adică, e congelată? 

— Doarme foarte profund. Aproape că e în comă. În felul acesta poate rezista câtiva ani fără 
să aibă nevoie de nimic. Doarme şi visează tot timpul un program de oniroscop, pe care l-a 
programat singură. 

— Poți să mi-l arăţi şi mie? 

Robotul nu răspunse imediat. Nu şovăia, aşa ceva nu avea în repertoriul comportamental, 
pur şi simplu consuma timp de gândire pentru analiza variantelor. Naizo se scărpină după 
ceafă. Chibzuia dacă nu era cazul să facă uz de armă. 

— Desigur, conaşu!'. Stăpâna mi-a dat ordin să nu dezvălui nici măcar locul unde stă 
conservată, dar cred că se referea la herbwueni. Nu cred că vă avea în vedere pe 
dumneavoastră. Se aplecă deasupra displayului de lângă cilindrul conservant şi bătu câteva 
instrucţiuni pe clape. 

Naizo era curios. Un camarad din acelaşi batalion avusese un aparat asemănător. Îl 
împrumuta contra obligaţiei de a fi înlocuit la unele corvezi. Îşi programau singuri vise erotice, 
pe care, cu o prostească mândrie, se străduiau să le conceapă cât mai porcoase. Asta durase 
până într-o noapte, când, surprinşi de un atac al lui Joko, se retrăseseră uitând pe unul de al 
lor conectat la aparat. Fuseseră nevoiți să viseze din nou cu forțe proprii. Totuşi, Naizo credea 
că învățase să-şi controleze cât de cât visele. Acum era gata să încerce experiența de a pătrunde 
în visele altcuiva. Atunci nu avusese posibilitatea să facă aşa ceva. Nu dispuneau de un 
vizualizator. Nu era momentul cel mai potrivit pentru experiență, dar, dacă nu o făcea atunci, 
era clar că nu o va mai face niciodată, aşa că momentul era la fel de bun ca oricare altul. Privi 
ecranul pe care începeau să se contureze umbre liliachii. Se înfiripa o câmpie cu ierburi mov ce 
unduiau pe spinarea unor coline. Cerul era tot mov, brăzdat de nori prelungi, care aduceau 
miros de umezeală. Ea venea dinspre dreapta ecranului, învăluită până la umeri într-un câmp 
de forțe albe. Părul lung până la şolduri avea reflexe de metal încălzit la roşu, care izvorau din 

interiorul firelor. De-a lungul şuvițelor se prelingeau râuri de scântei, ce cădeau în iarba înaltă. 
Aparatul reproducea zgomotul făcut de vântul strecurat printre ierburi şi o melodie simplă, trei 
note care tot coborau din terță în terță. 

Naizo se uită la ființa închisă în cilindru. Semănau şi nu semănau. Realitatea nu avea părul 
chiar atât de lung. În schimb, formele ei erau parcă mai apetisante. Părea evident că visul 
încerca să evoce puritatea unei alte vârste. Apăsă în joacă pe câteva clape. Încercă să se 
modeleze pe sine în prim-plan. Nu se prea pricepea. În mod special, nu-i reuşiră detaliile. leşi 
un fel de soldățel grosolan, care îşi flutura bezmetic brațele, încercând să atragă atenția celuilalt 
personaj asupra, sa. Trecu aproape un minut până când ea îl zări. Îşi întoarse capul spre el, 
zâmbi — vai ce frumoasă era când zâmbea! — şi întinse mâna dreaptă spre direcţia în care se afla 
pe ecran, ceva între salut şi chemare. În clipa aceea, Naizo ştiu ce are de făcut. Asta nu se mai 
întâmplase de douăzeci de ore, adică o zi herbwueniană întreagă. Opri aparatul şi se adresa 
poruncitor robotului menajer: 

— Pregăteşte încă un cilindru! 

Tonul său nu admitea replică. În orice caz nu era dispus să primească una. Părăsi încăperea 
subterană, refăcând în sens invers drumul prin tunelul anti-g. Se simţea cuprins de dinamism, 
viteza de urcare i se părea mică. Se grăbea, ceea ce nu i se întâmplase nici măcar în timpul 
ultimei retrageri. Culese maserul lăsat în hol şi ieşi în stradă. 

Mai erau câteva minute până la răsăritul lui Pedgra, marele soare verde. Spre est, lumina 
astrului aflat încă sub orizont făcea să pălească stelele pe care Peduu, micul soare roşu, aflat 
acum pe mijlocul bolţii, nu reuşea să le ascundă. Strada era pustie şi liniştită, chiar prea 
liniştită. Încetaseră chiar şi vibraţiile surde ale tunurilor cu infrasunete, pe care Naizo nu le 
auzea, frecvența lor era prea joasă, dar le simțea ca un fel de gâdilitură în măduva oaselor. 
Brigada 42 de mutanti îşi încetase activitatea şi poate nu numai activitatea. 

Naizo ridică arma şi tinti o stea de la est, aflată aproape de orizont. Maserul era greu şi făcea 
să-i tremure mâna. Trebui să se apropie de un gard şi să-şi rezeme cotul. În cele din urmă, o 
prinse în vizor şi apăsă pe butonul de tragere. După aproape un minut steaua dispăru. Nu era 
aşa de naiv încât să-şi închipuie că a reuşit s-o doboare, dar încerca să-şi imagineze că, după 
câteva sute de ani, o infimă parte din puterea impulsului laser ar fi putut ajunge până la o 
planetă care se învârtea în jurul luminiței minuscule. Impulsul, oricât de slab va fi fost, ar fi 
putut fi detectat dacă ar fi fost captat cu o aparatură hipersensibilă. Crease astfel posibilitatea 
ca un oarecare cetățean galactic să afle că acum câteva sute de ani a existat pe Herbwue un nu 
mai puţin oarecare sergent Naizo, care se apropia de finalul propriei existențe. Dinspre colțul 
străzii îşi făcură apariția o coloană glisoare. Vehiculele înaintau fără zgomot şi aveau atârnate 
de părțile exterioare ciorchini de mutanțţi teleghidați. Cântau cât îi ţineau gâtlejurile „Ne vom 
întoarce pe Herbwue”, fiindcă aşa erau comandați de la distanță. Creierul central se afla 
probabil pe glisorul din fruntea coloanei. Trecură pe lângă Naizo la o distanță de câțiva metri şi 
putu să vadă capete oribile cu trei-patru ochi, nasuri diforme, frunți din care răsăreau 
tentacule şi antene, mâini cu ventuze şi epiderme încreţite de dungi vineții. Un singur semn să-i 
fi făcut şi Naizo s-ar fi agăţat de un glisor şi s-ar fi dus spre cartierele din sud, unde, unindu-se 
cu divizia 16 Roboţi, ar mai fi putut rezista o zi sau două. Naizo nu simțea nici măcar silă 
pentru chipurile lor oribile. Mai luptase împreună cu mutanți şi ştia că, dacă au un creier 
central bun, se descurcă foarte bine. 

Dar nu i-au făcut niciun semn. Creierul nu-l observase, sau poate era chiar mort, şi ultima 
comandă pe care o lansase fusese „Cântaţi, cântaţi în neştire”. Aşa că Naizo se reîntoarse la 
„Fetele Vesele din Nord” tocmai când Pedgre îşi înălțase pe jumătate discul peste linia 
orizontului. Cobori în încăperea de la subsol fără să-şi facă gânduri negre. „Dacă nu mi le-am 
făcut până acum, de ce să-mi amărăsc ultimele clipe?” 

— Sunt gata, conaşu,”, îl înştiință robotul menajer. Am pregătit cilindrul. 

— Nu tu eşti gata bă, eu sunt gata. 

Îi veni să râdă. Parcă ce importanţă mai aveau micile imperfecţiuni de exprimare? Conectă 
oniroscopul şi la al doilea cilindru, evitând în tot acest timp să privească fata de pe ecran, 

încremenită cu mâna ridicată într-un semn jumătate salut, jumătate chemare. Nu de alta, dar 
ştia că s-ar fi putut lăsa tentat de pornirea de a o trezi. 

Instrui robotul menajer ca după intrarea lui în conservare să întrerupă sursa de energie, care 
alimenta câmpul anti-g pentru urcarea la suprafaţă şi să surpe tunelul. Să se autodistrugă 
după aceea. Joko învățaseră destul de bine să cunoască mecanismele cibernetice. Fără îndoială 
că un sondaj al memoriei lui i-ar fi pus repede pe urmele „conaşului”. În ordine de genul 
„sterge-ți din memorie tot ce ştii despre...” nu avea încredere. 

Se dezbrăcă şi intră în cilindru. Robotul părăsi încăperea, iar capacul de transpalit al 
conservorului începu să gliseze. Îşi potrivi electrozii pe cap şi dădu o comandă mentală pentru 
stingerea luminii. I se păru nostim să vadă că ordinul este dus la îndeplinire. Încercă să vadă 
trupul fetei, închisă în celălalt cilindru. Nu reuşi. Întunericul era deplin. Ultimele sale gânduri 
au început cu „dacă”. 

„Dacă Joko nu vor da peste noi...” 

„Dacă ai noştri se vor reîntoarce pe Herbwuce...” 

„Dacă va exista ceva care să-i facă să ne caute...” 

„Atunci...” 

Ținea ochii larg deschişi, încercând să vadă apărând ceva sau cineva în mijlocul beznei. După 
un timp, înţelese sau crezu că înțelege. Nu se vor mai întoarce pe Herbwue, în orice caz, el n-a 
crezut niciodată în reîntoarcere. Cam tot atunci, în fața lui începu să se contureze o câmpie cu 
ierburi mov. Mirosea a umezeală ca după ploaie şi se auzea o melodie simplă, trei note care 
coborau din terță în terță. 


Alexandru Ungureanu (n. 7 ianuarie 1957, Bucureşti - d. 11 
octombrie 2004, Bacău a fost un prozator de science-fiction român. 


Îşi începe studiile în Bucureşti, unde după absolvirea şcolii 
generale urmează cursurile secției reale a Liceului Teoretic Nr. 24 şi, 
apoi, pe cele ale secției Tehnologia Transporturilor şi Telecomenzi 
Feroviare a Facultăţii de Transporturi din cadrul Institutului 
Politehnic Bucureşti. 


Are preocupări literare încă din liceu, frecventând mai toate 
cenaclurile bucureştene şi scriind cu frenezie proza umoristică, 
poezie şi teatru absurd. În anul 1978 îşi face debutul în cenaclul 
studențesc Solaris, al Casei de Cultură a Studenţilor "Grigore 
Preoteasa", pe care îl va şi conduce în perioada 1979-1982. În 1979 
creează primele proze de anticipație, gen care îl va impune rapid mai ales prin inventivitatea, 
viziunea poetică şi romantică, dar şi ultramodernă cu care îşi construia misterioasele povestiri. 


Debutează publicistic peste doi ani, când SLAST îi publică povestirea Alarmă în sistemele 
cibernetice, în acelaşi an revista "Convorbiri literare" acordându-i premiul său pentru povestirea 
Maşina de visat şerpi. Urmează, firesc, alte şi alte consacrări, între care se număra Premiul 
Helion pentru povestirea Artele marţiale moderne (I) - 1982, Premiul al III-lea la secțiunea 
povestire a concursului Consfătuirii Naţionale a Cenaclurilor de Anticipaţie, pentru Cei dintr-o 
lacrimă - 1982 ş.a., precum şi apariția în paginile revistelor Ştiinţă şi Tehnică, Ateneu, 
Convorbiri literare, România literară, Steaua, Vatra, în fanzinele Paradox, Helion, Fantastic 
Magazin, Ing, Quasar, în almanahurile Anticipația şi Convorbiri literare. 

În 1984, Editura Albatros îi publică, în colecţia "Fantastic Club", romanul Marele Prag. 

ând s-au împlinit trei ani de la publicarea ultimului meu roman, un roman 

horror cu un titlu pe măsură, „Grota însângerată”, am hotărât că trebuie să fac 

ceva. M-am interesat discret la şcoală dacă al meu şef a auzit ceva de anul 
sabatic. „Adică un concediu fără plată de un an?” întrebă nu foarte sigur de el directorul 
şcolii unde predam istoria de vreo 20 de ani. „Aşa ceva”, i-am răspuns eu şi am început 
să fac hârtiile necesare şi să caut un suplinitor pentru un an de zile, fiindcă asta era 
una dintre condiţii: ca eu să găsesc pe cineva să îmi țină locul în tot acest timp. De bine, 
de rău, s-au aranjat toate până la urmă şi, ţinând seama de sfaturile din manualul lui 
Stephen King, mi-am făcut un program strict, întocmai după învățăturile maestrului. 
Dimineaţa, după ce soția ducea fetița la şcoală, mă aşezam în fața topului de coli albe de 
hârtie şi aşteptam. Să vină inspirația, bineînțeles! Unul dintre sfaturile maestrului de 
care aveam de gând să ţin cont era ca după o primă ciornă să urmeze a doua, care să fie 
cu cel puţin zece la sută mai scurtă. A trecut o lună, apoi au trecut două şi eu tot nu 
trecusem de titlu şi de primul paragraf, care avea exact zece rânduri. Dacă tăiam zece la 
sută aveau să rămână numai nouă rânduri mari şi late. Aveam un afurisit de blocaj şi 
nu puteam avansa nici măcar un singur cuvânt peste cele zece rânduri scrise în prima 
zi. Făcusem o listă de personaje, le caracterizasem pe fiecare ca la carte, cunoşteam şi 
acțiunea romanului până la crima ultimei fantome - era tot un roman horror -, dar asta 
nu mă ajuta absolut cu nimic. Aşa că, deşi stima mea pentru maestru rămânea 
neschimbată, am modificat puţin programul recomandat de el, adaptându-l niţel 
temperamentului meu. După plecarea celor două femei din viața mea la treburile lor, 

făceam o cafea mare, trimiteam micul terrier cu nume de prim-ministru să îmi aducă 
ziarul de la poartă, mă aşezam pe şezlongul de pe terasă şi răsfoiam ziarul local, fără să 
îmi încarc memoria cu prea multe ştiri din micul nostru orăşel. Ştirile locale treceau prin 
mintea mea la fel de lin cum trecea adierea dimineții prin copacii pădurii şi aveau, cel 
puțin aşa credeam eu, un rol relaxant. După ce sorbeam cafeaua până la ultima 
picătură, scanam puțin partea creatoare din mine în căutarea unei rămăşiţe de roman. 


Cum nu găseam nimic, porneam într-o mică plimbare prin grădina din spatele casei, 
care se întindea până aproape de pădure, urmat îndeaproape de terrierul care mă 
acompania cu paşi mărunți. 

Mă opream mai întâi la tumul - de fapt o simplă movilă care se înălța vreo trei, patru 
metri într-o pantă lină, complet acoperită de iarbă şi în care câinele săpase o mulțime de 
galerii cu un scop numai de el ştiut. De fapt acum câţiva ani, când am cumpărat casa şi 
grădina, fostul proprietar - pentru a mări prețul, probabil - a încercat să scoată în 
evidență eventuala valoare a tumulului. „Sunt sigur că, dacă vă faceţi timp odată să 
săpaţi numai un metru în tumul, veți descoperi lucruri pe care orice profesor de istorie 
şi le-ar dori!” Nu i-am dat nici un leu mai mult şi am încercat să îi explic că există o 
mică diferență între un profesor de istorie care scrie romane horror în timpul liber şi un 
arheolog. După ce am bătut palma şi am perfectat actele la notar, mi-a spus oarecum 
triumfător la despărțire: 

— De fapt tocmai din cauza tumulului vând aşa de ieftin casa şi grădina... 

La întrebarea mea nerostită a adăugat: 

— În nopţile cu lună plină, din tumul se aud sunete de clopote. 

Apoi s-a aplecat spre mine şi a continuat în şoaptă, ca să nu îl audă notarul: 

— Şi uneori se aud chiar voci şi țipete. 

Am zâmbit şi i-am răspuns tot în şoaptă: 

— Mulţumesc pentru atenţionare! Promit că în nopţile cu lună plină vom ţine 
gemurile închise ca să nu ne deranjeze zgomotele. 

Bineînţeles că în cei câțiva ani de când ne-am mutat nu am auzit nici un fel de 
zgomote din tumul şi, în afară de interesul constant pe care i-l acorda terrierul, alt efect 
nu a avut asupra noastră. 

Deci, după ce mă opream la tumul şi îl lăsam pe câine să îşi facă numărul de atacuri 
simulate asupra unor duşmani imaginari, după ce mai săpa zece-douăzeci de centimetri 
în galeriile lui, ne continuam prin pădure plimbarea. Culegeam absent două-trei fragi, 
speriam fără să vreau câteva căprioare şi veverițe, apoi, după ce mă udam bine de rouă 
pe pantaloni, mă întorceam spre casă tot cu gândul la roman. 


Trecuseră trei luni de plimbări zilnice şi eu eram tot la primul paragraf, aşa că într-o 
zi, după plimbarea matinală prin pădure, am luat în mână cartea maestrului să văd ce 
recomandă el atunci când ai un asemenea blocaj. Nici nu am deschis-o bine, că am auzit 
telefonul sunând. 

— Alo, Radu la telefon, am auzit eu o voce mai sonoră ca de obicei şi, tocmai când am 
dat să întreb de care Radu e vorba, mi-am adus aminte instantaneu, dar asta nu mi-a 
făcut nici-o plăcere. 

Era vorba despre un fost coleg de-al meu din liceu care acum păstorea ziarul local 
despre care tocmai vorbisem. Era şi patron, şi director la ziarul acela şi uneori mă 
întrebam cum naiba face că reuşeşte să scrie zilnic aproape singur cele opt, uneori 
şaisprezece pagini ale fițuicii lui. Din câte ştiam, avea numai o secretară şi un băiat pe 
care îl folosea pe post de reporter, dar mort, copt, în fiecare zi îşi scotea fițuica lui 
nenorocită. Uneori zău că îi invidiam forța de muncă şi capacitatea de a scrie mii de 
cuvinte zilnic despre subiecte atât de sterile cum ar fi viața cotidiană a unui mic orăşel. 

— Spune, Radule, dar fii scurt, te rog, pentru că m-ai oprit din scris, am spus eu şi 
am privit la cele câteva rânduri amărâte aruncate pe prima pagină. 

— Maestre, am să fiu cât de scurt am să pot... 

Dacă mă lua cu maestre, era clar că iar voia vreo favoare. Şi, înainte de a apuca să mă 
gândesc la cine ştie ce grozăvii, continuă: 

— Am auzit că lucrezi la un nou roman, care bineînțeles că va deveni un bestseller, ca 
tot ce a ieşit până acum de sub pana ta. 

— Lasă vrăjeala şi treci la subiect, am mormăit deranjat de premoniţiile lui referitoare 
la un roman din care nu scrisesem nici măcar prima pagină. 

Am auzit cum fostul meu coleg îşi drege vocea, semn că ceea ce urma era fie ceva 
imposibil, fie o mare gogomănie. 

— Păi, m-am gândit, începu el precaut, dacă nu ar fi bine să publicăm un mic 
fragment din romanul tău în ziarul nostru. Ştii, numai câteva rânduri, doar atât cât să-i 
facem pe oameni curioşi, cât să se înghesuie şi mai tare apoi să îți cumpere cartea. 

Am privit lung cele câteva rânduri de pe coala albă de hârtie. Am aşezat apoi foaia 
altfel, aşa, mai pe diagonală, dar tot zece rânduri rămâneau. 

— Alo, ţipă Radu disperat la telefon, te-ai supărat? Era doar o propunere. 

— Nu m-am supărat, Radule, departe de mine aşa ceva. Doar analizam propunerea ta. 
Va trebui să discut cu cei de la editură să vedem ce părere au. Nu ştiu precis ce se 
prevede în contract pentru asemenea situaţii. Dar am să te sun imediat cum am să aflu 
veşti. 

— Bine atunci aştept un telefon, spuse Radu şi închise înainte de a apuca să mai 
adaug ceva. 

l-aş fi dat cu dragă inimă, nu un simplu fragment, ci un capitol sau chiar două, 
numai că nu aveam de unde să îi dau nimic. Furios pe mine însumi, am încleştat din 
dinți şi am terminat de scris prima pagină până au venit fetele. Nu că mi-ar fi folosit la 
ceva, pentru că spre seară, când am recitit ce am scris, a trebuit să rup foaia de hârtie 
în bucățele mici şi le-am aruncat ca să nu le mai văd. 

Cineva m-a sfătuit odată să încerc să scriu la calculator, pentru că posibilitățile de 
intervenție pe text sunt net superioare, aşa că a doua zi dimineață am scos de la 
naftalină vechiul laptop, dar trebuie să mărturisesc că nu tehnica era de vină, pentru că 
scrisul tot nu avansa nici aşa. Ocupat cum am fost cu laptopul şi cu punerea lui în 
funcțiune, nici nu am observat că terrierul nu adusese ca în fiecare dimineaţă ziarul. Nu 
că i-aş fi dus cine ştie ce lipsa, dar devenise un tabiet şi parcă îmi venea greu să îl încalce 
aşa, pe nepusă masă. Am băut cafeaua şi l-am chemat pe Churchill, pe care îl auzeam 
lătrând ca de obicei prin spatele grădinii, pe lângă tumul. 

A venit într-un târziu cu o mutră spăsită şi m-a privit de parcă ar fi bănuit că aveam 
să îl cert. 

— Ziarul, Churchill, du-te şi adu ziarul! 

S-a dus până la poartă şi a amuşinat ostentativ pe lângă cutia poştală, apoi s-a întors 
tot fără ziar. 

M-am ridicat şi m-am dus şi eu până la poartă, unde am căutat atât în cutie, cât şi în 
locul unde îl arunca de obicei poştaşul, dar nu era, şi gata. Ori Radu se hotărâse să-mi 
sisteze porția zilnică de noutăţi locale până îi dau un fragment de roman, ori Churchill 
găsise o utilizare mai potrivită pentru ziar. 

M-am dus iar pe verandă şi, deşi a doua ipoteză era puțin plauzibilă ţinând seama cât 
de ascultător era bietul cățeluş, m-am hotărât să îl cert puţin înainte de a-i da telefon lui 
Radu şi de a afla ce anume se întâmplă. 

Am luat ziarul de ieri şi i l-am fluturat amenințător câinelui prin față. 

— Ziarul, Churchill, du-te şi adu ziarul. Să nu îndrăzneşti să te întorci fără ziar. 

Săracul căţel nu prea era obişnuit să fie certat, aşa că mi-a aruncat o privire vinovată 
şi a plecat cu coada între picioare. Mi-era puţin milă de el, dar nu voiam să îşi facă un 
obicei din a rupe sau a ascunde ziarele. M-am luat cu scrisul, de data asta chiar am 
reuşit să umplu ecranul laptopului cu un text de care eram mulțumit. Tocmai îl 
reciteam satisfăcut când l-am văzut pe Churchill că vine tot într-o fugă spre mine cu 
ziarul în gură. Am vrut să îl cert văzând cât de mototolit şi cu foile ude era, dar mi-am 
adus aminte de privirea lui vinovată, aşa că m-am mulțumit să îl scarpin puţin după 
urechi şi apoi am căzut la pace. Împăcat cu mine însumi şi cu textul pe care tocmai îl 
terminasem, am hotărât că merit încă o cafea, aşa că mi-am mai făcut una şi am luat 
ziarul la purecat. Mărturisesc că abia la pagina a doua am observat că ceva nu e în 
regulă şi m-am dus glonț la calendarul pe care îl aveam atârnat în holul de la intrare. Pe 
calendar data era douăzeci şi trei mai, pe laptop la fel, la televizor tot ştirile din douăzeci 
şi trei mai erau prezentate, numai în ziarul pe care mi-l adusese Churchill era data de 
douăzeci şi patru mai. Şi nu a trecut mult până să observ că nu era vorba de o greşeală 
de tipar. Ziarul era într-adevăr cu o zi înainte şi descria evenimentele care abia erau în 
curs de desfăşurare. 


Pe prima pagină scria despre o tamponare între două maşini care avusese loc ieri, 
adică astăzi, la ora douăsprezece, chiar în fața poştei. M-am uitat la ceas şi am hotărât 
că dacă mă grăbesc am tot timpul să ajung chiar dacă merg pe jos, pentru că ar fi fost 
culmea să iau maşina şi să fiu tocmai eu cel care provoacă tamponarea. Am ajuns la 
doisprezece fără câteva minute, am intrat la poştă şi mă pregăteam să cumpăr câteva 
plicuri şi timbre când în spatele meu am auzit o buşitură puternică şi lume țipând. 

Am ieşit şi eu afară şi am privit la vânzoleala care se produce în astfel de ocazii. Bine 
că nu erau victime, pentru că m-aş fi simţit vinovat față de ele că nu am făcut ceva ca să 
le salvez. Deşi stau să mă întreb ce efect ar fi avut dacă m-aş fi proțăpit în mijlocul 
intersecţiei de la poştă, strigând în gura mare: „Aveţi grijă cum conduceţi! În curând aici 
se va petrece un accident”. Probabil că aş fi reuşit să fac în aşa fel încât să se producă 
mai mult de o singură tamponare. 

M-am întors gânditor spre casă mergând cât mai încet posibil, în aşa fel încât să pot 
întoarce problema pe toate părțile. Puteam să o întorc şi să o răsintorc, că tot nu îi 
dădeam de capăt. 

În mod sigur, din motive care nu contează, ziarul meu de astăzi nu a fost adus. Iar 
câinele, micul meu câine, atunci când a fost certat, a făcut cumva rost de ziar. De un 
ziar, numai că de ziarul de mâine, aşa că urma să aflu de unde îl adusese şi cu asta 
rezolvam problema. 

Ajuns acasă, i-am dat nişte crănțănele din 


care ştiam eu că îi plac în mod deosebit, tipe” 

apoi, cu o voce dulce, i-am arătat ziarul 


pe care tocmai îl adusese. -.- A 
— Ziarul, Churchill, de unde ai A 
ziarul? D- 


A durat destul de mult până să îl == 
fac să priceapă ce vreau, dar când =~ 
s-a lămurit a luat-o încet spre 
grădină şi - de ce eram eu oare sigur 
de asta? - s-a oprit în dreptul 
tumulului. L-am scărpinat iar după 
urechi şi l-am îndemnat blând: 

— Ziarul, Churchill, adu ziarul. 

Churchill a intrat în una dintre multele galerii săpate de el, l-am auzit lătrând tot mai 
îndepărtat, ca şi cum ar fi intrat într-o peşteră uriaşă de unde lătratul se auzea cu ecou, 
şi după câteva minute a mai adus un ziar. L-am lăudat cât am putut de mult şi i-am 
mai dat un pumn de crănțănele. Bietul câine era aşa de fericit că mă mulțumise în 
sfârşit, încât sărea mereu în jurul meu şi părea că nu are de gând să se mai oprească 
niciodată. Apoi, într-un sfârşit, m-a abandonat, a intrat într-o altă galerie, de unde a 
ieşit în numai câteva clipe cu încă un ziar. Scărpinat, crănțănele, mângâieri, până am 
simţit nevoia să mă aşez pe o ridicătură a tumulului: ziarul adus a doua oară era de 
poimâine! Aveam gura uscată, dar nu aveam nimic la îndemână să îmi ud buzele şi nici 
nu mă înduram să părăsesc minunea pe care tocmai o descoperisem. Am stat şi am 
respirat adânc, apoi mi-am forțat norocul şi l-am trimis pe Churchill în alte galerii, până 
când s-au adunat în jurul meu nu mai puțin de zece ziare cu date consecutive. Le-am 
strâns pe toate şi le-am luat cu mine, apoi m-am închis în birou: comoara pe care o 
aveam nu putea fi cercetată pe verandă, la vedere. 

Nu mi-a luat mult să observ că din douăzeci şi şapte mai, deci peste numai trei zile, 
gazeta locală începea să publice în foileton romanul meu, câte un capitol pe zi. În 
ultimul ziar pe care îl aveam era publicat deja capitolul şapte pe care se presupunea că 
îl scrisesem. Era stilul meu oarecum, dar în mod sigur nu scrisesem aşa ceva. Nu încă. 

L-am sunat pe Radu şi i-am spus că am vorbit cu editura şi că nu are nimic împotrivă 
să public chiar tot romanul, ținând seama că este vorba de un ziar local cu un tiraj total 
de numai cinci-şase sute de exemplare. Urma ca de a doua zi să-i trimit primele cinci 
capitole. Era să mă scap şi să zic că pe măsură ce câinele va mai scoate altele din tumul 
i le voi trimite şi pe celelalte, dar ştiam că nu ar pricepe gluma. 

Bietul terrier a ajuns aproape obez de câte crănțănele mănâncă zilnic, eu am reuşit să 
copiez pe laptop din ziarele aduse de câine până la capitolul cincizeci şi, după cum 
decurge acţiunea, cred că romanul se apropie de final. În mod sigur zilele astea îl voi 
termina de scris, sau ar fi trebuit să folosesc termenul de copiat? Oricum întrebarea 
finală nu o pot eluda, dar nici nu pot răspunde la ea: din moment ce eu doar copiez 
cartea din ziar, a cui este mâna care scrie cartea? 


Îmi pare rău că nu am mai reuşit să scriu pe blog de aproape două săptămâni. 
Motivele sunt mai multe... 

„Zbor pentru a-mi elibera mintea de 


„Poate fi descrisă în cuvinte 
tirania lucrurilor mărunte” 


magia zborului ? Nu cred !” 


Antoine de Obaint- Szuperp Michael Rarfit 


„.-- pământul nu este în nici un fel „Piloții îşi marchează viața după 
pus în față cu cerul înghețat din care numărul de ore de zbor... orice alt 
coboară avioanele noastre. E simplu, fel de timp nu este demn de 
altceva. remarcat.” 

Nu se pot alătura, cerul din care 
venim şi pământul pe care călcăm, şi 
asta naşte surd, dureros, înăbuşit, o 
nelinişte numai de noi ştiută...” 


Michael Rarfit 


PIERRE CLOSTERMANN MARELE CIRC 


Pierre Gostermaun 


CMade Oe 


amintirile unui pilot de vânătoare francez 
(din Royal Air Force) 
Original: Le Grand Cirque 
Traducere 
ELSA GROZEA 


Lui Jaques Remlinger, 
vechiul meu coechipier, în amintirea celor două sute de misiuni în 
care am luptat împreună. 


Comandanţilor Mouchote şi Martell, 
din Squadron 341 „Alsace”, şi tuturor camarazilor mei din Forţele 
Aeriene Franceze Libere morți pentru franta. 


Camarazilor mei piloți din R.A.F. 
care, şi ei, au murit pentru eliberarea Franţei. 


Vouă tuturor, 
cărora vă datorăm atât de mult, şi asupra cărora uitarea se lasă atât 
de repede, vă dedic cu drag aceste pagini pe care voi le-aţi trăit... 

e PARTEA A DOUA * 
o Deluqad la Rogal Aa Fort 


Escadrila „City of Glasgow” 


28 septembrie 1943 


Ce-i drept, mi-e inima grea că trebuie să părăsesc Biggin Hill-ul şi unitatea „Alsace”, în 
cadrul căreia am purtat primele bătălii şi unde am avut camarazi al căror patriotism, 
înflăcărare şi iscusinţă în luptă îmi insuflau mândria de a fi francez. 

În timp ce camioneta cu care plec trece prin faţa corpului de gardă, văd steagul tricolor 
care flutură deasupra dispersal-ului dispărând printre copaci, în urma mea... 

Întrucât Jacques îmi dăduse unele informaţii, mă descotorosisem de multe bagaje. Şi cu 
toate acestea, potrivit obiceiului, sunt încărcat de valize, un sac de paraşută ce pare 
umplut cu plumb (mult mai cântăresc umbrela asta blestemată şi învelitoarea ei), 
centironul cu pistol şi buzunare pentru cartuşe, cojocelul de blană; ciudat spectacol pentru 
călătorii care mă privesc de la ferestrele trenului lor în timp ce îl aştept pe al meu. 

La Ashford vine să mă ia un camion, iar peste câteva minute îmi fac intrarea pe 
Aerodromul 125. 

Jacques face prezentările. Cunosc astfel toată banda simpatică şi internaţională de pirați 
ai văzduhului care alcătuiesc escadrila 602 „City of Glasgow” - scoțieni, australieni, 
neozeelandezi, canadieni, un belgian, doi francezi şi câțiva englezi. 

Squadron-Leader-ul, conducătorul escadrilei, Mike Beightag, este un irlandez, cu chip 
trandafiriu de bebeluş, straşnic băutor, bun pilot şi bun comandant. 

Cei doi Flight Commanders (comandanți de secțiuni) sunt, în felul lor, nişte fenomene. 
Cel de la secțiunea „A”, în urmă cu zece luni sergent, s-a ridicat la gradul de Flight- 
Lieutenant într-un timp record, datorită curajului şi îndrăznelii sale. Bill Lond — trupeş, un 
metru nouăzeci înălțime, un râs sănătos care-i dezveleşte gingiile pe jumătate văduvite de 
dinți — era în civilie ajutor de măcelar. Celălalt, Max Sutherland, un englez tipic, odrăslit de 
acele „high-schools” cu o mustață perie, ex campion de box la categoria grea în poliția 
Londrei. El trebuia să fie Flight Commander-ul meu. Un ins de treabă, puţin copilăros, 
schimbător, în stare de încăpăţânări de domnişoară capricioasă ca şi de cele mai mari acte 
de generozitate. La urma urmei, un foarte bun pilot, cu o experienţă bogată, curajos în fiece 
clipă. Aveam să devenim, mai târziu, prieteni sinceri. 

În comparaţie cu Biggin Hill şi cu tot confortul său, în comparaţie cu acel „glamour” al 
celei dintâi baze de vânătoare din lume, „125 Airfield” avea ceva din aerul unei rude sărace. 
Dar o ambianţă de camaraderie, de nepăsare, de viață dusă de azi pe mâine, făcea noul 
meu grup irezistibil. 

Fiind una dintre primele unităţi transferate la Tactical Air Force, „602” — stea de primă 
mărime în timpul neuitatei „Battle of Britain”! — jucase un rol secundar în următorii doi 
ani, dar începea să urce iar, de câteva luni, sub imboldul lui Beightag. 


1 Bătălia Angliei. 

R.A.F.-ul trebuia să dea escadrilele menite a sprijini, în strânsă cooperare cu armata, 
invadarea Continentului. Escadrila 602, împreună cu vreo alte zece, fusese supusă, în 
acest scop, unei pregătiri intensive: atacuri la rasul solului, mitralieri de tancuri, 
recunoaşteri tactice, bombardamente în picaj etc... 

Spre sfârşit unitățile acestea fură trimise pe terenuri de lucru, pentru a-şi perfecționa 
antrenamentele. De patru luni piloții dormeau în corturi, învățau să-şi alimenteze 
avioanele, să le armeze, să le mascheze, să le apere cu automatele în mână, să ducă, până 
în cele din urmă, o adevărată viață de „comando”. 

Operând de pe terenuri asemănătoare cu cele care aveau să fie construite în numai 
câteva ceasuri de către unităţile de geniu (două ori trei pajişti, contopite într-o pistă de 
aterizare prin plase metalice aplicate direct pe sol) escadrilele 602, 132, 122, 65 şi alte 
câteva participau în egală măsură la ofensiva actuală a R.A.F.-ului. Înzestrate cu Spitfire V- 
D cu aripi scurte, escadrilele acestea executau misiuni de protecţie pentru avioane 
Marauder, Mitchell şi Boston. 

Escadrila 602 îşi împărțea terenul 125 cu o altă unitate de Spit-uri, cu 132 „City of 
Bombay”, comandată de un vechi camarad - Squadron-Leader Colloredo-Mannsfeld — şi cu 
un grup de Hurricane antitanc, 184. Situat pe un promontoriu nisipos al Dungeness-ului, 
colțul nu era de fel neplăcut în lumina unui soare strălucitor dintr-o nemaivăzută lună 
septembrie. 

Corturile noastre sunt ridicate într-o livadă. Domneşte aici o încântătoare atmosferă de 
picnic, de camping, ori colonie de vacanţă. Ajunge să întinzi brațul spre uşa cortului, 
pentru a te îndopa cu mere uriaşe, zemoase şi dulci, mai mult sau mai puţin coapte, cărora 
aerul curat şi tinereţea stomacurilor noastre le dau liberă trecere. 

Mâncăm afară, iar când plouă ne bulucim cu toţii într-un hambar, claie peste grămadă. 
Nu am nici gamelă, nici tacâm şi mă servesc de cele ale lui Jacques. 

Fireşte, locuiesc în cortul lui, pe care îl împărțim cu un belgian pe nume Jean Oste, şi cu 
un englez într-adevăr încântător, Jimmy Kelly, care va deveni unul dintre cei mai buni 
prieteni ai mei. Scoate strigăte furioase ori de câte ori începem să vorbim franțuzeşte. 

Dormim pe paturi de campanie şi ne spălăm la râu - apa este tare rece, aşa că treaba 
asta o facem cât mai rar cu putinţă. 

Cea mai afurisită problemă este iluminatul. Lumânările sunt mult prea primejdioase, din 
pricina fânului care acoperă pardoseala corturilor. 

Suntem înzestrați cu lămpi de furtună, puse la dispoziție de magaziile R.A.F.-ului, dar 
ele nu funcţionează niciodată. Când avem chibrite, nu mai avem fitil. Când dibuim un fitil 
nou (pe care în genere îl furăm din cortul vecin) nu-i petrol. Când avem tot ce ne trebuie şi 
aprindem cu mare băgare de seamă, cel mai ades facem să sară şandramaua în aer, ceea 
ce stârneşte un du-te vino îndrăcit şi sfârşeşte printr-o luptă dată cu extinctoarele cu 
spumă. Suntem apoi luaţi cu toţii în tărbacă de către comandantul escadrilei, iar până la 
urmă ne dezbrăcăm la lumina unei brichete sau a stelelor... 

Dimineaţa ne trezeşte un soldat care aduce o cană plină cu ceai fierbinte şi care face 
atâta zarvă, că într-o clipită toată lumea e în picioare, alergând desculță pe iarbă, cu câte o 
cană de tablă în mână. Apoi, ne ducem la râu să cărăm apă cu căldări de pânză, mai mult 
sau mai puţin etanşe, ne spălăm într-un fel care ar ruşina până şi o pisică, îmbrăcăm un 
combinezon jegos, cizme de zbor, ne înnodăm un fular la gât şi dăm fuga până la cantină, 
să înghițim ouă cu şuncă, o ceaşcă de cafea şi o felie de pâine, din cele rotunde, coapte la 
ferma învecinată... 

Apoi începe o cavalcadă nebunească în jurul aerodromului, suiți într-un „jeep”, unde ne 
îngrămădim câte doisprezece, abia agățați prin toate părțile, străbătând în mare viteză 
câmpurile, sărind peste şanţuri şi garduri vii... 

Scoatem plasele de camuflaj de pe avioane, încălzim şi verificăm motoarele, ne pregătim 
pentru primul „show” al zilei. 

lată viața cotidiană a noii mele escadrile. 

„Clipped, cropped, clapped” — aceasta ar fi minunata şi sintetica descriere a Spitfire-ului 
V-D, făcută de umoristul grupului, vestitul Tommy Thommerson. 

„Clipped”, din pricina aripilor sale tăiate. Pentru a-i spori viteza şi maniabilitatea 
laterală, inginerii de la Vickers Armstrong au redus aproape cu un metru aripile Spit-ului, 
suprimând vârfurile planurilor care completau atât de armonios elipsa. 

„Cropped”, din pricina motorului său Merlin 57. Nu este decât un Rolls-Royce Merlin 45, 
cu turbina compresorului redusă în diametru, îngăduind creşterea forței (sub 10 000 de 
metri) de la 1 200 la 1 650 cai putere. Volumul de aer supracomprimat fiind totuşi foarte 
scăzut, curba de putere scade rapid, începând de la 2 500 metri, pentru a nu mai da la 3 
500 metri decât aproximativ 500 cai putere. Ba şi mai mult, motoarele acestea, în chip 
artificial împinse până la 18 avans la admisie, nu au decât o viață foarte scurtă. 

„Clapped” - cuvântul care ar putea fi tradus exact prin variolat — exprimă părerea 
generală a piloților despre Spitfire-ul V-D. 

Într-adevăr, deşi foarte rapide la sol (560 km/oră în palier, la nivelul mării), ele devin 
adevărați câini de plumb la 3 000 metri altitudine, unde suntem siliți să operăm în cadrul 
misiunilor noastre de escortă. Aripile pătrate le fac de asemenea să piardă din calitatea de 
seamă a Spitfire-ului, aceea de a vira brusc. 

Nu avem decât o încredere limitată în aparatele acestea - simțământ mai mult sau mai 
putin justificat de faptul că celulele au, toate, aproape 300 ore, iar motoarele, lucru mai 
grav, 100 până la 150 ore de funcţionare. Nu este totdeauna amuzant să traversezi Canalul 
Mânecii, dus-întors de două ori pe zi, pe un monomotor de acest tip! În sfârşit, tunurile nu 
dispun decât de şaizeci de proiectile fiecare (față de o sută patruzeci şi cinci la Spitfire IX!) 

Dacă ne amintim că încă din 1941 şi 1942 Spitfire-le V-D erau uşor întrecute de Focke 
Wulf-urile 190, poate fi imaginat şi entuziasmul meu relativ când Sutherland m-a anunţat 
că vom mai avea de executat cinci sau şase misiuni de însoţire pe Spitfire V-D, înainte de a 
face safteaua minunatelor IX-B noi-nouţe. 


o Povestea Cargorlui Munsterland 


Germanii au ridicat, în timpul războiului, cerbicia până la înălțimea unei virtuți 
naționale. Când acestei calități destinul vrea să-i adauge norocul, anumite situații ajung să 
sfideze logica. 

Munsterland-ul va trece desigur în posteritate ca un simbol al încăpățânării germane, ca 
şi al îndărătniciei britanice, de altfel. 

Acest faimos Munsterland era un cargo rapid de 10 000 tone, ultramodern, înzestrat cu 
turbine şi arzătoare cu păcură. Surprins într-un port din America Centrală, în timpul 
evenimentului de la Pearl Harbour, se dusese în Japonia. Acolo încărcase o prețioasă 
cantitate de cauciuc şi metale rare; apoi, calm, plecase înapoi spre Germania. 

Întrucât norocul surâde cutezătorilor, el izbutise - printr-un şir de întâmplări de 
necrezut - să se strecoare printre patrulele aeronavale aliate şi să ajungă la Brest. 
Fotografiat imediat, el a fost bombardat în picaj, trei ore mai târziu, de, către 24 Typhoon- 
uri. Către ora şase seara, în aceeaşi zi, 32 de Mitchell, puternic escortate, îl atacau, dar tot 
fără rezultate apreciabile. 

În timpul nopții fugea, cu toată viteza, spre Cherbourg, unde a fost din nou fotografiat, 
încă de la acostare. Examinarea clişeelor dezvălui că totul era pregătit pentru descărcare. 

Trei nave A.A. din Havre şi două din Saint Malo ajunseseră în insula Pelee, în zori; de 
asemenea mai fuseseră amplasate importante dispozitive de A.A. uşoară şi grea. 

Condiţiile meteorologice, cumplit de nefavorabile, făcuseră să eşueze un raid aviatic 
stabilit către orele opt dimineața. 

Fără bombardiere mijlocii era greu să vii de hac unui obiectiv atât de mare. Beaufighter- 
ele nu puteau interveni, căci situaţia din rada portului Cherbourg nu se preta unui atac cu 
torpile. 

La nevoie, avioanele Boston ar fi putut încerca un bombardament de la mică altitudine, 
dar nu puteau fi trimise la masacru cu o viteză de numai 400 kilometri pe oră. 

La 08:45 personalul escadrilei este chemat de urgență la camera de informații: 
escadrilele 602 şi 132 sunt trecute imediat în stare de alarmă. 

Întâi un cuvânt introductiv, de circumstanţă, rostit de Willie Hickson, ne aminteşte că 
încărcătura de pe Munsterland este de importanţă vitală pentru industria germană. Într- 
adevăr, miile de tone de cauciuc vegetal pe care le transportă pot, amestecate aşa cum se 
cuvine cu produsele sintetice de tip Leuna, să permită echiparea şi menţinerea a 22 divizii 
blindate timp de doi ani. Metalele speciale vor fi prețioase pentru metalurgiştii germani care 
pun la punct turbine pentru avioane cu reacţie. În plus, mai trebuie smuls marinei de 
război germane beneficiul moral al unei breşe atât de flagrante în blocusul maritim. 

Treizeci şi şase de avioane Typhoon, echipate cu bombe de 500 kilograme, cu explozie 
întârziată, vor forţa intrarea în radă şi vor încerca să scufunde sau să incendieze 
Munsterland-ul. 

Drept rezultat deosebit al bunăvoinţei Cartierului General al R.A.F., escadrilele 602 şi 
132 au fost alese pentru a le escorta. Misiunea noastră avea ca ţel să neutralizeze cu tunul 
şi mitraliera navele A.A., iar apoi să asigure acoperirea operaţiilor împotriva a importante 
forțe de vânătoare germane masate cu acest prilej în peninsula Cotentin. 

Pentru a ni se mări raza de acțiune, cei din escadrila noastră vom ateriza la Ford, unde 
este prevăzută alimentarea avioanelor, iar de acolo vom pleca mai departe către punctul de 
întâlnire, deasupra Brighton-ului, la altitudinea zero, dimpreună cu avioanele Typhoon. 

Wing Commander Yule, care va conduce operațiunea, ne reaminteşte pe scurt că navele 
A.A. sunt în general dotate cu patru afete cvadruple de tunuri automate de 20 mm şi cu 
patru sau opt piese de 37 mm. De asemenea automate. Ultimele fotografii de recunoaştere 
au arătat că de-a lungul marelui stăvilar ce leagă cele şase forturi ale radei se află cel puțin 
190 de piese A.A. uşoară, probabil întărite şi foarte active de la sosirea clientului nostru. 

În principiu, cele două escadrile se vor împărţi în şase patrule de câte patru, care se vor 
îngriji în parte de câte o navă A.A., astfel încât să o reducă la tăcere în timpul celor câteva 
secunde necesare trecerii Typhoon-urilor. Apoi, libertatea de acțiune pentru a angaja lupta 
cu orice formaţie de vânătoare inamică ce se va prezenta. 

Împingând foarte departe bunăvoința, Cartierul General a hotărât să instaleze un 
dispozitiv special al „Air Sea Rescue”, ale cărui vedete rapide vor fi eşalonate între 
Cherbourg şi coasta britanică, de-a lungul rutei pe care o vom parcurge. 

Chiar şi pentru cei mai entuziaşti dintre noi, această ultimă dispoziție seamănă mult cu 
o târzie părere de rău a Cartierului General şi cuprinde ceva sinistru care răceşte în chip 
ciudat atmosfera. 

Ultimele pregătiri înainte de luarea zborului se fac în tăcere. Doar Joe Kistruck emite o 
reflecţie dezamăgitoare cu privire la „această sărmană R.A.F. a cărei spinare este totdeauna 
bună pentru a drege gafele imbecililor de la Amiralitate”. 

La Ford, obişnuita comedie a pneurilor plesnite şi a acumulatoarelor de pornire stricate. 
Din fericire, lunga experiență a escalelor pe aerodromurile stabilite de Yule a îngăduit 
prevederea a trei avioane de rezervă pentru fiecare escadrilă, astfel că la ora 9:50, 
escadrilele 602 şi 132 decolează în întregime. 

Zbor în poziţia Albastru 4, având drept coechipier pe Jacques, care este Albastru 3 în 
patrula lui Ken Charney - Albastru 1. 

În drum spre punctul de întâlnire, interceptăm cele trei Boston-uri al căror rol avea să fie 
acela de a împrăştia, pe o distanţă de 30 kilometri spre capul La Hague, benzi de hârtie 
metalizată, menite să blocheze radar-urile germane. Datorită acestei dispoziții şi pâclei, 
vom sosi poate la intrarea în portul Cherbourg fără a fi reperaţi prea bine. 

Vom ajunge din urmă Typhoon-urile, chiar deasupra acoperişurilor din Brighton, iar în 
direcția sud, la rasul mării cenuşii, vom schimba direcția spre Cherbourg. 

Detest să zbor la rasul apei cu acest sistem de rezervoare suplimentare şi de robinete în 
care se poate oploşi oricând o nenorocită de bulă de aer în stare să oprească motorul în 
fracțiunea de secundă suficientă să te percuteze în valuri cu 500 de kilometri pe oră. 

Străbatem fâşii de ceață densă, de ceaţă care ne sileşte la un zbor fără vizibilitate, foarte 
delicat, la câţiva metri deasupra mării, pe care nu o vedem. Typhoon-urile zboară drăceşte, 
în ciuda celor două bombe a câte 500 kilograme aflate sub aripi, şi anevoie ne putem ţine 
de ele. 

Hăituit de gândul că voi vedea aprinzându-se semnalul roşu în cazul în care va scădea 
presiunea benzinei în carburator, nu prea la largul meu, încep să transpir din cap până în 
picioare. Ce o să fie când va începe antiaeriana! 


Ora 10 şi 15 minute. 


Ceaţa se îngroaşă,; se porneşte o ploaie puternică. 

Deodată, glasul calm al lui Yule sfâşie riguroasa linişte radio: 

— All Bob aircrafts drop your babies, open un flat out, target straight ahead in sixty 
seconds!! 

Uşurat de rezervoare şi bine tras de cei 1 800 cai putere ai motorului, Spitfire-ul meu 
zvâcneşte şi mă plasez la 50 metri în stângă lui Jacques, puțin mai în spate, căscând larg 
ochii, spre a desluşi ceva în blestemata asta de bură. 

— Look out Yellow section flak ship one o'clock!? şi imediat după Frank Wooley, cel care 
zăreşte o altă navă A.A. drept în fața noastră este Ken Charney. 

— Max Blue attacking 12 o'clock!3 

O masă cenuşie se leagănă în ceață, un coş scurt, platforme supraînălțate, un catarg pe 
care se încolăcesc antene de radar - apoi fulgere scurte, sacadate, de-a lungul 
suprastructurii. 

Drace! Scot piedica la arme, plec capul şi, îmi bag umerii la adăpostul blindajului. 
Snopuri de trasoare verzi şi roşii țâşnesc din toate părțile. 

Urmându-l pe Jacques, trec prin mijlocul unei jerbe de apă ridicată de explozia unui 
proiectil de 37 mm căruia puţin i-a lipsit să mă nimerească; apa sărată îmi încețoşează 
parbrizul. 

Mă aflu la cincizeci de metri de nava A.A. Jacques, în fața mea, trage; îi văd licărul de la 
gura tunurilor şi cascada de tuburi trase prefirându-i-se din aripi. 


1 Toate avioanele Bob își vor arunca rezervoarele și vor deschide gazele - obiectiv drept înainte în șaizeci de secunde! 
2 Atenţiune, escadrila Galben - navă A.A. la ora 1! 
3 Max albastru, atacă la ora 12! 

Ochesc puntea de comandă între coşul zdrenţuit şi catarg. 

O rafală lungă şi continuă, îmi ţin degetul mare pe trăgaci, cu furie. Proiectilele mele 
explodează în apă, urcă apoi spre linia de plutire, explodează pe coca sură a vasului 
zăbrelită de dungi negre, urcă şi mai sus pe balustrade, pe sacii de nisip. Un aspirator de 
ventilație se prăbuşeşte, un jet de vapori țâşneşte de nu ştiu unde. Douăzeci de metri — doi 
oameni în tricouri de marinari se aruncă pe burtă — zece metri — cele patru tunuri ale unui 
afet multiplu de 20 mm sunt aţintite drept între ochii mei - repede - proiectilele mele 
explodează pe jur împrejur. Un servant care duce două încărcătoare pline, cade în mare cu 
picioarele retezate; apoi cele patru tunuri trag, le simt vibrația când trec la numai un 
metru, poate, pe deasupra - apoi şfichiul firelor de otel ale antenei pe care aripa mea o 
smulge în trecere... Vârful aripii a atins uşor catargul! 

Uf, am trecut... 

Îmi simt mădularele înfiorate de un groaznic tremur nervos, dinţii îmi clănțăne. Jacques 
zigzaghează printre geizerele proiectilelor. Pe alocuri marea fierbe. 

Vreo jumătate de duzină de Typhoon-uri întârziate defilează la dreapta noastră asemenea 
unui stol de pescăruşi, năpustindu-se spre infernul ce se lasă bănuit dincolo de zidul lung 
de granit al sparge-valului. 

Trec chiar pe deasupra unui fort ale cărui ziduri par să scuipe ele însele foc - un ciudat 
amestec de turnuri crenelate, de cazemate de beton moderne şi de planuri înclinate à la 
Vauban.! 

Ne aflăm acum în mijlocul radei — un indescriptibil vălmăşag de catarge de traulere, de 
epave ruginite care se văd răsărind printre docurile în ruină. Vremea pare să se fi limpezit 
oarecum - atenţie la aviația de vânătoare germană. 

Văzduhul este zebrat de trasoare, punctat de fulgere, semănat cu fulgi negri şi albi de 
AA 

Munsterland-ul se află acolo, împresurat de explozii, de flăcări şi rămăşiţe, cu cele patru 
catarge ale sale înţesate cu bige țâşnind din fum ca şi coşul său mare, pătrățos, foarte în 
spate. Atacul Typhoon-urilor nimereşte în plin. Bombele explodează neîntrerupt, cu 
formidabile erupții de foc şi nori negri, care se îngroaşă într-una. Un Typhoon dispare, 
volatilizat de explozia unei bombe lansată de avionul precedent. Una dintre uriaşele 
macarale ale portului se prăbuşeşte ca un castel din cărți de joc... 

— Hullo Bob leader, Kenway calling — there are Hun fighters about, look out!? 

Ce măcel! 

Îl urmez îndeaproape pe Jacques care urcă în spirală spre stratul de nori. 

Două avioane Typhoon ţâşnesc dintr-un cumulonimb la câțiva metri de noi şi puţin mi-a 
lipsit să nu trag asupra lor — cu boturile lor masive şi cu aripile acelea pătrate seamănă al 
naibii cu Focke Wulf-urile. 

— Break Max Blue four!3 

Jacques degajează cu furie, iar Spit-ul lui îmi lunecă pe sub nas, la câțiva metri, cu două 
albe scânteieri la vârful aripilor. Spre a evita ciocnirea, aştept o fracțiune de secundă, iar 
un Focke Wulf — de data aceasta unul, adevărat! — îmi trece nu se poate mai aproape, 
repede, trăgând din cele patru tunuri ale sale. Un proiectil îmi ricoşează pe fuzelaj. În timp 
ce trec pe spate, pentru a mi-l alinia în colimator, un al doilea Focke Wulf îmi răsare în 
parbriz, față în față, la mai puţin de o sută metri. Motorul său mare şi galben care creşte, 
elicea care pare să se rotească încet se năpustesc spre mine, iar aripile i se luminează de 


1 Inginer militar și mareșal al Franței (1633-1707). 
2 Alo, comandant Bob, te cheamă Kenway - atenţie la vânătorii germani din preajmă! 
3 Max albastru patru, degajă! 


VP MAGAZIN 


PIERRE CLOSTERMANN MARELE CIRC 


sclipitul gurilor sale de foc. Bang — parbrizul mi se sparge în formă de stea şi devine opac. 
Înmărmurit, nici nu mişc, de teama unei ciocniri. Focke Wulful trece chiar deasupra mea, 
iar pe capotă mi se prelinge uleiul. 

Acum cerul este împânzit de avioane şi colcăie de explozii. Trag în direcția unui alt Focke 
Wulf pe care nu-l nimeresc din fericire, căci este un Typhoon. Jacques zăpăceşte un 
vânător neamţ,; văd cum proiectilele lui explodează peste crucea neagră a fuzelajului. Focke 
Wulf-ul se răstoarnă, arătându-şi burta galbenă şi pică, scuipând flăcări şi fum. 

— Good show, Jacques! — you got him! 

Presiunea la ulei scade dintr-odată într-un chip îngrijorător. Ploaia reîncepe şi peste 
câteva clipe capota mi se acoperă cu un strat de emulsie spumoasă. Străpung norii şi iau 
direcția nord, după ce mai întâi i-am prevenit pe Jacques şi pe Yule prin radio. 

Sosesc de bine de rău la Tangmere, cu presiunea la ulei zero, cu motorul în fierbere, gata 
să explodeze. Pentru aterizare, larghez cupola cabinei, ca să văd bine. 

În toată istoria aceasta am pierdut doi piloți; la fel şi escadrila 132. Şapte avioane 
Typhoon distruse, plus două care au căzut în largul portului Cherbourg şi ai căror piloți au 
fost pescuiți de vedete. 

În ce priveşte Munsterland-ul, deşi grav avariat, cu o parte din încărcătură mistuită de 
flăcări, a izbutit peste două nopţi să se strecoare până la Dieppe, iar în final a fost 
scufundat în largul Olandei de o formaţie de asalt alcătuită din avioane Beaufighter. 


e Rulmenti cu bile pi Fortčuete Zburdtoar 


La primirea buletinelor meteorologice lunare, directorii „planning”-ului de la Statul major 
american hotărâseră, în extremis, să profite de ultimele zile frumoase ale anului pentru a 
bombarda Schweinfurt-ul. 

La Schweinfurt, situat la sud-est de Bremen, în chiar inima Germaniei, se găsea o uriaşă 
fabrică de rulmenţi cu bile, cea mai importantă din Europa occidentală. 

Era un obiectiv de prim ordin. 

Dacă Armata a 8-a aeriană (S.U.A.) nu avea să atace la 13 octombrie, mai trebuia 
aşteptat cel puțin patru nesfârşite luni de iarnă până la noi condiții meteorologice la fel de 
favorabile. Iar în patru luni, producția acestei uzine avea să alimenteze fabricarea a mii de 
motoare de avioane pentru Luftwaffe. 

O extraordinară luptă cu orele. Am fost nevoiți să punem operațiunea aceasta la punct în 
numai 48 de ore. Nu puţin lucru era să impui păstrarea absolută a secretului în vreo sută 
de aerodroame, să mobilizezi aproape 1 300 avioane de vânătoare engleze şi americane, să 
încarci cu bombe 700 Fortărețe Zburătoare şi să pregăteşti benzi a câte zece metri lungime 
fiecare, alimentând cele 8 400 mitraliere... 

Tot pentru prima oară Spit-urile aveau să zboare deasupra Germaniei. Într-adevăr, din 
cauză că avioanele cvadrimotoare americane urmau să stea mai mult de patru ore 
deasupra teritoriului inamic, era de aşteptat, din partea aviației militare germane, o reacție 
cumplită. Aviația inamică dispunea, între Belgia şi Danemarca, de aproximativ 3 000 
Messerschmitt-uri şi Focke Wulf-uri. Forţele aeriene americane prevăzând greutăţile unor 
avioane ca Thunderbolt şi Mustang, mult prea solicitate, şi în lipsă de benzină şi muniții, 
ceruseră ajutorul R.A.F.-ului. 

Dar Spitfire-le — interceptoare de înaltă viteză - nu erau destinate pentru escorte pe 
distanţe lungi şi aveau nevoie de rezervoare suplimentare speciale pentru a le spori raza de 
acțiune până la Bremen. 


1 Bravo, Jacques, i-ai venit de hac! 

În trei zile, nu mai mult, o uzină engleză din Watford se obligă să execute 800 rezervoare 
a 500 litri. Aproape o mie de muncitori au trudit zi şi noapte, iar în zorii zilei de 13 
octombrie mecanicii R.A.F.-ului le montau în burțile Spitfire-lor... 

În ultima clipă, când toată lumea ajunsese cu nervii la maximă încordare, a sosit un 
contraordin: ora H era amânată pentru a doua zi la orele 12. 


14 Octombrie 1943. 


Încă de la opt dimineaţa, avioane Liberator şi Fortărețe, greu încărcate, încep să-şi ia 
zborul, pornind de pe treizeci şi şapte de aerodromuri. Vreme de o oră se învârtesc în jurul 
lui Hull, pentru a se alcătui, impecabil, în 10 formaţii a câte 70 avioane fiecare, încastrate 
aripă în aripă. 

09:15. Spitfire-le decolează la rândul lor, spre a le escorta până la insulele Frisice. 

10:40. Treizeci şi nouă escadrile alcătuite din avioane Thunderbolt (25 de la Armata a 9-a 
aeriană şi 14 de la Armata a 8-a aeriană a S.U.A.) pleacă să se alipească armadei pentru a- 
şi lua în primire posturile de gardă, în timp ce Spitfire-le fac cale întoarsă. 

Ora 11:45. Douăzeci de grupuri de avioane Lightning şi douăsprezece grupuri de avioane 
Mustang pleacă spre a ocroti uriaşele cvadrimotoare în ultima lor apropiere de obiectiv. 

Se prevedea ca Spit-urile — reîinarmate şi alimentate cu benzină - să plece din nou către 
orele 12, pentru a acoperi retragerea ansamblului, iar întâlnirea era fixată pentru 13:15, la 
frontiera germano-olandeză... 

e 

Cele optsprezece escadrile de Spitfire, desemnate să participe la operațiune, fuseseră 
masate pe patru aerodroame de pe coasta Norfolk, pentru a reduce astfel la minimum 
distanțele moarte ce trebuiau acoperite. 

Prima decolare, cea de la ora 9, se dovedeşte anevoioasă din pricina supraîncărcării 
aparatelor cu care piloții nu erau obişnuiţi. Două Spit-uri s-au zdrobit în flăcări. Multe 
altele s-au ales cu avarii la pneuri şi mai ales cu necazuri la rezervoare, cu „dopuri de aer” 
pe conducte. 

Jacques şi cu mine am făcut şi noi parte dintre aceştia. 

Aterizarea, pe pneurile noastre fragile, cu 500 litri de benzină pe burtă şi 700 litri pe 
genunchi a fost foarte dificilă — ca pe ouă, zicea Jacques. 

Înciudaţi, am privit spre roiul de Spit-uri ce se mistuia în pâcla dimineţii, cu direcția 
Germania. 

Mecanicii se puseră îndată pe lucru, spre a goli şi a verifica rezervoarele, în timp ce noi, 
în vederea celei de a doua misiuni, dormeam sub aripa avioanelor noastre. 

La 11:45 escadrilele Spit-urilor se întorceau, iar mecanicii, cocoțați pe camioanele- 
pompă, se năpustiră puzderie să le alimenteze într-un timp record, în timp ce piloții, 
clătinându-se pe picioarele amorţite, mâncau un sandviş şi beau în mare grabă o cană de 
ceai. 

Erau dezamăgiţi şi nu prea vorbăreți. 

Totul se petrecuse bine, cu destulă antiaeriană, dar până în clipa în care îşi părăsiseră 
protejaţii — adică până la 10:30 — nu se arătase niciun vânător german. 

Cu câteva minute înainte de ora douăsprezece, pe când din nou începeam să ne instalăm 
în carlingile noastre, am auzit în megafoane: 

— Hullo, Hullo, Station Commander calling all pilots. The big boys over Germany are being 
very heavily engaged by overwhelming ennemy fighter forces. 

Squadrons are to take-off immediatly in order to releave the actual escort. 

The utmost is to be done to bring home safe the Fortress Boys who have been doing a 
grand job to-day. Hurry-up and good luck to all! 

La 12:04 escadrilele 132, 602, 411 şi 453 decolau de pe Bradwell Bay. 

Jacques şi cu mine zburam respectiv ca nr. 3 şi nr. 4, în cadrul patrulei Galben condusă 
de Sutherland. 


Ora 13 şi 15 minute. 


— Atenţie Clo-Clo, doisprezece nemți sus, five o'clock. 

În timp ce Jacques vorbeşte în franceză la radio, este rechemat, scurt, la ordine de către 
Maxie. 

— Shut-up bloody Frenchman!? 

Aproape o oră şi jumătate de când zburăm la zece mii de metri înălțime, într-o 
temperatură arctică. 

Cadranele instrumentelor de bord îmi joacă pe dinaintea ochilor obosiţi şi uneori toate se 
învălmăşesc - altimetre, giro-orizonturi, vitezometre, indicatoare de viraj, termometre de 
radiator, de ulei, de capete de cilindri, becuri luminoase - într-un talmeş-balmeş de cifre şi 
arătătoare. 

Mă obsedează rezervorul care îmi îngreunează Spitfire-ul. După cronometru, mai am 
teoretic, înainte de a-l larga, şapte minute. Şalele mă dor, degetele de la picioare îmi sunt 
înghețate bocnă, ochii îmi lăcrimează, nasul îmi curge... Totul merge prost. O harababură 
de nedescris. 

Vremea, atât de frumoasă până la prânz, s-a burzuluit, iar cârduri mari de nori şi pâclă 
se înalță vertical de la pământ, asemenea unor metereze. În timp ce traversam unul din 
aceste groase straturi de nori cumulus, Jacques şi cu mine am pierdut legătura cu restul 
escadrilei. 

Acum ne simțim pierduţi în infernul acesta şi ne alipim cu disperare Spitfire-le, pentru a 
încerca să ajungem la punctul de întâlnire. 

Dar, de fapt, pare să fi fost lăsat în urmă blestematul acela de punct de întâlnire. Şi cum 
să mai recunoşti ceva în bâlciul acela de avioane şi nori? 

Într-adevăr, punctul este cu neputinţă de regăsit. Jos, la stânga, se conturează ultimele 
insule Frisice - galbene şi sterpe în marea cenuşie. Undeva la dreapta, în pâclă, se află 
Emden-ul şi păşunile grase, tivite de canale, ale Olandei de nord. Mult în urmă, în spatele 
nostru, se desenează golful Zuiderzee. 

În văzduh, un adevărat coşmar. Nicicând nu am mai văzut ceva asemănător... 

Ciorchine de A.A. ţâşnesc din neființă şi se anină tăcute de marginile norilor. 

Vânătorii germani se ivesc cu duiumul de pretutindeni - neliniştitor fenomen de 
generaţie spontanee. 

Ne încrucişăm cu Lightning-uri şi Mustang-uri care se întorc acasă ca vântul, fără 
muniții, cu piloți năuciți şi epuizați, strecurându-se printre nori, spre a evita lupta. 

e 

În sfârşit, iată bombardierele! 

Panica este înspăimântătoare. Pentru prima oară, sub eforturile îngemănate ale A.A. şi al 
avalanşelor de Junkers 83 şi Messerschmitt 410. Înzestrate cu lansatoare de rachete, 


1 Alo, alo! Aici comandantul bazei, care îi cheamă pe toți piloții. „Băieţii cei mari” care se află deasupra Germaniei sunt atacați acum de foarte 
puternice forțe inamice. Escadrilele vor decola imediat, pentru a schimba escorta care acționează acum, și care se află la capătul puterilor. 
Trebuie să depunem maximum de efort pentru a readuce nevătămate echipajele Fortărețelor, care au făcut astăzi o treabă minunată. 
Grăbiți-vă și succes! 

2 Alo, Jacques, larghez rezervorul! 

formaţiile de Fortărefe au fost frânte, dislocate, fărâmate. Cu marile cvadrimotoare risipite 
în văzduh - încercând zadarnic să se grupeze câte trei sau câte patru, pentru luptă - Focke 
Wulf-urile se năpustesc în iureş după pradă. 

Câte Focke Wulf-uri! De pretutindeni răsar, iar acolo jos, de pe aerodromurile olandeze, 
altele se pregătesc să decoleze. 

Spit-urile şi bombardierele sunt mult prea răzleţite, astfel că nu putem organiza un plan 
de apărare. Treaba stă aşa: „fiecare pentru sine şi Dumnezeu pentru toți”. Glasul 
controlorului de zbor se aude în radio ca venind de atât de departe, încât devine 
imperceptibil: fără glasul acela, fără sprijinul şi poveţele sale, ne simțim izolați de lumea 
noastră, foarte singuri, goi, dezarmați. 

Este o minune că nu am fost încă doborâți! Tot învârtindu-ne, răsucindu-ne, tot trăgând 
la întâmplare, am izbutit să luăm destul de bine înălțime deasupra încăierării. Mi-am 
cheltuit jumătate din muniții. Ne vom înapoia, se vede treaba, însoțiți. 

În cerul acela înțesat de paraşute şi avioane în flăcări Jacques reperează deodată vreo 
patruzeci de Focke Wulf-uri ce se năpustesc asupra a patru Fortărețe care se târăsc şi 
încearcă să ocrotească un Liberator al cărui motor a luat foc. 

Ce-i de făcut? Să chemi în ajutor în vălmăşagul acela infernal e cu neputinţă. Cât vezi cu 
ochii, numai Spitfire angajate în învolburate urmăriri; ai impresia că se ciocnesc de nori, că 
sar asemenea boxerilor aflaţi între corzile unui ring. 

Arunc o privire asupra cronometrului, Nu mai am benzină în rezervorul de rezervă decât 
pentru două minute. Atâta pagubă, pierderea nu va fi mare. 

— Hullo Jack, dropping my babyl! 

Mă aplec şi trag cu putere levierul de largaj, în timp ce Jacques observă atent. Uşurat, 
Spit-ul meu face un salt. 

— O.K. Jack, your turn!? 

Rezervorul lui Jacques cade. Învârtindu-se într-o ploaie de benzină. 

— Attacking!’ 

Cu colimatorul aprins, cu degetul pe buton, executăm o ranversare şi picăm asupra 
Focke Wulf-urilor, dispuse în evantai în jurul bombardierelor, în timp ce cobor în picaj, mă 
străduiesc să aleg unul. Ele atacă de pretutindeni - din față, dintr-o parte, din spate. Una 
dintre Fortărețe pleacă încet în vrilă. Alta explodează dintr-o dată, gigantic, ca un proiectil 
de A.A., iar brusca aprindere smulge aripa celei care o flanchează în dreapta... din ciuperca 
uriaşă şi întunecată care înfloreşte, curg sfărâmături incandescente. Silueta, acum 
nesimetrică, a Fortăreței se micşorează, se şterge; cade ca o frunză moartă. Una, două, 
patru, şase corole de paraşută răsar deodată pe cer asemenea unor cuie noi şi strălucitoare 
bătute într-un perete. 

Defilez la patru metri de un Focke Wulf descumpănit care târăşte după sine un văl negru 
- nu mai are rost să stric muniţie, soarta lui e pecetluită. 

Am impresia că mă scufund într-un acvariu plin cu peşti nebuni! 

Pretutindeni nu vezi decât motoare în stea, burți galbene, cruci negre şi aripi pătrate 
care se leagănă prin aer ca nişte înotătoare. Văzduhul este zebrat de trasoare multicolore, 
iar ochii mei clipesc instinctiv. 

A sosit momentul. Îmi încordez muşchii pântecelui, ridicând picioarele pe palonier spre a 
putea ţine astfel piept forței centrifuge, înghit saliva amară ce mi-a năvălit în gură şi cabrez 
brusc... Înainte chiar, înainte de a fi perceput realitatea, degetul meu a declanşat instinctiv 


1 Alo, Jack, arunc rezervorul! 
2 O.K. Jack e rândul tău. 
3 Intrăm la atac! 

focul. O rafală asupra Focke Wulf-ului, care pentru o clipă îmi apare hăituit în colimator. 
Am ratat atacul! Surprins, neamțţul îşi pierde echilibrul şi se face nevăzut. Jacques trage, 
însă nici el nu-l nimereşte. Dar iată-l acum pe Jacques urmărit de un Messerschmitt 
cenuşiu, cu aripile tivite de foc. 

Urlu: 

— Look out Jacques! Break right!! 

Mă las repede cu toată greutatea trupului pe comenzi; pământul se clatină ameţitor — 
dar prea târziu: Messerschmitt-ul mi-a scăpat din bătaie. 

Sunt lac de apă. 

În fața mea două Focke Wulf-uri atacă în foarfece o Fortăreață care alunecă stângaci ca o 
epavă. 

Privire fugară în retrovizor: Jacques este acolo. 

Filamentele roşii ale colimatorului meu încadrează un Focke Wulf galben şi verde. 
Cerule, cât de aproape este! Aripile Spit-ului meu freamătă sub loviturile de tampon ale 
celor două tunuri... trei fulgere, un jet de flăcări şi o trâmbă de fum sur se deapănă în 
siaj!... 

Un pumn în stomac: văd o jerbă de lumină pe latura unui nor, în locul unde cu puțin 
înainte se afla avionul lui Jacques — imediat însă glasul lui răsună triumfător în radio: 

— Did you see that Pierre? I got him!? 

Mulţumesc cerului, era un Focke Wulf şi, uşurat, zăresc cu coada ochiului Spit-ul lui 
Jacques legănându-se la patruzeci de metri depărtare de mine. 

Deodată, un bubuit de tunet, o palmă care frige. Timpanele îmi sunt sfâşiate de şuierul 
jetului de aer care pătrunde prin gaura făcută de un proiectil în parbriz. Zbang! încă 
unul... 

Declanşez frenetic. Neamţul este atât de aproape, încât lumina de la gurile sale de foc mă 
orbeşte şi trebuie să închid ochii. Dar Jacques e lângă mine, iar Focke Wulf-ul explodează 
ca o grenadă, chiar sub privirile mele. 

De data aceasta pierd cu totul noţiunea lucrurilor. Timp de vreo zece minute urmez 
orbeşte, instrucțiunile pe care Jacques mi le dă prin radio; când îmi reiau şirul gândurilor, 
ne aflăm deasupra Mării Nordului, către mijlocul ei. În dreapta mea, o Fortăreață 
Zburătoare găurită ca o strecurătoare zboară totuşi, iar mai la stânga, se târăşte un 
Mustang cu bot roşu. 

În sfârşit, Anglia, 

Reperez, pe ţărmuri, patru Fortărefe strivite în câmp. 

Aterizăm la Manston, sfârşiţi, goliți de orice putere. 

Parcăm lângă Mustang. Se fac prezentările. Pilotul lui este vestitul maior american 
Beeson, comandantul celui de al 7-lea grup de Mustang-uri. Este ultima lui misiune, căci 
urmează să fie repatriat în Statele Unite săptămână viitoare. 

— Isuse, strigă el râzând în hohote, de m-ar trimite repede guvernul în vacanță împotriva 
japonezilor! 

Uzina din Schweinfurt a fost rasă de pe fața pământului, dar din cele 680 Fortărețe, doar 
vreo sută mai sunt în stare să zboare. Am pierdut mai mult de două sute de echipaje. 
Dintre vânătorii germani au fost doborâţi 297, iar dintre ai noştri 111. 


1 Atenţie, Jacques! Degajează spre dreapta! 
2 Ai văzut isprava, Pierre? l-am făcut de petrecanie! 

e Dercoperista bui V-7 


1 decembrie 1943 


Am impresia că R.A.F.-ul este stăpânită de flying bomb complex.! 

De câteva săptămâni nemții — în frunte cu Hitler — îşi lansează campania de intimidare 
cu arme secrete, iar presa neutră este plină de istorii înfricoşătoare privind nişte rachete 
monstruoase, dirijate prin radio, în stare să transporte la două sute kilometri trei tone de 
exploziv etc... etc... 

Citim ziarele şi înălțăm din umeri... 

Totuşi, într-o frumoasă după-amiază, toți piloții sunt chemați la camera de informații. 
Cu o mutră lugubră, senior I. O.2 despătureşte o hartă la scară mare, care înfăţişează 
nordul Franţei şi care e înțesată, nu glumă, cu fanioane numerotate: 

— Domnilor, situaţia este gravă! Şi începe un mic discurs deloc liniştitor, în care expune 
pe scurt următoarele: 

„Din două una, ori nemţii încearcă să ne intimideze, ori au reuşit cu adevărat să pună la 
punct aceste rachete şi cine ştie dacă într-o bună dimineață nu aflăm că jumătate din 
Londra a şi fost prefăcută în pulbere. Noi am vrea să credem că nu este vorba, totuşi, decât 
de o intimidare. Dar Marele Cartier General ia treaba în serios şi are de gând să dirijeze 
întreaga noastră ofensivă de bombardament asupra tuturor acestor locuri marcate pe 
hartă. 

În două luni, organizaţia Todt a întreprins înjghebarea a vreo două sute de 
amplasamente. Nu trebuie lăsaţi să isprăvească nici măcar unul. Cele 13 pe care le vedeţi 
aici — marcate prin fanioane roşii - unde lucrările sunt destul de înaintate, vor fi 
bombardate mâine de 1 300 avioane. 

Vom merge aşa înainte, până ce le vom rade pe toate. Şi acum, încă un sfat — vom lua 
cele mai aspre sancțiuni împotriva primului dintre voi care va vorbi cuiva despre lucrurile 
acestea. Nu trebuie să înfricoşăm lumea!” 

e 

Dar iată că acele Noballs — astfel numea codul nostru amplasamentele respective — se 
înmulțeau ca ciupercile: cu cât distrugeam mai multe, cu atât răsăreau în loc altele. Dacă 
la mijloc nu era într-adevăr decât o intimidare, nemţii se amuzau desigur nespus. 

Încetul cu încetul, toate tipurile de avioane au fost mobilizate şi lansate asupra coastei 
dintre Boulogne şi Cherbourg, „rocket coast” (coasta rachetelor) cum îi spuneam noi. 

Escadrila 184, cu bătrânele ei avioane Hurricane, fu curând trimisă în bătălie. 
Nenorocitele aparate având cele patru bombe-rachetă de câte 60 livre: la bord, se târau cu 
330 kilometri pe oră. Îţi trebuia un curaj neobişnuit ca să te duci cu asemenea viteză să te 
freci în zbor la joasă altitudine de antiaeriana germană. 

Iar noi, cu o inconştienţă şi o răutate de puştani, ne băteam joc de spaimele piloților care 
le conduceau. Era cu atât mai de înțeles, cu cât începuseră să primească noile Typhoon-uri 
şi deci ar fi fost într-adevăr dureros să se lase doborâțţi în clipa în care visul li se împlinea. 

Dar nu am mai râs multă vreme pe seama lor... 

La 4 decembrie, opt Hurricane trecuseră tocmai de coasta franceză, când vreo zece 
Messerschmitt-uri 109 G le atacară. Escadrila 184, cu squadron leader Rose în fruntea ei, 


1 Obsesie a bombelor zburătoare. 
2 Inteligence officer, ofițerul superior cu informațiile. 
3 Unitate de măsură, pentru greutăți, de aproximativ 1/2 kg (variind după epoci, țări și regiuni). 

se apără cu înverşunare. Împovărate de bombe şi neavând decât două mitraliere de 7,7 mm 
împotriva a trei tunuri de 20 mm şi a două mitraliere de 13, Hurricane-le nu aveau nicio 
scăpare. Şase, au fost doborâte, iar celelalte două se zdrobiră la aterizare, întrucât piloţii 
lor fuseseră grav răniţi de gloanţele nemților. 

Şi ne-a pierit orice poftă de râs când s-a luat hotărârea ca de aci înainte Hurricane-le să 
fie escortate îndeaproape de către Spitfire. 


15 decembrie 1943. 


Burnițează, iar norii umezi se agaţă în trecere de creştetele copacilor. 

Astăzi, cel puţin, o să ne odihnim. 

Aşezat la masă, în fața unor ouă cu slănină şi a câtorva felii groase de pâine bine prăjită 
şi unse din gros cu unt, îmi luam micul dejun la popotă, pregătind în acelaşi timp un mic 
program pentru timpul zilei. Fără îndoială urma să ne bucurăm de o „general release”!. Mă 
bătea gândul să fac o baie fierbinte, apoi, după dejun, Jacques şi cu mine intenționam să 
mergem - dacă maşina lui se mai ținea pe roți — la Maidstone. După cinematograf, o cină la 
Star, iar după un rând de drinks?, înapoi la culcare. 

— Hullo, hullo! 

Drace! Iar blestematul ăla de megafon! 

— Operations calling. Will the following pilots of 602 squadron report to intelligence 
immediately!’ 

Furios, îmi aud numele printre cele opt chemate. 

Beau în fugă cafeaua, aştern în strat dublu dulceața de portocale pe ultima felie de pâine 
prăjită şi alerg. 

Când sosesc la „Intelligence”, îmi dau seama că sunt cel din urmă. Lumea s-a şi adunat, 
iar după fețele posomorâte ale tuturor înțeleg prea lesne. 

— Nu cumva spurcațţii ăştia de la G.G.C. or fi vrând să zburăm pe o vreme ca asta! 

Bag de seamă că sunt prezenți opt piloți ai escadrilei 184. Totul se clarifică. Este vorba 
de una din acele faimoase escortări. Încântător! 

Ofițerul cu informatiile ne explică misiunea pe hartă. 

Cele opt Hurricane trebuie să atace cu proiectile rachetă Noball-ul nr. 79, aflat la sud-est 
de Hesdin. Şi cum Spit-urile noastre ating 560, în timp ce ele doar 320, nu ar fi vorba, 
propriu-zis, de escortare. 

Ele trebuie să treacă pe deasupra coastei franceze la ora 10:12 şi să se îndrepte direct 
spre obiectiv. Simultan, 4 Spit-uri din Secțiunile B şi A trebuie, respectiv, să patruleze 
asupra Hesdin-ului şi a Abbeville-ului, gata să intercepteze orice reacție a aviației de 
vânătoare germane. 

Pe hârtie totul are un aer nevinovat, în practică însă... 

La 9:40, Spit-urile decolează şi se afundă în pâclă în direcția Dungueness. 

În mijlocul Mării Mânecii, aşa cum prevăzuse stația meteo, vizibilitatea se îmbunătăţeşte, 
iar plafonul se ridică la 300 de metri. 

În dimineața aceasta Marea Mânecii se arată respingătoare. Valurile ei mici, tivite cu 
spumă, par murdare, verzui şi reci. 


1 Învoire generală. 
2 Băutură. 
3 Alo, alo, cheamă secţia de operații; piloții escadrilei 602, ale căror nume urmează acum. Trebuie să se prezinte imediat în sala de informații. 

Întrucât zburăm într-adevăr la nivelul mării, trebuie să luăm seama la pescăruşi, care 
au urâtul obicei să se vâre cu toată viteza în radiatoare şi să se sfarme de parbriz, 
acoperindu-te cu sânge şi pene. 

Secțiunea B ne părăseşte, îndreptându-se spre Point-au-Blanc, mai către nord-est. 
Curând, puţin mai la dreapta, țărmurile Treport-ului îşi înalță vertical masa lor de cretă 
alburie. 

Accelerăm vârtos, iar cele patru Spit-uri par să lunece din creastă de val în creastă de 
val. 

lată estuarul râului Somme, cu mlaştinile şi bancurile sale de nisip. Hop! Plaja se 
desfăşoară sub aripile mele, iar eu manevrez manşa încetişor, spre a mă da după relieful 
terenului, zburând cât mai jos cu putință 

Urmăm cursul râului Somme, până la Abbeville. La prima vedere, totul pare calm, 
pustiu şi amortit, fără de antiaeriană. 

Deodată se porneşte hora. De o parte şi de alta a malului posturile germane de 
antiaeriană uşoară deschid focul. Văzduhul se umple, pe neaşteptate de lungi dâre 
incandescente, iar trasoarele de 20 mm, roşii şi verzi, îţi dau neplăcuta impresie, 
zigzagând, că te ţintesc direct între ochi şi că în ultima clipă deviază într-o parte sau alta. 

Salbe de gloanțe luminiscente țâşnesc din amplasamente camuflate cu grijă, se 
încrucişează pe deasupra capetelor noastre ori ricoşează în față, pe oglinda apei. 

Tunurile de 37 mm intră şi ele curând în acțiune, astfel că de pretutindeni încep să 
răsară vălătuci negri, veninoşi. Zadarnic executăm viraje violente printre copaci, zadarnic 
ne lipim de gardurile vii, căci antiaeriana se ține scai de capul nostru. Abia ieşim din raza 
de acțiune a unui post, că intrăm sub focul altuia. 

Virăm cu 90 la stânga; pentru a menține formaţia paralelă, trebuie să ne încrucişăm cu 
toată viteza. Deodată îl văd pe Ken venind spre mine şi trag de manşă, spre a-l ocoli. Lucrul 
acesta mă sileşte să părăsesc pentru o clipă protecţia solului. Peste puţin, trei proiectile 
explodează la câţiva metri de mine, unul dintre ele chiar deasupra aripii mele; aud 
plesnetul schijelor răpăind ca grindina pe o placă de zinc. 

Drept în fața mea, între două căpiţe de fân, zăresc saci de nisip de unde îşi ițesc capul 
ţevile unui afet cvadruplu de 20 mm. Jur împrejur, nedesluşite siluete cenuşii se frământă 
cu disperare. 

Apăs cu degetul pe trăgaci;, proiectilele mele sfâşie slabul parapet, iar gloanţele 
mitralierei ară pământul de jur împrejur. Una din căpiţe ia foc şi încă mai păstrez săpată în 
memorie impresia fotografică a unuia dintre servanți prăbuşindu-se, secerat de rafală. 

Tot evitând obstacolele şi liniile de înaltă tensiune care îşi întind, la 30 metri deasupra 
solului, capcana lor de moarte, îl observ pe Jacques care zboară la 200 de metri în dreapta 
mea. 

Neîndoios, astăzi este în formă. De mai multe ori l-am văzut trecând de-a dreptul printre 
copaci, în loc să sară peste ei. Aşa cum îl cunosc, pesemne că se simte acum în culmea 
fericirii; în ce mă priveşte, aş prefera să fiu în patul meu sau, la nevoie, să execut un fighter 
sweep!, la 20 000 picioare... 

Inconvenientul zborului la firul ierbii la viteza de 550 km pe oră stă în câmpul vizual 
foarte limitat. Ai exact timpul să-ţi dai seama de un obstacol sau de un obiectiv - nu dispui 
decât de o fracțiune de secundă pentru a evita pe unul sau a ochi pe celălalt — înainte de a 
le vedea trecându-ţi pe sub aripi... 


1 Operaţie de curăţire îndreptată împotriva aviaţiei de vânătoare germane. 

Toate posturile A.A. germane sunt probabil în alarmă, căci şiragurile trasoarelor țâşnesc 
din toate părțile. După câteva minute te obişnuieşti... Deodată, obstacolele dispar, iar ceea 
ce mi se desfăşoară în față, la prima vedere, pare o păşune întinsă... 

Un aerodrom! 

Trec pe margine, iar Jacques de-a dreptul prin mijloc! 

Şi-a dat probabil seama de primejdie odată cu mine. În jurul lui se ridică un adevărat zid 
de antiaeriană. Mă aştept să-l văd, în fiece clipă, spulberându-se în flăcări. Dar este mult 
prea ocupat, pentru a da atenţie lucrurilor pe care el le denumeşte „mici amănunte”. 

Tocmai a zărit, într-un colț, trei Messerschmitt-uri vârâte sub plasele de camuflaj. 
Cuprins de disperare, încearcă să le încadreze în colimatorul său. Mergând la mare risc, 
reduce complet gazele şi încearcă să vireze brusc, cu aripa la rasul solului. Nu-i nimic de 
făcut, viteza e prea mare, iar rafala pe care o trage în disperare de cauză se risipeşte într- 
un zid împrejmuitor. Dimpotrivă, manevra îl aduce drept deasupra turnului de control al 
aerodromului, o clădire din lemn cu două caturi, cu ferestre mari şi un balcon spaniol. 

Efectul celor două tunuri ale sale şi al mitralierelor asupra unui asemenea edificiu este 
înspăimântător. Geamurile se fac țăndări, iar proiectilele care străbat încăperile dintr-o 
parte în alta săvârşesc înlăuntru un adevărat masacru. Zăresc siluete care ţâşnesc pe uşă 
şi chiar pe ferestre. 

Jacques îşi ține cu furie degetul pe trăgaci şi continuă să tragă de la distanță mică, 
degajând la timp. 

Cei doi nemți de la postul de pază de pe acoperiş, văzând că Spit-urile vin de-a dreptul 
peste ei scuipând foc şi flăcări, nu mai şovăie: sar, cu nepăsare, de la înălțimea celor două 
etaje... 

Totul se petrece în fulgerarea unei clipe, ca un vis. Aud în radio glasul triumfător al lui 
Jacques: 

— Hullo Pierre, that shook them!! 

Încă zece minute nesfârşite continuăm, patrularea; apoi o pornim pe drumul de 
întoarcere, teferi; Spit-urile noastre au doar ici-colo câteva ciupituri. 

Leoarcă de sudoare, jurând că nu vor mai pune altădată laba pe noi, aterizăm la Detling, 
pe o ploaie puternică şi o ceaţă groasă, să o tai. Cu cuțitul... 

— Home, sweet Home...? 

Dulcea Franţă, înțesată de nemți, este neîndoielnic din ce în ce mai puţin primitoare. 


20 decembrie 1943. 


Supraveghez, cu coada ochiului, Hurricane-le care se vor năpusti la atac. 

Ţinta, cu grijă camuflată în spatele fotografiei verticale, se vede bine, în toate 
amănuntele, din acest unghi: liniile de înaltă tensiune, care se termină la transformator, 
apoi blocul de beton din sala de control, cu antenele ei ciudate, de unde este dirijată 
bomba zburătoare... 

De o parte şi de alta, cu iscusință ascunse în subarboret, curioasele construcții joase, în 
formă de skiuri, a căror rațiune de a fi desfide încă ingeniozitatea tehnicienilor şi a ofițerilor 
de informaţii ai R.A.F. şi, în sfârşit, rampa de lansare lungă de patruzeci de metri, cu vârful 
spre Anglia. Pe şine, un uriaş şi sinistru cilindru, lung de aproape şase metri, cu două aripi 
în embrion... 


1 Alo, Pierre, i-am cam zdruncinat. 
2 Acasă, ce bine-i acasă! 

Drace, lucrurile par cu adevărat foarte avansate... 

De jur împrejurul Noball-ului, o reţea de sârmă ghimpată, lată de douăzeci metri şi unele 
posturi ale A.A. uşoare — cincisprezece pe o rază de opt sute metri, potrivit interpretării 
ultimelor fotografii luate de Mustang-urile de recunoaştere - toate echipate cu afete 
cvadruple de 20 mm, iar pe acoperişul blocului de control, două afete simple de 37 mm. 

Huricane-le îşi încep picajul, se afundă în mitralii. Trasoarele întrupează un zid mişcător 
de oţel şi explozive în jurul țintei. 

Inevitabilul se săvârşeşte. Neputincios, asist la dramă. 

Flight lieutenant-ul Rough-Head este lovit de moarte în clipa în care îşi lansează salva de 
patru rachete. Descumpănit, Huricane-ul său redresează cu o violență nemaivăzută şi urcă 
vertical, cu elicea în cruce. La capătul traiectoriei, o aripă se desprinde, avionul rămâne 
aninat în spațiu, neclintit, agăţat ca de un fir, apoi se angajează în vrilă... 

Ca într-un coşmar, văd Hurricane-ul lui W/O Pearse secerat, nu alta, de o rafală de 37 
mm. Întâi se desprinde ampenajul, apoi aparatul se prăbuşeşte în pădure, măturând 
copaci şi semănând jeturi de benzină aprinsă. 

Celelalte două Huricane atacă simultan. Avionul sergentului Clive, atins în plin, 
explodează şi nu mai înseamnă decât o masă informă de flăcări, târând după sine o coadă 
lungă de fum negru. 

Ca prin minune, Busch, australianul, este mai fericit: a izbutit nu numai să-şi plaseze 
cele opt proiectile rachete în sala de control, dar să şi scape din barajul de A.A., în pofida 
unei mari spărturi ivite în fuzelajul său, fără să mai punem la socoteală două gloanţe în 
pulpă şi unul în şale. 

Sunt ca înmărmurit şi pilotez mecanic. Totul s-a petrecut în câteva fracțiuni de secundă. 

Rămaşi mai departe în afara zonei de acțiune a antiaerienei, ne încheiem turul şi mă 
pregătesc să iau drumul de întoarcere. 

Îi aud pe Ken detaşându-i pe Jacques şi pe Banny să-l escorteze pe Busch care îmi strigă 
în radio: 

— Hullo, Beer 3 and 4, take the Hurry Boy home? Beer 2, attacking the bloody thing!! 

Sângele îmi îngheaţă în vine. Ken este de-a dreptul smintit. Dacă vrea să se sinucidă, n- 
are decât să o facă singur... 

Nu mă simt deloc în apele mele când Ken, după fentă lungă prin văile învecinate, mă 
readuce asupra obiectivului. 

— Line abreast Go! Attack!? 

Ne năpustim, la trei, patru metri de sol. Înainte chiar de a ajunge pe poziţie, A.A.-ul ne 
încadrează. 

Precizia antiaerienei germane este infernală. Cinci amplasamente mă şi iau în primire cu 
focurile lor încrucişate. Inima îmi bate nebuneşte şi încerc să le dereglez tirul, dând cu 
cizma lovituri puternice în palonier, astfel încât să fac avionul să gliseze. 

Nu-i nimic de făcut. Sunt atins în plin de trei proiectile a 20 mm, care îmi străpung 
aripile fără să explodeze. 

Nu mai poate fi vorba să atac, ci doar să-mi apăr pielea. Antiaeriana din regiune este 
acum în alarmă. 

Cascada de trasoare mă uluieşte şi mă face să mă ghemuiesc; instinctiv, întorc capul la 
dreapta şi la stânga, spre a le evita parcă. Simt că dintr-o clipă în alta voi fi lovit şi că mă 
voi prăbuşi fără de speranţă ca şi Hurricane-le. 

Disperat, mă lansez în manevre nebuneşti. Risc totul şi mă lipesc de sol, în viraje 
puternice... 


1 Alo, Beer 3 și 4, escortați pilotul Hurricane-ului și readuceți-l la bază! Beer 2, atacăm îndată porcăria asta. 
2 Aşezaţi-vă în formaţie paralelă! Intrăm la atac. 

Văd prea târziu obstacolul - un şir de plopi pe marginea unui canal. Înclin instinctiv 
avionul, apăsând cu forță pe palonierul stâng... 

Cu un zgomot înfiorător, ce răsună până în fuzelaj, şi cu o izbitură care aproape că-mi 
smulge manşa din mână, aripa dreaptă se agaţă de vârfurile copacilor. Doar inerției celor 
patru tone ale avionului meu lansat cu 540 km pe oră îi datorez faptul că nu mă ciocnesc 
de drumul de halaj mult ridicat, al taluzului opus. 

Năucit de şoc, paralizat de frică, de frica aceea cumplită care îţi chinuie măruntaiele şi îţi 
aduce în gură „acreala cărnii”, simt cum puterile mi se sfârşesc... Nu reuşesc să evit decât 
la foarte mică distanţă o linie de înaltă tensiune, trecând ca o furtună pe sub firele de oțel 
sclipitor. 

Curajul mă lasă. Pierzându-mi capul, trag de manşă, căutând adăpost în plafonul 
norilor care se rostogolesc, suri şi întunecoşi, cam la 800 metri înălțime. 

Pierd protecţia solului şi, în cele câteva secunde cât durează urcuşul, sunt lovit de patru 
ori — un proiectil îmi explodează în eleronul stâng. Trei gloanţe se cuibăresc în profundor, 
iar un altul îmi străpunge o pală de elice... 

Nicicând umbra umedă şi adâncă a norilor cumulus încărcați de ploaie nu mi s-a părut 
mai ospitalieră. 

Am nevoie de aproape un minut pentru a străbate stratul de nori şi deodată țâşnesc în 
plină lumină, scăldat în sudoare ca după o deşteptare dintr-un coşmar. Cerul este 
albastru, soarele îmbăiază marea noroasă care unduieşte sub mine, în sfârşit totul pare 
strălucitor şi dătător de linişte. 

Încerc timid comenzile. Eleronul a sărit din balamale şi nu mai ţine decât printr-o fâşie 
de aluminiu. Învelişul extradosului este boţit ca o foaie de hârtie, astfel că metalul lucitor 
apare printre plesniturile vopselei... flettnerul profundorului, blocat, apasă pe manşă. 

Întors la Detling, execut o aterizare în trepte — două, trei bonturi uriaşe, pe care trebuie 
să le corectez cu manevre mari din manşă. 

Ken aterizase, cu câteva minute înaintea mea, frângându-şi avionul la aterizare; blocat 
de un glonte, trenul său de aterizare nu mai coborâse, aşa că fusese nevoit să aterizeze pe 
burtă. 

Mai târziu, stabilind „post-mortem”-ul avioanelor noastre, Ken a descoperit că un 
proiectil îi zdrobise, fără să facă explozie, unul din magnetouri, perforându-i o pipă de 
eşapament. 

Bătrânului meu LO-D îi trebuie o săptămână de reparaţii. Pe deasupra, nişte avarii la 
comenzi, iar fuzelajul — lovit de trei proiectile în dreptul însemnelor. Unul dintre proiectile 
ricoşase pe o butelie de oxigen. 

La gândul că s-ar fi putut ca proiectilul acela să atingă butelia în plin, mă încearcă un 
soi de înfiorare retrospectivă; explozia gazului aflat sub presiune m-ar fi prefăcut atunci în 
căldură şi lumină... 


e Ermi 
21 decembrie 1943. 


Instructaj de pregătire la ora 10:30. 

Timpul este minunat — pe cer nicio umbră de nor şi un frig de crapă pietrele. 
Aripile Spitfire-lor lucesc, căci tocmai a trecut remorca de degivrare cu aer cald. 
Pista este acoperită de polei. 

Silit să-mi scot mănuşile, pentru a-mi fixa centurile, îmi simt mâinile înghețate şi nu 
izbutesc defel să mi le încălzesc. Deschid complet oxigenul, pentru a-mi mai reveni puţin. 

În ultimele zile gheaţa de pe runway! a prilejuit o întreagă epidemie de accidente mai 
mult sau mai puțin grave -— trenuri de aterizare frânte. Ciocniri la sol etc... şi nu dispunem 
decât de 11 avioane. 

Dumbrell, Jacques şi cu mine formăm secțiunea MAX împreună cu C.0.2 

Trebuie să patrulăm, dimpreună cu escadrila 132, deasupra regiunii Cambrai, unde 
vânătorii germani s-au dovedit, în ultima vreme, deosebit de activi. Urcăm la 22 000 
picioare, apoi fiindcă frigul e tăios coborâm la 17 000. 

E atât de pur, atât de strălucitor cerul acesta de iarnă, că abia după douăzeci de minute 
de zbor ochii noştri încep a clipi. 

Controlorul de zbor ne anunţă că o puternică formație inamică se află în împrejurimi; ne 
este totuşi cu neputinţă să desluşim ceva în văzduhul orbitor ce ne înconjoară. 

Prudenti, căci staţia Graas Seed devine tot mai stăruitoare, luăm iarăşi înălțime... 

Şi, deodată, ne pomenim cu treizeci de Focke Wulfuri în spinare. Înainte de a putea face 
vreo mişcare, bestiile deschid focul. 

Un vârtej de uriaşe motoare în stea, de aripi fine, scurte, semănând fulgere, un vălmăşag 
de gloanţe trasoare ţâşnind de pretutindeni şi de cruci negre răzleţite... 

Panică. Toată lumea degajează. În fulgerarea unei clipe, impecabila formaţie de luptă a 
celor două escadrile este frântă, dislocată, dispersată în văzduh. Prea târziu! 

Bunul Jonah se prăbuşeşte în flăcări, iar sergentul major scoțian Morgan intră în vrilă, 
cu o aripă smulsă de rafala unui Mauser. 

Nici escadrila 132 nu este mai fericită. Trei dintre piloţii ei au fost doborâţi. Un al 
patrulea - am aflat-o mai târziu — a izbutit să-şi aducă aparatul, greu avariat, până la 
jumătatea drumului, deasupra Canalului Mânecii, apoi a sărit cu paraşuta şi a fost cules 
peste o oră. 

După ce buimăceala a trecut, ne mai venim în fire. 

Căpitanul Aubertin care îl comandă pe Skittles se găseşte dintr-odată izolat: numerele 
sale 2 şi 4 au fost doborâte, iar numărul 3 a dispărut - sărmanul Spencer a primit un 
proiectil de 20 mm la zece centimetri de cap, spulberându-i în bucățele radioul. Pe 
jumătate năucit şi prăbuşit peste placa de blindaj, a tras instinctiv de manşă, a deschis 
gazele şi s-a trezit la 36 000 picioare, absolut singur în tot văzduhul. 

Un Focke Wulf se strecoară în spatele căpitanului, pe care însă nu-l nimereşte. Antrenat 
de viteză, neamţul îl depăşeşte şi din vânător devine vânat. Aubertin îi vine de hac în doar 
cinci secunde. Din nefericire alte patru 190 îl iau în tărbacă şi nu numai că nu-şi poate 
vedea victima strivită, dar el însuşi nu izbuteşte să scape, decât după o urmărire agitată, 
de patruzeci şi cinci de mile printre copaci, în jurul clopotnițelor şi deasupra ulițelor 
săteşti. Spit-ul lui este lovit în şapte locuri. 

În timpul acesta Jacques şi cu mine — în pofida obiceiurilor noastre bine statornicite — îl 
urmăm pe Sutherland, precum nişte câini credincioşi şi avem plăcerea să-l vedem 
lichidând un alt 190 la o depărtare de 600 yarzi. Avionul german se desface pur şi simplu 
în văzduh, dar pilotul, ştie să se descurce: peste puţin vedem o paraşută deschizându-se 
sub noi. 

Danny trimite, fără să facă multă zarvă, o rafală unui 190, dar nu-l atinge. 


1 Pistă gudronată sau cimentată. 
2 Commanding Officer. Comandantul unității. 

În ce priveşte asprimea bătăliei, sweep-ul acesta este într-adevăr izbutit. Din douăzeci şi 
trei de Spitfire, şase au fost doborâte, iar opt avariate, fără să-l mai punem la socoteală pe 
cel al lui Williams din escadrila 132, care, rănit, a fost silit să aterizeze pe burtă, cu roțile 
escamotate... 


7 ianuarie 1944 


Astăzi, o misiune de lungă durată. Ne ducem la Reims, să aducem o puternică formație 
de Fortărețe Zburătoare şi de avioane Liberator americane care se întorc din Germania. 

Escadrila 602 trebuie să asigure acoperirea primelor trei grupuri — în total o sută optzeci 
de bombardiere - iar 132 pe cele trei următoare. 

Decolăm la 12:10, după un dejun luat în mare grabă şi împingem până la 7 000 metri 
avioanele îngreunate cu rezervoare suplimentare de patruzeci şi cinci galloni.! 

După treizeci minute de zbor, lăsăm Parisul în dreapta noastră: mai mult îl bănuim 
decât îl vedem sub cerga de pâclă şi fum. 

Pe drum, baterii grele germane ne trimit câteva salve bine ţintite, care ne înconjoară 
îndeaproape, dar curând ne risipim în largul cerului... 

Ghemotoace negre țâşnesc din toate părțile. Urcând, cu motoarele în plin, dimpreună cu 
Thommerson, izbutim să ieşim din raza lor de foc şi să realcătuim, nu fără greutate, 
patrula. 

Este ora 10:50. Nemţii par să reacționeze; probabil că Focke Wulf-urile decolează de 
pretutindeni, căci controlul nostru de zbor începe să se agite. 

În preajma noastră, deocamdată, nimic. 

Curând un roi de puncte negre, urmate de mai multe altele, apare la orizont. Sunt 
bombardierele noastre... 

Thunderbolt-urile şi Lightning-urile pe care le schimbăm se întorc la baza lor, iar noi 
intrăm în dispozitiv, în patrule, la dreapta şi la stânga formației... 

Impunător spectacol este cel al unui „show” de Fortărețe: 

Falanga de bombardiere, alcătuită într-o impecabilă şi strânsă formaţie de apărare - mai 
multe blocuri masive de câte o sută de cvadrimotoare, la 8 000 metri înălțime, se etajează 
pe cele trei dimensiuni, fiecare bloc fiind înțesat cu o mie patru sute patruzeci mitraliere 
grele de 13 mm - se înşiră pe vreo treizeci de kilometri... 

De fiecare parte, escorta Spitfire-lor se eşalonează cât vezi cu ochii. Acoperirea la mare 
înălțime, asigurată de Spit-urile VII şi IX A, nu-şi dezvăluie prezența decât prin fine şi albe 
dâre de condensare. 

Astăzi vizibilitatea este grozav de bună. Cerul, de un indigo închis, se luminează către 
orizont, trecând de la culoarea smaraldului la un alb lăptos şi se contopeşte, la patru sute 
de kilometri depărtare, cu bancurile de ceaţă ale Mării Nordului... 

Jos, Franța se întinde ca un covor fermecat — molcomele meandre ale Senei şi ale 
afluenților ei, petele întunecate ale pădurilor desenând ciudate forme geometrice, 
multicolora tablă de şah a câmpurilor şi păşunilor, satele minuscule, ca de copii, oraşele 
care mânjesc limpezimea translucidă a văzduhului cu o pată de fum aninată de straturile 
călduţe ale atmosferei... 


1 Unitate de măsură pentru lichide, în țările anglo-saxone echivalează cu: 4,55 litri în Marea Britanie și 3,78 litri în Statele Unite ale Americii. 

Deşi soarele dogoreşte prin carlingile transparente, simt cum se formează gheaţă în 
tubul de oxigen şi cum gazele de eşapament se condensează în mii de cristale microscopice, 
desenând pe cer urma Spit-ului meu. 

Am dat uitării totul — oboseala, durerea de mijloc, cea din şale, frigul care îmi zgribuleşte 
degetele de la picioare prin învelişul cizmelor, al lânii şi mătăsii... 

Ici colo, în formaţia Fortărefțelor se iscă goluri. De aproape desluşim aparate cu unul, 
câteodată cu două motoare oprite, cu elice în „drapel”. Altele au ampenajele sfârtecate, 
găuri ce se cască în fuzelaj, aripi înnegrite de foc ori lucitoare din pricina uleiului negru 
prelins din motoarele lovite... 

În spatele formaţiei îi vedem pe cei rămaşi în urmă care se îndreaptă spre coastă, spre 
limanul salvator al unuia dintre aerodromuri, dar care nu mai zboară decât datorită unui 
sublim efort de voinţă. Ți-e uşor a-ți închipui cât sânge şiroieşte în carlingă, peste grămada 
de tuburi arse... îl vezi parcă pe pilot ocrotindu-şi motoarele care nu au fost încă atinse şi 
urmărind, cu privire îngrijorată, lunga dâră albă de benzină ce se scurge din rezervoarele 
ciuruite. 

e 

Astăzi Ken ne trimite, pe mine şi pe Carpentier, să escortăm un Liberator care doar 
printr-o minune se mai ține în văzduh. 

Motorul său nr. 3 este smuls cu totul din batiu şi atârnă, masă de fiare moarte, pe 
bordul său de atac. Motorul nr. 1 a luat foc, flăcările îi mistuie încet lonjeronul, iar fumul 
țâşneşte din plăcile de aluminium ale extradosului, ondulate de căldură. Supraviețuitorii 
aruncă peste bord, prin spărturile fuzelajului, tot echipamentul de prisos - mitraliere, 
benzi de muniții, radio, plăci de blindaj... — spre a uşura aparatul care pierde încet din 
înălțime. 

Şi pentru ca nenorocirea să fie deplină, explodează şi una dintre conductele hidraulice, 
eliberând astfel o roată a trenului de aterizare, iar aceasta, spânzurând, sporeşte şi mai 
mult rezistenţa la înaintare. 

La 1 800 turaţii pe minut şi cu un avans redus la admisie, la 320 kilometri pe oră, 
suntem nevoiţi, pentru a ne putea menţine la înălțimea lui, să zburăm în zigzag. 

Mai mult de două ore s-au scurs de când stăm ghemuiţi în carlingile noastre 
neconfortabile şi încă ne mai aflăm deasupra Franței, la douăzeci de kilometri în spatele 
formaţiei principale. 

Vreo zece Focke Wulf-uri încep să ne dea târcoale, ţinându-se la o distanță respectuoasă, 
de parcă ar bănui o capcană... 

Neliniştiţi, Carp şi cu mine ne străduim să-i urmărim cu privirea. Deodată, atacă, doi 
câte doi. 

Cu puţina benzină pe care o mai avem un putem decât să facem față fiecărei treceri 
printr-un 180° executat cu multă bruscheţe, să tragem o rafală scurtă în direcția 
aproximativă a neamțului şi să ne reluăm îndată poziţia printr-un alt fulgerător 180°. 

Manevra aceasta are loc de vreo zece ori, dar reuşim să ținem la distanță Focke Wulf- 
urile care sfârşesc prin a se plictisi — cel puţin aşa ne place nouă să credem... Deasupra 
portului Dieppe, vânătorii germani cedează locul antiaerienei. Zburăm aproximativ la 3 000 
metri. 

Antiaeriana germană deschide focul cu o furie nemaipomenită. Într-o frântură de 
secundă apare o adevărată piramidă de vălătuci negri, zăbreliți de fulgere. 

Puternic zguduiți de câteva fuzante bine ţintite, ne despărțim. Carp şi cu mine luăm 
înălțime, repede, atât cât ne îngăduie slaba noastră rezervă de benzină... 

Incapabil să execute o manevră puternică, sărmanul Liberator este curând încadrat. 
Totuşi, când după câteva clipe îngrijorătoare îl credem scăpat din primejdie, se produce o 

explozie şi, rupt în două, uriaşul cvadrimotor se face dintr-o dată nevăzut într-o mare de 
flăcări. 

Doar trei paraşute se mai deschid... Sicriul de aluminiu incandescent se prăbuşeşte la 
câteva sute de metri de țărm, luând cu sine, în jerba de spumă, pe ceilalți opt membri ai 
echipajului... 

Aterizăm la Lymphe; ne încearcă o tristeţe. lar rezervoarele sunt goale. 

Din fericire adesea aveam noroc mai mult şi izbuteam să readucem pe cei ce-i ocroteam 
până la aerodromul nostru din Detling, unde sosirea lor stârnea totdeauna mare agitație — 
ambulante, pompieri, destui gură-cască. Câtă satisfacție să poți citi în ochii acelor sărmani 
băieți de ispravă, atât de istoviţi, o recunoştinţă nemăsurată!... 

Ades, reconfortarea morală a unei perechi de Spit-uri le dădea curajul să reziste până la 
capăt, să ţină piept ispitei de a sări cu paraşuta şi de a merge să aştepte sfârşitul 
războiului într-un oarecare „Oflag”... 


Va MMA... 

CAPITOLUL 11 


renunțat la sentimentul minunat. Am renunțat şi la sentimentul de ruşine. Am 

lăsat emoțiile să se scurgă. În schimb, am început să mă simt puțin îngrijorat. 
Pentru că începeam să văd dimensiunile operațiunii. Şi ele erau uriaşe. Urmau să 
modifice cu totul noțiunea de muncă sub acoperire. 

Cina s-a terminat şi toată lumea şi-a împins scaunele în spate, ridicându-se în 
picioare. Eu am rămas în sala de mese. Plafonul Saab-ului putea aştepta. Nu era nicio 
grabă. Puteam să-l verific mai târziu. N-avea niciun rost să risc pentru a-mi confirma 
ceva ce ştiam deja. Am ajutat-o pe bucătăreasă să curețe masa. Aşa părea politicos. 
Poate că ea chiar se aştepta la asta. Familia Beck plecase aşa că am dus vesela la 
bucătărie. Mecanicul era acolo şi mânca o porție de carne de vită mai mare decât a mea. 
M-am uitat la el şi iarăşi m-am simţit un pic de ruşinat. Nu-i acordasem niciun fel de 
atenţie, până atunci. Nu mă gândise prea mult la el. Nu m-am întrebat niciodată care 
este rostul lui acolo. Dar acum ştiam. 

Am pus vasele în maşina de spălat. Bucătăreasa a păstrat resturile mesei, a şters 
mesele şi în aproximativ douăzeci de minute totul era curățat şi aranjat. Apoi mi-a spus 
că se duce la culcare, aşa că i-am spus noapte bună, am ieşit pe uşa din spate şi am 
păşit pe stânci. Voiam să mă uit la mare. Voiam să verific mareea. Nu aveam nicio 
experiență în ceea ce priveşte oceanul. Ştiam că mareele vin şi pleacă, cel mai probabil 
de două ori pe zi. Nu ştiam când şi de ce. Ceva legat de gravitația Lunii, parcă. Probabil 
transformă Oceanul Atlantic într-o cadă de baie gigantă, agitându-se de la est la vest, 
între Europa şi America. Poate că atunci când era reflux în Portugalia, maree era 
ridicată în Maine şi invers. N-aveam nicio idee. Chiar atunci mareea părea să se schimbe 
din flux în reflux. Se retrăgea. M-am uitat la valuri încă cinci minute şi apoi m-am întors 
în bucătărie. Mecanicul plecase. Am folosit legătura de chei a lui Beck pentru a bloca 
uşa interioară. Am lăsat uşa exterioară deschisă. Apoi am mers în hol şi am verificat în 
față. Mi-am imaginat că eu trebuia să fac chestiile de genul asta de acum. Uşa era 
încuiată. Casa era liniştită. Aşa că m-am dus la etaj, în camera lui Duke, şi am început 
să planific finalul jocului. 


Qian dar m-am calmat rapid în timp ce se servea desertul şi cafeaua. Şi am 

Era un mesaj de la Duffy care mă aştepta în pantof. Spunea: Eşti bine? 

I-am răspuns: Mulţumesc pentru telefoane. Mi-ai salvat fundul. 

Ea a răspuns: Şipe al meu. A fost, în mod egal, şi în interesul meu. 

Nu am răspuns. Nu ştia ce să spun. Am stat acolo, în tăcere. Câştigase o amânare 
minoră, dar asta era tot. Fundul ei era în pericol, indiferent ce se întâmpla în 
continuare. Nu mai puteam face nimic în privința asta. 

Apoi, ea mi-a trimis: Am verificat în toate dosarele şi nu pot, repet, nu pot găsi nimic 
legat de agentul 2. 

I-am trimis: Ştiu. 

Am primit înapoi: 2? 

I-am scris: Trebuie să ne întâlnim. Te sun sau vin, pur şi simplu. Curând. 

Am oprit dispozitivul şi l-am ascuns înapoi în tocul pantofului, în timp ce mă 
întrebam dacă o să-l mai folosesc vreodată. M-am uitat la ceas. Era aproape de miezul 
nopții. Ziua a paisprezecea, o zi de vineri, aproape se termina. Ziua a cincisprezecea, o zi 
de sâmbătă, urma să înceapă. Două săptămâni din ziua când dădusem buzna prin 
mulțimea care ieşea din Symphony Hall în Boston, în drum spre un bar la care n-am 
mai ajuns vreodată. 

M-am întins pe pat, îmbrăcat complet. M-am gândit că următoarele douăzeci şi patru 
sau patruzeci şi opt de ore urmau a fi cruciale, şi am decis să-mi petrec cinci sau şase 
dintre ele odihnindu-mă. Din experiența mea oboseala cauzează mai multe eşecuri decât 
neglijența sau prostia, la un loc. Probabil pentru că oboseala duce la neglijenţă şi 
prostie. Aşa că m-am aşezat confortabil şi am închis ochii. Am programat alarma din 
capul meu pentru ora două dimineața. A funcționat, aşa cum se întâmplă întotdeauna. 
M-am trezit, după un somn de două ore, odihnit. 

M-am ridicat din pat şi m-am strecurat la parter. Am trecut prin hol, bucătărie şi am 
descuiat uşa din spate. Mi-am lăsat toate lucrurile de metal pe masă. Nu voiam ca 
detectorul să facă zgomot. Am ieşit afară. Era foarte întuneric. Nu era lună. Nici stele. 
Marea era zgomotoasă. Aerul era rece. Nicio adiere. Mirosea a igrasie. M-am îndreptat 
spre al patrulea garaj şi am deschis uşile. Saab-ul era încă acolo, nemişcat. Am deschis 
capacul portbagajului şi am scos pachetul meu. M-am dus să-l depozitez în 
ascunzătoarea lui de la baza zidului. Apoi m-am întors la prima gardă de corp. Era mort 
de mai multe ore, iar temperatura scăzută avansase instalarea rigor mortis. Era destul 
de rigid. L-am tras afară şi l-am aruncat pe umăr. Parcă transportam un trunchi de 
copac de nouăzeci de kilograme. Braţele îi erau rigide ca nişte ramuri. 

L-am dus la fisura în formă de V, pe care mi-o arătase Harley. L-am pus jos şi am 
început să număr valurile. L-am aşteptat pe al şaptelea. Acesta a început să urce şi 
chiar înainte să ajungă la mine, am împins corpul în fisură. Apa a venit sub el şi l-a 
împins înapoi spre mine. A fost ca şi cum tipul încerca să mă apuce cu brațele lui rigide 
şi să mă ia cu el. Sau să mă sărute de rămas bun. A plutit leneş pentru o secundă, apoi 
valul s-a retras, fisura s-a golit şi el a plecat. 

Am procedat la fel cu al doilea tip. Oceanul l-a luat să se alăture prietenului lui şi 
menajerei. M-am ghemuit acolo pentru un moment, simțind briza pe fața mea şi 
ascultând valurile neobosite. Apoi m-am întors, am închis capacul portbagajului Saab- 
ului şi am urcat în scaunul şoferului. Am terminat de desprins plafonul şi am scos 
notele cameristei. Erau opt pagini de dimensiune A4. Le-am citit în lumina slabă a 
plafonierei. Erau pline de detalii. O mulțime de detalii foarte specifice. Dar, în general, 
nu mi-au spus nimic din ce nu ştiam deja. Le-am verificat de două ori şi, când am 
terminat, le-am aranjat într-un teanc îngrijit şi m-am dus înapoi pe stânci. Am îndoit 
fiecare pagină într-o barcă de hârtie. Cineva mi-a arătat cum se fac, când eram copil. 
Poate tatăl meu. Nu-mi amintesc: Poate că a fost fratele meu. Am lansat cele opt bărcuțe 
pe valuri succesive şi le-am privit cum navigau şi alunecau, departe în întuneric, spre 
est. 

Apoi m-am dus înapoi şi am petrecut ceva timp aranjând plafonul în poziția inițială. 

Arăta destul de bine. Am închis garajul. M-am gândit că o să fiu plecat înainte ca cineva 
să-l deschidă din nou şi să observe daunele maşinii. M-am dus înapoi în casă. Mi-am 
luat lucrurile, am încuiat uşa şi m-am strecurat înapoi la etaj. Am rămas în chiloți şi m- 
am vârât în pat. Voiam să mai dorm trei ore. Aşa că mi-am programat alarma în cap, am 
tras pătura pe mine şi am închis ochii din nou. Am încercat să dorm. Dar nu am putut. 
Somnul nu-mi venea. În schimb, a venit Dominique Kohl. A venit la mine direct din 
întuneric, aşa cum ştiam că se va întâmpla. 


A opta oară ne-am întâlnit am avut de discutat probleme de ordin tactic. A aresta un 
ofițer de informaţii ducea la probleme complicate şi imprevizibile. În mod evident, Poliţia 
Militară se ocupă exclusiv cu militari care au luat-o pe o cale greşită, aşa că o acţiune 
împotriva unuia de-ai noştri nu era o noutate. Dar comunitatea celor de la Informaţii 
Militare era ceva aparte. Tipii ăştia erau complet separați şi secretoşi şi încercau din 
greu să nu fie responsabili în fața nimănui. Era dificil să ajungi la ei. În general, 
strângeau rândurile mai rapid decât cea mai bună echipă de foraj. Deci, Kohl şi mine 
aveam o mulțime de lucruri de clarificat. Nu am vrut să ne întâlnim în biroul meu. Nu 
avea niciun scaun pentru vizitatori. Şi nu voiam să stea în picioare tot timpul. Aşa că 
ne-am întors la barul din oraş. Părea să fie o locaţie adecvată. Ancheta devenise atât de 
serioasă încât începusem să devenim puțin paranoici. Să ieşim din unitate, părea să fie 
un lucru inteligent. Şi mi-a plăcut ideea de a discuta probleme legate de informații 
secrete, ca un cuplu de spioni obişnuiţi, într-un separeu întunecos, în partea din spate a 
unui bar. Cred că şi lui Kohl. A apărut în haine civile. Nu era o rochie ci blugi şi un 
tricou alb, cu o geacă de piele pe deasupra. Eu eram în uniformă. Nu aveam haine civile. 
Vremea se răcise. Am comandat cafea. Ea şi-a luat un ceai. Voiam să ne păstrăm capul 
limpede. 

— Mă bucur că am folosit planurile reale, a spus ea. 

Am dat din cap. 

— Instinctul, am spus. 

Avem nevoie de dovezi solide pentru a finaliza cazul acesta. Faptul că Quinn era în 
posesia planurilor reale însemna un succes important. Dacă ar fi fost altfel ar fi început 
să jongleze cu poveşti despre proceduri de testare, jocuri de război, exerciţii, scheme 
specifice meseriei lui. 

— Este vorba de sirieni, a spus. Şi au plătit în avans. Un fel de rate. 

— Cum? 

— Au făcut schimb de serviete. Se întâlneşte cu un ataşat la ambasada siriană. Merg 
la o cafenea din Georgetown. Amândoi au serviete de lux identice, din aluminiu. 

— Serviete Halliburton. 

A dat din cap. 

— Le-au pus una lângă alta, sub masă, şi el a luat-o pe a sirianului atunci când a 
plecat. 

— Va spune că sirianul este una din sursele lui. Va spune că tipul i-a dat materiale. 

— Bine, o să spunem noi, arată-ne materialele. 

— Va spun că nu se poate, pentru că sunt secrete. 

Kohl n-a mai spus nimic. l-am zâmbit. 

— Ne va servi un spectacol pe cinste, am spus. Îşi va pune mâinile pe umerii noştri, 
ne va privi în ochii şi ne va spune: Oameni buni, aveți încredere în mine, securitatea 
națională este implicată. 

— Ai mai avut de-a face cu ei, înainte? 

— O dată. 

— Ai câştigat? 

Am încuviințat. 

— Sunt nişte aroganți. Fratele meu a fost ofițer de informații o perioadă. Acum, el 
lucrează pentru Trezorerie. Dar mi-a spus totul despre ei. Se cred foarte inteligenti, 

când, de fapt, sunt la fel ca oricine altcineva. 

— Deci, ce facem? 

— Va trebui să-l recrutăm pe sirian. 

— Atunci, nu-l mai putem aresta. 

— Vrei doi dintr-o lovitură. Nu se poate. Sirianul îşi face treaba. Nu-l putem învinovăți 
pentru asta. Quinn este tipul rău. 

A tăcut, un pic dezamăgită. Apoi, a ridicat din umeri. 

— Bine. Dar cum o facem? Sirianul nu-i va păsa de ceea ce-i vom spune. E un ataşat 
al ambasadei. Are imunitate diplomatică. 

Am zâmbit din nou. 

— Imunitatea diplomatică este doar o foaie de hârtie de la Departamentul de Stat. Ştii 
cum am făcut-o data trecută? L-am prins pe tip şi l-am pus să ia o foaie de hârtie şi s-o 
țină în fața abdomenului. Apoi mi-am scos pistolul şi l-am întrebat dacă crede că hârtia 
va opri glonțul. El a spus că voi avea probleme. I-am spus că problemele mele nu aveau 
să afecteze modul în care va sângera, încet, până la moarte. 

— Şi? 

— A jucat precum Mickey Mantle. 

A tăcut din nou. Apoi, mi-a pus prima dintre cele două întrebări, la care, mult mai 
târziu, aş fi dorit să răspund diferit. 

— Putem să ne mai vedem? 

Un separeu într-un bar întunecat. Ea era drăguță ca naiba şi stătea chiar acolo, lângă 
mine. Eram tânăr pe atunci şi credeam că am tot timpul din lume. 

— Îmi ceri o întâlnire? 

— Da, a spus ea. 

N-am spus nimic. 

— Am parcurs un drum lung, iubito, a spus ea. 

Apoi a adăugat: 

— Noi, ca femei, vreau să spun. 

Probabil a precizat asta pentru cazul în care nu eram la curent cu faimoasa reclama la 
țigări. 

N-am spus nimic. 

— Ştiu ce vreau, a spus ea. 

Am dat din cap. O credeam. Şi credeam în egalitate. Credeam cu adevărat. Nu cu mult 
timp înainte, am cunoscut o femeie colonel din Air Force, care pilota un bombardier B52 
şi naviga pe timp de noapte cu mai multă putere de foc la bordul avionul ei decât toate 
bombele aruncate vreodată în întreaga istorie a umanităţii, la un loc. Am presupus că 
dacă în ea se putea avea încredere, având suficientă putere pentru a arunca în aer 
întreaga planetă, atunci şi sergentul de primă clasă Dominique Kohl ar putea fi de 
încredere pentru a decide cu cine vrea să se întâlnească. 

— Deci? a spus ea. 

Întrebări la care mi-aş fi dorit să răspund diferit. 

— Nu, 

— De ce nu? 

— E neprofesional. Nu ar trebui să o faci. 

— De cenu? 

— Pentru că vei avea un semn de întrebare legat de cariera ta, am spus. Pentru că eşti 
o persoană talentată, care nu poate avansa mai mult de sergent major, fără a merge la 
şcoala de ofițeri, aşa că te vei duce acolo şi vei promova cu brio şi vei ajunge locotenent- 
colonel în zece ani, pentru că meriţi, dar toată lumea va spune că ai ajuns acolo pentru 
că, odată, în trecut, te vedeai cu căpitanul tău. 

N-a spus nimic. Doar a chemat chelnerița şi a mai comandat două beri. În sală era 
mai cald, deoarece era mai aglomerat. Mi-am scos haina şi ea şi-a scos geaca. Purtam 
un tricou gri-măsliniu mohorât, care era destrămat şi subțire şi decolorat, pentru că 

fusese spălat de o mie de ori. Tricoul ei era de firmă. Era puţin mai decoltat decât 
majoritatea tricourilor, iar mânecile erau tăiate în unghi astfel încât îi dezveleau micii 
muşchi deltoizi ai braţelor. Tesătura era albă ca zăpada pe pielea ei. Şi era uşor 
translucidă. Am observat că nu purta nimic pe dedesubt. 

— Viața militară este plină de sacrificii, am spus, mai mult pentru mine decât pentru 
ea. 

— Voi trece peste asta, a spus ea. 

Apoi, mi-a pus a doua întrebare la care mi-aş fi dorit să răspund în mod diferit. 

— Mă laşi pe mine să fac arestarea? 


Zece ani mai târziu, m-am trezit singur în patul lui Duke, la ora şase dimineața. 
Camera lui era în partea din față a casei, aşa că nu vedeam marea. M-am uitat spre 
vest, către America. Soarele de dimineaţă era absent. Nu se vedeau umbrele zorilor. Doar 
griul tern al aleii şi zidul şi peisajul de granit de dincolo de zid. Vântul bătea în largul 
mării. Vedeam copacii legănându-se. Mi-am imaginat norii negri de furtună în spatele 
meu, peste Atlantic, deplasându-se rapid spre mal. Mi-am imaginat păsările marine 
luptându-se cu aerul turbulent, cu penele biciuite şi răvăşite de furtună. Ziua a 
cincisprezecea, începea gri, rece şi neprimitoare şi, probabil, urma să devină şi mai rea. 

Mi-am făcut un duş, dar nu m-am bărbierit. M-am îmbrăcat în altă pereche de blugi a 
lui Duke, m-am încălțat cu pantofii mei şi mi-am luat jacheta şi haina pe braț. Am 
coborât în linişte în bucătărie. Bucătăreasa deja făcuse cafea. Mi-a dat o cană pe care 
am luat-o şi m-am aşezat la masă. A scos o franzelă din frigider şi a pus-o în cuptorul cu 
microunde. M-am gândit că trebuie să o evacuez, la un moment dat, înainte de lucrurile 
să devină neplăcute. La fel pe Elizabeth şi pe Richard. Mecanicul şi Beck puteau rămâne 
la distracție. 

Puteam să aud marea din bucătărie, cu claritate. Valurile se prăbuşeau şi curentul 
subteran le aspira înapoi. Fisurile se umpleau şi se goleau, pietrişul era aruncat peste 
stânci. Vântul gemea uşor prin crăpăturile uşii exterioare. Auzeam strigătele ascuţite ale 
pescăruşilor. I-am ascultat în timp ce îmi sorbeam cafeaua şi aşteptam. 

Richard a venit după zece minute. Avea părul răvăşit şi i-am văzut urechea lipsă. A 
luat o cafea şi s-a aşezat vizavi de mine. Ambivalenta lui revenise. Mi-l imaginam cum se 
va descurca fără colegiu şi fiind nevoit să se ascundă tot restul vieții. M-am gândit că, în 
cazul în care mama lui scăpa fără un act de acuzare, ar putea începe o nouă viață, în 
altă parte. În funcţie de cât de rezistent era, s-ar putea întoarce înapoi la şcoală, fără a 
pierde mult mai mult de o săptămână din semestru. Dacă îşi dorea. Cu excepţia cazului 
în care şcoala era foarte costisitoare, ceea ce am presupus că era. Urmau să aibă 
probleme cu banii. Vor scăpa din situația asta cu mai nimic din ce-au avut. Dacă vor 
scăpa. 

Bucătăreasa s-a dus să aranjeze sufrageria pentru micul dejun. Richard a privit-o 
ieşind, eu l-am privit pe el, i-am văzut din nou urechea mutilată şi o altă piesă a puzzle- 
ului s-a aşezat la locul ei. 

— Acum cinci ani, am spus. Răpirea. 

Şi-a păstrat calmul. S-a uitat în jos, la masă, apoi s-a uitat la mine, trăgându-şi părul 
peste cicatrice. 

— Ştii cu adevărat ce face tatăl tău? l-am întrebat. 

A dat aprobator din cap. N-a spus nimic. 

— Nu doar covoare, nu-i aşa? am spus. 

— Nu. Nu doar covoare. 

— Şi ce părere ai? 

— Sunt lucruri şi mai rele. 

— Vrei să-mi spui ce s-a întâmplat acum cinci ani? 

A negat din cap. A privit departe. 

— Nu. Nu vreau. 

— Am cunoscut un tip pe nume Gorowski. Fiica lui în vârstă de doi ani a fost răpită. 
Doar pentru o zi. Cât timp ai fost tu răpit? 

— Opt zile. 

— Gorowski a căzut drept în plasă. O zi a fost de ajuns pentru el. 

Richard n-a spus nimic. 

— Tatăl tău nu este şeful aici. 

Richard n-a spus nimic. 

— El a căzut în plasă acum cinci ani. După ce ai lipsit opt zile. Aşa îmi imaginez. 

Richard a rămas tăcut. M-am gândit la fiica lui Gorowski. Avea doisprezece ani acum. 
Probabil că avea internet, un CD player şi un telefon în camera ci. Afişe pe pereţi. Şi o 
durere slabă în adâncul minţii ei despre ceva care s-a întâmplat în trecut. Ca o 
mâncărime pe care o ai la un os vindecat. 

— Nu am nevoie de detalii, am spus. Vreau doar să-mi spui numele lui. 

— Al cui nume? 

— Al celui care te-a sechestrat timp de opt zile. 

Richard a clătinat din cap. 

— Am auzit numele de Xavier, i-am spus. Cineva l-a menţionat. 

Richard s-a uitat în altă parte, în timp ce mâna stângă s-a dus involuntar spre 
ureche, adică confirmarea de care aveam nevoie. 

— Am fost violat, a spus el. 

Am ascultat marea, lovind stâncile. 

— De Xavier? 

A clătină din nou din cap. 

— De Paulie. Tocmai ieşise din închisoare. Încă aprecia astfel de lucruri. 

S-a lăsat liniştea pentru o perioadă lungă. 

— Tatăl tău ştie? 

— Nu. 

— Mama ta? 

— Nu. 

Nu ştiam ce să spun. Richard n-a mai spus nimic. Am rămas acolo în tăcere. Apoi, 
bucătăreasa s-a întors şi a aprins aragazul. A pus ulei la încins într-o tigaie. Mirosul mi- 
a făcut rău la stomac. 

— Să mergem la o plimbare, am spus. 

Richard m-a urmat afară, pe stânci. Aerul era sărat, dulce şi amar. Lumina era gri. 
Vântul era puternic. Ne sufla direct în față. Părul lui Richard îi flutura în spate, aproape 
orizontal. Stropii de apă se înălțau până la 5 metri în aer şi ne biciuiau cu forța unor 
gloanţe. 

— Există un bine în orice rău, am spus. Vorbeam cu voce ridicată, ca să mă audă 
peste zgomotul făcut de vânt şi valuri. Poate că într-o zi Xavier şi Paulie vor primi ceea 
ce merită, dar tatăl tău va merge la închisoare. 

Richard a dat din cap. Avea lacrimi în ochi. Poate că erau din cauza vântului rece. Sau 
poate nu. 

— Asta merită, a spus el. 

Foarte loial, a spus tatăl său. Cei mai buni prieteni. 

— Am fost sechestrat opt zile, a spus Richard. Una ar fi fost de ajuns. Ca şi cu celalalt 
pe care l-ai menționat. 

— Gorowski? 

— Oricine ar fi. Cu fata în vârstă de doi ani. Crezi că a fost violată? 

— Eu sincer sper că nu. 

— Şi eu. 

— Poţi să conduci? 

— Da. 

— S-ar putea să fie nevoie să fugi de aici, am spus. În curând. Tu, mama ta şi 

bucătăreasa. Deci, trebuie să fii pregătit. Dacă şi când îţi spun să pleci. 

— Cine eşti? 

— Sunt un tip plătit pentru a-l proteja pe tatăl tău. De aşa-numiţii lui prieteni, cât şi 
de duşmanii lui. 

— Paulie nu ne va lăsa să ieşim. 

— În curând nu va mai face necazuri. 

A clătinat din cap. 

— Paulie te va ucide. Habar nu ai. Nu te poţi pune cu Paulie, oricine ai fi. Nimeni nu 
poate. 

— M-am pus cu tipii din afara colegiului. 

A clătină din nou din cap. Părul i-a fluturat în vânt. Mi-a amintit de părul servitoarei, 
sub apă. 

— Totul a fost fals. Eu şi mama mea am discutat. A fost o înscenare. 

Am rămas tăcut pentru o secundă. Pot avea încredere în el? 

— Nu, a fost real. 

Nu, nu am încă încredere în el. 

— Este o comunitate mică. Au aproximativ cinci poliţişti. Nu l-am văzut pe tipul ăla 
înainte. 

N-am spus nimic. 

— Nu i-am văzut niciodată pe paznici, de asemenea. Şi am stat acolo aproape trei ani. 

N-am spus nimic. Greşeli, care se întorc să mă bântuie. 

— Atunci, de ce ai renunţat la şcoală? Dacă a fost o înscenare? 

Nu a răspuns. 

— Şi cum se face că Duke şi cu mine am fost într-o ambuscadă? 

Nu a răspuns. 

— Atunci ce a fost? O înscenare sau adevărul? 

A ridicat din umeri. 

— Nu ştiu. 

— M-ai văzut cum i-am împuşcat. 

N-a mai spus nimic. M-am uitat într-o parte. Al şaptelea val se apropia. Se formase cu 
patruzeci de metri în urmă şi a lovit stâncile cu putere. Pământul s-a cutremurat şi o 
perdea de stropi s-a înălțat la câțiva metri. 

— A discutat, vreunul dintre voi, despre acest lucru cu tatăl tău? 

— Eu nu. Şi nici nu am de gând să o fac. Nu ştiu despre mama mea. 

Şi nu ştiu despre tine, m-am gândit. Ambivalența funcționează în ambele sensuri. Una 
caldă, una rece. Gândul la tatăl său într-o celulă ar putea arăta atractiv în acest 
moment. Mai târziu, s-ar putea să pară altfel. Când situaţia va deveni pe muchie de cuțit 
nu poți şti în ce direcție va oscila. 

— Ţi-am salvat fundul, am spus. Nu vreau să uiţi asta. 

— Nu contează. Oricum nu poți face nimic. Va fi un weekend aglomerat. Trebuie să te 
ocupi de transportul care vine. Şi după aceea vei fi unul dintre ei, oricum. 

— Deci, ajută-mă, am spus. 

— Nu-mi voi trăda tatăl. 

Foarte loial. Cei mai buni prieteni. 

— Nu trebuie s-o faci. 

— Atunci, cu ce te pot ajuta? 

— Spune-i că mă vrei aici. Spune-i că nu ar trebui să fii singur acum. Te va asculta. 

Nu mi-a răspuns. S-a întors şi s-a îndreptat spre bucătărie. A luat-o direct prin hol. 
Am presupus că avea de gând să mănânce micul dejun în sufragerie. Eu am rămas în 
bucătărie. Bucătăreasa îmi pusese micul dejun la masa din bucătărie. Nu-mi era foame, 
dar m-am forțat să mănânc. Oboseala şi foamea sunt duşmani periculoşi. Dormisem, iar 
acum trebuia să mănânc. Nu-mi doream să fiu slăbit şi ameţit la momentul nepotrivit. 
Pentru început am primit pâine prăjită şi o ceaşcă de cafea. Apoi ouă şi şuncă. Eram la 

a treia ceaşcă de cafea, atunci când Beck a venit să mă găsească. Purta haine comode. 
Blugi şi o cămaşă de flanel roşu. 

— Mergem la Portland, a spus. La depozit. Chiar acum. 

S-a întors în hol. Am presupus că va aştepta în față. Şi am presupus că Richard n-a 
vorbit cu el. Ori el n-a avut şansa s-o facă, ori nu a vrut s-o facă. M-am şters la gură cu 
dosul palmei. Mi-am verificat buzunarele pentru a mă asigura că Beretta şi cheile erau 
acolo. Apoi am ieşit şi am adus maşina. Am condus-o pe aleea circulară. Beck mă 
aştepta. Îşi luase un sacou de pânză peste cămaşă. Arăta ca un individ obişnuit din 
Maine care se ducea să spargă buşteni sau să culeagă fructele din pomii săi. Numai că 
el nu asta avea să facă. 

Paulie aproape deschisese poarta, aşa că a trebuit să încetinesc, dar nu am mai oprit. 
M-am uitat la el, în timp ce treceam. M-am gândit că va muri azi. Sau mâine. Ori eu ori 
el. L-am lăsat în urmă şi am accelerat maşina pe drumul, de acum, familiar. După un 
kilometru am trecut de locul unde Villanueva parcase. După alți cinci kilometri am 
ajuns în curba îngustă unde îi atacasem pe bodyguarzii. Beck nu vorbea. Avea picioarele 
desfăcute, cu mâinile ţinute în jos între genunchi. Era aplecat în față. Avea capul plecat, 
dar ochii priveau în sus. Se uita drept înainte prin parbriz. Era nervos. 

— Nu am terminat discuţia pe care am început-o, am spus. Despre ce vei face cu 
trecutul meu. 

— Mai târziu. 

Am trecut de Route One şi am luat-o pe I-95. M-am îndreptat spre nord. Cerul era în 
continuare gri. Vântul, suficient de puternic pentru a clătina maşina. Am întors pe I- 
295 şi am trecut de aeroport. Era în stânga mea, dincolo de fâşia de apă. În dreapta mea 
era spatele mall-ului unde menajera fusese capturată şi partea din spatele parcului de 
afaceri unde am presupus că a murit. Am continuat să merg drept înainte şi am cotit-o 
pe drumul spre port. Am trecut prin parcarea unde Beck îşi gara camioanele. Un minut 
mai târziu, am ajuns la depozitul lui. 

Acesta era înconjurat de vehicule. Erau cinci parcate cu botul spre perete, ca 
avioanele la un terminal. Ca animalele la jgheab. Ca peştii pe un cadavru. Erau două 
Lincoln Town negre, două Chevy Suburban albastre şi un Mercury Grand Marquis gri. 
Unul dintre Lincoln-uri era maşina cu care Harley m-a dus să iau Saab-ul. După ce am 
aruncat menajera în mare. M-am uitat pentru un spaţiu în care să parchez Cadillac-ul. 

— Lasă-mă aici, a spus Beck. 

Am frânat. 

— Şi? 

— Întoarce-te la casă. Ai grijă de familia mea. 

Am dat din cap. Deci, poate că, la urma urmei, Richard nu a vorbit cu el. Poate că, în 
ambivalenta lui, a oscilat către mine, temporar. 

— Bine. Cum spui tu. Vrei să te iau din nou mai târziu? 

A clătinat din cap. 

— Sunt sigur că mă aduce cineva înapoi. 

A ieşit şi s-a îndreptat spre uşa depozitului. Am ridicat piciorul de pe frână, am ocoli 
depozitul şi m-am îndreptat înapoi spre sud. 

Am folosit Route One, în loc de I-295, şi m-am dus direct la noul parc de afaceri. Am 
intrat şi am condus prin rețeaua de drumuri nou-nouţe. Erau, probabil, trei duzini de 
clădiri metalice identice. Genul de clădire simplă. Nu era genul de loc care urmăreşte să 
atragă trecătorii. Traficul pietonal nu era important. Nu existau magazine de vânzare cu 
amănuntul. Nu erau reclame de prost gust. Nu erau panouri mari. Doar numere discrete 
alături de numele companiei. Doar containere securizate, comercianți de gresie şi 
faianță, câteva tipografii. Niciun comerciant de produse de frumusețe. La numărul 26 
era un distribuitor de scaune cu rotile electrice. Şi alături de el, la numărul 27: Xavier 
eXport Company. X-urile erau mult mai mari decât celelalte litere. Adresa biroului 
principal de pe plăcuță nu era aceeaşi cu adresa locației parcului de afaceri. Mi-am 

imaginat că e un loc în centrul oraşului Portland. Aşa că am condus din nou spre nord, 
am trecut râul şi am luat-o prin oraş. 

Am intrat pe Route One, având un parc în stânga mea. Am făcut la dreapta pe o 
stradă plină de clădiri de birouri. Nu erau clădirile pe care le căutam. Era o stradă 
greşită. Am mai rătăcit prin cartierul cu clădiri de birouri încă cinci minute, până când 
am văzut o plăcuţă cu numele de stradă pe care îl căutam. Am verificat numerele şi am 
oprit lângă un hidrant, aflat în apropierea unei clădiri înalte care avea litere din oțel 
inoxidabil pe toată fațada, precizând un nume: Missionary House. Avea o parcare 
supraterană. M-am uitat la intrarea în parcare şi am fost destul de sigur că Susan Duffy 
a fost aici, cu unsprezece săptămâni mai devreme, cu un aparat de fotografiat în mână. 
Apoi mi-am amintit o lecţie de istorie din liceu, dintr-un loc călduros, dintr-o locaţie 
spaniolă, cu douăzeci şi cinci de ani în urmă, când un bătrân ne-a povestit despre un 
iezuit spaniol numit Francisco Javier. Îmi putea aminti chiar şi datele: 1506-1552. 
Francisco Javier, misionar spaniol. Francis Xavier, Missionary House. Cu câtva timp în 
urmă, la Boston, Eliot l-a acuzat pe Beck că face glume. Greşea. Quinn era cel cu un 
simț al umorului ciudat. 

Am plecat de lângă hidrant, am intrat pe Route One din nou şi m-am îndreptat spre 
sud. Am condus repede, dar tot mi-a luat treizeci de minute pentru a ajunge la râul 
Kennebunk. Erau trei Ford Taurus parcate în fața motelului, toate simple şi identice în 
afară de culoare, dar nici aceasta nu era foarte diferită. Erau gri, gri-albastru şi 
albastru. Am parcat Cadillac-ul unde o făcusem şi înainte, în spatele rezervorului de 
propan. Am mers prin frig şi am bătut la uşa lui Duffy. Am văzut cum vizorul se 
întunecă şi apoi uşa s-a deschis. Nu ne-am îmbrăţişat. Eliot şi Villanueva erau în 
cameră. 

— De ce nu pot găsi al doilea agent? a spus ea. 

— Unde ai căutat? 

— Peste tot. 

Purta blugi şi o cămaşă albă Oxford. Altă pereche de blugi, alt tricou. Cred că avea un 
stoc substanţial. Purta mocasini pe piciorul gol. Arăta bine, dar i-am citit îngrijorarea în 
ochii. 

— Pot să intru? am spus. 

S-a oprit o secundă, dezorientată. Apoi s-a tras într-o parte şi am urmat-o înăuntru. 
Villanueva era în scaunul de la birou. Înclinat în spate. Speram că picioarele sunt solide 
Era un tip masiv. Eliot stătea pe marginea patului, aşa cum a stat în camera mea din 
Boston. Duffy fusese aşezată la capul patului. Era clar. Pernele erau aşezate vertical şi 
forma spatelui ei era vizibilă pe ele. 

— Unde ai căutat? am întrebat-o din nou. 

— În tot sistemul. În tot Departamentul de Justiţie, de la un capăt la altul, ceea ce 
înseamnă şi FBlI-ul la fel de bine ca DEA. Şi ea nu e acolo. 

— Concluzia? 

— Şi ea era infiltrată neoficial. 

— Ceea ce ridică o întrebare, a declarat Eliot. De exemplu, ce naiba se întâmplă? 

Duffy s-a aşezat din nou în capul patului şi eu m-am aşezat lângă ea. Nu aveam alt 
loc în care să stau. S-a luptat cu o pernă din spatele ei şi a vârât-o în spatele meu. Era 
caldă de la corpul ei. 

— Nu prea se întâmplă nimic, am spus. Doar că toți trei am început acum două 
săptămâni la fel ca Keystone Cops. 

— Cum? a întrebat Eliot. 

M-am strâmbat. 

— Eu eram obsedat de Quinn, voi de Teresa Daniel. Am fost atât de obsedațţi încât ne- 
am aruncat cu capul înainte într-un castel de cărți. 

— Cum? a spus el din nou. 

— E vina mea mai mult decât a voastră. Gândiţi-vă de la bun început, în urmă cu 

unsprezece săptămâni. 

— În urmă cu unsprezece săptămâni tu nu erai implicat încă. 

— Spune-mi exact ce s-a întâmplat. 

El a ridicat din umeri. A recapitulat în minte. 

— Am aflat o informație din L.A. că un personaj important tocmai şi-a cumpărat un 
bilet de clasa întâi către Portland, Maine. 

Am dat din cap. 

— Deci, l-ai urmărit la întâlnire pe care a avut-o cu Beck. Şi l-aţi fotografiat făcând 
ce? 

— Verificând mostre, a spus Duffy. Făcând o afacere. 

— Într-un garaj privat, am spus. Şi, ca o paranteză, în cazul în care acesta a fost 
destul de privat pentru a avea probleme cu al patrulea amendament, poate ar fi trebuit 
să te întrebi cum Beck a ajuns acolo. 

N-a spus nimic. 

— Apoi? am întrebat. 

— L-am verificat pe Beck, a răspuns Eliot. Am ajuns la concluzia că este un 
importator important şi un distribuitor major. 

— Ceea ce este cu siguranță. Şi ai pus-o pe Teresa să-l înhaţe. 

— Neoficial, a zis Eliot. 

— Acesta este un detaliu minor. 

— Deci, ce a mers prost? 

— Totul a fost un castel de cărți, i-am spus. Ai făcut o eroare de judecată de la 
început. Tot ce a urmat a fost invalid. 

— Despre ce e vorba? 

— Ceva ce ar fi trebuit să realizez mult mai devreme decât am făcut-o. 

= Cer 

— Doar întreabă-te de ce nu ai putut găsi nicio urmă a menajerei în sistem. 

— Era acolo neoficial. Asta e singura explicație. 

Am clătinat din cap. 

— Era infiltrată foarte legal. Al naibii de legal. Am găsit nişte note pe care le-a scris. 
Nu există niciun dubiu. 

Duffy s-a uitat direct la mine. 

— Reacher, ce se întâmplă? 

— Beck are un mecanic, am spus. Un fel de tehnician. Pentru ce? 

— Nu ştiu. 

— Eu nici măcar nu m-am întrebat vreodată. Deşi ar fi trebuit. De fapt nici n-ar fi 
trebuit să mă întreb pentru că ar fi trebuit să ştiu chiar înainte să-l întâlnesc pe 
nenorocitul acela de mecanic. Dar am fost orbit, ca şi voi. 

— Despre ce vorbeşti? 

— Beck ştia prețul unui Colt Anaconda, am spus. Ştia cât cântăreşte. Duke avea un 
Steyr SPP, care este o armă austriacă rară. Angel Doll avea un PSM, care este un pistol 
rusesc ciudat. Paulie are o NSV, probabil singura din Statelor Unite. Beck era obsedat de 
faptul că am atacat cu Uzi-uri, nu cu H&K-uri. Ştia destul despre Beretta 92FS astfel 
încât să-l prezinte ca pe un M9 militar. 

— Deci? 

— Nu e ceea ce am crezut că este. 

— Deci, ce este? Tocmai ai fost de acord că e cu siguranță un importator şi 
distribuitor major. 

= Euler 

— Deci? 

— Te-ai uitat în calculatorul greşit, am spus. Menajera nu lucra pentru 
Departamentul de Justiție. Ea lucra pentru Trezorerie. 

— Serviciul Secret? 

Am clătinat din cap. 

— ATF. Biroul de alcool, tutun şi arme de foc. 

S-a lăsat liniştea în cameră. 

— Beck nu este un traficant de droguri. Este traficant de arme. 

Linişte totală. Duffy s-a uitat la Eliot. Eliot a privit-o la rândul lui. Apoi, ambii s-au 
uitat la Villanueva. Villanueva s-a uitat la mine. Apoi s-a uitat pe fereastră. Aşteptam să 
ajungem la problema principală. Dar n-am ajuns. Nu atunci. 

— Atunci, ce făcea tipul din L.A.? a întrebat Duffy. 

— Se uita la mostre. În portbagajul Cadillacului. Exact cum ai crezut. Dar erau 
mostre din armele pe care Beck le vinde. Şi doar mi-a spus. Mi-a spus că dealeri de 
droguri sunt obsedaţi de modă. Le plac lucruri noi şi luxoase. Îşi schimbă armele tot 
timp, mereu în căutarea de noutăți. 

— El ţi-a spus? 

— Nu am ascultat cu atenție. Eram obosit. Şi a tot amestecat lucrurile vorbind despre 
adidaşi şi maşini şi haine şi ceasuri. 

— Duke a fost la Trezorerie, a spus ea. După ce a fost polițist. 

Am dat din cap. 

— Beck l-a întâlnit, probabil, în exercițiu funcțiunii. Probabil că l-a cumpărat atunci. 

— Unde se încadrează Quinn aici? 

— Mi-am imaginat că el conducea o operaţiune rivală. Probabil că a făcut-o de când a 
ieşit din spital, din California. A avut şase luni pentru a-şi face planurile. Armele se 
potrivesc mult mai bine cu un tip ca Quinn decât narcoticele. M-am gândit că la un 
moment dat el a decis ca operațiunea lui Beck trebuie să fie preluată. Poate că i-a plăcut 
modul în care Beck acţiona pe piața traficanţilor de droguri. Sau poate că pur şi simplu 
i-a plăcut acoperirea cu covoarele. Este o acoperire excelentă. Aşa că l-a preluat în mod 
agresiv. L-a răpit pe Richard acum cinci ani, pentru a obține acordul lui Beck. 

— Beck ţi-a spus că cei din Hartford erau clienţii săi, a zis Eliot. 

— Erau, am spus. Dar pentru arme, nu pentru droguri. De aceea, el era nedumerit cu 
privire la Uzi. Doar le vânduse, probabil, o grămadă de H&K, iar acum ei folosesc Uzi? 
Nu putea să înțeleagă. Probabil că a crezut că au trecut la alți furnizori. 

— Am fost destul de proşti, a spus Villanueva. 

— Eu am fost mai prost decât voi. Am fost incredibil de prost. Au existat dovezi peste 
tot. Beck nu este suficient de bogat pentru a fi un traficant de droguri. El face bani buni, 
desigur, dar nu face milioane pe săptămână. A observat semnele pe care le-am zgâriat pe 
cilindrii Coltului. Ştia preţul şi greutatea unui dispozitiv cu laser pentru Beretta. A pus o 
pereche de H&K noi nouţe într-o geantă, atunci când a avut nevoie pentru nişte afaceri 
în Connecticut. Probabil luate direct din stoc. Are o colecţie privată de Thompson. 

— Pentru ce este mecanicul? 

— Pregăteşte armele pentru vânzare. Asta e presupunerea mea. Ştie toate trucurile, le 
ajustează, le verifică. Unii dintre clienţii lui Beck nu ar reacționa prea bine la o marfă 
necorespunzătoare. 

— Nu şi cei pe care îi ştim noi, a spus Duffy. 

— Beck a vorbit despre M16 la cină. Am discutat despre o puşcă de asalt, pentru 
numele lui Dumnezeu. Şi a vrut să audă părerea mea despre Uzi-uri, comparativ cu 
H&K, ca şi cum ar fi fost fascinat de subiect. Am crezut că este doar un maniac cu 
armele, dar era, de fapt, un interes profesional. Mai mult, are acces la computer la 
fabrica Glock din Deutsch-Wagram, în Austria. 

Nimeni nu a spus nimic. Am închis ochii, apoi i-am deschis din nou. 

— Era un miros în camera de la subsol. Ar fi trebuit să-l recunosc. Era mirosul 
lubrifiantului pentru armă impregnat pe carton. Aşa se simte când stochezi cutii de 
arme noi şi le laşi acolo timp de o săptămână sau mai mult. 

Nimeni nu a vorbit. 

— Şi prețurile din fişele de la Bizarre Bazaar, am spus. Mic, mediu, mare. Mic pentru 

muniție, mediu pentru pistoale, mare pentru puşti şi arme exotice. 

Duffy se uita la perete. Se gândea profund. 

— Bine, a spus Villanueva. Cred că am fost cu toți nişte proşti. 

Duffy s-a uitat la el. Apoi, s-a uitat la mine. În sfârşit se gândise la problema 
principală. 

— Nu avem nicio jurisdicție, a spus ea. 

Nimeni nu a vorbit. 

— Este treaba ATF-ului, a spus ea. Nu a DEA-ului. 

— A fost o greşeală neintenționată, a zis Eliot. 

Ea a clătinat din cap. 

— Nu vreau să spun atunci. Vreau să spun acum. Nu putem să fim acolo, acum. 
Trebuie să ne retragem, chiar acum, imediat. 

— Eu nu mă retrag nicăieri, am spus. 

— Trebuie să o faci. Pentru că noi trebuie s-o facem. Trebuie să ne strângem 
catrafusele şi să plecăm. Nu poţi să fi acolo pe cont propriu şi fără ajutor. 

O definiție cu totul nouă la singur şi sub acoperire. 

— Eu rămân, i-am spus. 


M-am tot întrebat, un an întreg, după ce s-a întâmplat, şi am concluzionat că nu aş fi 
răspuns altfel, chiar dacă ea nu ar fi fost parfumată şi goală sub un tricou subțire, stând 
alături de mine într-un bar, atunci când mi-a pus fatidica întrebare. Mă laşi să fac eu 
arestarea? Aş fi spus da, indiferent de circumstanţe. În mod sigur. Chiar dacă ea ar fi 
fost un tip mare şi urât din Texas sau Minnesota, în poziție de drepți, în biroul meu, aş 
fi spus da. Ea făcuse toată munca. Ea merita toate meritele. Eram vag interesat pe 
atunci în obținerea unei promovări, poate un pic mai mult decât majoritatea oamenilor, 
dar orice structură care are un sistem ierarhizat te tentează să încerci să o urci. Deci, 
eram vag interesat. Oricum nu eram genul de persoană care îşi asumă realizările 
subordonaților, în scopul de a apărea el bine. N-am făcut niciodată asta. Dacă cineva are 
performanțe bune, dacă a făcut o treabă bună, am fost întotdeauna bucuros să mă dau 
înapoi şi să-i las pe el să primească meritele. A fost un principiu de la care nu m-am 
abătut de-a lungul carierei mele. Am putut întotdeauna să mă consolez, încălzindu-mă 
în strălucirea lor. Era compania mea, la urma urmei. Există o anumită recunoaştere 
colectivă a meritelor. Uneori. 

Şi, oricum, mi-a plăcut ideea ca un subofițer PM să aresteze un locotenent colonel de 
Informaţii. Pentru că ştiam că unui individ ca Quinn i-ar displăcea profund. Ar vedea-o 
ca pe o umilire totală. Un tip care are un Lexus, o barcă cu vele şi care poartă tricouri de 
golf, nu îşi doreşte să fie arestat de un sergent. 

— Vrei să fac eu arestarea? a întrebat ea din nou. 

— Aşa aş vrea. 


— Este o chestiune pur legală, a spus Duffy. 

— Nu pentru mine, am zis. 

— Nu avem nicio autoritate. 

— Eu nu lucrez pentru tine. 

— Este sinucidere, a spus Eliot. 

— Am supraviețuit până acum. 

— Doar pentru că ea a tăiat telefoanele. 

— Telefoanele sunt istorie acum. Problema cu gărzile de corp s-a rezolvat de la sine. 
Deci, nu mai am nevoie de susținere. 

— Toată lumea are nevoie de întăriri. Nu poți fi sub acoperire fără susținere. 

— Susținerea ATF-ului a ajutat-o foarte mult pe cameristă. 

— Ţi-am dat o maşină. Te-am ajutat de fiecare dată când ai avut nevoie. 

— Nu mai am nevoie de maşină. Beck mi-a dat propriul meu set de chei. Şi o armă. Şi 

gloanţe. Sunt noua sa mână dreaptă. El are încredere în mine ca să-i protejez familia. 

N-au spus nimic. 

— Sunt la un milimetru să-l înhaț pe Quinn, am spus. Nu o să abandonez acum. 

N-au spus nimic. 

— Şi pot s-o scap pe Teresa Daniel. 

— ATF-ul o poate scăpa pe Teresa Daniel, a zis Eliot. Mergem la ATF chiar acum, că 
am scăpat de oamenii noştri. Menajera era a lor, nu a noastră. Nu s-a produs niciun 
rău, nimeni nu e vinovat. 

— ATF-ul nu e gata să acționeze acum. Teresa va fi prinsă la mijloc. 

O tăcere lungă. 

— Luni, a spus Villanueva. Vom aştepta până luni. Ce mai târziu luni va trebui să-i 
informăm pe cei de la ATF. 

— Ar trebui să le spunem acum, a zis Eliot. 

Villanueva a dat din cap 

— Dar n-o vom face. Şi dacă este necesar, o să mă asigur chiar eu că n-o facem. Eu 
zic să-l lăsăm pe Reacher până luni. 

Eliot n-a mai spus nimic. Doar s-a uitat departe. Duffy şi-a lăsat capul pe spate şi s-a 
uitat în sus, la tavan. 

— La naiba. 

— Se va termina până luni, am spus. O voi aduce pe Teresa înapoi şi apoi puteţi să 
mergeţi acasă şi să dați toate telefoanele pe care le vreți. 

A fost linişte pentru un minut. Apoi, ea a vorbit. 

— Bine. Te poţi întoarce. Şi probabil că ar trebui să te întorci chiar acum. Eşti plecat 
de mult timp. Poate deveni suspect. 

— Bine. 

— Dar mai întâi, gândeşte-te. Eşti absolut sigur? 

— Eu nu sunt responsabilitatea ta. 

— Nu-mi pasă. Răspunde la întrebare. Eşti sigur? 

— Da. 

— Mai gândeşte-te încă o dată. Eşti încă sigur? 

— Da. 

— Vom fi aici. Sună-ne dacă ai nevoie de noi. 

— Bine. 

— Încă eşti sigur? 

+ Da. 

— Atunci, dă-i drumul. 

Nu s-a ridicat. Niciunul dintre ei nu s-a ridicat. M-am ridicat din pat şi am ieşit din 
camera tăcută. Eram la jumătatea drumului spre Cadillac, când Terry Villanueva a venit 
după mine. Mi-a făcut semn să aştept şi a venit spre mine. Se mişca rigid şi lent, ca un 
bătrân. 

— Bagă-mă şi pe mine înăuntru. Dacă este vreo şansă, vreau să fiu acolo. 

N-am spus nimic. 

— Te-aş putea ajuta. 

— Deja ai făcut-o. 

— Trebuie să fac mai mult. Pentru copil. 

— Duffy? 

A clătină din cap. 

— Nu, Teresa. 

— Aveţi o legătură? 

— Am o responsabilitate. 

— Cum? 

— Am fost mentorul ei. Aşa se lucrează acum. Ştii cum este? 

Am dat din cap. Ştiam exact, în totalitate şi foarte precis cum este. 

— Teresa a lucrat pentru mine, o perioadă. Am instruit-o. Am învățat-o tot ce ştie. 
Apoi a fost promovată. Dar în urmă cu zece săptămâni a venit la mine şi m-a întrebat 
dacă ar trebui să accepte această misiune. Ea avea îndoieli. 

— Iar tu ai spus da. 

A dat din cap. 

— Ca un idiot. 

— Ai fi putut s-o opreşti? 

— Probabil. M-ar fi ascultat, dacă i-aş fi explicat de ce nu ar trebui să o facă. S-ar fi 
gândit şi ea, dar m-ar fi ascultat. 

— Am înțeles. 

Şi chiar am înțeles, fără niciun dubiu. L-am lăsat în picioare acolo, în parcarea 
motelului şi m-am urcat în maşină, în timp ce el mă privea plecând. 

Am rămas pe Route One tot drumul prin Biddeford, Saco şi Old Orchard Beach, apoi 
m-am îndreptat spre est, pe drumul părăsit care ducea spre casă. Mi-am verificat ceasul 
în timp ce mă apropiam şi mi-am dat seama că fusesem plecat două ore,-din care doar 
patruzeci minute puteau fi justificate. Douăzeci de minute până la depozit, douăzeci 
înapoi. Dar nu credeam că va trebui să mă explic cuiva. Beck nu va şti niciodată că n- 
am venit direct acasă, iar ceilalți nu vor şti că trebuia să vin direct acasă. M-am gândit 
că mă apropii de finalul jocului, în drum spre victorie. 

Dar m-am înşelat. 

Am ştiut-o înainte ca Paulie să deschidă complet poarta. A ieşit din casă şi s-a dus 
spre zăvor. Era în costum. Nu avea haină de ploaie. A ridicat zăvorul lovindu-l în sus cu 
pumnul încleştat. Totul era încă normal. L-am văzut deschizând poarta de o duzină de 
ori şi n-a făcut nimic din ce nu mai făcuse şi înainte. Şi-a strâns pumnii în jurul barelor. 
A tras de poartă. Dar, când a deschis pe jumătate porțile s-a oprit brusc. Doar şi-a făcut 
suficient spațiu pentru a-şi strecura fizicul gigantic prin deschizătură. Apoi a venit spre 
mine. S-a îndreptat spre fereastra mea şi când a ajuns la doi metri de maşină s-a oprit, 
a zâmbit şi a scos două arme din buzunare. Totul s-a întâmplat în mai puţin de o 
secundă. Două buzunare, două mâini, două arme. Erau Colt-urile mele Anaconda. 
Oţelul părea mat în lumina gri. Amândouă erau încărcate. Vedeam cămaşa de cupru 
strălucitor şi vârful turtit al cartuşelor în fiecare cameră a încărcătorului. Remington .44 
Magnum, fără îndoială. Optsprezece dolari pentru o cutie de douăzeci. Plus taxe. 
Nouăzeci şi cinci de cenți fiecare. Doisprezece cartuşe. Muniţie de precizie ridicată în 
valoare de unsprezece dolari şi patruzeci de cenți, gata pregătită, câte cinci dolari şi 
şaptezeci de cenți în fiecare mână. lar el îşi ţinea mâinile foarte stabile. Erau ca nişte 
stânci. Stânga tintea cu puţin înaintea anvelopelor din față ale Cadillacului. Dreapta 
tintea direct spre capul meu. Degetele lui erau strânse pe trăgaci. Ţevile erau nemişcate. 
Nici măcar un milimetru. Era stabil ca o statuie. 

Am făcut ce fac de obicei. Mi-am analizat opțiunile. Cadillac-ul era o maşina mare, cu 
uşi lungi, dar el se oprise destul de departe ca să nu-l pot lovi cu uşa. Dar maşina era 
oprită. Dacă aş accelera, ar trage cu ambele arme instantaneu. Poate că glonțul armei 
din mâna dreaptă ar trece pe lângă capul meu, dar cauciucul din față al maşinii ar intra 
în raza de acțiune a armei din stânga sa. Apoi, aş lovi porţile cu putere şi aş pierde 
inerția maşinii, iar cu anvelopa din față explodată şi, probabil, cu direcția maşinii 
deteriorată aş fi o ţintă sigură. Ar putea trage ultimele zece cartuşe şi chiar dacă nu m- 
ar ucide pe loc, aş fi fost grav rănit, iar maşina imobilizată. Ar fi făcut doar un pas ca să 
mă privească sângerând, în timp ce îşi reîncarcă armele. 

Aş putea băga maşina în marşarier şi pleca spre înapoi, dar marşarierul este destul de 
lent la majoritatea autoturismelor şi, prin urmare, mă voi fi mişca încet. Şi m-aş 
îndepărta de el într-o linie perfect dreaptă. Nicio deplasare laterală. Niciunul dintre 
avantajele obişnuite ale unei ținte mobile. Şi un Remington .44 Magnum iese din pistol 
cu mai mult de 1200 de kilometri pe oră. Nu există nicio modalitate uşoară de a fugi de 
unul. 

Sau aş putea încerca să folosesc Beretta. Ar trebui să fiu foarte rapid şi să-l împuşc 
prin geam. Dar geamul de la Cadillac este destul de gros. Îl fac aşa pentru a păstra un 
habitat silențios. Chiar dacă aş fi avut arma scoasă şi aş tras înainte s-o facă el, era o 
pură întâmplare să-l lovesc. Sticla se va sparge sigur, dar ar trebui să fiu absolut sigur 
că traiectoria glonțului este perfect perpendiculară pe geam, altfel cartuşul ar fi deviat. 
Poate radical. L-ar putea rata cu totul. Şi chiar dacă l-ar lovi, ar fi o mică şansă să-l şi 
doară. Mi-am amintit când l-am lovit în rinichi. Dacă nu l-aş nimeri, din întâmplare, în 
ochi sau direct în inima, ar crede că a fost înțepat de o albină. 

Aş putea lăsa geamul în jos. Dar era foarte lent. Şi puteam prezice cu exactitate ce se 
va întâmpla. El îşi va îndrepta braţul, în timp ce geamul se mişca şi va apropia Colt-ul 
din mâna dreapta până la un metru de capul meu. Chiar dacă scoteam Beretta extrem 
de repede încă avea suficient timp să mă curețe. Şansele nu îmi erau favorabile. Nu era 
bine deloc. Stai în viață, obişnuia să spună Leon Garber. Stai în viață şi vezi ce îți aduce 
minutul următor. 

Paulie a făcut legea în minutul următor. 

— Scoate-o din viteză, a strigat el. 

L-am auzit clar, chiar şi prin sticlă groasă. Am scos schimbătorul din viteză. 

— Să-ţi văd mâna dreaptă, a strigat. 

Mi-am lipit palma dreaptă de geam, cu degetele extinse, la fel ca atunci când i-am 
arătat lui Duke că văd cinci oameni. 

— Deschide uşa cu mâna stângă. 

Am bâjbâit orbeşte cu mâna stângă şi am tras de mâner. Am împins geamul cu mâna 
dreaptă. Uşa s-a deschis. A intrat un aer rece. L-am simțit în jurul genunchilor. 

— Să-ţi văd ambele mâini, a spus. 

Vorbea mai încet acum că sticla nu mai era între noi. A îndreptat şi Coltul din mâna 
stângă spre mine, acum că maşina nu mai era în viteză. M-am uitat la ţevile gemene. 
Parcă eram pe puntea unui vas de război uitându-mă în sus la o pereche de tunuri. Mi- 
am ridicat mâinile. 

— Scoate picioarele din maşină. 

M-am rotit, încet, pe pielea scaunului. Mi-am lăsat picioarele pe asfalt. M-am simţit ca 
Terry Villanueva lângă poarta colegiului, devreme, în dimineața zilei a unsprezecea. 

— Ridică-te, a spus. Îndepărtează-te de maşină. 

M-am ridicat în poziţie verticală. M-am îndepărtat de maşina. Şi-a îndreptat ambele 
arme direct spre pieptul meu. Era la un metru şi jumătate de mine. 

— Stai complet nemişcat. 

Am stat complet nemişcat. 

— Richard, a strigat. 

Richard Beck a ieşit pe uşa gheretei. Era palid. Am văzut-o pe Elizabeth Beck în 
spatele lui, în umbră. Bluza ei era deschisă în față. Îşi ţinea braţe strânse în jurul ei. 
Paulie a rânjit la mine. Un zâmbet neaşteptat, de nebun. Dar armele nu s-au mişcat. 
Nici măcar un milimetru. Au rămas complet nemişcate. 

— Te-ai întors un pic prea repede, a spus el. Voiam să-l pun să facă sex cu mama lui. 

— Ţi-ai ieşit din minţi? Ce naiba se întâmplă? 

— Am primit un telefon. Asta se întâmplă. 

Ar fi trebuit să mă întorc în urmă cu o oră şi douăzeci de minute. 

— Beck te-a sunat? 

— Nu Beck. Şeful meu. 

— Xavier? 

— Dl. Xavier, a spus el. 

S-a uitat la mine, provocându-mă. Armele nu s-au mişcat. 

— Am fost la cumpărături. 

Stai în viață. Vezi ce îți aduce minutul următor. 

— Nu-mi pasă ce-ai făcut. 

— Nu am găsit ce căutam. De aceea am întârziat. 

— Ne aşteptam să întârzii. 

— DECE 

— Am primit informații noi. 

N-am spus nimic. 

— Mergi înapoi, a spus. Prin poarta. 

A menținut ambele arme la 1.5 metri de pieptul meu şi a mers, în timp ce eu mergeam 
cu spatele prin poartă. Şi-a potrivit ritmul după al meu. M-am oprit la şase metri în 
interior, în mijlocul aleii. A păşit într-o parte şi s-a întors pe jumătate, pentru a putea 
mă acoperi pe mine în stânga lui şi pe Richard şi Elizabeth în dreapta sa. 

— Richard, a spus. Închide poarta. 

A ţinut Colt-ul din stânga aţintit către mine şi a îndreptat Colt-ul din mâna dreaptă 
spre Richard. Richard a văzut pistolul orientându-se spre el, a păşit în față şi, apucând 
poarta, a împins-o la loc. Aceasta s-a fixat în poziție cu un zgomot puternic şi metalic. 

— Pune lanţul. 

Richard a bâjbâit după lanț. L-am auzit zornăind şi frecându-se pe fier. Am auzit 
motorul Cadillac-ului, într-un relanti liniştit şi ascultător, la zece metri pe partea greşită 
a porții. Am auzit valurile spărgându-se pe țărm, în spatele meu, lent şi regulat. Am 
văzut-o pe Elizabeth Beck în uşa gheretei. Era la trei metri de mitraliera masivă agățată 
pe lanţ. Nu avea siguranța pusă. Dar Paulie era în unghiul mort. Nu era în raza ferestrei 
din spate. 

— Încuie-l, a zis Paulie. 

Richard a închis lacătul. 

— Acum, tu şi cu mama ta treceţi în spatele lui Reacher. 

S-au întâlnit lângă uşa gheretei. S-au îndreptat spre mine. Au trecut pe lângă mine. 
Erau palizi şi tremurau. Părul lui Richard era răvăşit. l-am văzut cicatricea. Elizabeth 
avea braţele strâns încrucişate la piept. l-am auzit cum se opresc în spatele meu. Le-am 
auzit pantofii pe asfalt în timp ce se întorceau cu fața spre spatele meu. Paulie a păşit în 
mijlocul aleii. Era la trei metri. Ambele ţevi îmi fixau pieptul, una în stânga, cealaltă în 
dreapta. Magnum-urile .44 ar trece direct prin mine şi, probabil, direct prin Richard şi 
Elizabeth. Ar putea ajunge până la casă. Ar putea sparge o pereche de ferestre de la 
primul etaj. 

— Acum, Reacher, ţine braţele îndepărtate de corp. 

Le-am ridicat, departe de corp, rigide şi drepte, îndreptate în jos. 

— Acum, Richard, scoate-i haina lui Reacher. Trage-o în jos, de guler. 

Am simțit mâinile lui Richard pe gâtul meu. Erau reci. Au apucat gulerul şi au tras 
haina în jos. Mi-a alunecat de pe umeri şi a coborât pe braţe. Mânecile au trecut de o 
încheietură, apoi de cealaltă. 

— Mototoleşte-o. 

L-am auzit pe Richard mototolind-o. 

— Adu-o aici. 

Richard a ieşit din spatele meu ducând haina mototolită. A ajuns la un metru şi 
jumătate de Paulie şi s-a oprit. 

— Arunc-o peste poartă. Cât mai departe. 

Richard a aruncat-o peste poartă. Foarte departe. Mânecile au fluturat în aer, în sus 
şi în jos, apoi am auzit sunetul înăbuşit al Berettei care a aterizat pe capota Cadillac- 
ului. 

— Acelaşi lucru cu jacheta, a spus Paulie. 

Jacheta a aterizat lângă haina, pe capota Cadillacului, şi a alunecat pe vopseaua 
strălucitoare, într-o grămadă mototolită. Îmi era frig: Vântul bătea şi cămaşa mea era 
subțire. O auzeam pe Elizabeth cum respiră în spatele meu, rapid şi gâfâit. Richard 
stătea acolo, la un metru şi jumătate de Paulie, aşteptând următoarea instrucțiune. 

— Acum, tu şi mama ta vă îndepărtați cincizeci de paşi. Înapoi, spre casă. 

Richard s-a întoarse şi a trecut din nou pe lângă mine. Am auzit-o pe mama lui 
făcând acelaşi lucru. I-am auzit îndepărtându-se împreună. Am întors capul şi i-am 
văzut cum se opresc la vreo patruzeci de metri şi întorcându-se din nou cu fața. Paulie 
s-a deplasat cu spatele spre poartă, un pas, doi, trei. S-a oprit la un metru jumătate de 
ea. Cu spatele la ea. Eram la cinci metri în fața lui şi mi-am imaginat că îi putea 
supraveghea pe Richard şi Elizabeth, peste umărul meu, la treizeci de metri distanță. 
Eram cu toţii într-o linie perfect dreaptă pe alee, Paulie lângă poartă cu fața spre casă, 
Richard şi Elizabeth la jumătatea drumului spre casă, cu fața spre el, eu la mijloc, 
încercând să rămân în viață, pentru a vedea ce aduce minutul următor, cu fața spre 
Paulie, privindu-l direct în ochi. 

A zâmbit. 

— Bine, a spus. Acum, urmăriți cu atenţie. 

A stat cu fața la mine tot timpul. A menţinut contactul vizual. S-a lăsat pe vine şi a 
pus ambele arme pe asfalt, la picioarele sale, apoi le-a împins uşor spre poartă. Am auzit 
carcasele de oțel zgâriind suprafața aspră. S-au oprit la un metru în spatele lui. S-a 
ridicat cu mâinile goale. Mi-a arătat palmele. 

— Fără arme, a spus. Am de gând să te bat până la moarte. 


Va urma... 


LEE CHILD s-a născut -în 1954 la 


Coventry, în Anglia. Urmează liceul la Birmingham 
(într-o venerabilă instituție frecventată cândva de 
J.R.R. Tolkien) şi studiază dreptul la Sheffield. 
Lucrează cu jumătate de normă într-un teatru, apoi 
se angajează la studiourile de televiziune Granada din Manchester. Este concediat în 
1995, după optsprezece ani de muncă asiduă (şi o activitate sindicală deloc pe gustul 
patronilor). Cititor pasionat încă din copilărie, Child transformă criza în ocazie: îşi 
cumpără hârtie şi pixuri şi se apucă să scrie. Rezultatul: Capcana Margrave (Killing 
Floor, 1997), primul roman cu Jack Reacher, succes instantaneu în Marea Britanie şi 
SUA. Romanele care i-au urmat până acum au urcat, fără excepție, pe primele locuri în 
clasamentele de vânzări şi au fost publicate în zeci de ţări. 

2 
VASILIS 


Schiţele lui Colin au sosit la Spetses. Ele cuprindeau detaliile 
tehnice necesare construcției galerei: lățimea, grosimea şi 
lungimea fiecărei scânduri şi a fiecărei traverse; forma şi locul în 
care trebuiau puse, pentru construcţia bărcii, acele piese de lemn 
cu denumiri plăcute - stringheri, curenți, carlingă, genunchiul şi 
sarturile de gabie. Un desen prezenta curba precisă şi secțiunea chilei de 
forma cozii scorpionului, iar o mică schiță arăta cum s-ar putea îmbina cel mai bine 
scândurile cu ajutorul nenumăratelor limbi de lemn. 

Colin a determinat, de asemenea, mărimea pânzei şi forma ei. A calculat că un 
paralelogram de aproximativ 23 m?, o suprafaţă foarte modestă, ar fi suficient pentru a 
imprima o viteză destul de mare unei astfel de nave uşoare. El a mai adăugat un calcul pe 
care să-l am în atenție - o diagramă care mă prevenea asupra unghiului în care barca s-ar 
fi putut răsturna, dacă am fi forțat-o prea tare. 

Proiectul bărcii Argo îşi propunea în primul rând să ajute pe vâslaşi, întrucât ei trebuiau 
să muncească din greu pentru a face ca nava să înainteze atunci când vântul le lipsea. Alte 
mici desene frumos executate înfățişau trei oameni-robot, „oameni standard”, stând 
cuminţi în poziție de vâslit, pentru a demonstra cât loc aveau pe bancă pentru a vâsli fără 


„ase lovi unul de altul. Căzusem de acord, Rd că crasgreu să avem pe barcă numai 
e nana 

„oameni standard”. Nu ne 
ARGO aşteptam deloc ca cei ce 
SAR. RICCNGELAN s-ar fi angajat la o călătorie 
atât de istovitoare - şi încă 
nu-mi dădeam seama cine 
ar fi venit ca voluntar să 
transpire ore întregi pe 
băncile cu vâsle - să fie cu 
toții „oameni standard”. 
Meticulozitatea cu care a 
tratat Colin toate detaliile 
era vitală pentru reuşita 
construcției galerei. Dar 
cum puteam eu să-l 
conving pe Vasilis să pună 
în aplicare asemenea idei 
care nu se potriveau cu preocupările sale? Nişte foi de hârtie de pe biroul unui inginer 
constructor de nave din Anglia nu făceau nici doi bani pentru el. Vasilis lucra pe baza unei 
experiențe de ani de zile şi a ceea ce învățase în timpul uceniciei. În plus, construise atât 
de multe bărci pescăreşti greceşti tradiționale, încât cunoştea pe dinafară dimensiunile şi 
forma tuturor pieselor de lemn ale acestora şi locul în care trebuia să le monteze. Vasilis 
nu recunoştea pe nimeni de stăpân şi în mod sigur n-a lucrat niciodată după desene. Era 
evident că trebuia să găsim un mijloc de a transforma desenele tehnice ale lui Colin 
într-un fel de ghid pe care Vasilis să-l accepte şi să-l pună în aplicare, fără însă a-i leza 
marea sa mândrie de meşter constructor de nave. Am găsit răspunsul: voi realiza o 
machetă a galerei, una superbă, o machetă de precizie milimetrică, care să fie făcută atât 
de frumos, încât Vasilis să poată admira măiestria executantului şi apoi s-o folosească 
drept sursă de inspirație. Am mizat pe faptul că, în cazul în care se confirma ceea ce mi s-a 
spus despre Vasilis, că ar fi un bun constructor de bărci, el ar fi putut să privească mica 
machetă şi, din ochi, să facă o barcă de dimensiuni normale. 


/ V d 
Ž Buntlines Pi 
7 i p 


r3 
T AR 
| ! Buntlines / 
I y E 
/ i Ta d 
Port Brace y „pb. Brace 


i X e 
Backstays d 


Sheet — 


j i i i 
E i t p i i 
// i w 7 k H 
AEE | Halyard > 

=Z == B r = Thole Pin Blocks ~ 


SI Steering Oar (2) 


Tim Severin ține modelul lui Argo în timp ce Tom Vosmer explică detaliile. 

Tom Vosmer, acela care luase parte la Expediția Sindbad, era genial în executarea 
modelelor de nave. Când l-am întâlnit pentru prima dată pe Tom, lucra ca machetator 
profesionist, restaurând modele deteriorate de nave. N-am s-o uit niciodată pe soția lui, 
Wendy, glumind într-o zi că pe oriunde ar fi vrut să curețe covorul din camera de zi, 
aspiratorul se înfunda cu mici bucățele de alamă căzute pe jos. După ce Expediția Sindbad 
s-a încheiat, Tom şi Wendy s-au stabilit în Australia, unde s-au angajat într-o afacere 
legată de construcția de bărci din lemn. Deşi se afla la celălalt capăt al lumii, simțeam că 
Tom era exact omul care ar fi acceptat solicitarea de a confecționa o corabie din epoca de 
bronz în miniatură. 


Rezultatul a fost acela la care mă aşteptam. După trei luni, un pachet mare, de forma 
unei tobe, mi-a sosit din Australia la aeroportul din Londra. Desfacerea pachetului a fost o 
adevărată dezlegare a unei şarade foarte grele. După ce capacul tobei a fost ridicat, o serie 
de instrucțiuni scrise îmi indicau să scot un cârlig de închidere, să învârtesc un mâner 
închizător, să îndepărtez un alt strat de plăci de lemn, să desfac alt şurub, să trag un 
mâner, până când, în sfârşit, din lăcaşul plin cu vată de protecție a apărut un model 
splendid al galerei, perfect până la ultimul detaliu. Până şi micile limbi de lemn care, într-o 
zi vor lega scândurile la corabia propriu-zisă apăreau în structura modelului. Fiecare 
limbă de lemn era îngropată, la o adâncime de 3 mm, în scândurile medelului, astfel încât 
nu puteau fi văzute. Şi cu toate acestea, Tom, meticulos, le-a introdus. Tot ceea ce se 
putea vedea din afară erau rânduri-rânduri de frumoase puncte mici, nu mai mari decât 
vârful unui ac fin, ele fiind totuşi capul unor micutțe cuie de lemn care prindeau o limbă 
ascunsă. Ca totdeauna, Tem s-a dovedit a fi un perfecționist. 

La următoarea deplasare în Grecia am luat acest model cu mine. Când i l-am pus pe 
masa de lucru, Vasilis şi-a păstrat cu grijă expresia normală, dezinteresată. 

— Aşa va trebui să arate în cele din urmă barca mea, am spus, încercând şi eu să fiu 
degajat. 

Pentru o clipă mi s-a părut că am văzut un semn de aprobare atunci când Vasilis şi-a 
aruncat privirea spre model. 

— Şi eu am făcut unele experienţe de când ne-am întâlnit ultima oară, am continuat eu. 
Am încercat să curbez o bucată mare de scândură pentru a vedea dacă pot obţine curba 
potrivită pentru chila bărcii, conform planurilor lui Colin Mudie. 

Nepotul Unchiului John, Andy, era interpretul meu, Era un marinar pasionat, astfel că 
a putut să traducă exact că, reîntors acasă în Irlanda, am căutat în pădure un arbore lung 
de 16 metri, cu un diametru corespunzător, pe care l-am tăiat; l-am transportat în satul în 
care locuiam, i-am tăiat ramurile cu o bardă, notezindu-l cu grijă pentru a obţine 
secțiunea dorită. Apoi am introdus lemnul în apa de mare pentru a-l înmuia, am montat 
un troliu şi l-am tras în sus ca să realizez curba corectă, ca şi cum aş fi îndoit un arc uriaş. 
A fost o operaţie care mi-a luat mult timp şi speram că Vasilis va fi plăcut impresionat de 
experimentul meu. Dar la sfârşitul lungii mele disertaţii, Vasilis a răspuns scurt. 

— Ce-a spus? am întrebat. 

Andy mă privea încurcat. 

— Hai, spune-mi, am insistat eu. 

— Vasilis a spus „Ei şi>”. 

Un alt motiv al călătoriei mele în insula Spetses era să aflu de la Vasilis unde propunea 
el să căutăm cheresteaua pentru galeră. Fragmente de lemn din vase naufragiate mai 
demult în Marea Mediterană, scoase de scufundători, ca şi săpăturile arheologilor, au 
arătat că lemnul cel mai mult folosit la construcția atât a corăbiilor, cât şi a caselor era o 
specie de pin mediteranean, Pinus brutia, cunoscut în mod obişnuit ca pinul de Alep. l-am 
cerut lui Vasilis să folosească exact acelaşi lemn pentru construcția galerei, şi am 
constatat cu bucurie că pinul de Alep continua să fie lemnul pe care Vasilis şi ceilalți 
constructori de nave din Spetses îl foloseau la cele mai multe din lucrările lor. Mi s-a spus 

că acest lemn venea din insula Samos, din apropierea coastei Turciei, în cealaltă 
extremitate a Mării Egee. Am plecat deci în insula Samos să dau de urma negustorului de 
cherestea care să-i trimită lemnul lui Vasilis. Mă gândeam să-i cer să acorde întreaga 
atenție în selectarea lemnului pentru galeră. 

Sus în muntii din insula Samos, într-un sat izolat, care şi-a păstrat caracterul 
tradițional, genul de sat pe care-l găseşti întotdeauna în broşurile de reclamă turistică, cu 
o privelişte spre Marea Egee care-ţi tăia răsuflarea, am găsit omul cu cheresteaua, la 
băcănia sa, într-o stradă atât de îngustă, încât prin ea nu puteau trece decât catârii şi 
pietonii. Aici, Vardikos, negustorul de cherestea, mi-a explicat că pădurea fusese 
exploatată timp de secole şi de aceea tăietorii sunt acum controlați strict în ceea ce 
priveşte cantitatea de cherestea pe care o pot obţine. Fiecăruia i s-a fixat o cotă anuală. 
Din fericire, venisem la el destul de devreme, astfel încât putea să pună de o parte pentru 
Vasilis lemnul special din cota ce i se cuvenea. Împreună cu fiul său va cerceta pădurea, 
va însemna copacii de care avea nevoie, îi va dobori în lunile de vară, îi va scoate la drum 
cu catârii şi de acolo vor fi preluaţi de camioanele care îi vor transporta cu feribotul în 
Grecia. 

Coborând muntele spre sat, m-am abătut din drumul principal pentru a trece prin 
pădurea întinsă unde Vardikos dobora copaci. Am văzut atunci cu ochii mei ce însemnau 
cuvintele sale referitoare la dispariția lemnului bun. Cei mai mulți pini erau nişte 
specimene jalnice, piperniciți şi strâmbi. Unii dintre ei, îndoiţi, erau buni pentru coastele 
curbate ale bărcii, dar rar găseai un trunchi de copac suficient de drept ca să poată oferi o 
lungime acceptabilă pentru o scândură. Mă întrebam chiar cum se va descurca Vasilis cu 
un material atât de prost. Era într-adevăr o sarcină dintre cele mai grele, dar n-avea de 
ales. Văzusem deja povârnişurile golaşe ale Muntelui Pelion din apropierea oraşului Volos, 
de unde constructorul lui Iason, Argus, şi-a procurat lemnul. Acum nu mai rămăsese 
niciun copac de mărime normală. Istoricul grec Tucidide se plângea încă din secolul al 
V-lea î.e.n. că pădurile Greciei au fost exploatate cu atâta cruzime pentru construirea 
flotelor de război, încât constructorii de nave erau obligaţi să meargă în Italia şi în Asia 
Mică să caute lemn. În Samos şi în insula învecinată Mytilene încă mai creşteau, doar pe 
câteva petece de pământ, pini de Alep, pentru construirea de bărci tradiționale greceşti. 
Nu eram încă foarte sigur că Vardikos ar fi putut să-i livreze lui Vasilis materialul pe care 
l-ar fi dorit el. 

Două luni mai târziu, Unchiul John mi-a telefonat de la Atena, dându-mi o veste foarte 
neplăcută. După cum vorbea, părea extrem de îngrijorat. 

— Tim, mi-e teamă că avem necazuri. Am văzut chiar acum ştirile de seară ale 
televiziunii care au anunțat izbucnirea unui uriaş incendiu în pădurea din Samos. Am 
văzut imagini cu pădurea în flăcări. Au fost trimişi acolo pompieri din toată Grecia, în 
lupta împotriva focului, iar avioane speciale aruncă apă şi substanţe chimice. Se pare că e 
foarte grav. Spuneau că cea mai mare parte a pădurii de pini a fost distrusă şi cred că în 
zona respectivă se afla şi lemnul pentru barca ta. 

Total dezamăgit, am pus receptorul în furcă. Nicăieri nu mai puteam găsi cheresteaua 
de care aveam nevoie în timpul care îmi mai rămăsese. Părea inevitabilă amânarea 
construirii bărcii cu cel puțin un an. 

După o săptămână, Unchiul John mi-a telefonat din nou. Încercase de mai multe ori să 
vorbească cu Vardikos, dar fără succes. Liniile telefonice cu Samos erau fie folosite 
exclusiv de echipele de intervenţie, fie topite. Dar cu perseverenta lui cunoscută, John a 
reuşit în cele din urmă să dea de el. 

— Tim, îmi spuse el, este aproape de necrezut. Vardikos urma să-ţi trimită lemnul luna 
viitoare. Dar din anumite motive s-a decis să ţi-l trimită mai devreme. Lemnul pentru 
Vasilis a plecat din Samos cu feribotul cu o zi înainte de izbucnirea incendiului. A fost 
ultimul transport de cherestea care a părăsit insula. Tot ce a mai rămas, indusiv copacii 

tăiați care aşteptau la marginea drumului să fie încărcați, ca şi cei încă netăiați, s-a 
prefăcut în scrum. Vasilis, însă, va putea să-şi înceapă lucrul la timp. 

Dar nu numai insula Samos a fost un motiv de îngrijorare pentru planurile mele. 
Expediasem o scrisoare preşedintelui Federației turce de iahting. Am rugat să mi se spună 
care ar fi procedeul cel mai indicat pentru a cere permisiunea să navighez, în cadrul unei 
expediții pe mare, pe lângă coastele țării sale, şi să debarc pentru a înnopta pe unele plaje 
mai îndepărtate. Ar avea autoritățile turceşti vreo obiecție? Am explicat că speram să 
navighez într-o barcă mică de la Marea Egee, prin Dardanele, prin Marea Marmara şi prin 
Bosfor, iar apoi în Marea Neagră până la frontiera dintre Turcia şi Uniunea Sovietică. Am 
rugat Federația de iahting să-mi spună totul în legătură cu condiţiile care mi s-ar putea 
pune. 

Alpay Cin, preşedintele federației, era curtoazia întruchipată. Când am sosit la Istanbul 
pentru a mă informa în legătură cu o parte a drumului pe care urma să-l parcurgă 
expediția, luase deja legătura cu autoritățile marinei turceşti. Comandantul Academiei 
Navale mi-a împrumutat un iaht cu motor şi astfel am putut să mă conving personal cât de 
greu se vâsleşte în Bosfor. 

A fost o experienţă serioasă. lahtului i-a trebuit maximum de putere pentru a înfrunta 
vârtejurile Bosforului, iar un pilot de la serviciul de pilotaj din Bosfor m-a asigurat că 
vasele comerciale devin adeseori nişte jucării pentru curenții din strâmtoare. Cel puţin o 
dată pe an, un vas cu mai puţin noroc este aruncat la mal, spărgând uneori cu prova 
geamurile de la etajul întâi al caselor construite pe țărm. Carcasa unui petrolier foarte 
mare cu partea posterioară zdrobită zăcea înnămolită la intrarea sudică a strâmtorii; 
petrolierul eşuase din cauza curenților. Pierzând controlul în vârtejuri, s-a ciocnit cu un 
alt vas, a luat foc, apoi a explodat aruncând în aer o enormă flacără rotundă, pe care 
locuitorii din jur au luat-o drept o explozie nucleară. 

Pe coasta turcească a Mării Negre, prietenii lui Alpay din Federația de iahting aranjaseră 
să-l întâlnesc pe amiralul care comanda flota de la Marea Neagră a Turciei. Am fost condus 
printre sentinele cu priviri severe, în uniforme albe, cu mănuşi albe şi căşti cu dungi roşii, 
spre biroul amiralului, mobilat cu fotolii supraîncărcate, în stilul turcesc vechi. Amiralul 
era o figură jovială, splendidă, adevărată imagine a ofițerului turc, cu pieptul bombat 
ornat de şiruri de decoraţii şi panglici. Mi-a oferit ceai în ceşti fine de porțelan, iar când 
i-am vorbit despre planul expediției mele l-a pufnit râsul. 

— Dacă veți reuşi să ajungeţi aici vara viitoare, cel puțin ne veţi vizita în anotimpul cel 
mai potrivit, spuse el. Marea Neagră are o proastă reputație. Localnicii sunt de părere că 
există numai patru porturi fără primejdii - Samsun, Trebizond, iulie şi august..., şi îşi 
dădu capul pe spate, izbucnind într-un râs atât de puternic încât ceştile de ceai începură 
să zornăie. 

Când m-am întors acasă, m-am confruntat cu alte coincidente fericite, din acelea care 
păreau să facă parte din expediția noastră. Nu intenționam să încep recrutarea pentru un 
echipaj până când construcția bărcii nu ar fi ajuns într-un stadiu destul de avansat. Cu 
toate acestea, acasă mă aştepta o scrisoare de solicitare din partea primului, dar neştiut 
încă, membru al echipajului. Autorul ei absolvise de curând facultatea la fostul meu 
colegiu de la Oxford, Keble, şi acum urma un curs de specializare în domeniul 
administrației comercial-industriale. Dar se plictisea şi dorea o schimbare de decor. Se 
interesa dacă nu cumva mai organizez vreo expediţie. În caz afirmativ, ar fi dorit să-l 
includ în echipaj. Se scuza că nu avea deloc experiență în navigația cu vele. Ceea ce îl 
interesa în principal era vâslitul. Făcuse parte dintr-o echipă de canotaj a Universității 
Oxford, fusese şeful secției de canotaj a colegiului Keble, iar acum antrena echipa 
colegiului. Am remarcat apoi că studiase la Oxford limbile clasice. Primul meu voluntar 
era în acelaşi timp un „clasicist” şi un canotor. M-am întrebat atunci dacă Mark Richards, 
pentru că aşa se numea, ar fi putut bănui cât va avea de pătimit cu noi. Habar nu avea că 
ze 

plănuiam să merg pe urmele lui Iason şi ale argonauţilor într-o galeră cu 20 de vâsle. 

Colin Mudie îşi terminase de-acum aproape complet treaba. Un singur element al 
proiectului galerei rămăsese încă nestabilit - mărimea exactă a pintenului şi forma sa. Nu 
existau date vechi referitoare la folosirea pintenului ca armă de luptă, pentru 
străpungerea carcasei corăbiilor inamice, prin înfigerea lui din plină viteză. Colin bănuia 
că la origine a fost o piesă menită să ajute galera să alunece mai uşor prin apă, aşa cum 
este santina la prova multor vase moderne. El organizase cu studenții de la Colegiul de 
învățământ superior din Southampton efectuarea de teste, ca parte din studiile lor, 
într-un rezervor cu apă pentru o machetă de galeră. Mi s-a cerut să pregătesc un model 
simplu pentru testele din rezervor şi să le pun la dispoziție o selecție de pinteni în trei 
forme diferite care ar fi putut fi montate la prova şi comparate în timpul testelor. 

Într-o dimineaţă, m-am dus la Southampton pentru a vedea ce mai fac studenții. I-am 
găsit agățați de macaraua mobilă plasată deasupra rezervorului de testare luând note 
asupra comportării modelului vopsit în galben, care era purtat de la un capăt la altul al 
rezervorului de către maşini ce şuierau şi huruiau asurzitor. La semnalul meu, 
instructorul a pornit-maşinile pentru a produce valuri artificiale. La următoarea sa cursă, 
mica bărcuță a început să sară nebuneşte în sus şi în jos. A fost împroşcată apă în 
cantități atât de mari încât era clar că, într-o situaţie reală, vasul s-ar fi scufundat. 

— Nu fiți îngrijorat, spuse instructorul să mă liniştească. Computerul care a acționat 
mecanismul de producere a valurilor a fost programat pentru tipul de valuri din Marea 
Neagră în timpul furtunilor. Nu cred că galera dumneavoastră va avea de înfruntat o astfel 
de situație. 

Testele au confirmat ceea ce Colin bănuia: pintenul ajuta la o mai bună comportare a 
galerei, ea alunecând mai uşor prin apă, micşorând în acelaşi timp valul de la prova. 

Se putea astfel vâsli pe o suprafață de apă mai lină. Este cert că anticii stăpâneau bine 
arta construcției corăbiilor, iar Colin se hotări să lungească extremitatea pintenului cu 
vreo 60 cm. Probele din rezervorul cu apă m-au ajutat să trag anumite concluzii, pe care 
însă nu am găsit cu cale să le fac cunoscute dinainte vâslaşilor, care trebuiau de fapt să 
vâslească din Grecia până în Uniunea Sovietică: 20 de oameni cu o condiţie fizică medie 
trăgând la rame într-un ritm pe care ar fi putut să-l menţină constant mai multe ore, ar fi 
degajat cu toţii la un loc, o forță de 2 cai-putere. Efortul lor combinat, încordarea maximă 
a muşchilor lor, nu ar fi produs o putere mai mare decât un motoraş exterior care pune în 
mişcare cea mai mică barcă de cauciuc. Cum ar fi putut echipajul meu să mişte o galeră de 
3 tone, cu echipament şi echipaj, prin Bosfor, îm-, potriva curenților pe care i-am văzut cu 
ochii mei? Era o problemă la care nici nu vream să mă gândesc. 

Respectându-şi promisiunea, Vasilis era pregătit să înceapă lucrul la galeră la începutul 
lui octombrie. M-a dus la micul joagăr unde buştenii lui Vardikos i-au fost aduşi din 
Samos şi unde urmau să fie tăiați în mărimi aproximative. Acolo l-am văzut pentru prima 
dată pe Vasilis în acțiune cu tovarăşii lui meşteşugari. Când am ajuns la joagăr, am 
constatat că nu era nimic pregătit pentru noi, deşi eram anunțați. Nu era nimeni pe acolo, 
iar pânza ferăstrăului mecanic era ruptă. Deodată, Vasilis intră ca o furtună în şopronul 
unde era joagărul şi izbucni: pânza ferăstrăului trebuia înlocuită pe loc şi buştenii tăiați 
imediat. La tirada lui, muncitorii de la joagăr n-au scos niciun cuvânt. Vasilis a stat 
nemișcat, bombănind şi privind fix până când marele ferăstrău a început să se învârtească 
şi să taie lemnul în bucăţi. Nici atunci nu s-a liniştit. Din timp în timp arunca câte o privire 
încruntată operatorului de la ferăstrău, triind buştenii, mormăind că Vardikos nu i-a 
trimis exact ce dorea el. Cu toate acestea, cheresteaua era bună. Apoi, proprietarul 
joagărului a fost forțat să-i promită că va livra scândurile şi traversele la Spetses în nu mai 
mult de două zile. A doua zi, imediat după apariţia zorilor, un camion vechi, încărcat până 
la refuz cu cherestea, se afla pe drumurile cu hârtoape ale Vechiului Port din Spetses. Pe 
lângă autocamion, pe scuterul său, cu pălăria de pâslă în formă de con pe cap, venea 

Vasilis, asemenea unui câine ciobănesc care nu-şi scapă din ochi turma. 

Tom şi Wendy Vosmer au sosit şi ei din Australia, căci fuseseră de acord să-şi petreacă 
iarna în insula Spetses, pentru a da o mână de ajutor la construcția bărcii. Misiunea lui 
Tom era de a acționa în calitate de consultant tehnic, pentru a veghea la respectarea 
autenticității istorice a construcției bărcii şi a executa orice lucrare pe care foarte 
independentul Vasilis l-ar fi lăsat s-o facă. Era o misiune pe care Tom trebuia s-o ducă la 
îndeplinire cu un tact cu totul deosebit. Am fost prevenit toi timpul că lui Vasilis nu-i 
plăcea ca un alt meşter să se atingă de cea mai mică bucăţică de lemn de la vreuna din 
bărcile pe care le construia el. Lucra singur, sau cu un ajutor ales cu grijă, a cărui 
principală sarcină era să ridice şi să care, să țină scândura de celălalt capăt, să curețe 
atelierul, în general să dea o mână de ajutor „maestrului”. Omul acesta, un tânăr 
prietenos, pe nume Mimas, conducea un iaht în timpul verii, iar pe Vasilis îl ajuta numai 
în lunile liniştite de iarnă. Cinci luni de lucru fără întrerupere cu Vasilis erau suficiente 
pentru Mimas. Ne-a povestit, întâmplător, pentru ce Vasilis nu vorbea cu Dino, un meşter 
care lucra la o barcă peste drum de atelierul lui. Dino era. şi el un excelent meşteşugar şi 
chiar foloseau împreună acelaşi ferăstrău. Cei doi oameni lucrau la mai puţin de zece 
metri unul de altul opt ore pe zi, şase zile pe săptămână, în tot timpul anului. Şi totuşi 
nu-şi vorbeau deloc. După cum povestea Mimas, Dino şi Vasilis şi-au făcut împreună 
ucenicia şi când au început lucrul ca debutanţi în ale construcției de bărci părea firesc să 
fi devenit parteneri. Dar într-o zi, dintr-un motiv necunoscut nici până azi, a avut loc o 
ceartă foarte aprinsă din care unul a ajuns la spital, iar celălalt la poliție. De-atunci nu 
şi-au mai adresat nici-un cuvânt. 

Tom era un om foarte înțelegător. Se ştie că meşterii constructori de bărci tradiționale, 
mă asigura el, erau firi independente. Le place să lucreze singuri şi să nu aplice decât 
propriile lor idei. Nu dorea să se amestece în modul de lucru al lui Vasilis. Foarte bine, mă 
gândeam eu, însă întregul proiect prea depindea numai de un singur om - Vasilis. Dacă nu 
va mai arăta interes pentru lucrare, sau va trece brusc la o alta, sau - ferească cerul - se va 
îmbolnăvi, va dispărea şi cea mai mică şansă ca galera să fie construită la timp. Era o 
perspectivă care mă îngrijora, dar dacă era cineva care putea să se înțeleagă cu Vasilis 
acesta era Tom. Şi el era un perfecționist, cu o răbdare de fier, iar acum începuse să învețe 
conştiincios limba greacă pentru a putea conversa cu „maestrul”. 

Am închiriat un apartament cu preț redus, datorită sezonului mort, într-o casă pe un 
deal ce străjuia atelierul lui Vasilis din Vechiul Port. În fiecare dimineaţă puteam vedea 
clar de la balconul apartamentului silueta de neconfundat a lui Vasilis, care cobora pe 
scuter de-a lungul unui drum abrupt de pe partea cealaltă a portului, spre şantierul său. 
În spatele scuterului alerga un ghemotoc cu blăniță gri-maron murdară, câinele lui de 
curte, pe care l-am poreclit Rags. Vasilis venea pe drumul cu hârtoape din spatele 
portului, dispărea pentru o clipă, pentru ca apoi să reapară sub balconul nostru. Pârâitul 
scuterului se oprea şi Vasilis, urmat de Rags, o lua pe cărarea care îl ducea la atelierul 
său, în timp ce de sub scânduri, cârpe, de sub corăbii răsturnate şi cutii de vopsea goale, 
apăreau mai multe pisici, pe jumătate sălbatice, toate întinzând gâturile spre punga de 
plastic pe care o legănau degetele lui Vasilis. Punga aceea era sacul cu surprize. Vasilis, 
arțăgosul cu privirea încruntată, avea şi el un punct slab. În fiecare zi aducea mâncare 
unor copii ai nimănui care se strângeau la atelierul său. Chiar şi duminica, ziua sa de 
odihnă, venea de acasă la marginea oraşului să le dea de mâncare. 

Vasilis s-a hotărât să construiască galera chiar pe plaja din spatele atelierului său. 
Mimas a fost pus să curețe locul şi au fost instalați buştenii pe care urma să fie ridicată 
chila subțire a galerei. Acum apărea prima confruntare directă dintre vechile obiceiuri ale 
lui Vasilis şi cerinţele construcției noii bărci. l-am cerut lui Vasilis să construiască chila 
puţin curbată în sus la mijlocul ei. Teoria spunea că, atunci când galera era în poziție de 
plutire, greutatea oamenilor şi a proviziilor încărcate în centru ar împinge în jos mijlocul 

bărcii şi ar îndrepta curba, astfel încât chila ar rămâne dreaptă în apă. 

Aşa cum mă temeam, Vasilis s-a îngrozit. Nimeni n-a curbat vreodată chila la o barcă 
nouă, mi-a spus el. Aşa arătau vechile bărci construite prost, care astăzi nu mai există. 
Era atât de înfierbântat încât m-a dus în partea cealaltă a portului pentru a-mi arăta o 
astfel de navă pe cala de lansare. 

— Acolo! zise el, arătând spre curba cu pricina. Priviţi! Barca aceea este pe cale de 
dispariție. Puteţi vedea că i-au mai rămas doar câţiva ani. Cum e posibil să doriți ca o 
barcă nouă să arate aşa, lăsată în jos la capete? N-am auzit în viața mea ca o navă să fie 
construită cu o chilă curbată. E o nebunie! 

De patru sau cinci ori Tom şi cu mine i-am explicat teoria care stă la baza chilei curbate. 
Din fericire, în ziua aceea, Vasilis era într-o bună dispoziție. După două ore de discuţii, 
şi-a ridicat deodată mxinile în sus: . 

— Bine, bine. O fac aşa. Dar e ideea voastră, nu a mea. 

Şi pentru a se relaxa, a mimat, în glumă, disperarea. 

Punându-şi capul în mâini, s-a făcut că izbucneşte în plâns. 

După vreo două săptămâni, când chila curbată a viitoarei galere era terminată şi 
aşezată pe macara, cu cocoaşa sa expusă în mod evident pentru a putea fi văzută de 
oricine, doi bătrâni priveau la ea din drum făcând remarci asupra formei sale încovoiate, 
ciudate. Dar Vasilis se hotărâse de-acum să-şi facă un merit din structura neobişnuită a 
bărcii. 

— Ce ziceţi, nu-i aşa că e frumoasă? li se adresă el cu un gest larg al miinii. Este exact 
cum trebuia să fie. 

Vardikos n-a reuşit să găsească un buştean atât de lung pentru a putea face chila 
dintr-o singură bucată, aşa că a trebuit s-o înnădim din mai multe bucăţi. Masivul corp 
central al pintenului a fost şi el făcut din bucăţi mai mici, fixate în cuie pe o secțiune bine 
curbată a rădăcinii unui arbore, care a dat forma de bază. Când totul a fost gata, ne-am 
adunat în jurul chilei şi a ciocului pintenului pentru a le ridica pe schela de lemn. După ce 
chila cea lungă a fost aşezată, Vasilis a început să zburde dintr-un loc într-altul, aplicând 
un număr enorm de suporturi şi proptele, toate având menirea să evite strâmbarea 
lemnului. Aceste precauţii erau esenţiale, explica el încruntat, deoarece pinii de Alep 
proaspăt tăiați se răsucesc şi se îndoaie pe măsură ce se usucă. Dacă nu legi strâns chila 
până nu se mai mişcă deloc, îşi pierde forma şi după aceea nu mai poţi construi barca. 

L-am întrebat de ce n-a folosit lemn uscat. Mi-a explicat că lemnul uscat nu putea fi 
livrat într-un termen aşa de scurt, iar pinul tăiat proaspăt era mai bun, datorită 
maleabilității sale, pentru majoritatea pieselor. Atunci am realizat că aceasta era soluția 
practică a uneia din problemele care au dat bătăi de cap istoricilor. Ei se întrebau cum 
reuşeau grecii, în antichitate, să înlocuiască atât de repede navele pierdute în bătălii. Unii 
specialişti erau de părere că mari stocuri de lemn erau păstrate în rezervă în şantierele 
navale antice, gata să fie folosite la construcția unor corăbii noi. Dacă era aşa, cum puteau 
vechii constructori să calculeze nevoile de viitor? Răspunsul la această problemă ni l-a dat 
meşterul nostru din Spetses: este aproape sigur că cei ce construiau bărcile în antichitate 
nu au folosit lemn uscat. Ca şi Vasilis, ei foloseau lemn verde proaspăt, tăiat în funcție de 
necesități, pe care îl preferau pentru elasticitatea sa. Un bun constructor de nave, fie el din 
vechime sau de azi, trebuia să ştie cum se comportă fiecare bucată de lemn atunci când se 
usucă, cât de mult se scurtează, se răsuceşte sau se încovoaie; şi apoi să țină seama de 
toate acestea când se apucă să construiască nava. 

Pasul nostru următor pornea de la obiceiul meşterilor antici de a construi carena 
vasului aplicând scândurile deasupra chilei, ca o coajă de ou, adăugind după aceea 
coastele. Tom, însă, a pregătit bucăţi de lemn curbate care să servească drept model 
pentru Vasilis când îi dădea formă carenei. Mai târziu, când carena ajunge la un stadiu 
satisfăcător, unele scânduri sunt îndepărtate, în timp ce altele devin coastele galerei. Tom 

şi cu mine am fost de acord că această metodă era bună. Vasilis trebuia să facă față 
problemelor pe care le ridica realizarea unei bărci cu o formă care pentru el era cu totul 
nouă. Ar fi fost prea mult să credem că va învăța o serie de operațiuni complet noi, mai ales 
că avea la dispoziție scânduri care se răsuceau şi se îndoiau neregulat. Ceea ce interesa 
era să se realizeze carena în forma pe care a trasat-o Colin. 

Spre sfârşitul după-amiezii zilei în care am pus în poziție definitivă chila şi primele 
tipare noi, am rămas la şantier după ce au plecat cu toții. Vroiam să-mi dau seama cum va 
arăta noua navă. Pentru prima oară era montat suficient din structura bărcii ca să pot 
aprecia cum va arăta o galeră de acum 3 000 de ani. Stând pe plajă şi privind la scheletul 
bărcii, m-a frapat cât de fragilă părea ea. Bucățile de lemn păreau destul de solide atunci 
când le-am montat în poziția lor. Acum însă, văzută în întregul ei, coloana vertebrală a 
navei părea atât de fragilă, încât n-ar fi putut să susțină lungimea bărcii fără să se frângă 
în două. Îmi amintea de scheletul unui crocodil pe care l-am văzut într-un muzeu de 
istorie naturală. Capul şi masivul său maxilar, asemenea provei bărcii şi.pintenului 
proeminent, păreau prea grele pentru a putea fi susținute de coloana vertebrală lungă şi 
subțire. 

Vasilis nu părea a fi deloc îngrijorat, cel puțin după cum se manifesta. În fiecare 
dimineață venea la muncă, îşi hrănea pisicile, îşi prepara o ceşcuță de cafea la un foc de 
surcele, şi se apuca de lucru în stilul său cu totul special. Nimeni, nici Mimas, nici Tom, 
nici eu, nici John Egan, care venise să fotografieze şi era omul bun la orice muncă 
manuală, nu avea nici cea mai mică idee despre ceea ce-şi propunea el să lucreze într-o zi. 
Nu exista nicio posibilitate să aflăm care era următoarea operațiune pe care o avea în 
vedere Vasilis; era total imprevizibil. Într-un anumit moment cioplea cu barda pentru a da 
formă pintenului, în clipa următoare îşi schimba poziția sau alegea curbura unei 
scânduri; sau ne anunţa brusc că pleacă în cealaltă parte a insulei să cutreiere dealurile în 
căutarea de tufe de stejar ale căror ramuri le folosea la confecționarea penelor şi cuielor de 
lemn cu care fixa structura. Vasilis nu anticipa niciodată asupra planurilor sale şi 
niciodată nu explica ceea ce făcea. Îşi vedea pur şi simplu de treabă în ritmul său propriu 
şi cu tehnica sa personală. Astfel, Tom şi cu mine am fost consternați când am văzut că, în 
loc să înceapă să pună prima scândură lângă chilă, Vasilis a început prin a pune scândura 
care în mod normal ar fi fost ultima, tocmai deasupra carenei lângă linia punţii. Apoi, tot 
brusc, a coborât înapoi în chilă, aşezând acolo scândură respectivă. Amândoi ne-am 
aşteptat în mod firesc ca imediat după aceea să instaleze perechea scândurii în partea 
opusă a corăbiei. N-a fost deloc aşa. Vasilis a pus încă o scândură deasupra primeia, în 
aceeaşi parte. 

— E de necrezut, spuse Tom cu uimire. Cred că el va monta toate scândurile pe o parte 
a bărcii înainte de a pune măcar o scândură în partea opusă. Trebuie să aibă o 
extraordinară încredere că va putea să îmbine cele doua părți. Este cel mai straniu mod de 
a construi o barcă pe care l-am văzut vreodată. 

Vasilis şi-a îndreptat prompt atenţia asupra altei teorii despre prova. Savanţii au scris 
mult despre dificultatea de a redescoperi vechea metodă de îmbinare a scândurilor 
corăbiilor prin tehnica cunoscută sub numele de nut şi feder. Era o artă care s-a pierdut şi 
de aceea experții susțineau că a face să renască această metodă ar fi mult prea dificil. 
Marginea fiecărei scânduri trebuia tăiată pentru a face o serie de mici crăpături, federul. 
Limbi plate de lemn - nutul - erau introduse în aceste crăpături, astfel încât fiecare limbă 
să iasă în afară. Următoarea scândură care trebuia montată avea şi ea de-a lungul 
marginii crăpături în care erau introduse nuturile respective. Perpendicular pe capetele 
fiecărui nut, trebuiau introduse şi fixate acolo cuiele de lemn. Era o metodă care cerea 
efort, dar extrem de sigură, de legare a scândurilor unei corăbii între ele pentru a forma 
carena ca un tot unitar. Potrivit opiniilor specialiştilor, ar fi necesare ore şi ore de practică 
pentru reînsuşirea acestei tehnici, calcularea locului în care se face crăpătura pe muchia 

fiecărei scânduri şi aprecierea corectă a unghiului şi mărimii nutului. Ni s-a spus că 
metoda aceasta ar lua atâta timp, încât ne-ar trebui doi ani ca să construim barca. Lui 
Vasilis i-a venit să râdă când i s-a vorbit despre dificultatea metodei. Tom a făcut o 
machetă în mărime naturală a unui nut şi feder şi i-a arătat-o. Meşterul a ridicat din 
umeri, aşa cum făcea când nu era de acord. 

— Nu-i nicio problemă, a spus el. Voi pregăti cele două scânduri ca de obicei, voi face 
crăpăturile şi limbile de lemn, voi împreuna scândurile şi toc! toc ! toc! - a simulat că le 
bate cu ciocanul de lemn. Şi aşa le îmbin. 

Avea perfectă dreptate. Prima scândură a fost montată la chilă cu nuturi şi federe rapid 
şi uşor, ca şi cum asta ar fi făcut Vasilis o viață întreabă. După aceea, fiecare scândură 
intra la locul ei cu aceeaşi uşurinţă. Singura concesie era de natură pur mecanică. Vechii 
constructori de nave lucrau cu o mulțime de ajutoare, unii dintre aceştia fiind sclavi, care 
făceau cu dalta sute şi sute de crăpături. Dar Vasilis construia carena practic singur, de 
aceea am găsit o maşină care să efectueze aceleaşi lucrări, iar un tânăr profesor-maistru 
de tâmplărie din Anglia, Tim Richards, şi-a luat concediu de la şcoală pentru a veni în 
insula Spetses să dea o mână dâ ajutor. Tim manipula maşina respectivă, pregătind 
limbile din lemn de fag pentru Vasilis. Evident, „maestrul” a refuzat să accepte orice ajutor 
pentru construirea carenei. Aceasta era o treabă, aşa cum repeta cu insistență Vasilis, a 
cărei responsabilitate îi revenea numai lui. Şi o făcea aşa cum ştia el, în concordanţă cu 
convingerile sale la care ţinea atât de mult. 


Vasilis Delimitris, maestrul constructor de nave din Spetses, care a construit Argo. 


Unele din metodele sale aveau, cu adevărat, ceva dramatic în ele. Tocmai terminase o 
parte a carenei, care arăta splendid - o frumoasă şi strălucitoare bucată mare de lemn de 
un galben pal punctată de capetele cuielor care prindeau nuturile, o adevărată operă de 
artă. Trecătorii se opreau să admire curbura plăcută a lemnului, liniile delicate ale 
încheieturilor scândurilor, ca şi luciul lemnului. Apoi, fără să ne anunțe, apăru Vasilis, 
târând după el o sticlă mare cu gaz şi o lampă de sudură. Aprinse lampa şi o îndreptă cu 
zgomotoasa limbă de foc spre carenă. Pentru o clipă ni s-a părut că a înnebunit şi că dă foc 
bărcii. Dar nu - îndată ce scândurile au început să se aprindă şi să ardă mocnit sub flacăra 
fumegândă, Vasilis începu să mişte lampa ca pe o pensulă cu care vopseşti. Atunci ne-a 
apărut clar ce vroia să facă: folosea flacăra pentru a usca o serie de găuri în care trebuia să 

introducă mai multe cuie de lemn. Dacă lemnul era uscat, cuiele țineau mai bine. Aceasta 
era metoda lui dură de a usca lemnul. Când şi-a încheiat operațiunea, frumoasa carenă 
arăta ca şi cum ar fi fost folosită la un exercițiu de stingere a incendiilor. 

Într-o zi, când mă odihneam împreună cu Tom în timpul prânzului, am auzit strigăte şi 
țipete din direcția şantierului. Alergând la balcon, ni s-a părut că vedem ceva care aducea 
a accident. Barca nu mai era întinsă pe blocul de buşteni, ci căzuse pe o parte, zăcând 
înclinată pe pământ. Mi-au trecut prin cap tot felul de nenorociri, fie că cineva a fost strivit 
de carenă în căderea ei, fie că scândurile s-au rupt izbindu-se de pământ. Tom, înnebunit, 
se năpusti spre atelier, apoi reapăru alergând spre casă 

— Am venit să iau aparatul de fotografiat, îmi spuse el gâfâind. Mai bine ai veni să vezi 
ce a făcut Vasilis. 

— Ce s-a întâmplat? l-am întrebat. De ce e înclinată barca? 

— Asta vreau să fotografiez, răspunse Tom. Vasilis a ajuns la concluzia că a încheiat ce 
a avut de făcut în partea dreaptă a navei şi că e momentul să înceapă să monteze 
scândurile în partea stângă. Fără să spună nimănui, a scos proptelele dintr-o parte a 
bărcii, i-a dat un brânci jumătății de carenă construită, care s-a învârtit şi pe care au 
prins-o Mimas şi Tim, chemați în ajutor în ultimul moment. A clătinat din cap, exclamând: 
Sper că nu s-a rupt nimic! 

Nu m-am obişnuit niciodată cu modul ciudat în care Vasilis întorcea galera de pe o parte 
pe alta, aşa cum face conducătorul de elefanți când îi pune pe aceştia să se întoarcă în apă 
atunci când se spală într-un râu. 

Dar aceasta nu era singura mea îngrijorare. Eram foarte preocupat să aflu dacă 
expediția va primi permisiunea să navigheze pe tot traseul spre destinația descrisă de 
legendă - vechiul ţinut al Colhidei, unde Iason plecase în căutarea lânii de aur şi unde azi 
se află Republica Sovietică Socialistă Gruzină, la capătul de răsărit al Mării Negre. Pentru 
a-i cere un sfat, m-am dus la lordul Killanin, fostul preşedinte al Comitetului Internaţional 
Olimpic, care, datorită funcției pe care a deținut-o, avea relaţii excelente cu numeroase 
personalități conducătoare din toată lumea. M-a pus imediat în legătură cu ministrul 
sporturilor din URSS, care mi-a sugerat ceva ciudat: persoana care ar fi putut să 
manifeste cel mai mare interes pentru expediția mea era un bine cunoscut doctor în 
medicină şi personalitate a televiziunii sovietice - Iuri Senkevici. 

Numele mi-era cunoscut. Senkevici făcuse parte, în calitate de medic, din echipajul 
exploratorului şi antropologului norvegian Thor Heyerdahl, pe replicele plutelor Ra şi 
Tigris. În afara activităţii sale de medic, Iuri prezenta la televiziune un program foarte 
popular de călătorii. l-am scris prin intermediul secției culturale a ambasadei Uniunii 
Sovietice la Londra, întrebându-l dacă m-ar putea ajuta în legătură cu cererea mea de a se 
accepta ca expediția argonauţilor să ajungă în Gruzia. Scrisoarea mea s-a rătăcit prin 
canalele oficiale şi luni de zile n-am primit niciun răspuns. Am făcut numeroase vizite la 
ambasadă. Ataşatul cultural sovietic era o persoană încântătoare şi amabilă, dar nu, nu 
avea niciun răspuns. Trebuia să aştept. Nu aveam nicio posibilitate să mai amân 
proiectul; trebuia pur şi simplu să merg înainte, să construiesc barca, să formez echipajul 
şi să sper că totul va fi bine. Pe neaşteptate, am primit un telefon de la corespondentul din 
Londra al unui important ziar sovietic. 

— Domnul Severin? Pot veni să vă iau un interviu? mă întrebă el. Vreau să-mi vorbiți 
despre noua dumneavoastră expediţie. 

M-am mirat, pentru că nu o anunțasem încă. 

— Da, desigur, am răspuns. Dar spuneți-mi, cum se face că vă interesați de ea? 

— Redacţia de la Moscova mi-a cerut să vă iau un interviu în legătură cu expediţia pe 
urmele lânii de aur. Iuri Senkevici a vorbit despre expediția dumneavoastră la programul 
său TV, anunțând că televiziunea sovietică se va ocupa de primirea expediției în Gruzia. 

Două zile mai târziu, a sosit şi confirmarea oficială de la ambasadă. Expediția mea va fi 

primită cu plăcere în Gruzia. Autoritățile sovietice ne vor da tot sprijinul, inclusiv prin 
suplimentarea echipajului nostru cu canotori atunci când vom ajunge acolo. Se părea că 
expediția în căutarea lânii de aur avea de-acum un acord internațional. 

Spre sfârşitul lunii martie, Vasilis terminase aproape montarea scândurilor pe cea de-a 
doua parte, din stânga, a galerei. Tom a făcut ca toate lucrările de asamblare a bărcii să 
avanseze cât mai repede. Era un meseriaş de primă mână şi, în timp ce Vasilis se ocupa de 
carenă - mormăind în şoaptă nişte înjurături care, aveam impresia, se adresau în aceeaşi 
măsură lui Colin şi lui Vardikos - Tom muncea în interiorul bărcii. El lucra la băncile 
vâslaşilor şi la piciorul catargului, dădea formă catargului şi vergii din trunchi de chiparos 
şi cioplea lamele celor două lopeţi pentru cârmă, lungi de 3,65 m, care vor conduce barca. 
Era, de asemenea, un gabier desăvârşit. La Atena am găsit frânghii de cânepă, pe care Tom 
le-a matisat, le-a legat în mănunchi şi le-a cusut pentru a face din ele straie, scoabe şi 
fungi, care acum aşteptau în legături ce miroseau a smoală. Ori de câte ori era nevoie de o 
lucrare bună, el era.gata să cizeleze, să taie cu ferăstrăul, să dea la rindea sau să sableze. 
În vârful piesei curbate de la pupa, Tom a sculptat un ornament reprezentând o coadă 
răsucită. 

Totul părea să fie perfect. O singură persoană se îndoia. Sus pe deal, la marginea 
drumului, vechiul rival al lui Vasilis, Dino, privea cum lua formă galera şi creştea. 

— Barca asta nu va fi bună de nimic, a fost auzit spunând. Este mult prea lungă şi prea 
îngustă. Nu e de mirare că în cărțile de istorie se vorbeşte despre vechile corăbii care au 
naufragiat şi au fost aruncate la mal. Şi cu asta se va întâmpla la fel. 

Tim Richards a trebuit să se întoarcă acasă pentru a-şi relua activitatea şcolară, lăsând 
drept moştenire vreo zece scripeți pentru frânghiile bărcii. Le făcuse cu mâna - fiecare 
scripete fiind o copie a clasicelor macarale găsite pe vasele naufragiate din Marea 
Mediterană, cu roți de lemn care mergeau pe dinți de lemn. Cel care l-a înlocuit era un om 
pe care îl mai văzusem o singură dată, şi atunci într-o discuţie de numai o jumătate de oră. 
Peter Wheeler a şi scris, oferindu-se ca voluntar la manevrarea velei în cadrul expediției, 
dar când ne-am întâlnit nu s-a arătat prea încrezător în competența lui. Da, ştia puţin să 
mânuiască velele. Dar în ceea ce priveşte dulgheria sau lucrul în metal? În scrisoarea sa 
spunea că este inginer. Putea să facă unele munci ocazionale pe lângă casă, răspunse el 
prudent, nimic de profesionist, ci doar la nivelul muncitorului manual. Modestia, aveam 
să aflu, era una din trăsăturile specifice ale lui Peter. Era de fapt un foarte îndemânatic 
dulgher, tehnician şi proiectant, omul ideal care să se îngrijească de armătura şi toate 
piesele asamblate ale navei în timp ce naviga. Putea să repare o cârmă avariată folosind 
câteva bucățele de scândură, să refacă vârful pintenului, să facă orice piesă a maşinăriei 
să lucreze, şi întotdeauna cu cea mai mare discreţie. 

Imediat după sosirea sa la Spetses, luam cu toții micul dejun în apartament, când 
cineva ne spuse că Peter a ieşit din casă mai devreme, în zorii zilei. 

— Alergi dimineață? l-am întrebat eu. 

— Mda, răspunse Peter calm. 

— Cât de departe ai mers? 

— Cred că până în partea cealaltă a insulei. 

S-a făcut o pauză, în timp ce noi, toţi ceilalți, încercam să calculăm cam cât era până în 
partea cealaltă a insulei Spetses. Erau probabil 10 kilometri. 

— Ai alergat vreodată distanțe mai mari, maraton sau aşa ceva? 

— Hm... da. 

— Când ai alergat pentru ultima oară la maraton? 

— În preziua venirii mele la Spetses. 

În jurul mesei se făcu linişte. 


Galera fiind aproape terminată, sosise momentul să-i înregistrăm oficial existența la 

autoritățile greceşti. N-am avut niciodată nicio îndoială asupra numelui pe care i-l vom da. 
De la prima schiță de pe planşetă, ne-am referit la ea ca Argo. Părea evident că acest nume 
trebuia să-l poarte în onoarea celei din antichitate, despre care Apollonius spunea că era 
„cea mai frumoasă navă care a înfruntat marea cu vâslele”. 

Din nefericire, aveam să descopăr destul de repede că era mai uşor să dai un nume unei 
bărci în Grecia decât să primeşti permisiunea să navighezi în apele greceşti. Trebuiau 
respectate o mulțime de reguli stabilite de guvern: măsurători oficiale, rapoarte ale 
marinei, măsuri şi inspecții de siguranță, dosar de acte şi altele. De fapt, curând mi-am 
dat seama că birocraţia din Grecia credea în impunerea a cât mai multe şi mai 
întortocheate reguli ce ar fi putut fi născocite, pentru simpla plăcere ca apoi să inventeze 
căi şi mai ingenioase pentru a rezolva problemele pe care le-a creat. Era ca şi când un om 
foarte inteligent juca şah cu el însuşi. 

Autoritățile au început prin a trata barca noastră ca şi când ar fi fost un mic cargobot 
construit în Grecia şi lansat la apă. Nu i se permitea să navigheze decât dacă respecta 
anumite reglementări guvernamentale. De exemplu, ea trebuia controlată de un inspector 
de marină pentru a se vedea dacă corespunde normelor de construcție pentru nave de 
categoria sa. În zadar am arătat că, după cum mi-am dat seama, nu existau norme de 
construcție stabilite pentru galerele din ultima parte a epocii bronzului. Câţi pereţi închişi 
ermetic erau pe nava noastră? Niciunul - Argo era o barcă deschisă. Atunci ea nu poate 
naviga pe mare. Are nava rezerve de flotabilitate, sunt puntea şi timona destul de 
puternice pentru a rezista unei mări agitate? Nu i-a impresionat faptul că o punte nu ar fi 
autentică din punct de vedere istoric şi că timonierul va sta în picioare, expus 
intemperiilor. Sărmana Argo n-a trecut testele aproape la niciun punct - nu are 
flotabilitate, nu are releveu, nu are adăpost pentru echipaj, nu are instalație radio, etc., 
etc. S-a cerut chiar ca Argo să aibă instalat un sistem de protecţie contra incendiilor, 
pentru a stinge focul din sala maşinilor. Din păcate, Argo nu avea nici măcar o maşină. 

Evident, aceasta era o problemă pe care Unchiul John trebuia s-o rezolve şi în acest 
scop a luat legătura cu prietenii săi. Au venit atunci sfaturi din partea autorităţilor de la 
Oficiul de înregistrare maritim grec, de la proiectanţii de vase, de la funcționari superiori ai 
poliției portului, de la jurişti şi în cele din urmă chiar de la cabinetul ministrului marinei 
comerciale. Spre satisfacția generală, ochiul ager al unui avocat, a descoperit un subpunct 
special într-un paragraf minor dintr-o clauză prevăzută de tratatul internațional întocmit 
de Congresul maritim internațional pentru siguranța navelor pe mare. Subpunctul 
respectiv făcea o excepţie specială de la jungla de reguli şi reglementări pentru orice navă 
care ar fi putut fi considerată ca „navă experimentală”. A trebuit ca Argo să fie clasificată 
drept „vas experimental”. John a aranjat o întâlnire cu ministrul însuşi; ministrul a 
mâzgălit o semnătură ca şi cum ar fi mânuit o baghetă magică. Având aprobarea oficială, 
Argo devenise acum un caz special, iar pentru justificare aveam un certificat scris de mână 
şi frumos desenat. Galera noastră era, aşa cum atesta documentul, „o navă experimentală 
de construcție primitivă”. Şi dacă nu aveam un aparat de stins incendiile, radio, ofițeri de 
punte cu carnet de marinar, cuşete pentru echipaj şi spaţiu pentru gătit aprobate de 
sindicat, mi s-a dat permisiunea să navighez cu condiția să avem la noi veste şi plute de 
salvare pentru întregul echipaj, un boţman, un doctor şi un specialist în domeniul 
vâslitului. 


Cu o săptămână înainte de lansarea la apă a noii Argo, a avut loc o întâmplare ciudată, 
care mi-a amintit vrând-nevrând de ceva ce scrisese Apollonius din Rodos despre barca lui 
lason. El spunea că prima galeră Argo avea la prova o bucată de lemn cu totul deosebită - 
o ramură ruptă dintr-un stejar sacru din pădurea sfântă Dodona!. Această ramură era un 

talisman, un fel de vrajă şi, după cum spunea Apollonius, ea dădea corăbiei puterea să 
vorbească. În anumite momente deosebite, cum a fost, de exemplu, ziua în care a pornit 
din lolcos în călătoria sa spre Colhida, Argo a vorbit cu voce omenească. 

La 21 martie, noua Argo stătea înclinată pe o parte pe panta pe care a fost construită. 
Cu excepţia câtorva detalii era gata să fie lansată la apă. Pe fundul navei s-a aplicat, 
pentru a o face să alunece mai uşor pe şinele de lansare, un strat de gudron amestecat cu 
bucăți mari de grăsime râncedă de oaie ce mirosea îngrozitor. Vasilis şi Mimas instalaseră 
sub galeră o sanie de lemn solidă pentru a o putea dirija la lansare în poziție corectă. Ei o 
întorseseră deja din poziția inițială, când era paralelă cu apa, pentru a o aşeza aproape 
perpendicular pe mare. A fost o operațiune complicată şi pe la mijlocul ei Vasilis a cerut un 
repaus. Cei patru sau cinci oameni care trăgeau frânghiile ce controlau galera s-au aşezat 
jos pentru a se dihni. Argo rămăsese singură pe sania de pe cala de lansare. Oamenii erau 
la 4-5 metri de ea. Se făcuse linişte. Şi în acel moment, Argo „a vorbit”. Foarte distinct, a 
scos un mormăit profund şi încet, ca un geamăt de om. A fost într-adevăr un moment 
lugubru. 

Pentru o clipă, am crezut că am o halucinație. Ceea ce auzeam era un mormăit prelung, 
asemănător cu sunetele pe care le scoate un om care oftează în somn, dar geamătul 
respectiv a durat mult mai mult, să fi fost vreo 15 secunde. Apoi s-a oprit. Dar după o 
scurtă pauză, văitatul acela prelungit şi înfundat a început din nou. M-am speriat atât de 
tare încât am întors capul brusc pentru a vedea dacă nu cumva cineva făcea o glumă. 
După cât se părea, ceilalți nu auziseră nimic. Poate sunetele acelea puteau auzi numai din 
locul în care eram eu, cam la 9 metri distanţă lateral de barcă. Dar a mai auzit cineva 
geamătul lui Argo - Vasilis. El şi-a ridicat capul drept în sus, ca un cocoş, lăsându-l puţin 
pe o parte pentru a putea asculta. Apoi s-a îndreptat spre corpul bărcii, mergând încet 
de-a lungul ei, asemenea unui câine de vânătoare care caută un sitar ascuns. Sunetele 
acelea s-au repetat încet, ca şi când barca bombănea ceva pentru ea însăşi. Vasilis a scos 
din buzunar un creion de tâmplărie, al cărui vârf l-a îndreptat foarte încet spre carena 
bărcii. S-a mutat repede într-o altă poziție, repetând gestul. A reuşit să stabilească locul de 
unde venea zgomotul. Argo se mişca foarte uşor în postamentul său şi scândurile unse 
alunecau pe lemnul acestuia, producând un geamăt asemănător cu cel al unui om. Vasilis 
a introdus cu palma într-un lăcaş o pană. Geamătul a încetat. Argo s-a liniştit, dar mie 
mi-a trecut un fior prin şira spinării. 

Când prima Argo a fost lansată la apă, povesteşte Apollonius, argonauţii au săpat la 
marginea mării un şanţ larg prin care trebuiau să tragă barca în apă. În şanţ, au montat 
rulouri de lemn; vâslele au fost întoarse în interiorul bărcii şi legate astfel încât mânerele 
lor să iasă în afară ca nişte gheare; argonauții stăteau pe fiecare parte, gata să salte barca. 
Tiphys, cârmaciul, 

„a sărit în barcă pentru a da semnalul 

ca tinerii să împingă. El a dat 

ordinul cu un strigăt puternic, iar 

vâslaşii şi-au lipit deodată umerii de Argo. La prima ridicare, au urnit-o din loc; 
apoi s-au opintit înainte, sprijinindu-se pe picioare pentru a o menţine în mişcare. 
Şi barca s-a mişcat. Printre cele două rânduri de oameni care împingeau şi strigau, 
barca din lemnul de pe muntele Pelion aluneca repede în jos. Rulourile, încălzite 
de frecarea de chila puternică, au gemut şi datorită greutăţii bărcii au scos un val 
de fum. Şi astfel a alunecat Argo în mare, şi s-ar fi dus şi mai departe, dacă 
oamenii nu ar fi ținut-o strâns şi nu ar fi strunit-o cu odgoanele”. 


Lansarea bărcii noastre Argo n-a fost deloc mai puţin spectaculoasă. Norocul a făcut ca 
lansarea să aibă loc în prima zi cu soare a primăverii. In Grecia continentală, la numai o 
milă de unde eram noi, nori negri vărsau torente de ploaie, în timp ce Vechiul Port al 

insulei Spetses strălucea în razele proaspete, sclipitoare ale soarelui. Fluturau stegulețele 
de semnalizare; pe Argo erau arborate steagurile tuturor țărilor pe care urma să le vizităm 
şi acelea ale naționalităților care făceau parte din echipaj; o mulțime de oameni s-a 
adunat, locuitori ai insulei, oaspeţi veniți special de la Atena, prieteni ai proiectului 
nostru. Vasilis era îmbrăcat cu pantalonii săi cei mai curați şi mai bine călcați, încercând 
să privească degajat, deşi radia de bucurie. El declarase că poate construi galera; îşi 
pusese în joc reputaţia. Acum Argo stătea pe cala de lansare, strălucind în noul ei veşmânt 
- vopsită în roşu, albastru şi alb, culori copiate după frescele murale miceniene. 

Preotul ortodox al comunei a venit s-o binecuvânteze. Era un bărbat înalt, frumos, puţin 
afectat în anteriul său lung negru, cu gulerul brodat, cu barbă bogată şi pălărie neagră 
înaltă. El a oficiat binecuvântarea cu mare pompă, în fața pintenului, căci Argo a fost 
lansată cu pupa înainte, a fost instalată o masă. S-a pus o față de masă pentru a o 
transforma într-un altar, pe care se aflau o cupă cu apă sfințită, o cruce din lemn de 
măslin, o cădelniță şi o crenguţă de măslin. După ce preotul a spus rugăciunea, a înmuiat 
crenguța în apă, înaintând ceremonios spre Argo. A scuturat apa sfințită spre „ochii” 
holbați de deasupra pintenului, pentru ca apoi să păşească ferm pe apuntament şi să 
treacă, prin barcă, de la o bancă de vâslaşi la alta, ridicându-şi anteriul şi stropind cu apă 
sfințită nava şi pe spectatori. 


Când preotul a coborât din galeră, Vasilis a ieşit din rândurile mulțimii. Tinea în mână 
micul skipani, barda de care s-a folosit zi de zi la construirea bărcii. S-a urcat în galeră şi 
cu şase lovituri scurte a crestat trei cruci în linie în vârful pintenului. Apoi s-a aplecat şi a 
sărutat semnele făcute. Era propria binecuvântare pe care o dădea bărcii. S-a reîntors 
apoi în spatele mulțimii, nu înainte însă de a o preveni că era primejdios să rămână pe cala 
de lansare când Argo se va pune în mişcare. În momentul acela, într-un gest remarcabil, 
din mulțime au apărut cei zece meşteri constructori de nave fruntaşi din Spetses. Am găsit 
ca deosebit de impresionant faptul că aceşti oameni, care de obicei lucrează într-o totală 

Vasilis; a fost un splendid omagiu adus acestei realizări. Fiecare meşter avea în mână un 
par rezistent de lemn pentru a ajuta la ridicarea şi repunerea pe făgaş a bărcii în cazul în 
care aceasta s-ar clătina la un moment dat. S-au înşiruit pe două rânduri pe ambele părți 
ale calei de lansare. Apoi şi-au îndreptat privirile spre Vasilis, care stătea mândru lângă 
prova galerei, aşteptând instrucțiunile acestuia. El s-a lăsat pe genunchi pentru a putea 
privi de-a lungul liniei chilei, făcu semn unui om din față, arătându-i cu mâna să execute 
cu parul său o uşoară corecție de un minut?, să mişte foarte puţin barca pentru a sta mai 
drept pe cala de lansare. 

Atunci Vasilis a dat un ordin. Patru meşteri au ridicat câte un baros şi au lovit drept în 
principalele proptele susținătoare. Când a mai rămas o singură proptea care mai sprijinea 
barca, Vasilis a trecut în față cu un ciocan de lemn în mână şi a bătut cu el de trei ori. La 
a treia lovitură, propteaua s-a desprins şi Argo a început să alunece. Cele două rânduri de 
meşteri agitau parii, vrând parcă să uşureze alunecarea. Cu o viteză din ce în ce mai mare, 
galera cobora pe pantă. Toţi cei care asistau au izbucnit în aplauze în momentul în care a 
intrat plescăind în apa portului şi a început să plutească, eliberată din lăcaşul său 
suspendat, învârtindu-se şi legănându-se pe apă. 

Argo arăta extraordinar. Aluneca exact la linia de plutire pictată. Era prima galeră de 
acest tip lansată la apă poate după 1500 de ani. Mulțimea aclama. Vasilis, cu mâinile în 
şolduri, privea mândru la lucrul ce a ieşit din mâinile sale. Lângă mine, Tom, acela care a 
depus atâtea eforturi pentru realizarea unei bărci perfecte, avea lacrimi în ochi. 

— Doamne, spuse el, e tare frumoasă! E atât de frumoasă încât îmi vine să plâng. 

Tim(Timothy) Severin (n. 25 septembrie 1940, Assam, 
India) este un explorator, istoric şi scriitor britanic. Severin 
este cunoscut pentru încercările sale de a reface călătoriile 
legendare ale personalităților istorice. Severin a fost 
premiat cu Medalia de Aur a Royal Geographical Society şi 
cu Medalia Livingstone a Royal Scottish Geographical 
Society. El a primit Thomas Cook Travel Book Award 
pentru cartea Expediția Sindbad (1982). 

Severin a învățat la Tonbridge School şi a studiat 
geografia şi istoria la Keble College din cadrul Universității 
Oxford. În 1960, pe când era student, Severin a încercat, 
împreună cu Stanley Johnson şi Michael de Larrabeiti, să 
refacă drumul lui Marco Polo pe motocicletă. Încercarea a 
eşuat din cauza problemelor legate de viză la granița cu China. 

Ulterior, Severin a recreat o serie de călătorii în scopul de a determina în ce proporţie se 
bazează legendele pe experienţe reale. Pentru a investiga legenda lui Brendan, Severin a 
cusut 49 de piei de bou, le-a întins pe un cadru de lemn, a făcut rost de un echipaj şi în 
mai 1976 a început să navigheze de pe coasta de vest a Irlandei. Nava, botezată Brendan, 
a ajuns în Insulele Feroe în iunie şi în Islanda în iulie. Brendan a rămas acolo până în mai 
1977, când Severin şi echipajul său şi-au continuat drumul spre vest. În mai puţin de 
două luni, nava a atins țărmul insulei Terranova. Cartea sa Expediția Brendan (1978) 
detaliază refacerea călătoriei pe mare a unui călugăr irlandez din Irlanda către Terranova 
cu un mic currach din piele. 


Pentru a investiga legenda lui Sinbad, Severin a construit o navă tradițională arabă cu 
velele cusute cu sfoară din nuci de cocos şi a navigat din Oman în China(1980-1981). 
Călătoria, finanțată de sultanul Omanului, Qaboos bin Said, este descrisă în cartea 
Expediția Sindbad. 


Poemul epic Argonautica scris de Apollonius din Rhodos în Alexandria în secolul al 
3-lea î.Hr., a devenit baza documentara pentru următoarea expediție Severin. Maestrul 
constructor de nave Vasilis Delimitros din Spetses a construit o replica a unei nave din 
epoca bronzului, bazat pe un model la scară al navei Argo. În 1984, cu douăzeci de vâslaşi 
voluntari, Severin a plecat din nordul Greciei, prin Dardanele, a traversat Marea Marmara 
şi a trecut prin Strâmtoarea Bosfor în Marea Neagră realizând o călătorie de 1500 de mile 
(2400 km)până în Georgia. De-a lungul expeditiei au identificat multe dintre reperele 
vizitate de Iason şi Argonauţii lui, şi a găsit o explicaţie plauzibila pentru legenda lânii de 
aur. Severin a relatat expediţia în volumul Jason Voyage (1985). Cu aceeaşi navă, Argo, în 
1985 realizează un nou voiaj de la Troia la Ithaca, pe urmele lui Ulise, călătorie având ca 
inspiraţie binecunoscutul poem antic Odiseea. Calatoria a fost descrisă în volumul Ulysses 
Voyage(1987) 


Severin a scris şi ficțiune istorică. Seria Viking, publicată începând din 2005, se referă 
la un tânăr aventurier viking care călătoreşte în diferite părți ale lumii. În 2007 a publicat 
seria Aventurile lui Hector Lynch în care sunt relatate aventurile unui corsar de 17 ani de la 
sfârşitul secolului al XVII-lea. 

USS Jefferson 
TFCC 
1130 ora locală (Zulu -10) 


În afară de a lansa restul dotărilor ASW și să navigheze în continuare, erau puţine lucruri 
pe care putea să le facă Jefferson în legătură cu sub-ul inamic care a avut îndrăzneala de a 
lansa o armă asupra portavionului. Contactul a fost sigur în interiorul zonei de siguranţă a lui 
Centurion, iar în timp ce Jefferson putea patrula la marginea acesteia, nici o armă nu putea fi 
lansată în interiorul ei. Era prea mare pericolul de a-l dobori pe Centurion în locul sub-ului 
chinez. Oricât ar fi dorit să arunce în apă toate torpilele avute la dispoziţie, Batman a fost 
forțat să se retragă și să-l lase pe Centurion să-și facă treaba. De altfel, în aceste momente, 
avea destule probleme pentru care să-și facă griji. 

Compartimentul a început să miroase a prea mulți oameni care n-au mai făcut cam 
demult un duș. Batman și-a verificat discret subraţele și s-a înfiorat de propriul miros. Nu 
conta — mai trecuseră prin așa ceva, iar mirosul de transpirație nu a împiedicat pe nimeni să- 
și facă datoria. 

Și era gata să parieze că flăcăii de la celălalt capăt al liniei SINCGAAR miroseau și mai 
rău. Şi totuși, nu era nici o urmă de frustrare în vocea, calmă, plină de încredere, care se 
auzea pe circuit. 

— Nucleare - fără nici o îndoială. Chinezii au cerut să ne 
retragem din zonă sau vor detona una la complexul 
CINCPACFLEETI. Sir, cu experiența mea de militar, nu am nici o 
îndoială că nu blufează. 

Nu era nici o nuanţă de panică în vocea SEAL, doar hotărâre 
totală, fermă. 

— Daţi-ne douăsprezece ore, Admiral. Cred că putem rezolva 
problema. 

Batman a înjurat pe tăcute, apoi a luat microfonul. 

— Aveţi echipament RADIAC2? 

— Negativ, sir. dar avem informaţii că e montat într-un 
camion. Știm unde să căutăm și știm ce avem de făcut. Nu par a fi prea multe opțiuni, sir. Atât 
timp cât au chestia asta nucleară la punctul zero, în complexul CINCPACFLEET, nu avem alte 
variante. 

Fără a mai aminti de ostatici, se gândi Batman și-l trecu un mic fior rece. Dar ofițerul 
SEAL avea dreptate — oricum, probabilitatea ca cineva din complex să supraviețuiască nu era 
mare. Erau toate șansele ca atunci când chinezii se vor retrage — și într-un final vor trebui să 
o facă - ostaticii să fie executaţi. Americanii nu prea puteau face mare lucru legat de aceasta, 
dar, deși pierdeau o bătălie, puteau totuși câștiga războiul. Iar cheia reușitei era eliminarea 
armei nucleare. 

Superioritatea aeriană - era altă problemă, reflectă Batman obosit, frecându-și ușor 
fruntea cu mâna. Indiferent cum ar fi privit problema, nu prea existau variante la angajarea 
luptei direct deasupra orașului. Iar asta însemna pierderi de vieţi, cele mai multe din rândul 
civililor. Nu exista nici o posibilitate de evacuare, mai ales după demonstraţia de forță asupra 
avionului de linie, când au cucerit insula. Nu, oamenii care erau în teritoriu trebuiau să 
rămână acolo, chiar dacă Batman va trebui să facă pe dracu-n patru ca să evite pierderile 
colaterale. 

— Douăsprezece ore, ai spus? a întrebat Batman din nou. 

— Yes, sir. Dacă nu reuşim nimic până atunci, amiralul poate lua în consideraţie 
varianta unei lovituri chirurgicale asupra complexului. Distrugerea bombei prin metoda dură. 

Din vocea SEAL nu răzbătea nici o urmă de teamă. 

Batman revăzu din nou, mintal, lista cu numele ostaticilor, recunoscând pe mulţi dintre 
ei ca vechi și dragi prieteni. Se înrolaseră cu toții în Navy, unii pe nave, ca navigatori, alții în 
aviația ambarcată. Dar cu cât înaintezi în grad, cu atât mai puțini egali ai, iar el îi cunoștea 
bine pe fiecare dintre ei. Putea ordona moartea lor? 

Sigur că putea, așa cum le ordona în fiecare zi piloților să zboare, știind că s-ar putea să 
nu se mai întoarcă. Dar acum era un sentiment cu totul diferit, că oamenii de la sol ar putea 
muri fără a avea posibilitatea să riposteze prin luptă. 

— Douăsprezece ore, a hotărât, în sfârșit. Apoi, intervenim noi. 

Batman a închis microfonul, apoi s-a ridicat din scaunul său înalt aflat în mijlocul TFCC. 

— Sunt în sala de ședințe, dacă ai nevoie de mine, i-a spus lui TAO. Şi trimite acolo restul 
echipei mele, 


1 CINCPACELEET - Commander in Chief Pacific Fleet — Comandantul Flotei din Pacific. 
2 RADIAC - Radioactivity Detection, Identification and Computation — se referă la tipurile disponibile de echipament și 
aparate de măsură a nivelului de radiații. 

Barca de salvare Heaven Can Wait 
1140 ora locală (Zulu -10) 


Adele simțea o durere adâncă, puternică, în mușchi de la vâslit. După treizeci de minute 
de tras la pagaie, portavionul nu părea a fi mai aproape decât la început. Iar curenţii marini 
erau contrari, ceea ce nu-i ajuta deloc. Dar pe fața lui Jack stăruia o expresie de hotărâre 
nestrămutată și continua să scufunde pagaia în apă, să tragă de ea, apoi să o scoată în aer, 
gata pentru reluarea mișcării, iar și iar. Musculatura dorsală se umfla, iar Adele putea vedea 
după devierea ușoară a provei că el vâslea cu mai multă forță decât ea. Începu și ea să 
mânuiască pagaia cu toată determinarea. 

Avioane și elicoptere de pe portavion îi survolau. La început a crezut că sunt echipele de 
salvare, dar Jack i-a explicat că erau unităţi antisubmarine. Ar fi putut capta atenţia vreunui 
pilot, dar salvarea celor doi Simpson era de departe pe locul doi după scufundarea 
submarinului. 

Deodată, Jack s-a oprit din vâslit. S-a aplecat peste bordul pneumatic privind atent la 
suprafața apei din prova. Apoi s-a întors către Adele, cu o expresie incredulă pe față. 

— Acolo, în față, este cineva în apă, a spus. 

— Alt marinar? 

Jack și-a luat iar pagaia și i-a făcut semn și ei să continue vâslitul. 

— Trebuie să-l luăm la bord, a spus. 

— Sigur că-l luăm. 

Adele a oftat când a văzut cât de departe de cursul lor îi va duce misiunea de salvare. 
Fiecare metru pierdut în bătălia cu valurile, era un metru care trebuia mai târziu recâștigat 
dacă voiau să ajungă la siguranța oferită de portavion. Dar Jack avea dreptate. Legile 
maritime internaţionale, scrise şi nescrise, prevedeau că orice navă - inclusiv barca lor de 
salvare — era obligată să acorde ajutor în cadrul operaţiunilor de salvare. 

La următoarea mișcare, ea a tras prea tare de pagaie, rupând ritmul și plutirea bărcii pe 
apă. În gând, s-a rugat pentru iertare. 

În cinci minute, s-au apropiat de persoana din apă. Adele a văzut că era in stare de 
inconștiență aproape, plutind pe spate, susținut de vesta de salvare. Ea a încetinit ritmul de 
vâslire, în ritm cu Jack, care manevra barca spre omul din apă. Când au ajuns la vreo trei 
metri, ea a șoptit. 

— Este... este un chinez! 

Jack a confirmat dând din cap, dar fără să spună nimic, însă ea a observat cum i se 
albesc încheieturile degetelor de la strânsoarea pe vâslă. 

Și ce dracu ar trebui să facă cu un chinez? A făcut parte din echipajul responsabil cu 
ghidarea submarinului care i-a atacat? Alimentase cu combustibil vreun avion care acum 
survola Hawaii, sau îl încărcase cu armele care deja au ucis atâția oameni? 

Ea era sigură că şi Jack gândea la fel. În sfârșit, el a oftat și a lăsat vâsla jos, în barcă. 

— Mentine direcția, a ordonat. 

Adele manevra pagaia în apă cu mișcări ușoare, menţinând barca spre om. Jack s-a 
aplecat peste bordul pneumatic și l-a înșfăcat de gulerul vestei de salvare și, cu efort, la tras 
pe jumătate în barcă. Cu mușchii puternic încordațţi, a mai făcut un efort supraomenesc și l-a 
adus pe om cu totul la bord. 

Acesta era de statură mică, chiar și pentru un chinez. Avea ochii pe jumătate închiși, iar 
fața era arsă rău și bășicată. Vorbea repede, bolborosind neinteligibil în limba maternă. Jack 
l-a verificat, să vadă dacă are răni sau fracturi. În sfârşit, s-a îndreptat de spate și a spus: 

— A stat în apă cam două zile, cred eu. De mirare că nu l-au păpat rechinii. N-am găsit 
nimic serios, doar expunere la soare și deshidratare. 

— Aş fi vrut să-l fi terminat rechinii, a spus Adele cu amărăciune. 

— Ştiu. 


VP MAGAZIN 


KEITH DOUGLASS ATAC! ATAC! ATAC! 


Jack se uita undeva, în depărtare, ca și cum s-ar fi luptat cu propria conștiință. Apoi a 
oftat. 

— Eh, nu l-au mâncat. lar acum este aici. 

A luat o sticlă cu apă și, după ce a deșurubat dopul cu grijă, a lipit-o de buzele 
marinarului. Apa proaspătă s-a revărsat peste buzele arse și umflate, care a părut că-și revine 
încet. Ochii îi erau puțin întredeschiși, și, cu efort, s-au aţintit asupra lor. A încercat să ridice 
o mână pentru a ţine sticla, dar era prea slăbit. Jack a dat din cap, spunând: 

— Nu, bea doar. 

Jack ținu sticla la buzele omului și-i turna încet apa în gură. Acesta a început să 
tușească rău, cu pieptul cuprins de spasme, și nu mai putu să bea. Dar când accesul de tuse 
a trecut şi a putut să respire normal, a făcut semn spre sticlă. De data aceasta, a putut să bea 
cu înghițituri mici. Jack a retras sticla, pentru că omul încerca să o bea pe toată odată. 

— Ușurel, amice, a spus Jack. Bei prea mult, prea repede și iar o să-ți iasă pe nas. 

Omul a cerut iar sticla, și de data asta a băut cu înghițituri mici. Jack a udat o cârpă și i- 
a șters fața cu mișcări blânde. Apoi a aplicat un unguent antiseptic pentru a-i trata arsurile. 

— Are nevoie de îngrijire medicală, a remarcat Jack. 

Privirea i s-a mutat de la chinez la Jefferson, aflat încă atât de departe. 

— Iar acolo este singurul loc unde o poate primi. 

Oftând, a luat vâsla din nou. 

Adele a ridicat-o și ea pe a ei, deși simţea cum îi cresc bășicile din palme. Omul a spus 
câteva cuvinte în limba sa, pe care ea nu le-a putut înţelege. Dar înţelesul era clar din tonul 
vocii. „Mulţumesc”, sună cam la fel în orice limbă, indiferent de cuvintele folosite. Ea a dat din 
cap ca răspuns, dar a refuzat să-l privească. 

— Vorbești engleza? L-a întrebat jack. 

— Da. Cuvântul era puţin ezitant. Înţeleg mai bine, dar nu pot vorbi. 

— De pe ce navă ești? 

Marinarul s-a răsucit căutând o poziție mai comodă, apoi a arătat către o navă din 
depărtare. Era una mare pe care Lab Rat o numise Rising Sun. 


USS Jefferson 
TFCC 
1145 ora locală (Zulu -10) 


Încăperea fierbea de mânie, ce venea atât din partea echipei lui Batman, cât şi a 
echipajului pe care Tombstone l-a adus cu el. Tombstone a pășit în capul mesei, i-a salutat pe 
cei doi înalți ofițeri, apoi a spus: 

— OK, atenţie la mine! Avem nevoie de un plan, acum, imediat. 

Le-a adus la cunoștință, pe scurt, cele raportate de echipa SEAL de la sol, după care a 
concluzionat: 

— Vreau opţiuni. Pentru toate variantele de scenarii care vă trec prin cap. Nu știm ce 
ordine vom primi, ce va trebui să facem, dar vreau neapărat un plan care să nu mă oblige să 
dobor MiG-uri în flăcări direct deasupra orașului. 

A urmat un moment de liniște, apoi generalul din Army a luat cuvântul. 

— Mai devreme sau mai târziu, va trebui să debarcăm trupe pe insulă. Aviația singură 
nu a câștigat niciodată un război, ă propos de ce s-a spus despre Kosovo. 

Batman a aprobat. 

— Bună subliniere, General. Dar înainte de a transporta trupele, trebuie asigurată 
superioritatea aeriană. Şi arătând spre Tombstone: Vechiul meu comandant începe să-și facă 
griji în legătură cu situaţia de ansamblu, împreună cu restul echipei sale. Întrebarea mea în 
acest moment este cum putem folosi efectiv puterea noastră aeriană, în aceste circumstanţe? 

— Unde este nava amfibie, Batman? a întrebat Tombstone. Peste câte zile putem avea 
trupe în zonă? 

— Trebuie să ajungă mâine, a replicat Batman. L-a 
privit pe comandantul unităţii de Marines pentru a-i 
confirma informația, iar acesta a înclinat capul. Cum și 
când le vom debarca, asta-i altă problemă. 

Generalul Haynes a intervenit. 

— Marines pot cuceri un cap de pod pe plajă, dar 
cred că e nevoie de cei din Army pentru a asigura 
întreaga insulă. 

— Poate că da, poate că nu, a contrat Marine. Dacă 
suntem în stare să debarcăm, atunci putem susține 
întreg efortul. Cheia este aeroportul și centrul de 
comunicații. Odată ce controlăm aeroportul, putem 
aduce tehnica de care avem nevoie. A făcut o pauză 
scurtă, apoi a admis în silă. Desigur că n-ar fi chiar 
inutili câţiva dintre flăcăii dumneavoastră specializați în 
gherilă urbană. 

Haynes a zâmbit nemilos. 

— Îi veţi avea. 

Discuţiile care au urmat s-au axat pe logistica necesară mai întâi asigurării superiorității 
aeriene și simultan cu respingerea accesului pe plaje a forțelor amfibii chineze. Tombstone a 
fost surprins de profesionalismul care s-a impus. Cu doar câteva ore mai devreme, erau doar 
niște străini, dar aproape imediat, când s-au confruntat cu o problemă operațională, s-au 
contopit într-una dintre cele mai bune echipe de luptă din câte văzuse vreodată. 

lar el a fost cel care i-a ales. Împreună cu General Haynes, desigur, dar de fapt era 
echipa lui, alegerea lui care a adus la un loc combinaţia optimă de caractere, specializări, şi 
nivel de pregătire. El era cel ce filtra soluția de rezolvare a fiecărei probleme, extrăgând-o din 
opiniile discretului ofițer din forțele speciale de Informaţii pe care-l selecționase, temperându-l 
pe exuberantul pilot de KC-135 Air Force când se aprindea, scormonind în abisul de 
informaţii numit Hannah Green, conducând discuţiile către deciziile corecte. El i-a dat mână 
liberă lui Captain Henry din Coast Guard să execute ceea ce părea a fi o schemă riscantă. În 
cele din urmă, deși se baza pe talentul oamenilor pe care-i selecționase, era războiul lui. 

A simțit o nevoie de justificare și, o clipă, s-a întrebat de ce. Apoi și-a dat seama. 
Comentariile lui Tomboy despre nevoia unui pilot de luptă și nu a unui planificator, l-au rănit 
mai adânc decât crezuse. Totuși, trebuia să admită că ea avea dreptate. Iar acum, analizând 
rezultatele muncii sale, a știut că ceea ce făcuse era la fel de important - chiar mai mult, 
judecând pe termen lung — decât să-și pună fundu”-n cockpit-ul unui Tomcat și să de avânte 
spre orizont „cu pletele-n vânt”. 

Într-un târziu, Tombstone a tăiat discuţia cu un gest al mâinii. S-a aplecat peste masa 
metalică, ieftină, cu coatele bine înfipte și cu ochii negri arzători pe fața-i obosită. 

— Nu văd nici o soluţie, Batman, a spus încet. Chinezii se folosesc împotriva noastră de 
faptul că dorim să evităm pagubele colaterale. Atât timp cât vor crede că ne este teamă să 
acționăm, avem mâinile legate. Deci, cel puţin între noi, cred că trebuie să luăm o hotărâre în 
legătură cu aceasta. La urma urmei, în vremuri ca acestea, doar forța aeriană reală, brută, 
poate aduce victoria. 

Batman a rămas tăcut o clipă, apoi a confirmat. 

— Trebuie să ne asumăm câteva victime printre civili, a spus cu greutate. 

S-au auzit unele mormăituri în încăpere, dar Batman le-a înăbușit cu o căutătură aspră. 

— Ca şi vouă, nu-mi face nici o plăcere, dar până când vom pune la punct un alt plan, 
nu avem de ales. 

— Aşteptăm până ce arma nucleară este neutralizată, apoi îi măturăm de pe cer. 

Batman a bătut cu palma în masă. 

— Dacă avem suficient sprijin pentru alimentare în zbor, pot să-l fugăresc pe fiecare 
dintre piticaniile astea afurisite pe toată distanța până la continent. Și - așa să-mi ajute 
Dumnezeu - chiar asta intenționez să fac. 

— Dar trebuie să luăm în calcul și varianta că dispozitivul nuclear va fi detonat, a spus 
Lab Rat. 

O tăcere ce exprima adânca oroare a cuprins încăperea. Lab Rat a ridicat din umeri. 

— Încercăm să luăm în considerare toate scenariile, nu-i așa? Ei bine, cred că este niţel 
cam prematur să presupunem că SEAL va reuși. 

A ridicat o mână pentru a preveni protestele. 

— Nu spun că nu o vor face, fiți atenți. Dumnezeu e martor că echipa asta formidabilă a 
făcut imposibilul de prea multe ori, ca să-mi permit să nu-i acord credit. Totuși, avem de-a 
face cu un inamic care nu va ezita să sacrifice oricâți dintre proprii oameni pentru a-și 
impune voința. Când se va întâmpla, noi trebuie să absorbim lovitura și să continuăm să 
funcționăm. 

A aruncat o căutătură aspră în jurul încăperii, privind în ochii fiecăruia. 

— Ceea ce vreau să spun este că trebuie să fim perfect pregătiți pentru contracararea 
efectelor EMP. Să luăm acum precauțiile necesare pentru cazul că va exista o detonare. Să fim 
pregătiți pentru așa ceva, oameni buni. Nu spun că se va întâmpla neapărat, dar dacă se- 
ntâmplă și nu suntem pregătiţi, va fi prea târziu să mai facem ceva. 

Tombstone a oftat adânc. La asta s-a ajuns? Să se ia în consideraţie posibilitatea 
detonării unei bombe nucleare pe pământ american? A scuturat din cap, încercând să 
pretindă că nu crede în asemenea posibilitate, dar se confruntase cu chinezii de prea multe 
ori, în atât de multe scenarii. În Insulele Spratly, şi-au ucis proprii oameni doar pentru a 
pretexta că sunt atacați. În prea multe teatre de război din jurul lumii, a observat diferențele 
de mentalitate dintre forțele chineze și cele americane. De exemplu, utilizarea torpilelor 
pilotate manual. Până și rușii erau mai ușor de înțeles decât enigmaticii chinezi. 

— Poate..., s-a auzit o voce slabă din spatele încăperii. Tombstone s-a întors ca să vadă 
cine a vorbit. Era pilotul de cisternă aeriană din Air Force. 

— Poate, sir - adică, Admiral — ei bine... aș putea coordona eu problemele legate de 
realimentarea în aer, a continuat tipul de la Air Force. Vorbesc „limba”, sir. Ţin gazu’ 
disponibil pe cer non stop, cât doriți. Dar, că veni vorba - ăăă, chinezii sunt novici în treaba 
cu portavioanele, nu-i așa? Şi zboară avioane VSTOL, nu cu lansare convenţională, da? 

— Subliniezi evidenţa, tinere? a întrebat Batman. 

— Poate că da, sir, a spus ofițerul Air Force, cu mai multă încredere în voce. Chiar acum, 
eu sunt cel mai bun exemplu de ignoranță pe care-l aveţi la bordul vaporului. Navei, se 
corectă precipitat când un alt ofițer din Navy l-a înghiontit cu cotul în coaste. Oricum, mă 
gândeam la ultima oară când Pearl Harbor a fost atacat și la unele strategii care au fost 
folosite atunci. Cred că, știind ceea ce am auzit despre navele și avioanele dumneavoastră, ar 
exista o soluţie pentru a-i atrage pe chinezi în larg. 

Tombstone și Batman au schimbat priviri neîncrezătoare, apoi primul a spus cu o voce 
blândă, plină de suspiciune: 

— Și nu ne spui cam ce idee ţi-a venit? 

Ofițerul Air Force le-a spus, întâi ca o schiță de plan, după care a intrat în detalii. 
Imediat le-a picat fisa și altora din staff și un murmur de nerăbdare a crescut în încăpere. 

La sfârșit, Tombstone a încheiat discuţia și s-a întors spre Batman. 

— Îţi amintești, am mai făcut așa ceva. Atunci a mers, nu? 

Batman a aprobat. 

— A mers al dracu” de bine. Dar ce te face să crezi că va merge de două ori la rând? 

— Trebuie să meargă. 

Tombstone s-a întors către ceilalți. 

— La treabă. 

Barca de salvare Heaven Can Wait 
1240 ora locală (Zulu -10) 


Pe măsură ce minutele se transformau în ore, pasagerului lor le-a revenit cunoștința. În 
timp ce ea începea să observe ceva progrese în apropierea de portavion, Adele îi vedea ochii 
fixaţi, atenţi, ce arătau că înțelege ce încercau ei să facă. Lua mici înghiţituri de apă, oferindu- 
le și lor sticla. Prin mișcări sugestive a cerut să o înlocuiască la vâslit, dar era evident că e 
prea slăbit pentru asemenea efort. Adele chiar a crezut că vede o notă de ușurare pe fața lui 
când i-a refuzat cererea. 

Portavionul părea să crească tot mai mare, iar Adele putea vedea detalii tot mai mici, 
niturile ce mărgineau marile panouri metalice ce alcătuiau bordajul, oameni mișcându-se în 
interiorul hangarului, și apa ce curgea din gurile de scurgere de la marginile punţii de zbor. 
Cum au reușit să scurteze distanța atât de repede? Dar explicaţia i-a apărut imediat, evidentă. 
Jack trebuie să fi știut tot timpul. Desigur, portavionul nu era staționar pe ocean, așteptând 
ca amărâta lor de bărcuță să se apropie de el. Manevrase tot timpul, prima dată 
îndepărtându-se, iar acum venind sub un unghi spre ei. Ce prostie din partea ei că nu s-a 
prins de figură - nu era de mirare că păruse a nu se apropia de el. Totuși, acum era altă 
treabă. 

— Ai fumigenele de semnalizare la îndemână? a întrebat Jack. 

Ea a făcut o rapidă inspecţie. 

— Aici. 

El a luat-o și a aprins-o. 

— Nu avem nici o garanţie că se vor opri din activitate și vor veni să ne scoată din apă, 
spuse el, privind-o atent în față ca să observe orice urmă de teamă. 

— Ştiu. 

Involuntar, ochii ei s-au îndreptat spre pasager. Nu oricine era atât de conștiincios vis-ă- 
vis de aplicarea legilor maritime. Dar, ce naiba, ei erau cetățeni americani, și-și pierduseră 
yacht-ul încercând să protejeze portavionul. În mod sigur, pentru aceasta li se datorează 
oarecare considerație și prioritate în acțiunea de recuperare a lor din ape. 

Dar cei de pe portavion nu aveau de unde ști că cei doi — acum trei - ocupanțţi ai bărcii 
oranj, culoarea internațională a echipamentelor de salvare, aflată în raza lor de vizibilitate, era 
aceeași cu care vorbiseră mai devreme cei de la departamentul de Informaţii. Telefonul mobil 
se pierduse odată cu yacht-ul. 

Elicopterul care zbura în zona de la pupa portavionului a efectuat o ușoară schimbare de 
direcție către ei. A menţinut distanța, plutind în aer la aproximativ șase mii de metri 
depărtare. Adele putea vedea strălucirea soarelui reflectat în canopie și în lentilele binoclurilor 
îndreptate spre ei. 

Jack a pus deoparte fumigena și cu lampa de semnalizare a transmis semnalul 
internațional de ajutor SOS, apoi cuvântul „medic” în cod Morse. Nu a existat nici un răspuns 
din partea elicopterului. 

Pentru o clipă, Adele s-a simțit disperată. Apoi, în timp ce privea, un alt elicopter a fost 
lansat de pe puntea portavionului. 

Desigur planul de zbor al elicopterului nu prevedea o misiune SAR, nu în timp ce 
operațiunile de zbor erau în plină desfășurare. Recuperarea în siguranță a echipajelor aeriene 
era prima prioritate a elicopterului. Helo se orientase spre ei doar pentru a arunca o scurtă 
privire la ei, apoi, evident, au raportat portavionului despre ce e vorba, iar acesta a lansat al 
doilea helo. 

După cincisprezece minute, al doilea elicopter era deasupra lor. Echipajul a coborât un 
cablu prevăzut cu hamuri, iar unul dintre ei echipat cu costum impermeabil de neopren a 
sărit în apă pentru a-i ajuta. Unul câte unul, au fost ridicați prin trapa de sub helo. 

— Este cineva rănit? a strigat la ea un membru al echipajului pentru a se face auzit 
peste zgomotul produs de motoare. 

— Expunere prelungită la soare, i-a răspuns, arătând spre pasager. 

Membrul echipajului a făcut o figură surprinsă când a realizat identitatea pasagerului 
epuizat, ars de soare. 

— Un prieten al dumneavoastră? a întrebat. 

În cuvinte puţine, strigate, ea i-a relatat cum l-au salvat din ocean şi cine presupune că 
este. A văzut cum mila s-a estompat pe faţa lui. După ce ea a terminat, omul i-a lăsat în grija 
sanitarului și s-a dus să vorbească cu pilotul. Acesta a privit înapoi către ei, apoi a vorbit în 
microfon. 

Membrul echipajului s-a întors la ei. 

— Un translator este pregătit când vom ateriza, doamnă. 

Ea a confirmat dând ușor din cap, vag iritată de faptul că statusul pasagerului era de 
mai mare interes pentru cei de pe portavion decât salvarea celor doi „spioni” ai lor. Totuși, le 
putea înţelege preocuparea. 

Când au aterizat pe puntea portavionului și o grămadă de oameni au alergat către ei, 
Adele a observat un mic yacht remorcat la pupa. Era mai mic decât Heaven Can Wait, dar, 
privindu-l a avut o presimţire rea. 


15 


USS Centurion 
1250 ora locală (Zulu -10) 


Renny a închis ochii și s-a lăsat pe spate în scaun. Şi-a pus mâinile peste căștile de la 
urechi și le-a presat pe craniu. Acolo, la limita audibilului - nu... stai... iar a dispărut. A oftat 
uitându-se la Otter. 

— Ai prins ceva? a întrebat, privind ecranul. 

Otter a dat din cap. 

— Auzi fantome, dom'le, a răspuns. 

Renny a început să argumenteze, apoi a 
înțepenit când un sunet familiar s-a auzit în căști. 

— Elicopter, a respirat, cu o voce șoptită. Un 
elicopter care se apropie. 

— Clasificarea? a întrebat OOD. 

— Nu-i de-al nostru, asta-i tot ce pot spune. O  sı-ss-2-1s2-b 
expresie de serioasă îngrijorare a apărut pe chipul lui 
Otter. Nu-mi place, nu-mi place deloc, amice, i-a 
spus încet lui Renny. Chiar deloc. 

În timp ce ascultau, zgomotul elicopterului din 
căștile lui Renny, și conversia lui vizuală de pe ecran 
devenea tot mai tare. Creșterea frecvenţei indica faptul că aeronava se apropia direct de ei. În 
sfârşit, efectul Doppler s-a stabilizat, apoi frecvenţa a început să crească și să descrească 
alternativ. 

— E chiar deasupra noastră, a spus Renny, abia șoptit. 

În jurul său, restul celor din echipaj stăteau tăcuţi la posturi, iar lumina roșie, 
pulsatorie, anunța alarma la posturile de luptă. 

— Chiar deasupra noastră, a șoptit. 

Apoi o mică plescăitură, o a doua mișcare în apele oceanului, ca zgomotul făcut de o 
picătură de apă ce cade într-o cadă cu apă. Renny aproape că s-a ridicat din scaun. 

— Sonobuoy?, cred, spuse cu o voce abia auzită. Indiferent ce este, au aruncat ceva în... 

O explozie masivă a străbătut apa de lângă sub. Renny a țipat, scoțându-și dintr-o 
mișcare căștile de la urechi, apoi a căzut, gemând. Controlul automat aproape că a blocat 
nivelul maxim al sunetului, dar a mai rămas destulă energie care, ajunsă la căști, l-a făcut să 
simtă că o săgeată i-a perforat craniul. 

Submarinul s-a înclinat puternic la babord și apoi înapoi către tribord, în timp ce OOD 
se lupta să-l stabilizeze. Înclinarea spre înainte a apărut aproape imediat. Renny a simţit 
mișcarea ameţitoare a navei angajată într-un viraj strâns la stânga, în timp ce era încă 
instabilă în urma efectelor exploziei, și coborând la adâncime în același timp. 

— Încărcături de adâncime, a spus, abia reuşind să-și audă propria voce. 

În spatele său, chief l-a bătut pe umăr și l-a tras ușor din scaun. Căștile lui Renny se 
aflau deja la urechile lui chief petty officer. 

— Încărcături de adâncime, firar măsal dracului, cine naiba mai foloseşte acum 
încărcături de adâncime? 

A doua explozie a dat imediat răspunsul la întrebare. 

Submarinul plonja mai repede acum, dar era o mișcare controlată a navei care se refugia 
la o adâncime mai mare a apei și nu a unui sub avariat de explozie. Cu cât ajungeau la o 
adâncime mai mare, cu atât erau mai departe de elicopterul de deasupra. Totuși, scufundarea 
în sine prezenta pericole. Pe măsură ce creștea presiunea, creșteau și potenţialele consecințe 
ale unei eventuale fisuri oricât de mică în coca navei. În jurul submarinului, presiunea apei 
creştea rapid, apăsând puternic pe fiecare centimetru pătrat al cocii. Pentru că apa devenea 
mai densă odată cu presiune, devenea și un mediu mai bun pentru transmiterea energiei 
acustice. O explozie la această adâncime ar fi fost amplificată nu numai în ceea ce privește 
cantitatea de energie ce ar fi lovit submarinul, dar și în pagubele produse de orice avarie 
produsă în cocă. 

— Cum naiba ne-au găsit? a întrebat Otter. 

Mâinile i se mișcau frenetic pe butoanele consolei sonarului, verificând diferite frecvenţe, 
căutând orice indiciu al vreunei amenințări prezente în jurul lor. Amândoi știau răspunsul la 
această întrebare. 

— Nici un echipament nu era activ și nu erau geamanduri-sonar în apă, a spus Renny. A 
fost celălalt submarin - trebuie să ne fi auzit cu sonarul pasiv, apoi a ieșit la suprafaţă și a 
raportat poziția noastră. 

— Bine, da’ când? Când? a întrebat Otter. 

A derulat înregistrare pe display, înapoi în timp. 

— Când a fost momentul când ai auzit ceva? 

Renny s-a aplecat și a arătat un spot de pe ecran. 

— Acolo. Imediat după asta. 

— Asta a fost acum aproape treizeci de minute, a spus Otter. Eşti sigur că atunci a fost? 

Renny a dat din cap. 

— Nu foarte sigur, dar timpul se potrivește. Trebuie să fi fost foarte aproape de noi ca să 
ne fi putut auzi, și e clar că nu doreau să fie pe aici când a început să arunce încărcături de 
adâncime. Deci, a mers pe burtă, a tras cu urechea, apoi s-a strecurat înapoi afară din zonă, 
înainte de a se ridica la suprafaţă pentru a raporta poziția... Până acum, a ajuns la cel puţin 
zece mile depărtare, poate și mai mult. 

— Atenţiune, vorbește comandantul, se auzi vocea lui Tran în boxe. 

Fiecare difuzor de pe submarin era reglat la volum minim, dar liniștea de pe navă era atât 
de adâncă, încât vocea îi era perfect audibilă. 


3 Sonobuoy - (sonar + buoy) sonar-geamandură relativ mic, care este lansat în apă din elicopter/avion/navă în cadrul 
măsurilor de detecție anti-submarină. 

— Se pare că am scăpat de elicopter, și am să aduc submarinul din nou la adâncime 
mică. Menţineţi liniștea la bord, chiar și după ce dau încetarea alarmei. Se pare că am avut 
ghinionul să ne aflăm chiar sub elicopter când a aruncat gunoiul. 

Renny a zâmbit, admirând abilitatea lui Tran de a rămâne calm în timp de criză. Era 
exact ceea ce trebuia pentru navă și echipaj. 

— Și cred că avem de încheiat o mică socoteală cu submarinul pe care l-am lăsat întreg 
în urma noastră, continuă vocea lui Tran, acum cu un ușor accent sudic. Așa că ciocu' mic, 
liniște și vă garantez — o să-l aranjăm pe avorton, să nu mai ajungă vreodată în port. 

Nu s-au auzit nici urale, nici aplauze, dar fiecare om de pe submarin a simțit valul de 
entuziasm ce a cuprins echipajul. 

— Ne deplasăm iar spre poziţia unde se află portavionul chinez. 

În timp ce submarinul manevra, un dangăt puternic a reverberat prin întreaga cocă. 
Străbătu oasele și carnea lui Renny, apoi a dispărut în neant. Nu era nevoie de întrebări, știa 
ce s-a întâmplat. Antena ELF* remorcată a fost secționată. Comunicaţiile subacvatice cu 
exteriorul erau terminate. Desigur, puteau să urce la adâncime mică și să transmită- 
recepționeze mesaje, dar asta însemna să renunțe la invizibilitatea care era principala armă 
defensivă a unui submarin. 


TFCC 
1255 ora locală (Zulu -10) 


Apelul celor din SEAL a venit chiar când Batman 
își mobiliza forțele împotriva navelor amfibii inamice 
care se îndreptau spre țărm pline cu trupe. 

— Veşti rele, sir, se auzi - remarcabil de clar — 
vocea liderului SEAL. Am găsit arma - dar, este 
inaccesibilă. Chinezii au scufundat-o în apă la 
adâncime mică. Am ceva idei cum să ajung la ea și să o 
dezarmez, dar va dura ceva timp până să o rezolv. Între 
timp, dacă sub-ul dumneavoastră ar putea menține 
zona clear”, s-ar diminua șansele de detonare. Over. 

— Roger, copy. Facem tot ce putem, Murdoch. 

Vocea lui Batman era aspră. Se întoarse spre 
Bam-Bam. 

— Trimite un mesaj lui Centurion. 


US NAVY SEALS 


USS Centurion 
1300 ora locală (Zulu -10) 


Captain Tran s-a luptat cu propria lui pornire de a se grăbi, îndemnându-se singur să 
păstreze liniștea pe care o cerea deplasarea tăcută. Nu-și acorda nici sieși luxul de a-și 
descărca energia agitându-se prin micul compartiment. Nu numai că n-ar fi ajutat la nimic, 
dar ar fi fost și un exemplu rău pentru restul echipajului. Asta însemna „liniște pe navă” — nici 
o mișcare inutilă, nici o vorbă, și mai ales, fără foială pe punte. 

Era cea mai grea parte a războiul submarin, motivul probabil pentru care oamenii ce 
serveau pe aceste nave urau numele de „serviciu tăcut”. 


4 ELF - Extremely low frequency (ELF) — unde radio de foarte joasă frecvenţă (3-30 Hz) care pot pătrunde în apă. 
5 Clear — termen utilizat de militari pentru a desemna o zonă / clădire / încăpere) lipsită de inamici / sigură / securizată). 


VP MAGAZIN 


KEITH DOUGLASS ATAC! ATAC! ATAC! 


Era un joc de-a șoarecele și pisica, de așteptare, de a sta în imersiune și ascuns în timp 
ce aștepți ca adversarul să facă o greșeală. 

Captain Tran lua ca pe o literă de lege, faptul că nicăieri nu exista vreun echipaj la fel de 
bine antrenat precum cele de la bordul unui submarin american de atac. Desigur, 
echipamentul era și el de ultimă generaţie, dar avea mai multă încredere în echipaj, decât în 
oțel. 

O mișcare din spate i-a atras privirea, și l-a văzut pe chief sonar ținând un deget în aer. 
Puțin rușinat de ușurarea pe care o simțea, Tran s-a aplecat peste consolă. A studiat 
informaţiile afișate acolo înainte de a întreba șoptit: 

— El e? 

Jacobs a confirmat. 

— Pompe de santină, presupun, a spus. E foarte slab și intermitent. 

Tran şi-a pus și el o pereche de căşti la urechi. Întotdeauna se simţea surprins de liniștea 
adusă de căști, chiar și atunci când era în vigoare ordinul „liniște pe navă”. Îşi putea auzi 
propriile bătăi ale inimii, ritmul rar al respirației, și sângele ce-i curgea prin vene. Şi, chiar la 
limita audibilului, a auzit zgomotul care alertase echipa de la sonar. Iată-l din nou - un 
suierat slab, urmat de un scârfâit şi o bufnitură. Pompă de santină sau alt tip de mașinărie cu 
rotație mică aflată la bord. Nu conta ce era exact - nu era american. 

— Probabil nu e la fel de impermeabil ca al nostru, spuse vechea glumă. 

În mod normal, pe un submarin, pompele de santină nu erau destinate evacuării apei 
provenite din infiltraţii -— orice fisură ar fi fost aproape instantaneu mortală datorită marii 
presiuni a apei ce ar fi pătruns prin cocă și ar fi provocat avarii în cascadă, într-un ritm mult 
mai mere decât ar fi reușit echipajul să le țină piept. Nu, pompele de santină trebuiau să 
evacueze apa provenită din micile descărcări de aburi, scurgeri ocazionale de la alte tipuri de 
pompe, și condensul acumulat în santină. Totuși, gluma a fost întâmpinată cu un mic zâmbet 
de către echipaj. 

— Soluţii de fixare pe ţintă? a întrebat chief-sonar. 

— Complet pasiv. E de presupus că nimeni nu știe că suntem aici, până în momentul 
când portavionul este gata să se miște. 

Tran vedea după expresia feței lui chief că acesta nu prea era de acord. Aveau contact, 
chiar dacă era unul slab. Ar putea avea soluţii de tragere în câteva secunde. Îi dezavantaja 
fiecare secundă pe care o lăsau să treacă, deși lăsau în urma lor un submarin activ în 
propriile ape. Acum regreta pin-ul furios pe care-l ordonase mai devreme. Plusul de 
incertitudine ar putea lucra acum în favoarea lui. 

— Momentan, nu putem face nimic ţinând cont de situaţia de pe insulă, a spus el, șia 
deliberat rapid cu el însuși cât de multe să le explice celor din echipaj. Știa despre dispozitivul 
nuclear localizat pe insulă, dar chiar era necesar să le spună și lor? Cei mai mulți dintre ei 
aveau pe insulă familii, prietene, părinți. Grijile suplimentare legate de familii iar fi distras de 
la executarea sarcinilor de serviciu? Şi, mai important, știind că prietenii și cei dragi lor se 
aflau într-un pericol atât de mortal, ar fi îmbunătăţit cu ceva performanţele lor profesionale? 

Nu. Tran decise să păstreze informaţia pentru sine. 

— Totul face parte dintr-un plan, a lungit-o el, nesimţindu-se foarte confortabil pentru că 
a reținut niște informaţii, dar fiind sigur în adâncul inimii că făcea ceea ce este corect. Pentru 
asta era plătit, să ducă povara cunoașterii unor asemenea secrete fără a le permite să distragă 
echipajul. 

Acest lucru era evident suficient pentru chief. Acesta a aprobat, apoi a arătat spre 
consola de atac din dreapta sa. 

— Soluţie de tragere, Captain, oricând, oriunde. 

Un zâmbet tăcut trăda mândria din voce. 

— Captain — își mărește viteza. Uite. 

Jacobs arătă spre anumite componente acustice de pe ecran, apoi răsuci butonul unui 
potențiometru pentru amplificarea semnalului. 

— Văd că se îndreaptă direct către noi, sir, deși e încă la adâncime mică. 

— Nu poate ști unde ne aflăm noi, a spus Tran încrezător. Menţine soluția de tragere. 

— lar acum virează, spuse încet chief. 

Nu că ar fi fost nevoie să anunţe faptul - scăderea frecvenţei submarinului îi spusese 
deja lui Tran că sub-ul manevrează. 

De ce face asta? Se avântă direct către noi, apoi virează și se îndreaptă în direcție opusă. Și 
de ce navighează acum cu o viteză relativ mare? 

Tran a privit către cronometru și a verificat dacă mai este încă zi la suprafața apei de 
deasupra. Nimic din comportamentul de până acum al submarinului nu avea prea mult sens, 
iar şarja cu viteză mare era doar ultima anomalie. Apropierea silențioasă l-a adus pe Centurion 
mult prea aproape de restul forțelor chineze, iar acum se părea că rolurile s-au inversat. 
Cumva, dieselul încerca să-l provoace la o urmărire, în speranța că îl va atrage într-o 
capcană? 

— Sonobuoys! a spus chief, cu o voce ceva mai puternică decât mai înainte. Cine dracu... 

Deodată, tehnicienii sonar şi-au smuls căștile de la urechi în timp ce o puternică explozie 
a zguduit submarinul. Era prea îndepărtată pentru a provoca vreo avarie, dar violenţa ei a 
înclinat ușor sub-ul, o senzație ciudată pentru ei, obișnuiți să lucreze pe o platformă aparent 
nemișcată. 

Tran asculta la difuzor plesnitura-bolboroseala slabă a ceva ce lovea suprafața apei, 
șuieratul aerului sub presiune, gâlgâitul bulelor de aer prin apă. Apoi zgomotul exploziei 
înainte ca unda de șoc să ajungă la submarin. A doua, apoi a treia, a patra explozie, fiecare 
tot mai apropiată de submarin. Mintea lui Tran lucra febril. 

Ei nu pot ști unde ne aflăm, este imposibil. E doar ghinionul, nimic mai mult — trece și asta. 
Încearcă și ei „la ghici”, dar dacă mărești viteza și fugi, sau lansezi „momelile”, vor şti cu 
siguranță că te-au prins. 

Deși rațiunea rece îl îndemnau la liniște și așteptare, fiecare atom al ființei sale îl 
îndemnau să mărească viteza. Pe măsură ce exploziile deveneau mai multe și mai apropiate, 
simțea un sentiment copleșitor al vulnerabilităţii cocii de oțel care-i proteja de efectele 
presiunii de la adâncime. În cea mai mare parte a timpului, o ignora. Îşi ducea viața pe 
submarin, ca oricare altul. Ce mare lucru - se aflau acolo unde trebuiau să fie. 

Dar acum, ascultând ecourile violente ce se izbeau de cocă, se simțea vulnerabil și fragil. 
În jurul lui, simțea mișcările neliniștite ale echipajului, pe măsură ce disciplina de fier slăbea 
sub asaltul zgomotelor. 

— Nu sunt sonobuoys. Încărcături de adâncime, a spus. 

Tran a pășit către mijlocul compartimentului de control și a ridicat ușor vocea. 

— Merg pe ghicite. 

A privit în jur, atent, pe fiecare drept în ochi, dorind ca încrederea în propriile abilități să 
le insufle curaj fiecăruia. 

— Merg pe ghicite — habar nu au unde ne aflăm. 

A simţit cum tensiunea din compartiment a scăzut un pic. Apoi a venit următoarea 
explozie, de data asta mai îndepărtată decât precedentele. Alta, apoi alta, toate tot mai 
departe de sub. A auzit un oftat de ușurare colectiv ieșit din zece perechi de plămâni, și a 
făcut o rugăciune tăcută dumnezeului care veghea asupra submariniștilor pentru că a avut 
dreptate. În sfârșit, zgomotele exploziilor au devenit slabe, mai asemănătoare cu huruitul unui 
cutremur subacvatic decât cu ceea ce erau în realitate. 

— Câţi ani au trecut de când nimeni nu a mai folosit chestii de-astea? a întrebat 
secundul, cu o voce încă scăzută. Noi nici măcar nu le mai avem în inventar. 

Tran a dat gânditor din cap. 

— Poate că ar trebui să avem. Pot fi folositoare ca sperietori tactice împotriva cuiva care 
nu posedă tehnologia noastră. Am păstrat contactul cu dieselul? 

— Negativ, Captain, a spus chief. Totuși, încă mai sunt o grămadă de zgomote în apă. S- 
ar putea să-l depistăm în orice moment. 

— Găsește-l și „lipește-te” de el. vocea lui Tran era aspră. Cât de curând va fi timpul să 
ripostăm. 

— Captain, sunt niţel îngrijorat cu treaba asta, a spus XO6, înmânându-i un raport al 
avariilor redactat în grabă, de mână. Structural, suntem bine, dar cei de la radio cred că am 
pierdut antena ELF. Vreţi să verificăm acum? 

Tran a studiat mesajul câteva momente, gândindu-se cum poate afecta acest fapt 
misiunea lor. Fără comunicaţii ELF, vor trebui să se ridice la adâncime mică și să desfășoare o 
antenă pentru a primi alte mesaje via satelit. Coordonarea atacului împreună cu grupul de 
bătălie al portavionului -— și va trebui să fie un atac în cele din urmă, de asta era sigur — va fi 
teribil de dificilă. Şi mult mai periculoasă. 

— Mai așteptăm o jumătate de oră, să vedem dacă restabilim contactul cu dieselul. Știu 
că nu putem urmări transmisiunile ELF, dar nu vreau să audă nici un zgomot în plus prin 
apă, în acest moment. Nimeni. 

Se vor ridica la adâncime mică în curând, ca să afle grupul că abilitatea ELF le este 
avariată. Poate că este doar partea de recepţie — vor încerca o transmisie ELF, și vor vedea 
dacă vor primi confirmare printru-un mesaj via satelit. 

Dar la ce le va folosi lor dacă pot să transmită doar? Capacitatea de recepție era critică 
pentru coordonarea atacului împreună cu Grupul, transmisia de acasă. lar șansele ca una 
dintre capabilități să fi rămas intactă, în timp ce cealaltă s-a pierdut, erau minime. 

Totuși, trebuia să afle. Îi spuse lui XO să redacteze raportul de avarii și să-l aibă gata 
pentru transmitere în două ore. Deja o listă de sarcini era gata în mintea sa și stabilea 
prioritățile. Unu, localizarea submarinului. Doi, evaluarea proporțiilor avariilor. Trei, 
verificarea zonei pentru alte contacte. Patru, când se va putea executa în siguranță asemenea 
manevră, se vor ridica la adâncime mică și vor transmite către Grup raportul de avarii. 

— L-am prins, Captain, a spus tehnicianul sonar. Am o soluție de tragere. 

— Biiine! Mentine contactul, weapons tight, şi aşteaptă ordinul meu. Vocea lui Tran era 
neîndurătoare. Să-l învăţăm ce greșeală enormă este să ataci un submarin american. 

Infirmeria 
USS Jefferson 
1400 ora locală (Zulu -10) 


Jack Simpson se uita fix la medicul în uniformă Navy kaki, ce se sprijinea de peretele 
metalic. 

— Nu pot fi de acord cu așa ceva. 

Doctorul a dat din cap răbdător. 

— Îmi pare rău, dar este procedura standard. Dumneata și cu soţia aţi avut o aventură 
destul de solicitantă pe yacht. Trebuie să insist ca amândoi să mai rămânețţi în infirmerie cel 
puţin în această noapte. 

Jack a privit-o pe Adele și a văzut că începe să se cam „aprindă”. În ciuda oboselii lor, 
trecuseră prin prea multe, au făcut destule, pentru a fi reținuți acum în infirmerie. 

— Dacă nu e nimic în neregulă cu noi, atunci nu vom rămâne aici, a spus Adele ferm. 

Își scoase halatul de spital care i-a fost dat când au ajuns la infirmerie și a luat hainele 
sale ude. 

— Nu sunt rănită, nu stau în pat. Asta-i tot. 


6 XO - Executive officer / First Officer / Number One — secundul navei. 

— Se pare că nu înţelegeţi, doamnă Simpson, spuse doctorul încet. Ştiu că nu sunteţi în 
serviciul activ, dar vă aflați la bordul unei nave de război americane. lar refuzul 
dumneavoastră de a accepta o recomandare rezonabilă - după opinia mea - este o dovadă 
suplimentară a instabilității mentale pe care o aveţi în această fază. În aceste condiţii, nu am 
nici o îndoială că amiralul mă va susţine. 

— Cine este amiralul? a întrebat Jack. 

Doctorul l-a privit gânditor. 

— Admiral Wayne comandă Grupul de bătălie. Admiral Magruder tocmai a sosit la bord 
pentru a prelua comanda Statului Major reunit. 

— Tombstone Magruder? a întrebat Jack - un zâmbet ușor i-a străbătut chipul. Tomcat 
jock”? 

— Admiral Magruder este Navy aviator, a răspuns doctorul rigid, şi cred că tipul de avion 
pe care zboară este F-14 Tomcat. 

Surâsul lui Jack a devenit un zâmbet larg. 

— Nu te grăbi cu halatul de spital, scumpo. 

O atinse uşor pe umăr. Apoi s-a uitat la doctor și a arătat spre grămada de haine ude de 
pe jos. 

— Puneţi pe cineva să ducă astea la spălătorie, să le usuce și să ni le aducă înapoi. Sau 
asta, sau ne aduceţi niște uniforme potrivite de la magazie. Și anunțațţi-l pe șeful de cabinet al 
lui Admiral Magruder: Commander Jack Simpson și proaspăta sa soție se află la bord și, 
imediat ce este posibil, ar fi onorați dacă l-ar putea saluta 
personal. 

Doctorul a pălit ușor. 

— Îl cunoaşteţi pe Admiral Magruder? a întrebat, cu multă 
suspiciune în voce. 

Jack a aprobat. 

— Îl cunosc. Şi crede-mă, dacă nu îmi aranjezi această 
întâlnire, n-am să trec cu vederea faptul. Amiralul și cu mine am 
petrecut destul timp împreună la aeroclub - este proprietarul 
unui Pitts Specials, dacă îmi amintesc bine. 

Îmi amintesc foarte bine — sunt al dracului de sigur. Stony și cu mine am admirat de 
nenumărate ori „bebelușul”, deci n-am cum să gresesc. 

— Hai să ne mișcăm, Doc, a spus Jack sec. Nu vreau să-l las pe amiral să aștepte. 


Puntea de zbor 
USS Jefferson 
1410 ora locală (Zulu -10) 


Lobo l-a fixat pe Hot Rock cu o căutătură urâtă plină de venin și antipatie. 

— Cum naiba de te-am lăsat să mă bagi în treaba asta? a întrebat. 

Hot Rock a scuturat din cap și i-a zâmbit. 

— O să-ți placă, știi prea bine, a zis încet. Stai așa, lasă-mă să-ți mai aranjez unul pe 
umeri. 

A ridicat un întinzător de lanț de zece kilograme, i-a deschis levierul, apoi i l-a pus ferm 
după gât, de a făcut-o să se aplece sub greutate. 

— E prea mult? 

— Fuck you, Hot Rock, a spus Lobo, cu venin în voce. Pot să duc tot atâtea întinzătoare 
de lanţ câte duci și tu, zi de zi, întreaga săptămână. 


7 Tomcat Jock —jokeu de motan. În argou: pilot de vânătoare (în acest caz pilot pe F-14 Tomcat). 
8 Pitts Special — mic avion sportiv, monoloc, biplan, conceput special pentru acrobație aeriană. 

Hot Rock a bătut-o afectuos pe umăr. Trasă în jos de cele cincizeci de kilograme 
suplimentare de fier, probabil că n-ar fi fost în stare să concureze cu el dacă ar fi provocat-o 
la întrecere. 

— Asta e fetițo. Ne aducem partea noastră de efort pentru câștigarea războiului, nu? 

Îi putea auzi dinţii scrâșnind printre zgomotele de pe puntea de zbor. Două F-14 se 
îndreptau deja către catapulte, iar zgomotul motoarelor era asurzitor. 

El s-a uitat la silueta ei zveltă, musculoasă, ascunsă acum de o salopetă anonimă și nu 
de costumul de zbor din Nomex pe care-l purta de obicei. Cu părul ascuns sub cască, cu 
ochelarii de protecţie pe ochi, fără însemnele gradului, era doar unul dintre marinarii care 
manevrau echipamentul pe punte. O femeie teribil de atractivă, dar doar un simplu marinar 
de pe puntea de zbor. 

A coborât mâinile simțind țesătura unsuroasă sub degete. Eh, păreau a fi de-ai casei, nu- 
i așa? La urma urmei, nu erau semne că vor zbura prea curând. 

După ce și-au susținut cazul până sus pe linie ierarhică, Lobo și Hot Rock au renunţat în 
final. Amiralul era prea supărat pe ei, absolut supărat, ca măcar să ia în considerație vreo 
promisiune de bun comportament în zbor de- 
acum înainte, din partea lor. 

Practic, CAG i-a informat că sunt norocoși 
că nu au ajuns în fața unei comisii de anchetă 
care să le ia aripile”. În prezent, vor fi 
consemnați la sol, cel puțin pe perioada 
desfășurării ostilităților curente. 

Și, până la urmă, nu s-ar fi zis că Grupul de 
bătălie are realmente nevoie de ei acum. Nu exista nici o activitate antiaeriană deasupra 
insulei, iar până acum, zborurile de pe Jefferson s-au limitat doar la CAP și ASW. Erau piloți 
mai mult decât suficienți — piloţi care respectă ordinele, a subliniat Batman cu răceală — 
pentru acoperirea programului. Deci, până la o viitoare notificare, amiralul a sugerat ca Hot 
Rock și Lobo, împreună cu ai lor RIO, să-și miște fundurile în afara îndatoririlor obișnuite și să 
se facă utili în alt mod. 

Nu a durat mai mult de trei ore de fâțâială pe coridoarele navei pentru a se simți complet 
inutili. Peste tot în jurul lor, activitatea continua în cel mai înalt ritm, toată lumea părând a fi 
grăbit să execute vreunei sarcini operaționale importante. Doar ei patru se învârteau fără rost, 
căutând ceva de făcut. 

Într-un târziu, după trei ore, lui Hot Rock i-a venit o idee. A „împrumutat” patru salopete 
murdare de la șeful mecanic și le-a pasat celorlalți. 

— Uite cum stă treaba, nu vom reuși să zburăm, a spus fără menajamente. Cred că este 
destul de evident pentru oricare dintre noi. Prin urmare, stăm plouațţi și ne plângem de milă, 
sau găsim ceva de făcut? și și-a tras salopeta pe el. 

— Pe puntea de zbor? a întrebat Lobo. Haide, chiar vrei să mă vezi pe post de căpitan de 
avion? a râs incredulă. 

Hot Rock a dat din cap. 

— Nuu. Avem căpitani de avion calificaţi. Trebuie să facem ceva pentru care nu există 
calificați cu acte. Nu e nici o șansă ca Handler să ne lase pe puntea de zbor ca și căpitani de 
avion. Nu avem patalama oficială. 

— Deci să ne mișcăm incognito? a întrebat Lobo. 

— Să muncim incognito, a corectat Hot Rock. Ştii cât de multe sunt de făcut acolo — sau 
poate că nu știi, s-a corectat. Dacă nu, e timpul să afli. Crede-mă,pentru o pereche de mâini 
în plus care să facă muncă necalificată nu se vor pune prea multe întrebări. 

— Cum ar fi? a întrebat Lobo. 


° "Wings of Gold" — insigna aviatorilor din US Navy. Predarea insignei însoţeşte în mod simbolic retragerea dreptului de a 
mai pilota. 

— Nu știu. Dar orice ar fi, e mai bine decât să stăm în fund p-aici, nu? 

I-a privit şi pe ceilalți doi, apoi a dat hotărât din cap. 

— Mă gândeam eu. Haideţi, să găsim ceva de făcut. 

Imediat ce au ajuns pe puntea de zbor, au observat un grup de marinari ce cărau 
întinzătoare de lanţuri. Acestea fuseseră aduse mai devreme pe punte pentru a securiza 
avioanele pe vreme rea, dar acum ocupau degeaba spațiul de pe punte. Fiecare marinar ducea 
patru întinzătoare, aproximativ patruzeci de kilograme de greutate suplimentară. Câţiva 
dintre cei mai solizi duceau șase și chiar opt. 

— Unde le duc? a întrebat Lobo, când Hot Rock - fără multă vorbă -i l-a pus pe primul 
pe umeri. 

— la-te după gașcă, a spus. Ține-te doar de ei. 

Gașca, a coborât trei scări până la linia de compartimente a squadron-ului S-3. Nimeni 
nu i-a luat la întrebări pe cei patru marinari suplimentari care ajutau la cărat, deși petty 
officer aflat la comandă părea surprins de repeziciunea cu care se redepozitau întinzătoarele 
de lanţ. L-a privit fix pe Hot Rock, vrând să-l întrebe ceva, dar a intervenit o altă problemă. 

Cei patru s-au întors pe puntea de zbor. 

— Ei, ce urmează? a spus Hot Rock, privind în jur pe punte după ceva de făcut. Hai să 
recunoaștem, fraților, dacă nu zburăm, nu avem ce treabă calificată să facem pe aici, este? 


Flag Conference Room10 
1430 ora locală (Zulu -10) 


Tombstone se uita la tipul cu haine ude ce se afla în fața sa. I-a observat părul ud dat pe 
spate și fața zâmbitoare, proaspăt spălată dar obosită, apoi și-a îndreptat ochii la femeia ce sta 
lângă prietenul său. A făcut doi pași înainte și i-a întins mâna. 

— Trebuie să fii soția lui Jack. Tombstone Magruder - încântat să facem cunoștință. 

Ea a dat din cap cu gravitate, iar el i-a observat răceala. 

— Am auzit multe despre dumneata, Admiral. Sunt încântată să facem cunoștință, deși 
sunt sigură că amândoi ne-am fi dorit să fie în alte circumstanţe. 

— Desigur. Tombstone era năucit. Dacă aș fi știut că voi sunteţi cei de pe yacht, totul ar 
fi fost mai mult simplu. 

— Întrebarea este, ce putem face acum, sir? a întrebat Jack, o subită schimbare de ton 
indicând că era o întrebare adresată de un ofițer mai mic în grad unuia cu un grad mult mai 
mare. 

Tombstone i-a studiat îndelung pe amândoi, apoi i s-a adresat medicului de lângă ei: 

— În ce stare sunt? 

— După cum le-am spus, aș vrea să-i supraveghez peste noapte la Infirmerie. Doar ca să 
fim siguri, a adăugat doctorul. 

Jack și Tombstone au schimbat o privire complice. 

— După ce au trecut prin atâtea... 

— Nu am stat în apă tot acest timp, Admiral, a intervenit Adele. Am părăsit yacht-ul 
chiar înainte de impact, și cu siguranţă că nu există riscul de hipotermie în aceste ape. 

Nu a spus nimic despre celălalt pericol real, rechinii. 

Batman a intervenit și el. 

— Admiral, situaţia despre care am discutat — credeţi că...? 

Se întrerupse, privind semnificativ spre cei doi Simpson. 

— Chiar așa, a spus Tombstone. Păi, atunci - Commander Simpson, am o misiune care vi 
se potriveşte perfect dumitale și soției. Treburile încep să se aglomereze pe-aici. Îţi dai seama 
sub ce constrângeri trebuie să acționăm deasupra insulei. 


1 Flag Conference Room - sală de ședințe utilizată doar de ofițerii superiori (din vârful ierarhiei) cu funcții de comandă. 

Pe scurt, Tombstone i-a schițat restricțiile misiunilor de luptă aeriană și bombardament. 

— Acum, am observat că traficul civil s-a mai diminuat, dar tot mai sunt destui gură- 
cască care se vântură prin port, încercând să priceapă ce se întâmplă. Se pare că chinezii nu 
iau nici o măsură împotriva lor. Dacă ești de acord, am o navă pe care o poți lua — aceeași care 
m-a adus pe mine aici, Lucky Star. Înregistrată cu statut civil şi destul de rapidă, deși are un 
motor cam anemic. Dar... nu este o navă militară. Crezi că ai putea naviga până aproape de 
Grupul chinez de bătălie ca să arunci o privire la ce se-ntâmplă? 

Arătă spre Lab Rat. 

— Commander Busby te poate dota cu un alt telefon cu care să menții contactul. 

— Desigur, sir, a spus Adele. 

Lab Rat a ridicat un deget ca atenţionare. 

— Admiral, sunt toate șansele ca chinezii să fi reținut aspectul și caracteristicile cocii 
navei care v-a adus la portavion. Și erau al dracului de doritori să deschidă focul în timp ce 
erați pe curs. Nu sunt foarte sigur că e potrivită pentru o misiune de spionaj. 

— Asta e. Tombstone i-a privit direct pe Simpsoni. Există niște riscuri, cu siguranţă. Și 
veţi fi trataţi ca civili, nu ca militari prizonieri de război. Dar, cred că chinezii sunt probabil 
puțin cam prea ocupați ca să mai țină evidențe permanente a contactelor, nu acum când va 
începe bătălia aeriană. Dacă vă uitaţi ce nave mei ies din port, cred că veți vedea alte zece- 
cincisprezece mici nave ce pot fi confundate cu aceasta. Deci, există un risc, dar nu cred că e 
major. 

— Nici eu, a spus Adele. Toţi evitau cu grijă faptul că Heaven Can Wait a fost scufundat 
practic sub Simpsoni. Admiral, suntem cu adevărat bucuroși de oportunitatea întoarcerii în 
miezul bătăliei. lar dacă credeţi că acesta este modul cel mai eficient prin care noi putem 
sprijini Grupul de bătălie, suntem onorași să executăm această misiune. 

Pe fața lui Tombstone a apărut unul dintre rarele sale zâmbete. 

— Îmi imaginam că vei spune asta. Noi doi abia ne-am întâlnit, dar am zburat de multe 
ori cu amicul acesta și știu cum se descurcă. Cred că o femeie care poate să-i facă față, are și 
mai mult sânge în instalație. 

O ușoară roșeață a apărut pe obrajii lui Tombstone când și-a dat seama cât de politically 
incorrect a fost. Dar ce naiba, chiar avea vreo importanță? Adele Simpson știa ce a vrut să 
spună, știa că e un mare compliment. Dacă vreun avorton voia să se ia de amiral cum că nu 
și-a ales bine cuvintele în aceste circumstanţe, n-avea decât să se ducă la dracu’. 

— Când putem pleca? a întrebat Adele. 

Șeful de cabinet a intervenit. 

— Nava dumneavoastră este amarată la bordul opus al portavionului. Vreau o jumătate 
de oră, pentru alimentare completă, și ca - împreună cu Lab Rat - să vă puneţi la punct 
coordonarea și codurile. Așa va avea și șeful de echipaj timp să întindă niște prelate, poate o va 
deghiza puţin. Deci, să zicem minimum treizeci de minute, dar nu mai mult de o oră. 

— Vom fi gata, a spus Adele și se întoarse spre soțul ei. Nu-i așa? 

— Cu siguranţă. 

După patruzeci și cinci de minute, mica navă era 
gata de plecare. La indicaţiile lui Adele, Jack a pilotat 
micul vas departe de enormul portavion, atent să 
rămână departe de sorburile gigantice care asigurau apa 
de mare necesară pe navă pentru diverse scopuri. Jack a 
analizat zgomotul rotund al motoarelor și vibraţiile 
transmise prin timonă. Tombstone - pardon, Admiral 
Magruder - a avut dreptate referitor la calităţile vasului. 
Va trebui să ţină un ochi la motoarele diesel, dar 
mecanicii de la bordul portavionului i-au spus că sunt 
încrezători că au corectat problema. 

După un ceas, Jefferson abia dacă mai era o pată întunecată aflată la orizont, în timp ce 
linia exterioară a formaţiei de nave chinezești masive era deja vizibilă. 

În timp ce naviga, Jack supraveghea atent cerul pentru a depista orice avion, dar 
singurele contacte pe care le putea vedea erau niște F-14. Câteva jump-jets făceau 
decolări/aterizări de rutină pe navele chineze, dar nu arătau nici o curiozitate pentru vasul lui 
Simpson. 

— Şi cum facem să arătăm ca un yacht de croazieră? a întrebat Adele. Cam este timpul 
să ne punem la încercare deghizamentul, nu crezi? 

— Scoate undiţele alea și răcitorul cu bere, a indicat el. 

Nişte marinari le amenajaseră compartimentul MWR!! așa încât să prezinte dovezi care 
să facă rezonabilă povestea lor de acoperire. 

Jack a redus viteza la un rezonabil zece noduri și a simţit cum se mărește balansarea 
vasului produsă de valuri. A manevrat astfel încât să le înfrunte cam la un cart de prova, apoi 
a cuplat autopilotul. La pupa, Adele desfășura firul primei undiţe. 

— Cursul e setat, avem ceva derivă, a spus Adele care tocmai pusese o nouă momeală în 
cârlig. Ținem un ochi și pe celelalte nave, ca să vedem ce fac. Ne dăm a fi niște turiști grași și 
pămpălăi, care am ieșit fericiți la o partidă de pescuit și o privire la invadatori. Doar ne uităm 
— nimeni nu pare să ia treaba asta prea în serios, nu-i așa? 

Din ce putea vedea Jack, erau prea puţine dovezi că ceilalți navigatori erau preocupați de 
invazie. 

— Se-ntâmplă ceva, spuse el deodată, uitându-se atent la o navă masivă. Ceva la pupa - 
stai așa, unde este binoclul? 

Adele i l-a dat cu precauţie. 

— Fii atent la unghiul făcut de soare și treci în umbră, sub copertină - n-are nici un rost 
să ne vadă că ne uităm la ei cu binoclul. 

— Deși, pariez că majoritatea celor de pe yacht-urile din jur așa fac, a mormăit Jack, 
adăpostindu-se totuși în umbra de sub copertină. A reglat binoclul și și-a fixat privire pe pupa 
navei. Ceva cu unghiul... O rampă, spuse. Treci la aparat, și spune-i lui Lab Rat - afurisita nu 
e doar un simplu portavion, este amenajată și ca navă de desant amfibiu. 

— Cât timp mai avem? A întrebat Adele în timp ce apăsa pe tasta de apelare rapidă către 
telefonul lui Lab Rat. 

— Dacă e ca pe navele americane, le va lua cel puţin treizeci de minute ca să inunde 
rampa și să lanseze navele de asalt. Poate și mai puţin — nu știm ce fel de tehnologie folosesc. 
Dar aș paria că le va lua chiar și mai mult, pentru că avem o navă comercială convertită în așa 
ceva. 

Studie nava cum plutea pe ape și o asculta pe Adele raportându-i lui Lab Rat. Dacă 
chinezii trimiteau trupe la țărm, va fi foarte greu să-i mai scoţi de acolo. Cu un sentiment de 
neliniște, se întrebă cât de lung va fi asediul ce va urma. 


CVIC 
USS Jefferson 
1442 ora locală (Zulu -10) 


— Eşti sigur de asta? a întrebat Lab Rat, cu o expresie ce îi reflecta îndoiala din voce. O 
navă amfibie? 

A ascultat atent în timp ce Adele îi transmitea detaliile observate de Jack. În sfârșit, 
spuse: 

— Rămâi un moment pe fir — îl apelez pe amiral pe celălalt circuit. 


1 MWR - Morale Welfare and Recreational — odihnă și recreere. 

Ţinând în continuare celularul la ureche, a ridicat receptorul telefonului alb și a format 
numărul pentru TFCC. 

Reacţia lui Batman a fost și mai incredulă decât a lui, dar precizia detaliilor pe care Adele 
le raporta cu repeziciune, i-au convins pe amândoi. Batman l-a auzit pe Lab Rat când a pus 
celularul pe speaker, apoi tonul sumbru al lui Tombstone Magruder s-a alăturat conversației. 

— Spuneţi-le să-și ia valea de acolo, a spus Tombstone la final. Dacă permitem acelor 
trupe să ajungă la țărm, pe urmă va fi ca și cum am încerca să săpăm după popândăi ca să-i 
alungăm de pe insulă. Orice ar fi, trebuie să oprim aceste transporturi. 


TFCC 
1443 ora locală (Zulu -10) 


Chiar atunci, a sunat telefonul de pe colțul mesei, în dreapta scaunului lui Batman. 

— Admiral, apoi a ascultat. O expresie de consternare i-a apărut pe chip. Înţeleg. Foarte 
bine. Vin imediat. 

A pus telefonul în furcă, apoi s-a adresat celorlalți. 

— Mai avem o problemă. Pupa celei de-a doua nave și-a deschis rampa, după cum 
raportează pilotul de pe helo. 

Îi privi pe toţi cei din grup pentru a fi sigur că au înţeles ce a spus. 

— Lansează mici nave. Se pare că fiecare transportă cam o sută douăzeci de oameni. Și 
se îndreaptă spre coastă. 

Batman s-a întors către Bam-Bam. 

— Trimite un S-3 cât mai aproape ca să arunce o privire la ce se întâmplă. Simpson-ii 
sunt plasați foarte aproape de suprafața apei și există posibilitatea ca să fi interpretat greșit 
ceea ce văd. 

Dar în timp ce-l asculta pe TAO dând ordinele, Batman a devenit foarte sigur că nu-i va 
plăcea deloc raportul venit de la S-3. 


ARRY ON! 

Ozuzătorii SF-ului pierde 
„uliu IOP SF 2003 


CĐlrudiu Cufan 
Templet Orbilor 


(Rondoul) 


Motto: „Şi-au plecat în patru zări deodată 
Cei patru pelerini ai rock-urilor sfinte 
Cărându-şi după ei averea toată 
Ascunsă-n priviri 

Ca moartea-n morminte.” 

Survolaj 


idică uşor paharul şi rosti codul de acces primindu-şi ultima doză 

de unde. Îşi salută cunoscuţii urându-le un Clip prosper, apoi se 

îndreaptă spre barman să-şi achite consumațţia. Îl privi câteva 
unităţi de timp, după care pleacă în direcţia rampei. În dreptul ei se afla un 
desen ciudat, ce în vremurile vechi probabil se citea „EXIT”. 

În graba de a ocupa un loc pe rampă, se lovi de un călugăr-cerşetor. „Ce ar 
putea căuta un membru al Ordinului aici?” se întrebă el mirat. „Cu o privire 
goală nu se putea achita ceva. Asta era clar! Iar bonurile de vedere nu erau 
acceptate în nici un local de pe planetă. Totuşi, ce căuta călugărul acolo?” 

Firul gândurilor i-a fost întrerupt de către vocea dezorientată a 
barmanului : „Vă rog să mă mai priviți o dată. Eroare de sistem. Plată 
neînregistrată.” Lui i se adresase? 

Or'B i-a mai aruncat plictisit o privire, după care a părăsit barul. De plăţi 
doar se ocupa Clipul, nu el... 

Era un local demodat, cu decoraţiuni interioare şi dotări anterioare 
Clipului. Una dintre cele mai cunoscute dintre relicvele trecutului devenise 
din punct de vedere economic un simplu spațiu comercial nerentabil. 
Probabil că taxele destul de mari percepute clienților nostalgici în schimbul 
diferitelor servicii banale, provocau adesea mici incidente datorate 
imposibilității acestora de a-şi achita notele de plată. Altfel nu se putea 
explica reacția barmanului. 

Totuşi chiar şi cu prețurile practicate rentabilitatea localului punea mari 
semne de întrebare. Zona de prioritate în care era plasat presupunea costuri 
ridicate. Pe de altă parte numărul Vânătorilor de Trecut, aşa cum erau numiți 
obişnuiții crâşmei, scăzuse destul de mult în ultimele trei revoluții, deci şi 
încasările scăzuseră. În ultimul timp însă, nici măcar numele localului, 
„Crâşma lu' Star Trek”, nu mai atrăgea clienţii, în schimb, prin bar, apăreau 
din ce în ce mai des călugări-cerşetori. Cuvântul „crâşma” nu mai însemna 
pentru nimeni nimic. Conform Enciclopediei apăruse în denumirea barului 
ulterior, în PostClip, când mai exista ca arhaism, pentru a atrage turiştii şi 
Vânătorii de Trecut. Probabil denumirea barului trebuia schimbată din nou. 


x k*k 


Ajuns în fața rampei de acces a Fagurelui Rezidenţial 036, îşi fixă privirea 
în obiectivul camerei de control. 

„Cod de retină necunoscut. Eroare de sistem. Accesul interzis. Aşteptaţi 
sosirea unui robot utilitar” răspunse sec automatul. 

Avea destul de mult de aşteptat. Roboții utilitari erau în număr destul de 
mic în comparație cu mărimea zonelor pe care le deserveau, iar degradarea 
infrastructurii era un fenomen obişnuit în PostClip. Aşteptarea îi displăcea 
profund, dar nu avea altceva de făcut, aşa că-şi porni jetul propulsor, se 
aşează comod, îşi cuplă tabacoemitătorul şi încercă să-şi pună ordine în 
gânduri. 

Prezenta cerşetorilor în bar era anormală. Era ceva de neînțeles. Să fi 
preluat Templul Crâşma lu' Star Trek? Teoretic, preluarea barului de către 
călugării-cerşetori era imposibil de realizat datorită problemelor financiare 
specifice PostClip-ului. Practic, Ordinul controla toate rețelele de prostituție 
de pe planetă, nefiind deci exclusă nici preluarea unui amărât de bar. Dar 
totuşi cum? 

Economia subterană construită de către Ordin părea, cel puţin din 
exterior, destul de puternică. Auzise chiar o bârfă pe tema asta în urmă cu 
câteva decade prin Arhivă. Zvonul dădea drept sigur faptul că bonurile de 
vedere sunt mult mai stabile decât creditele standard! Dar totuşi ce 
importanță poate avea stabilitatea unei pseudo-monede cu care nu-ți poți 
procura nici măcar o rație alimentară? 


ERK E 


Un robot utilitar se apropia în viteză, cu jeturile propulsoare la maxim. 
Ciudat. Într-un fel îi surâdea ideea că nu aşteptase prea mult. Totuşi regimul 
acela de funcţionare avea un grad mare de consum şi un coeficient de uzură 
ridicat. Ar fi fost rentabil să mărească numărul roboților utilitari în loc să-i 
suprasolicite. Eficienţă specifică PostClip! 

„Robot U-22.” se prezentă utilitarul. „Încep verificarea codului de retină 
conform protocolului 679939.” Urmară câteva piuituri, după care robotul 
dădu verdictul : „Cod de retină inexistent. Eroare de sistem. Iniţiez procedura 

de recuperare a bunurilor deţinute ilegal.” 

Luat pe nepregătite, nu reuşi decât să articuleze : „Cer verificarea codului 
de retină. În cazul nedetectării, cer refacerea lui în conformitate cu ultima 
înregistrare. Numele meu este OrB. Cont 379967.” 

Nu ştia care este regulamentul în astfel de cazuri. De altfel nu auzise de un 
astfel de caz până atunci. Era însă normal să existe o reglementare. 

„Ultima înregistrare incompletă.” răspunde prompt robotul. „Singură 
informație valabilă: cont 379967 - total O. Cer restituirea obiectelor deținute 
ilegal.” 

În timpul procedurii se mai apropiaseră câțiva roboţi utilitari. Conştient că 
nu se poate opune, îi înmână lui U-22 jetul propulsor, harta, agenda, 
combinezonul şi tabacoemitătorul. „Cine este proprietarul acestor bunuri 
acum?” întrebă el parcă neinteresat de răspuns. „Proprietar necunoscut. 
Obiectele vor fi depozitate în sectorul DEP-l până la identificarea 
proprietarului,” răspunde robotul îndepărtându-se cu jeturile propulsoare la 
maxim. 


ERK RE 


Trebuia să supraviețuiască! Fără credite, combinezon sau jet 
propulsor...Imposibil! Încercă să strângă în mână bonul de vedere. Singurul 
obiect care mai era în proprietatea lui... 

Obiect? Proprietate? Bonurile nu erau proprietatea nimănui. Erau doar 
holograme imateriale ce-şi urmau docile stăpânul până la apariția primului 
cerşetor. Atât şi nimic mai mult. Trebuia să supraviețuiască şi era hotărât să 
o facă. Exista o singură posibilitate : să o ia de la capăt. Să plece iar de la zero. 
Avea o singură direcţie în care putea merge. O singură ţintă. Un singur loc în 
care-şi putea găsi salvarea: sectorul DST-3, mai precis oficiul forțelor de 
muncă. Va munci mult, va fi greu, dar va supraviețui. 

Până acolo nu va avea nici un obstacol de trecut. Ştia cel puţin drumul, iar 
benzile rulante se puteau folosi gratuit. De asta era convins. Nu plătise 
niciodată vreo taxă trecând pe acolo, iar călugării-cerşetori le foloseau 
nestingheriți. 


kkk 


„Mă numesc Or'B, cont 379967. Cer confirmarea locului de muncă şi 
reimprimarea pe retină a codului de acces.” 

„Cod de retină inexistent. Eroare de sistem. Loc de muncă inexistent.”. 
Reformulă cererea: „Mă numesc Or'B, cont 379967. Cer rescrierea codului de 
retină şi repartizarea unui loc de muncă. Cer schimbarea numărului 
contului.” Problemele se vor termina aici. Viața lui va reintra în normal. 

„Proces în lucru.” Totul părea în regulă. Avea să o ia de la capăt, va munci 
mult, dar va supraviețui, va... 

„Eroare de sistem. Retină protejată la scriere. Operație de deprotejare 
eşuată. Proces anulat. Loc de muncă nerepartizat.” 

Nu mai avea nici o speranţă... 
KKR 


Nu mai exista nici o modalitate de rezolvare a problemei. Încercă să 
strângă-n palmă iar şi iar bonul de vedere. Avea ceva cunoscuți. Ar fi putut să 
le ceară ajutorul. Dar cum? Din experienţă ştia că timpul petrecut în exterior, 
adică acolo unde se afla el acum, era destul de mic. În faguri nu putea intra. 
N-avea cod. Ar fi putut să-i aştepte, să-i roage... NU. Asta nu. Nu s-ar fi umilit 
pentru un rest de raţie alimentară. Pe de altă parte chiar dacă ar fi fost dispus 
să o facă nu ştia cum putea să-i găsească. Harta şi agenda nu mai erau la el, 
iar maşinile nu păreau dispuse să-i dea informații. Nu se putea descurca în 
labirintul supraetajat format de căile de acces. 

O soluţie pe termen scurt era cea de a petrece câtva timp într-un pat 
călduț într-unul din bordelurile călugărilor - cerşetori. Templele erau în 
număr destul de mare şi uşor de găsit. Câteva rotații plăcute, după care va 
muri de foame, sete sau frig pe undeva printr-un colț sau târât la nesfârşit pe 
benzile rulante. 

Înainte de Clip s-ar fi putut hrăni şi îmbrăca, poate, răscolind prin 
containerele de deşeuri. Acum însă acestea erau obiectul unui schimb 
comercial şi în consecință protejate corespunzător. Tot în vremurile vechi se 
putea trăi chiar foarte bine din furat, sau cel puţin aşa spunea Arhiva. Verbul 
„a fura” îşi pierduse de mult sensul, fiind folosit doar în denumirea unor 
jocuri de societate. Cleptomania era distracţia preferată a celor destul de 
bogați încât să poată limita accesul utilitarilor în anumite zone pentru scurte 
perioade de timp. 

El personal nu prea avea ce să fure, mai ales în situaţia actuală. Nu putea 
să intre într-un Punct de Desfacere la fel cum nu putea intra într-un Fagure 
Rezidenţial. Clipul nu-i permitea accesul. Să-i jefuiască pe trecătorii ce se 
deplasau în viteză pe benzile rulante? În primul rând nu prea avea ce să le ia. 
Poate un combinezon sau un jet propulsor ar fi fost obiecte utile. Şi de 
tabacoemitător parcă-i era dor... 

Dar nu putea lua nimic de mâncare. „A mânca în exterior - infracțiune 
morală” îşi amintea OrB lecţiile civice din copilărie. Foamea. Foamea era 
marea lui problemă, iar în mod normal trecătorii nu-şi purtau rațiile 
alimentare cu ei. Punctele de Desfacere erau în număr suficient, iar Rețelele 
de Distribuţie acopereau arii destul de întinse. 

În ceea ce priveşte celelalte obiecte, chiar furtul în sine reprezenta un risc 
prea mare. Ştia foarte bine ce posibilități de mişcare poți avea datorită jetului 
propulsor, mai ales pe benzile rulante. Ar fi fost clar în inferioritate. Chiar şi 
în cazul reuşitei, nu ar fi putut beneficia prea mult timp de obiectele furate. 
Codul de retină al victimei ar fi semnalat rapid prezenţa unor bunuri deținute 
ilegal, iar Clipul şi-ar fi făcut datoria trimițându-i utilitari pe cap. Dacă ar fi 
putut fura credite... 

Enciclopedia spunea că în timpurile vechi rețelele de canalizare erau 

locuite de cei prea săraci pentru a-şi permite un cuib. Ei se hrăneau în 
principal cu ceea ce vânau. Arhiva îi arătase imagini cu scene de vânătoare, şi 
le amintea perfect, dar ființe ca acelea nu văzuse în realitate. 

Sistemele de canalizare fuseseră cu mult timp în urmă concesionate unui 
concern transplanetar. Accesul acolo era în consecinţă interzis. Mai rămânea 
sistemul de aerisire. Acesta era în proprietate publică, sau mai bine zis, în 
proprietatea Clipului. La nivelul de degradare al infrastructurii, cel puţin 
practic, accesul în zona superioară a oraşului nu punea probleme, sistemele 
de protecție fiind mai mult ca sigur defecte. Ajuns în sistemul de aerisire 
problema cu apă ar fi fost ca şi rezolvată. Mai trebuia să-şi astâmpere foamea. 

Văzuse în mai multe rânduri utilitari încercând să prindă nişte gângănii 
verzi cu trei puncte de sprijin şi decolare verticală. Proveneau mai mult ca 
sigur din sistemul de aerisire. Le văzuse de mai multe ori ieşind prin găurile 
de ventilație. Zburau însă prea repede pentru ca să le poată prinde. Trebuia 
să construiască o capcană. Dar din ce? Poate în Templu îi va veni vreo idee. 
Folosise Templele ca sursă de inspiraţie şi alte dăți, dar pe atunci nu avea de 
rezolvat probleme vitale. 

Poate va putea lua ceva din Templu. Clipul ar observa destul de târziu 
absența ținând cont că atât călugării cât şi prostituatele aveau privirea goală. 
lar când va sesiza, va trebui doar să ascundă obiectul cât timp vor fi utilitari 
prin preajmă. De-ar găsi ceva util la construcția capcanei... 

Dar atunci, dacă membrii Ordinului sunt ca el, deposedațţi cu priviri goale, 
în proprietatea cui erau Templele? 

Sărea de pe o bandă rulantă pe alta fiind gata să-şi piardă echilibrul. 
Resimţea lipsa jetului propulsor. Oricum asta nu se va întâmpla pentru 
multă vreme. Nu, nu spera să se obişnuiască cu toate salturile acelea ciudate 
şi incomode, nici măcar nu-şi propunea să se antreneze spre a nu avea 
probleme în viitor. Îi era indiferent. Ştia că nu sunt şanse prea mari de 
supraviețuire şi pur şi simplu nu-şi mai bătea capul. Oricum, dacă reuşea să 
construiască un sistem de prindere a verziturilor n-ar mai fi avut nevoie să 
umble prin oraş. Benzile nu mai aveau nici o importantă. Va petrece o ultimă 
noapte de neuitat într-un bordel excentric, după care va încerca să prindă 
câteva gângănii. Erau oare comestibile? Nici asta nu mai conta. Nici măcar în 
cazul unei toxinfecții alimentare n-avea de ce să folosească benzile rulante. Ar 
fi ajuns degeaba într-un Punct de Tratare. Tot n-ar fi reuşit să intre. N-avea 
cod. Maşinile n-auziseră de jurământul lui Hippokrates. De fapt singurii care 
mai păstrau amintirea vestitului doctor erau doar câțiva Vânători de Trecut şi 
Enciclopedia, o simplă bază de date vorbitoare. 

Se afla în apropierea Templului când privirea i-a fost atrasă de un 
călugăr-cerşetor aflat în post. 

„Cerşetor”, unul din marele număr de cuvinte ce-şi pierduseră sensul în 
PostClip. Cerşetorii nu mai trăiau din mila publică. Clipul nu permite 
înstrăinarea obiectelor sau creditelor, baze de date fictive într-un calculator, 
unor priviri goale. Cerşetorii timpurilor moderne munceau. Ei indicau 
amatorilor cel mai apropiat Templu al plăcerilor sau distribuiau bonuri de 
vedere în schimbul ultimelor bârfe. Munceau şi încă foarte bine. Altfel ar fi 
murit de mult de foame, iar Ordinul nici măcar n-ar mai fi existat. 

Or'B se apropie de călugăr şi i se adresează: „Am o bârfă nouă de vânzare!” 
În schimbul relatării întâmplării destul de stranii al cărei erou principal era, 
putea obține un număr suficient de mare de bonuri de vedere spre a rămâne 
în Templu câteva rotații. Era o soluţie pe termen scurt, dar era o soluție! 

„Ştiu tot în ceea ce te priveşte. N-ai ce să-mi vinzi.” Răspunsul era dat pe 
un ton destul de plictisit, care ştia parcă de mult conținutul piesei şi aştepta 
finalul cu nerăbdare. 

„Îţi spun orice!” insistă Or'B. „Vreau în schimb un singur bon. Doar unul. 
Mi-ar prelungi viața cu încă ceva timp. Ajută-mă! Altfel voi muri de foame sau 
de frig. Te rog...” 

„Frigul şi foamea sunt doar senzaţii, iar senzațiile pot fi dominate!” filozofă 
bătrânul. „De ajutat, e mai bine să te ajuţi singur !” 

Mai avea puţin de trăit şi n-avea rost să-şi irosească câteva unități 
prețioase de timp într-o discuție absurdă cu un bătrân filozof. Pleacă cu paşi 
grăbiţi spre bordel. Ezită. Se întoarce spre călugăr. Ezită iar. Îi strigă : „Vreau 
să intru în Ordin. Am privirea goală ca şi tine, ca voi toți. Ajută-mă! Sunt ca 
voi...Ce trebuie să fac?” 

„Informaţia asta te costă un bon.” spuse netulburat bătrânul. 

Or'B îi cedă bucuros holograma. 

„Urmează-mă!” mai spuse călugărul. Apoi dispărură amândoi în Templu. 

Ajunseră într-o încăpere decorată ciudat. „Aşează-te! Sunt mese şi 
scaune.” îl lămuri bătrânul. „Noi deposedații nu mai putem folosi jeturi 
propulsoare, aşa că trebuie să ne slujim de obiectele acestea incomode. Ai 
multe lucruri noi de învățat. Mai întâi va trebui să ştii să scrii şi să citeşti.” 

Îşi desăvârşise antrenamentul. Urma să fie supus probei finale, 
acceptarea sau neacceptarea în Ordin. 

Se afla într-o cameră de dimensiuni modeste având drept mobilier o masă 
şi-un scaun. Îl aştepta calm pe examinator. 

„Frica este doar o emoție şi orice emoție poate fi dominată.” îşi tot repeta în 
gând. La un moment dat un călugăr de rang inferior intră în cameră, aşeză pe 
masă un plic şi ieşi fără să scoată un cuvânt. 

„Curiozitatea este un sentiment. Nu te lăsa dominat de el, dar nici nu-l 
inhiba. Află fără ca cei din jurul tău să realizeze acest lucru. Nu vorbi mult, 

lasa-ţi interlocutorul să vorbească. Întrerupe-l totuşi destul de des spre a afla 
adevărul. Adevărul înseamnă putere.” îşi recapitulă Or'B în timp ce studia 
plicul cu atenţie fără să-l deschidă. Era lipit şi neadresat. 

Îl ridică atent, memorându-i poziţia inițială. Îl aşeză între el şi sursa de 
lumină. Citi conținutul unei scrisori cu destinatar şi expeditor anonim. 
Scrisoarea suna ceva de genul: „E posibil ca tu să fii cel ales. E posibil să nu 
fii tu. Misiunea ta e simplă : să conduci Ordinul din umbră. Asta presupune 
bineînțeles şi anihilarea mea. Nu pot să-ţi doresc decât succes. 

Nu ştii cine sunt şi nici un călugăr nu ştie acest lucru. Nici eu nu ştiu 
sigur cine eşti tu. 

Slujeşte-te de ceea ce ai învățat spre a ajunge în vârf. Foloseşte doar 
ordine verbale. Nu scrie nimic. Scrisorile rămân. Vorbele se uită. 

Toţi călugării îţi vor asculta ordinele indiferent de rangurile lor. Proba ta e 
foarte importantă pentru ei. Nu trebuie totuşi să ai încredere în nimeni. Toţi 
vor puterea. Ca punct de plecare ai o informaţie cunoscută de către toţi : 
Templele sunt sursa noastră de putere. Conform sfintelor învățături, femeile 
sunt un bun comun al Ordinului. Nu le subestima. De ele depinde atât soarta 
ta cât şi cea a Ordinului. 

Consultă şi biblioteca. Învață să citeşti printre rânduri. Acolo se află 
adevărul. 

Asta e tot. În cazul în care nu vei reuşi, dar vei supraviețui eşecului vei 
deveni membru al Ordinului. 


Succes...” 
Ec 


Când a primit informaţia că numărul său de proiect devenise 7, a înțeles 
că era cea mai puternică ființa de pe planetă. Decodificat mesajul spunea 
clar: „Inițiatul 1-3, expeditorul, suferise un accident cauzat de explozia 
robotului utilitar U-22. Nu au existat supraviețuitori.” 

Controlă activitatea economică a întregii planete. Deşi părea ciudat putea 
impune orice sistemului economic folosind doar pârghii informaţionale. 
Ultimul concern neloial Ordinului, PropulsJet, dăduse faliment în urmă cu 
două decade. Reugşise să inducă date eronate în sistemul de luare a deciziilor 
manipulând modul în care firma îşi strângea informaţiile. Falsificase 
informații privind resursele şi cererea de pe piață. Impresionaţi de datele 
primite, managerii concernului au contractat un credit enorm pentru 
construcția unor noi Linii de Producţie şi Puncte de Desfacere. Nici măcar 
rata crescută a dobânzilor nu le dăduse de gândit. Afacerea era mult prea 
tentantă. Le-ar fi dublat cifra de afaceri. 

Gigantul PropulsJet va fi vândut rapid. Stabilise deja cumpărătorul. Va 
obține în schimb construcția a două noi Temple. Schimbul era corect. 

Ar fi controlat şi sistemul politic dacă acesta ar fi existat. În PostClip 
singura politică era făcută de către Ordinul Călugărilor - Cerşetori, iar pe 
aceasta o controla de mult. 

Era poate singurul care ştia povestea Clipului, această origine a timpului 
devenită lege, sistem de impozite şi contabilitate sau drept de proprietate. Era 
o pagină de istorie care nu se afla în nici o bibliotecă sau arhivă şi care deşi 
fusese cunoscută de mulți rămăsese nescrisă. 

Într-un manual de istorie ar fi sunat cam aşa : 

<<Rezultat al muncii guvernului Republicii Tehnologice KARI, virusul 
poliformic - clip publicitar infestase inițial toate mijloacele de publicitate. Nici 
un afiş, nici un spot publicitar, nici măcar strigăturile vreunui zarzavagiu 
conservator nu scăpaseră de refrenul: „Plătiți-vă taxele şi impozitele. 
Guvernul e cu ochii pe voi. Privirile nu mint. Posesorii de privire vinovată vor 
fi judecați.” 

Cu timpul clipul s-a fixat pe retinele consumatorilor de publicitate şi pe 
obiectivele camerelor de luat vederi. După aceea n-a avut decât să sară din 
privire în privire sau să călătorească purtat de sistemele de comunicații sau 
de rețelele de calculatoare. 

Perfecționându-se Clipul ajunge să controleze toate bazele de date ale 
planetei şi să aplice singur legislația privitoare la taxe şi impozite. Virusul 
evoluează ajungând să contabilizeze bunurile tuturor persoanelor fizice 
infectate. 

S-a încercat construirea unor antiviruşi. Singurul rezultat obținut: 
perfecționarea Clipului şi un mare număr de deposedați.>> 

O altă pagină de istorie ar fi constituit-o istoria Ordinului Călugărilor - 
Cerşetori. Cunoscută de destul de puţini, era una din informațiile 
neaccesibille membrilor Ordinului. 

<<Ordinul a fost creat de către secta religioasă Templul Orbilor, sectă 
tehnofobă formată din nevăzătorii care refuză vederea artificială. Lor li s-au 
alăturat în timp deposedaţii. Transformările clipului afectează treptat starea 
economico-socială a membrilor sectei aruncându-i în mizerie. Obligaţi să 
supraviețuiască într-un sistem economic în care nu se pot integra, membrii 
Ordinului încep să practice singurele activități cu caracter economic 
necontabilizate de către Clip : femeile practică prostituția, iar bărbații 
transformă secta într-un serviciu de informaţii.>> 

Revizuise de mai multe ori datele din Enciclopedie. Recrutase deja cinci 
generații pentru inițiere şi reuşise să păstreze totuşi puterea. Folosise 
criteriile standard ale Ordinului atunci când îi selecționase. Nici modalitățile 
de recrutare folosite nu erau cu mult diferite de modul în care fusese El 
racolat de către călugări. 

Principiul selecției naturale îl menținuse câteva revoluții în vârful 
Ordinului. Atinsese apogeul, iar jocul politic din interiorul Ordinului 
începuse să-l plictisească. Era prea simplu. Ceilalți inițiați dispuneau din ce 
în ce mai multe date eronate induse, iar puterea pe care o exercitau era 
limitată de ordinele Lui. Trebuia făcut ceva. Era datoria Lui să lase Ordinul pe 

mâini sigure. Nu se prefigura însă apariția unui nou lider. Să nu aibă El date 
suficiente? Un bun conducător acționează cel mai bine din umbră. Era 
posibil ca acest nou lider să acționeze deja, iar El să nu-i fi detectat mişcările? 
Cum putea afla dacă acest nou lider există? Iar dacă acesta nu exista, cum 
putea crea un nou lider? 

Cea mai simplă soluție era schimbarea regulilor jocului. 

Cu câteva unități de timp în urmă obținuse ultimul bon de vedere al seriei. 
Acum putea ajunge acolo unde doar cei aleşi aveau acces. Va vedea ceea ce 
înțelesese de mult timp: modul în care funcționa sistemul monetar al 
Ordinului. Aflase de mult că puterea bonurilor de vedere nu se datora doar 
puternicei activități economice prestate de Ordin, ci şi unei importante piese 
de muzeu cu o valoare foarte mare, necontabilizată de Clip. 

Era în fața seifului electronic. Tastă codul. Uşa glisă. Scoase din interior o 
hârtie verde pe care era desenat un chip. Sub chip era scris un nume: 
Jefferson. Va introduce o doză de haos în sistem. Inițiații vor avea o problemă 
serioasă de rezolvat. Însăşi existența Ordinului va fi amenințată. 

Va rupe bancnota în fâşii, după care o va mesteca. 


kkk 


Zarurile erau aruncate. 

Capitolul 17 


ând părăsi cabina lui Qui-Gon, Obi-Wan se simțea ameţit. Avea 

nevoie de odihnă, dar nu vedea nicăieri nicio lumină. Încercă să 

rămână în cabină, apoi pe canapeaua din hol. Până la urmă, 
hoinări fără ţintă pe coridoare. Ajunse în apropiere de sălile motoarelor, 
privind în depărtare către sălbăticia planetei fără nume. 


Cinci luni, cu umbre roşii şi albastre atârnau ca nişte fructe coapte 
deasupra oceanului tăcut. Un stol de draigoni pluteau în înălțimile 
atmosferei, dormind cu aripile întinse. Ţărmul insulei era doar un zid cioplit 
de stânci bătute de valuri. Departe în interior, ieşeau aburi din piscurile 
întunecate ale vulcanilor, pe versanţii cărora erau agățați sute de draigoni. 

În spatele său, o uşă se deschise cu un uşor şuierat. După o clipă, Si 
Treemba păşi înăuntru. 

— Noi te-am căutat, spuse. 

— Trebuie să mă gândesc, a răspuns Obi-Wan. 

Era bucuros să-şi revadă prietenul. Si Treemba îi acordase încrederea la 
întâlnirea cu Jemba. Prietenia lor se întărise, şi amândoi o ştiau. 

— Te putem întreba la ce te gândeşti? a întrebat şovăitor Si Treemba. 


1 Draigon - specie aviară nativă pe planeta aquatică necunoscută, aflată între Bandomeer și 
Coruscant. 

— Mă gândeam că şederea mea în 
Templu a fost dificilă din mai multe 
puncte de vedere, spuse Obi-Wan. Zilele 
erau pline de studiu şi antrenamente. Se 
aştepta de la noi să dăm tot ce putem. Îmi 
respectam maeştrii atât de mult, şi credeam 
că ştiu de ce am nevoie nu numai ca să 
supraviețuiesc, ci şi să excelez chiar. 

Obi-Wan respiră adânc. 

— Acum văd că nu am nicio idee cu ce fel de 
Rău mă va confrunta Universul. Nu am mai văzut 
niciodată lăcomia adevărată, ca aceea a piraţilor 
lui Jemba. Mi se face greață. 

— Aşa e şi normal, a aprobat Si Treemba. E ceva 
oribil. 

— Şi mă gândesc... am şi eu seminţele aceleaşi lăcomii? se întrebă Obi- 
Wan. 

Si Treemba îşi privi prietenul, nedumerit. Văzu marea suferinţă reflectată 
pe chipul lui Obi-Wan. 

— De ce întrebi aşa ceva, Obi-Wan? 

— Pentru că, toată viața, m-am pregătit să fiu un Jedi. Am râvnit atât de 
mult la asta. Doream să lupt pentru onoare, şi am devenit furios când alții 
mi-au stat în cale. 


— Un Jedi oferă atât de multe prietenilor săi, răspunse Si Treemba 
gânditor. El îl apără pe cel slab şi luptă pentru binele comun. Nu credem că 
e ceva rău pentru tine să vrei a face cât mai bine. Nu, asta nu e lăcomie. 

Obi-Wan dădu din cap, privind în continuare afară, la marea întunecată. 
Simţea un dor nespus de acasă, de a fi înapoi la Templu, unde lucrurile 
erau clare şi-şi aveau rostul lor. Aici, se simțea pierdut. 

— Peste câteva ore se va lumina. Ai făcut deja atât de mult pentru mine, 
Si Treemba. Dar mă vei ajuta şi pentru ultima oară? 

— Sigur că o voi face, a răspuns prompt Si Treemba. Cum? 

— Ajută-mă să-mi birui furia, spuse Obi-Wan. 

Strângându-şi pumnii, îi privi, apoi îşi întinse degetele şi apucă rama 
ferestrei. 

— Simt atâta mânie împotriva lui Jemba. El vrea să se folosească de 
ceilalți oameni pentru propriul lui interes, iar eu vreau să-l ucid pentru asta. 
Dar nu-mi place ce simt acum. Qui-Gon avea dreptate. Dacă încerc să-l 
opresc pe Jemba, aş face-o doar ca să-mi satisfac furia. 

— Dar pari a fi calm, observă Si Treemba. 

— Tocmai s-a întâmplat ceva, a spus încet Obi-Wan. Tocmai mi-am dat 

seama de ceva. Qui-Gon nu mă va lua niciodată ca Padawan’. 
El mă consideră nevrednic şi poate că are dreptate. Poate 
că nu sunt bun pentru aşa ceva. 

— Şi nu eşti supărat? a întrebat Si Treemba surprins. 

— Nu, a spus Obi-Wan. Mă simt ciudat, Si Treemba. 
Ca şi cum mi s-a luat o povară de pe umeri. Poate că aş 
putea fi un bun fermier. lar a fi bun... un om bun, este 
mai important decât a fi un Jedi. 

— Dar cum rămâne cu Jemba? a întrebat Si 
Treemba. 

— Yoda mi-a spus cândva că ar exista trilioane de 
ființe în galaxie, dar numai câteva mii de Cavaleri Jedi. 
A spus că nu putem îndrepta tot răul. Toate creaturile 
trebuie să înveţe ce este corect, şi să nu se bazeze mereu 
doar pe Jedi. Poate că asta este ceea ce trebuie să facă 
Arconanii. Nu ştiu ce va fi în viitor. Dar acum, alegerea mea 
este să nu lupt. 

Obi-Wan se întoarse către Si Treemba. 

— Îţi cer să-ţi părăseşti prietenii Arconani pentru a ne acorda şansa să te 
ajutăm pe tine. Nu vreau sa-mi încalc promisiunea. Nu vreau să te văd 
suferind iar din cauza lipsei de dactyl. Rămân cu tine, Si Treemba. Într-un 
fel sau altul, vom găsi o cale. 


Capitolul 18 


ehnicile Jedi pentru vindecare aplicate de Qui-Gon îi solicitau 

întreaga energie dirijată către muşchii sfâşiați şi pentru lupta 

împotriva infecţiei. Dar, gândurile i s-au întors şi către Obi-Wan, la 
înfăţişarea de om înfrânt a băiatului atunci când discutau. 

De ce opunea băiatul o asemenea rezistenţă? Întâlnise mulţi tineri de-a 
lungul anilor. Din când în când, cu răbdare şi blândețe, le-a adus la 
cunoştinţă că le lipseşte ceea ce le-ar trebui ca să devină Cavaleri Jedi. O 
făcuse cu compasiune, salvându-i de chinul de a afla acest lucru prea 
târziu, nu-i aşa? 

Hotărât, Qui-Gon se întinse pe canapea. Regretele îl ţineau treaz, iar el 


2 Padawan - un adolescent care percepe Forţa, care a trecut de antrenamentele generale devenind 
un inițiat, și începe instruirea personală cu un Cavaler/Maestru Jedi în afara Academiei. 


VP MAGAZIN 


ASCENSIUNEA FORȚEI Seria JEDI APPRENTICE 


avea nevoie de somn. 


Nava era ciudat de liniştită. Toţi erau extenuațţi de lupta cu piraţii. Qui- 
Gon nu auzea nimic, doar plesniturile valurilor de la țărm, şi murmurul 
ritmic, uşor, al unor animale ce se foiau pe 
sub navă. Spera ca sunetele acestea să-l 
adoarmă. 

Dar somnul i-a fost neliniştit; dacă din 
cauza durerii sau a regretelor, nu putea 
spune. Pe jumătate treaz datorită unui 
coşmar, Qui-Gon s-a ridicat şi a căutat un 
prosop ca să-şi şteargă fruntea asudată. A 
băut puţină apă, apoi şi-a sprijinit fruntea 
înfierbântată de oţelul transparent al micului 
său portal-fereastră. Culmile colțuroase din 
depărtare păreau să vibreze, pâlpâind. Oare 
se agrava febra? O ceaţă ciudată, galbenă, îi 
acoperea vederea. 

Se ridicase prea curând. Qui-Gon se 
întoarse la canapea. De data aceasta, căzu 
într-un somn adânc, fără vise. 

Când s-a trezit dimineața devreme, brațul 
drept îi era rigid, dar în stare mai bună. Un droid de pe navă îi reparase şi 
curățase hainele. După ce s-a îmbrăcat, şi-a dat seama că îi este foame. Era 
un semn bun. Pe când se îndrepta către bucătărie, văzu multă animaţie pe 
navă. Arconanii treceau grăbiţi pe lângă el, cărând cutii cu lucrurile 
personale. Îl întrebă pe unul ce se întâmplă. 

— Vine fluxul, a răspuns arconanul, şi s-ar putea să scufunde nava. 
Motoarele sunt toate în reparaţie şi nu le putem repune în funcţiune la timp. 
Am primit ordin de evacuare. 

— Evacuare? a întrebat Qui-Gon surprins. Cu draigonii de afară, poate fi 
periculos. Şi unde vă evacuaţi? 

— Pe coline înalte din interiorul insulei. Echipajul navei a găsit nişte 
grote. Trebuie să ajungem la ele înainte ca soarele să se înalțe şi să se 
trezească draigonii. 

Arconanii alergau mai departe, trăgând cutii grele după ei. 

Din ce în ce mai rău, îşi dădu seama Qui-Gon. Doborâţi de pirați, eşuațţi 
într-o lume străină cu Jemba ţinând armele aţintite asupra lor toți. Iar 
acum trebuie să abandoneze nava şi să se ascundă în grote, cu provizii 
puţine. 

Simţea un nou pericol. Poate că pirații vor veni să-i termine, sau poate 
vor muri toți de foame, sau se vor lupta unii cu alții până la moarte. Poate 
fluxul va fi atât de înalt, încât va acoperi întreaga insulă. 

Arconanii ce se grăbeau păreau a fi epuizați, într-o stare deloc bună. Nu 
luaseră dactyl nici aseară, nici în această dimineaţă. Qui-Gon se întreba cât 
timp vor mai rezista fără. 


Se duse în cabina lui Clat'Ha şi a găsit-o împachetându-şi lucrurile în 
grabă. Uşa era deschisă. Ea îl privi când a intrat în cabină. 

— Mai bine te-ai grăbi să împachetezi, spuse. Fluxul vine repede, iar 
soarele va răsări curând. Trebuie să plecăm de pe navă. 

Surâse când îşi dădu deoparte de pe ochi o şuviță de păr roşu. Ochii 
verzi au sclipit poznaşi. 

— Jemba e furios. Poate se teme că nu va încăpea în grotă. 

— De ce e atât de mânios? a întrebat Qui-Gon curios. 

Clat'Ha a dat din umeri. 

— Pentru că e ceva ce nu poate ține sub 
control, cred. La început a crezut că echipajul 
minte.. Dar până şi el şi-a dat seama că s-ar 
putea îneca dacă rămâne pe loc. Aproape că 
ar merita, doar ca să vezi cum moare. 

Qui-Gon s-a încruntat. 

— Cât de curând vor avea nevoie arconanii 
de dactyl? 

Amuzamentul din ochii lui ClatHa s-a 
preschimbat instantaneu în îngrijorare. 

— Unii dintre ei au început deja să cedeze, 
spuse ea încet. Dacă nu vor avea dactyl până 
diseară, vor începe să se îmbolnăvească şi să 
moară. 

— Atât de curând, murmură Qui-Gon. 

Simţea o preocupare, instinctul spunându- 
i că a trecut ceva cu vederea. Mânia lui Jemba. Uşoare frecări produse de 
animale. O stâncă solidă care s-a mişcat. O ceaţă galbenă... 

Dar, pe insulă nu trăiau animale, doar draigoni. Imediat după aterizare, 
echipajul cercetase dacă există prădători. lar ceața nu fusese în fața ochilor 
săi. O grotă de pe creastă strălucise cu o lumină slabă, galbenă. 

— Spune-le arconanilor să nu aibă teamă, i s-a adresat sec lui Clat'Ha. 
Cred că ştiu unde se află dactylul. Mă întorc cât de repede pot. 

— Vin cu tine, s-a oferit instantaneu ClatHa. Sau putem lua nişte 
ajutoare... 

Qui-Gon se gândi. Fără îndoială că dactylul era păzit. Dar cu draigonii 
flămânzi ce vânau pe cerul dimineţii, prezența a prea mulți oameni le-ar 
atrage atenţia. Fără a mai spune că Jemba ar sta de pază. Dar un om 
îmbrăcat în haine negre, singur... 


VP MAGAZIN 


ASCENSIUNEA FORȚEI Seria JEDI APPRENTICE 


— Îmi pare rău, Clat'Ha, spuse. Ştiu că vei detesta ceea ce am să-ţi cer 
să faci. 

— Fac orice, declară Clat'Ha feroce. Trebuie să găsim acest dactyl! 

— Nu, nu înţelegi, a spus Qui-Gon. Te rog să aştepţi. 


Huttul Grelb era un bun executant al ordinelor, mai ales când ştia că 
Jemba i-ar putea mânca coada dacă nu o făcea. Stătea pe o stâncă aflată la 
mijlocul versantului, cu blasterul pregătit. De aici avea o perspectivă bună 
asupra navei. Jemba îl trimisese aici din două motive — să-i apere pe mineri 
şi pe arconanii care plecaseră de pe navă, şi să se asigure că nimeni nu se 
va cățăra ca să ajungă la grote. Nu că lui Jemba i-ar fi păsat de arconani. 
Dar, acum, ei erau proprietatea sa. Îşi proteja investiţia. 


Până acum, draigonii care pluteau în înălțimile cerului şi cei care erau 
agățați de stâncile colțuroase ale colinelor nu-i observaseră pe hutti, 
arconani şi whipidi °’. Ceaţa dimineţii îi împiedicau să-i vadă. Totuşi, Grelb 
continua să fie foarte atent, pregătit să doboare orice draigon care s-ar fi 
năpustit din înalturi — sau orice arconan care i-ar fi creeat probleme. 

Noaptea ce trecuse asigurase ascensiunea nevăzută spre înălțimile 
colinelor şi ascunderea dactylului. Jemba le ordonase whipidilor să facă cea 
mai mare parte din eforturi. Picioarele lor erau bine căptuşite, şi nu făceau 
niciun zgomot în timp încărcau dactylul în pachete şi apoi se furişau 
departe de navă. Nu i-a văzut nimeni, Grelb era sigur. Restul minerilor de 
pe navă fuseseră ocupați cu tratarea rănilor căpătate în timpul atacului 
piraților, iar arconanilor le era frică să-şi scoată 
nasurile din cabine. A fost o piedică atunci când 
echipajul le-a ordonat tuturor să părăsească nava 
şi să se adăpostească în grote. Chiar şi Jemba s-a 
îngrijorat că cineva ar putea da peste 
ascunzătoarea dactylului. Noroc că i-au obligat pe 
whipidi să urce până atât de sus. 

Ceaţa începea să se risipească, dar nori 
întunecaţi se  rostogoleau dinpre vest. Aerul 
mirosea a sare şi a fulgere îndepărtate. Grelb era 
îngrijorat că fulgerele ar fi mânat tot mai mulți 
draigoni să vină la sol, aici, pe insulă. 

În timp ce arconanii părăseau uriaşa navă 
întunecată, un om i-a atras atenţia lui Grelb — Qui- 
Gon Jinn, Cavalerul Jedi. Purta o mantie cu glugă, dar Grelb l-a recunoscut 


3 Whiphidi - înalți, musculoşi, cu corpul acoperit cu blană, cu colți mari, distinctivi; 
originari de pe planeta Toola. 

imediat după statură şi grația mişcărilor. Qui-Gon păşea uşor pe lângă 
arconani, ca şi cum ar fi fost nerăbdător să ajungă la grote. Şi totuşi, nu era 
stilul său să se grăbească să se pună la adăpost. 

Grelb a înhăţat un binoclu din buzunar şi l-a aţintit către Jedi. Qui-Gon 
urca repede pe coasta colinei, fără a da semne de oboseală. Dar, în loc să se 
pitească în prima grotă unde arconanii se adunaseră deja, el continua să 
urce, strecurându-se pe o cornişă îngustă pentru a ajunge pe cealaltă parte 
a muntelui unde nu mai putea fi văzut. Grelb s-ar fi luat bucuros după 
Jedi ca să-l împuşte, dar nu îndrăznea să o facă fără permisiunea lui 
Jemba. A luat aparatul de comunicaţii şi a apăsat pe un buton. În câteva 
secunde Jemba i-a răspuns. 

— Cavalerul Jedi se îndreaptă către vârful muntelui, a spus Grelb. 

— Unde se duce? s-a răstit Jemba 

Părea înfricoşat, şi pe bună dreptate. 

— Nu ştiu. Dar nu-mi place treaba asta, a răspuns Grelb. 

Jemba ezită doar o clipă. 

— la câteva întăriri cu tine, şi ai grijă ă nu se mai întoarcă. 


Si Treemba arăta nefericit. Tenta verzuie, sănătoasă, a pielii devenise 
cenuşie, iar solzii începeau să-i cadă. Qui-Gon era plecat de câteva ore. 


Când Clat'Ha i-a spus că Qui-Gon a plecat în căutarea dactylului, Obi- 
Wan s-a simțit frustrat. Acceptase faptul că nu va putea fi un Padawan al 
vreunui Jedi, dar chiar nu putuse Qui-Gon să-i ceară ajutorul, măcar de 
data asta? 

Desigur că nu o făcuse. Desigur, a plecat singur. 

În grota întunecată, Obi-Wan îşi privea prietenul, încruntat. Hutti şi 
whipidi aveau singurele surse de lumină din grota imensă, aşa încât, doar 
raze reflectate ajungeau până aici. 

Arconanii se adăpostiseră în fundul celei mai înalte grote — şi ce ciudate 
erau aceste grote. Fiecare avea patru metri în partea cea mai îngustă, şi 
zece metri în înălțime. Cam o duzină de pasaje duceau către suprafață. Dar 
tunelurile se deschideau adesea larg în caverne imense aflate din loc în loc. 
Urmele de gheare dovedeau că nişte animale le-au săpat, dar arconanii nu 
au găsit încă niciunul aflat în vizuină. 

Nişte Offworld păzeau intrarea pentru ca să nu evadeze careva. 
Stalactitele spânzurau deasupra precum nişte sulițe strălucitoare, şi nu 
aveai pe ce să te aşezi — doar pe spărturi de stâncă. În umbrele întunecate, 
ochii arconanilor sclipeau slab. 

Si Treemba mormăia în arconană. Alții din 
apropiere făceau acelaşi lucru. Obi-Wan s-a 
apropiat de prietenul său. 

— Ce tot mormăi? a întrebat încet. 

— Cântăm un imn de mulțumire, spuse Si 
Treemba. 

Şi îi traduse lui Obi-Wan. 


În sfârşit, soarele a apus, 

Iar lumea noastră este întunecată. 
În această grotă avem pietrele 

Şi pe frații noştri lângă noi. 


Afară poate să bântuie furtuna, 

Dar aici ziua e liniştită. 

Bine contopiți cu țărâna precum carnea pe 
oase. 

Cu frații noştri plecați ne regăsim. 


Lui Obi-Wan i se părea a fi un cântec trist. Dar el nu era un arconan. El 
nu era făcut să trăiască într-o grotă. Probabil, lui Si Treemba, cântecul i se 
părea mai vesel. 

Arconanii păreau să se fi resemnat la gândul morţii. El nu putea înțelege 
acest fel de resemnare. Necesitatea de a acționa, de a lupta, creştea cu 
fiecare minut. Obi-Wan se împotrivi acestui simțământ. Nu fusese 
atenționat asupra nerăbdării sale, de atâtea ori? Acesta era testul său. 
Trebuia să trăiască conform codului Jedi şi să aştepte, chiar dacă prietenul 
său se stingea. Era cel mai greu lucru pe care-l făcuse vreodată. Dar avea 
încredere în Qui-Gon. 

— Promite-mi, îi spuse Obi-Wan lui Si Treemba, că vă veți strădui să nu 
muriți aici. 

— Nu vom ceda morții, promise Si Treemba. 

— Pe cuvânt? Veţi rezista până se întoarce Qui-Gon? a întrebat repezit 
Obi-Wan. 

— Vom încerca să trăim, Obi-Wan, a promis Si Treemba. Dar dactylul 
trebuie să vină repede. 


Va MMÁ, ss 

Traducere din limba engleză şi note: 
ANA-VERONICA MIRCEA 


Capitolul treisprezece 


tertie etete 


înfundate, fără nici un ecou, ale paşilor. Shandy începu să-i numere pe ai săi, mai 
mult ca să-şi distragă atenția decât din curiozitate, şi trecuse de două mii când 
lumina începu să pălească iarăşi. Descoperi că n-avea idee cât de mult duraseră zorii. 

Acum păreau să treacă din petece alternative de lumină şi de întuneric şi, pentru o clipă, 
Shandy avu impresia că simțea miros de tămâie. Se uită la Hurwood, care tocmai începuse să 
meargă mai încet. 

Străbăteau cu toții culoarul central dintre băncile unei biserici şi Hurwood era, cumva, 
îmbrăcat cu o haină lungă, protocolară, şi avea părul castaniu, lung şi ondulat cu mare grijă, 
dar ceilalti membri ai procesiunii îşi purtau tot hainele cu crustă de mâl, zdrențuite şi 
pârjolite cu care umblaseră prin junglă. Hurwood ţinea o mână pe cutia de lemn care-i atârna 
într-o parte a corpului, iar cealaltă i se legăna înainte şi înapoi în timpul mersului... 

Şi-a recăpătat brațul, se gândi Shandy, cu lipsa de uimire dintr-un vis. 

Se uită înainte, către altar. Un soi de preot zâmbea către mulțimea dezgustătoare ce se 
apropia, dar lângă suportul pentru îngenunchere din lateral stătea un acolit care se holba la 
ei cu mult mai multă groază decât părea să inspire înfăţişarea lor dezolantă. Shandy se uită 
nervos în spatele său... 

„„„Şi nu văzu decât podul şi câmpia de dincolo de el. Se întoarse către scena din biserică, 
dar imaginea tocmai pălea. Simţi încă o boare cu miros de tămâie, apoi podul redeveni cel de 
mai înainte. 

Ce-a fost asta? se minună. O privire în mintea lui Hurwood, în amintirile lui? Davies şi Barbă 
Neagră au văzut acelaşi lucru, sau am văzut numai eu, fiindcă s-a-ntâmplat să mă uit la el 
tocmai când îl reflecta? 

Pietrele pavajului din fața lui răspândeau miros de sânge şi, când ajunse la ele, văzu că 
picăturile, petele şi urmele de mâini păreau să fi fost lăsate de doi oameni însângerațţi care se 
târau. Se opri o clipă, ghemuindu-se ca s-atingă o picătură mare, cu margini ziezagate — 
sângele nu se închegase încă. Dintr-un anumit motiv, asta îl întristă profund, deşi trebui să 
admită că nu era decât o neplăcere cu siguranță minoră în comparație cu tot ce se petrecuse 
de curând. În fața lor nu se vedea nici o siluetă, nici mergând, nici târându-se, dar el 

continua să se uite într-acolo, aproape cu spaimă. 

Aerul nu fusese nici înainte deosebit de proaspăt, dar acum era stătut - Shandy simți 
miros de varză fiartă şi de aşternuturi neschimbate. Se uită pe rând la însoțitorii săi; şi, când 
ajunse la Friend, în jurul medicului gras se contură o scenă. Grăsanul era mai tânăr, de fapt 
nu era decât un puştan, şi, cu toate că ţinea pasul cu ceilalți, zăcea în pat. Shandy îi urmări 
privirea îndreptată în sus şi fu uimit să vadă, în unduirea draperiilor diafane care i se 
răsuceau încet deasupra capului, forme vag feminine. Purtau o încărcătură erotică exagerată 
cu naivitate, ca femeile goale desenate rudimentar pe pereţi de un băiețel... dar de ce-aveau 
toate părul cărunt? 

Scena se dizolvă într-o răbufnire de alb şi podul redeveni vizibil sub picioarele lui, cu 
zidurile sale înainte până la umeri de o parte şi de alta. Talpa îl alunecă pe ceva care părea o 
pietricică — dar ştia că era un dinte, şi asta îi sporea neliniştea. 

Pe urmă călca pe un stat gros de nisip şi chipul lui Davies era luminat de un foc. Avea fața 
mai plină, părul de o culoare mai întunecată, şi purta rămăşiţele zdrențuite ale unei haine de 
ofițer din Marina Regală. Shandy se uită în jur şi văzu că mergeau de-a lungul țărmului de pe 
Noua Providenţă; insula Hog se zărea estompată de partea cealaltă a portului luminat de stele 
din dreapta lor, iar focurile la care se gătea împestrițau panta nisipoasă din stânga, dar erau 
mai puține, şi în port erau mai puține vase, şi epavele a două corăbii distruse de furtună 
despre care îşi amintea că stăteau pe nisip nu se zăreau nicăieri. Nu auzea conversaţia, dar 
Davies stătea de vorbă cu Barbă Neagră; şi, cu toate că râdea şi clătina batjocoritor din cap, 
Shandy se gândi că părea supărat - ba chiar înfricoşat. După toate aparențele, Barbă Neagră 
îi făcea o ofertă, îl flata, iar Davies nu părea atât s-o refuze cât s-o subaprecieze - să-i pună la 
îndoială autenticitatea. În cele din urmă, Barbă Neagră oftă, se retrase cu un pas, păru să-şi 
adune puterile şi gesticulă către nisip. Shandy simți mirosul de metal încins. Şi plaja se 
văluri şi tresăltă, de parcă toți crabii de nisip ar fi fost brusc loviți de apoplexie, şi din el 
începură să iasă oase albe, rostogolindu-se şi rotindu-se cu mişcări acrobatice pentru a se 
strânge într-un morman; acesta se săltă în sus, îşi schimbă poziția şi se zgudui înainte de a 
încremeni locului, şi Shandy văzu că acum era un schelet omenesc, ghemuit. În vreme ce 
Davies se holba, cu zâmbetul lui schițat pe jumătate preschimbat într-un rictus de încordare, 
scheletul se ridică în poziție verticală şi se întoarse spre el. Barbă Neagră spuse ceva 
scheletul lăsă în jos, sprijinindu-se pe unul dintre genunchii osoşi, şi-şi plecă țeasta. Piratul- 
rege îi ceru să plece printr-un gest, după care scheletul se făcu bucăţi şi-şi reluă statutul de 
oase vechi, împrăştiate, iar el continuă să-şi descrie solicitarea. Davies încă nu-i răspunse, 
dar aerul sceptic şi în acelaşi timp amuzat îi dispăruse. 

Pe urmă Shandy mergea din nou pe pavajul împroşcat cu sânge. 

— Nu ne mai apropiem odată de locul ăla blestemat? 

În timp ce vorbea, se temu că vocea avea să-i trădeze frica din ce în ce mai puternică, dar 
aerul neclintit înăbuşea sunetul glasurilor, aşa că abia se auzi el însuşi. 

Îşi continuară drumul. Shandy crezu de vreo două ori că auzea zgomotele unei încăierări şi 
suspine adânci, chiar în fața lor, pe pod, dar era prea întuneric ca să poată vedea limpede. 

Aerul părea greu, ca un sirop atât de gros încât o singură fărâmă de zahăr l-ar fi făcut să 
se solidifice în întregime; şi, cu toate că ideea îl îngrozea, Shandy nu se putu împiedica să se 
uite la Barbă Neagră... iar când o făcu încetă pentru o vreme să mai fie Shandy. 

Era un băiat de cincisprezece ani, cunoscut de negrii proscrişi din munţi sub numele de 
Jonny Con, cu toate că, de când folosise greşit una dintre vrăjile hungan-ului! pe care-l 
slujea, nu mai era un ucenic potrivit pentru un preot vodun respectabil şi nu mai avea 
dreptul — nici măcar nu se mai simțea tentat - să se numească adjanikon; numele lui 
adevărat, numele lui de adult era Ed Thatch, iar peste trei zile avea să fie îndreptățit să-l 
folosească. 

Era prima dintre zilele botezului său întru loa-ul care urma să-l călăuzească în toate zilele 
vieţii şi ale cărui scopuri avea să le împărtăşească de atunci înainte. Marron-ii negri care-l 

crescuseră încă din copilărie îl conduseseră în dimineața aceea în josul munților albaştri, 
până la casa lui Jean Petro, un magician legendar aflat acolo, după cum se putea dovedi, de 
mai bine de o sută de ani, despre care se spunea că făcuse în realitate mulți loa-i şi că era 
nevoit să stea într-o casă pe picioroange fiindcă pământul ruginea şi devenea arid după ce se 
afla o vreme în apropierea lui; în comparaţie cu Petro, orice alt bocor din Caraibe era 
considerat un simplu caplata, un vrăjitor ambulant de mâna a doua. 

Marron-ii erau sclavi evadați care, după ce locuiseră inițial în Senegal, în Dahomey şi 
printre triburile de pe coastă din Congo, ajunseseră în Jamaica şi se adaptaseră cu uşurinţă 
la viața din junglele de pe munti, iar coloniştii albi erau atât de descurajați de prezenţa unei 
asemenea populaţii periculoase şi neîndurătoare încât le plăteau negrilor tribut în fiecare 
anotimp în schimbul cruțării fermelor şi aşezărilor izolate; dar până şi marron-ii refuzau să se 
aventureze la mai puţin de un kilometru distanță de sălaşul lui Jean Petro, aşa că băiatul 
străbătea de unul singur poteca lungă, care-l ducea către grădină, către ţarcurile cu vite şi 
către casa pe picioroange. 

Prin spatele locuinţei curgea un pârâu, şi în acolo se afla bătrânul — Thatch îi vedea, pe sub 
podeaua înălțată, picioarele goale, noduroase şi negricioase, ca două bețe umblătoare din 
lemn de porumbar. Băiatul era desculț, fireşte, şi le ceru, printr-un gest, „Linişte” găinilor 
care ciuguleau prin jurul casei, după care lipăi prin curtea prăfoasă din față făcând tot atât 
de puțin zgomot ca petele luminoase aşternute de lumina soarelui, care-şi schimbau întruna 
locul. Când trecu de colțul casei, văzu că bătrânul Petro se plimba pe malul pârâului, 
oprindu-se din când în când ca să scoată din apă o sticlă plată sau alta, să se uite prin 
pereţii ei aburiţi, să o lovească răpăind cu unghiile lui lungi, să şi-o ţină la ureche în vreme ce 
picura apa din ea, să clatine din cap şi să se ghemuiască pentru a o pune la loc, pescuind 
apoi alta. 

Thatch îl urmări continuând să facă acelaşi lucru şi, în cele din urmă, fața bătrânului 
bocor se încreți într-un zâmbet când asculta o sticlă, în care bătu din nou cu unghiile; apoi 
rămase pe loc, aici ciocănind în sticlă, aici ascultând-o, ca un prizonier întemnițat în 
subterane ale cărui lovituri în zid primiseră în sfârşit răspunsul îndelung aşteptat, deşi venea 
de foarte departe. 

— E cu siguranţă băiatul nostru, spuse, cu vocea scârțâitoare a unui vârstnic. Gede, loa-ul 
care e un soi de... supraveghetor şef, e cel care te vrea. 

Thatch îşi dădu seama că bătrânul era conştient de prezenţa lui şi că i se adresa. Rămase 
locului, dar strigă: 

— „Mă vrea”? Eu trebuie să-l aleg pe el. 

Bătrânul chicoti. 

— Ei, oricum, acela nu-i aici, în pârâu, şi avem nevoie de Gede ca să-l cheme. Bineînţeles 
că şi Gede e aici numai simbolic. În sticla asta e numai o parte din el, buricul lui, aşa i-am 
putea spune - suficient ca să-l putem constrânge. 

Petro se răsuci pe călcâie şi se întoarse şchiopătând în curte, unde se afla Thatch. 

— Înţelegi, băiete, pe măsură ce trece timpul, morţii devin tot mai puternici. Cel care n-a 
fost, pentru bunicul tău, decât o stafie zbuciumată, o să fie pentru nepoţii tăi un loa cu puteri 
depline. Şi eu am învăţat să-i curbez, să-i atrag în anumite direcții, aşa cum faci cu un lujer. 
Tăranul pune o sămânță în pământ şi are într-o bună zi un copac - eu pun o stafie într-o 
sticlă, în apă curgătoare, şi am într-o bună zi un loa. 

Rânji, arătându-şi cei câţiva dinți de pe gingiile albite, şi agită sticla în direcția pârâului. 

— Am crescut aproape o duzină până la maturitate. Nu sunt chiar de talia loa-ilor lui 
Rada, cei care vin la noi de peste ocean, din Guineea, dar pot să-i cresc astfel încât să fie 
potriviti pentru nevoile mele. 

Găinile din umbra de sub casă îşi reveneau de pe urma gestului lui Thatch, începând să 
cotcodăcească şi să-şi fâlfâie aripile. Petro clipi, şi tăcură iarăşi. 

— Bineînţeles că, adăugă el, acela care te vrea — sau, dacă preferi, pe care-l vrei tu — 
bătrânul Baron Samedi, e de cu totul alt soi. 

Clătină din cap şi îşi îngustă ochii, arătându-şi poate venerațţia. 

— Când şi când, nu mai mult de două sau trei ori în toată viața mea, am făcut, cred că din 
întâmplare, unul foarte asemănător cu... ceva sau altceva care exista deja, era deja undeva, 
acolo, şi asemănarea a fost prea puternică, cei doi n-au putut rămâne separați. Aşa că am 
avut dintr-odată în sticlă ceva mult prea mare ca să-şi găsească loc înăuntrul ei... fie şi 
numai simbolic. Afurisita mea de casă a fost cât pe ce să fie dărâmată la pământ când a 
ajuns baronul Samedi prea mare - sticla a explodat ca o bombă, a azvârlit copaci în toate 
părţile şi pârâul a rămas fără apă o oră-ntreagă. În locul ăla mai e şi acum o gaură largă şi 
adâncă. Pe mal nu creşte nimic şi trebuie să scot mormolocii morți din ea cu năvodul, în 
fiecare primăvară. 

Tânărul Thatch privi sticla cu indignare. 

— Vasăzică în sticla aia de bere n-ai decât un slujitor de-al Baronului Samedi? 

— Mai mult sau mai puţin. Gede e un loa de rang înalt — aici se află pe locul doi numai 
fiindcă Baronul e cu mult mai presus. Şi, ca orice alt loa, ne pretinde să folosim anumite 
ritualuri când îl invităm să ne-ndeplinească dorințele. Ei, am făcut rost de aşternuturile în 
care-a murit un om rău, şi de veşminte negre pentru tine, şi azi e sâmbătă, ziua sacră a lui 
Gede. Am fript pentru el o găină şi o capră şi am un butoi întreg de clairin — de rom - fiindcă 
nu se zgârceşte când e vorba să bea. Astăzi o să... 

— N-am venit până aici, coborând de pe munte, ca să tratez cu sluga proastă a Baronului 
Samedi. 

Jean Petro zâmbi cu gura până la urechi. 

— Ohhh! îi întinse băiatului sticla. Ei, ce-ar fi să-i spui lui asta? Ridică sticla în lumina 
soarelui şi uită-te în interior până când o să-l vezi... şi pe urmă o să-i poți vorbi despre 
statutul tău social. 

Thatch nu mai tratase niciodată direct cu un loa, dar încercă să pară sigur de sine când 
luă dispreţuitor sticla. 

— Foarte bine, stafiuțo, spuse, înălțând sticla în lumină, arată-te! 

Tonul era batjocoritor, dar i se uscase gura şi inima bătea să-i spargă pieptul. 

La început nu văzu decât pete neclare în sticla lovită fără milă, însă apoi desluşi mişcare şi 
se concentră asupra ei — şi pentru o clipă crezu că înăuntru se afla un pui de pasăre fără 
pene, înotând, cu aripi şi picioare deformate, într-un fluid cețos. 

Apoi auzi în minte o voce, trăncănind gălăgioasă într-o franceză stricată. Thatch înţelese 
numai o parte, suficient ca să priceapă că vorbitorul nu se mulțumea să ceară pui fript şi 
rom, mai şi protesta, susținând că avea tot dreptul să le primească, aşa cum avea dreptul şi 
la oricât de multe bomboane poftea, şi amenințând cu pedepse cumplite dacă formalitățile 
ceremoniei prin care era invitat nu erau îndeplinite cu mare pompă, cu grandoare şi cu 
respect, timp în care era cel mai bine să nu se-audă râsete. Thatch avu în acelaşi timp 
impresia unei vârste înaintate, a unei puteri care devenise imensă... şi a unei împrăştieri atât 
de mari a sinelui, încât din personalitatea inițială nu mai rămăsese decât o mică parte, ca un 
horn încă în picioare în inima unei case mistuite de foc cu furie. Şi îşi dădu seama că 
irascibilitatea senilă şi puterea înspăimântătoare nu erau atribute contradictorii - fiecare 
fiind, cumva, urmarea celeilalte. 

Creatura deveni apoi conştientă de prezenţa lui. Tirada se încheiase şi îl simți pe vorbitor 
privind în jur oarecum derutat. Thatch îşi imagină un rege bătrân, tresărind speriat după ce 
se crezuse singur, aranjându-şi în grabă mantia, ca să-i cadă faldurile aşa cum se cuvenea, şi 
trăgându-şi cu pieptenul puţinul păr către frunte, într-o încercare de a-şi ascunde chelia. 

În punctul acela, Gede îşi extrase evident din memorie vorbele lui Thatch, luându-le în 
considerare, fiindcă vocea reveni în capul băiatului, de data asta zbierând. 

— „Stafiuță”? „Slugă proastă”? 

Ceva invizibil îl pocni pe Thatch, dându-i capul pe spate, şi nasul şi gura i se umplură 
brusc de sânge. Se retrase cu doi paşi, clătinându-se, şi încercă s-arunce sticla, dar i se lipise 
de mână. 

— Te numeşti Thatch, eh? 

Vocea răzui ţeasta băiatului pe dinăuntru, ca o lamă de cuțit răsucită într-o mică de cocos. 

lar în pântec i se dezlănțui o implozie vizibilă — sângele îi țâşni pe nas şi el căzu cu putere 
în fund. O clipă mai târziu, toate hainele îi izbucniră în flăcări. Se rostogoli arzând către 
pârâu şi, cu toate că între timp se zdruncină primind două lovituri ale unui picior invizibil, 
reuşi să se-arunce în apă. 

— O să-i spun Baronului, îl amenință vocea din cap, în vreme ce el se zbătea, încă 
nereuşind să scape de sticlă, să-ți rezerve un tratament special. 

Îşi aduse picioarele sub el, se târi în susul malului şi se aşeză. Părul capului i se pârlise, 
hainele lui semănau cu nişte draperii dezgropate din ruinele unei case arse şi sângele din 
mâna încleştată de sticlă i se prelingea pe antebraț, dar nu tremură când săltă creatura către 
soare şi rânji către adâncurile sticlei. 

— Aşa să faci, şopti. Blestematule, hering murat nenorocit. 

Lumina păli, şi se simți dintr-odată uscat, şi în picioare şi mergând, şi era din nou Jack 
Shandy. Stropii de sânge de pe pavajul podului se răriseră - poate răniții care se târau se 
bandajaseră — dar când se ghemui şi atinse una dintre petele umede se trase înapoi îngrozit. 
Încă mai era caldă. Şi auzi din nou, acum mai tare, o respiraţie gâfâită venind de undeva, din 
față. 

Se ridică şi înțelese brusc de ce avusese impresia că mai văzuse cândva podul. ÎI zări pe cei 
doi răniți care se târau, sângerând, acum aproape sub picioarele lui; în părul alb al unuia 
dintre ei era încâlcit ceva de o strălucire întunecată, iar celălalt, mai tânăr şi mai zvelt, se 
străduia să meargă în patru labe fără să atingă pământul cu mâna dreaptă, ale cărei degete 
erau îndoite, negre şi umflate. Luminile oraşului Nantes erau firave şi pâlpâitoare, şi Shandy 
ştia că răniții n-aveau să fie zăriți de nici un drumeț care să-i ajute, că urmau să se târască 
pe tot drumul care-i despărțea de camera lor, de paturile incomode, de marionetele 
omniprezente. 

Fugi înaintea celor doi şi se ghemui în calea tatălui său. Unul dintre ochii bătrânului era 
acoperit de sânge cu crustă de țărână, şi Shandy ştia că era cel pe care urma să-l piardă. 
Avea fața încordată de efort şi respira şuierător prin golul proaspăt din linia dinţilor dezgoliți. 

— Tată! spuse insistent Shandy când chipul distrus al bătrânului se împinse mai aproape. 
Ai moştenit o grămadă de bani! Tatăl tău a murit şi ţi-a lăsat proprietatea lui! Ia legătura cu 
autoritățile din Haiti, din Port-au-Prince! 

Bătrânul François Chandagnac nu-l auzea. Shandy mai încercă de alte două ori să-i 
împărtăşească mesajul, apoi se renunţă şi se apropie de celălalt bărbat stâlcit care se târa, de 
John Chandagnac cel de douăzeci şi unu de ani. 

— John, spuse, ghemuindu-se în fața sinelui său mai tânăr, pe care şi-l regăsea în 
amintiri, ascultă-mă. Nu-ţi abandona tatăl! Ia-l cu tine. Fă un efort... băiatule de cor, păpuşă 
de lemn afurisită! 

Se sufoca, lacrimile i se scurgeau pe chipul bărbos, mai bătrân, vrând parcă să fie pe 
potriva dârelor de sânge de pe cel mai tânăr. 

— Nu e în stare să se descurce singur, dar n-are de gând s-o recunoască-n fața ta! Nu-l 
părăsi, e tot ce ai pe lume, şi te iubeşte, şi o să moară singur, de frig şi de foame, gândindu- 
se la tine, în timp ce tu o să stai bine mersi în Anglia, fără să te gândeşti la el... 

Tânărul care se târa nu era conştient de prezența lui. Deja îngenuncheat, Shandy îşi lipi 
fruntea de pietrele pavajului şi scoase un suspin răguşit în vreme ce imaginea sinelui său mai 
nevârstnic se târa exact prin el, tot atât de lipsită de substanţă ca o umbră. 

O mână îi zguduia umărul. Se uită în sus. Fața suptă a lui Davies rânjea către el, nu fără 
compătimire. 

— Nu te poţi prăbuşi acum, Jack, spuse bătrânul pirat. Dădu din cap către ceva aflat 
înainte, dincolo de el. Suntem acolo. 

odul dispăruse şi Shandy se întrebă mai târziu dacă vreunul dintre ceilalți îl văzuse. 

Sau dacă, de pildă, Hurwood percepuse totul ca pe plimbare pe culoarul imposibil de 

lung dintre băncile unei biserici. Acum erau pe o pantă noroioasă, uitându-se în jos, 
şi Shandy simţi o umezeală ca de gheaţă strecurându-se către genunchi prin materialul 
pantalonilor. 

Aruncă în jur o privire uşor înnebunită, recăzând sub stăpânirea panicii de mai înainte, 
fiindcă avea senzaţia că acolo exista ceva cât se putea de nepotrivit, de dezorientant — dar nu 
reuşea să descopere nimic care să îndreptățească o asemenea impresie. Râpa noroioasă se 
curba în stânga şi în dreapta lor şi, mijindu-şi ochii în lumina sărăcăcioasă, văzu că ambele 
părți se întorceau în direcţiile din care porniseră, întâlnindu-se la o oarecare distanță; era de 
fapt o groapă cu margini înclinate şi, jos, departe, pe fundul ei, izvora şi clipocea apă. Cerul 
părea o pătură de nori stranii, rostogolindu-se cu iuțeală, luminaţi de sus, probabil de lună. 
Se uită la cei şapte însoțitori ai săi, să vadă dacă-i împărtăşeau neliniştea. Era greu de spus. 
Beth îşi recăpătase cunoştinţa — şi el se întrebă când - dar nu făcea altceva decât să 
clipească, năucită, iar Bonnett era tot atât de lipsit de expresie ca un cadavru îmbălsămat. 

— Înainte, spuse Hurwood, şi începură cu toţii să coboare. Deşi patină de mai multe ori, 
alunecând în noroi, Shandy se descoperi obsedat de faptul că terenul în sine era atât de solid. 
Îi crea o senzaţie de claustrofobie, în ciuda norilor înalţi şi învolburaţi. 

Şi atunci îi trecu prin minte — şapte însoțitori? Ar fi trebuit să fie numai şase! Rămase în 
urmă şi identifică siluetele care înaintau cu greutate mai jos de el: erau Barbă Neagră, şi 
Davies, şi Bonnet, şi Beth, şi Friend, şi Hurwood... şi nimeni altcineva. Adică şase. Se grăbi 
să-i ajungă, apoi, ca să se liniştească, îi numără... şi îi ieşiră iarăşi şapte. 

Mai era şi un miros, ca de apă stătută şi de ţevi vechi. O noapte a mirosurilor oribile, îşi 
spuse. lar asta îi aduse aminte de altceva, aşa că se strădui să se apropie de Davies. 

— Apropo de mirosurile neplăcute, murmură el, credeam că nu faceți vrăji de reînviere pe 
uscat. 

— Duci dorul mirosului de fier încins, nu-i aşa? spuse piratul, cu voce scăzută. Dar nu, 
Jack, n-au de gând să facă aici nici un soi de vrajă; nu fac nimic mai mult decât să-şi... 
adapteze... sufletele, ca să poată săvârşi vraja mai târziu, pe mare. 

Terenul deveni plat şi se simţiră din nou în stare să stea în picioare fără să-şi încordeze 
puterile ca să nu cadă. 

— Nu, continuă Davies, aici n-ar putea face nici o fărâmă de vrajă — ai mai simțit vreodată 
că un teren e atât de solid? Îţi lasă impresia că orice alt loc nu e decât... o plută imensă. 

Asta era, îşi dădu Shandy seama - asta îl deranjase. În locul acela îţi lipsea orice senzaţie 
de mişcare. Nu se gândise niciodată că pe uscat poți avea impresia că ți se mişcă pământul 
sub picioare - altfel decât în timpul cutremurelor; şi, până în ziua aceea, i-ar fi râs în nas 
oricui ar fi pretins că simţea mişcarea planetei prin spaţiu. Însă acum i se părea că, deşi nu-i 
acordase nici o atenţie, la nivel fundamental fusese întotdeauna conştient de ea, aşa cum e 
conştient peştele de existența apei. 

Copernic, Galileo şi Newton ar considera locul ăsta chiar mai stânjenitor decât mi se pare 
mie. 

Ajunseseră în zona plană cu toţii, mai puţin Bonnett, care stătea în fund şi aluneca 
tresăltând în josul pantei. 

— Câţi suntem? îl întrebă Shandy pe Davies. 

— De ce, ăă... şapte, răspunse piratul. 

— Numără-ne. 

Davies o făcu, apoi înjură, intrând în panică. 

— Tu, şi Bonnett, şi Thatch, spuse în grabă, ca pentru sine, şi cei trei din Lumea Veche, şi 

eu. Adică şapte. Corect, şi nu mai e nimeni altcineva. Fir-ar să fie, pentru o clipă chiar am 
părut să fim opt, nu-i aşa? 

Shandy clătină din cap cu amărăciune. 

— Numără din nou, repede, şi-o s-ajungi la opt. Fă-o încet, spunându-i fiecăruia pe nume, 
şi n-o să-ți iasă decât şapte. 

Davies numără iarăşi, îndreptându-şi degetul către fiecare siluetă estompată, o dată repede 
şi o dată încet — şi, când termină, trânti o sudalmă grea. 

— Jack, spuse, cu un dezgust despre care Shandy crezu că îi masca groaza, ochii noştri or 
fi vrăjiți? Cum e posibil să se afle printre noi un străin care se face nevăzut numai când 
numărăm cu atenție? 

Shandy nici măcar nu-ncercă să răspundă, fiindcă se uitase mai bine la fântână. 
Observase deja că, deşi aruncată sus, în aer, apa era bizar de vâscoasă, şuvoaiele ce 
recădeau din văzduh părând mai degrabă să-i pleznească suprafața decât s-o împroaşte, şi că 
era atât sursa firavei fosforescențe cât şi a mirosului stătut, însă acum zărea în lichidul agitat 
chipuri — sute de chipuri, conturându-se unul după altul, de parcă fântâna ar fi fost o oglindă 
răsucită în mijlocul unei mulțimii, şi fiecare dintre fețele apărute pentru scurtă vreme era 
schimonosită de spaimă şi de furie. Deşi se simțea dezgustat, se mai apropie cu un pas — şi 
apoi văzu perdelele unduitoare de lumini colorate, palide, ca o Auroră Boreală în mişcare, 
care se scurgea în sus pe întreaga întindere a fântânii şi dansau în tăcere cu mult deasupra 
capetelor, pe suprafața norilor, părând să fie forța ce stârnea vârtejul lor neîntrerupt. 

Hurwood veni alături de Shandy. Respira repede şi superficial. 

— Să nu se uite nimeni în jur, spuse el. Pur şi simplu... uitați-vă, cu toții, acolo unde vă 
uitaţi acum. Creatura căruia trebuie să-i vorbim nu-şi poate face apariția dacă i se acordă 
prea multă atenție. 

Shandy înţelese, înfiorându-se, că Hurwood vorbea, probabil, despre silueta care apărea de 
fiecare dată în plus în numărătoarea lui şi a lui Davies. 

Cineva din apropiere şopti ceva, şi Shandy se aşteptă ca Hurwood să-i ceară să tacă, dar în 
clipa următoare vrăjitorul ciung răspundea într-o limbă pe care el n-o mai auzise niciodată, şi 
îşi dădu seama că şoapta fusese în aceeaşi limbă şi că nu ieşise dintre buzele cuiva din 
grupul lor. 

Vocea străină se auzi iarăşi, mai fermă, dar încă foarte înceată, şi lui Shandy i se păru că 
vorbitorul stătea lângă el, umăr la umăr. Continuă să se uite drept înainte, dar, cu coada 
ochiului, zări pe cineva alături de el, în întuneric. Davies se afla în partea opusă... putea fi 
personajul misterios pe care-l auzise şoptind? Sau nu era decât Bonnett? Sau doar Beth? 
Shandy se simţea din cale-afară de tentat s-arunce o privire. 

Vocea tăcu. 

— Uitaţi-vă drept înainte, le reaminti Hurwood tuturor. Închideţi ochii dacă preferaţi, dar 
să nu-şi rotească nimeni privirea. 

Pe urmă vorbi din nou, mai încordat, în limba cealaltă, şi, când termină, Leo Friend 
adăugă o frază care era evident o întrebare. 

Vocea moale, imposibil de localizat, îi răspunse şi vorbi o vreme, iar Shandy se întrebă cât 
timp putea continua să se holbeze drept înainte. Gândul de a închide ochii într-un loc atât de 
înfiorător de neclintit îi îngheţa măruntaiele, dar şi încremenirea în aceeaşi poziție devenise 
de nesuportat. 

Glasul tăcu în cele din urmă, iar Hurwood şi Friend se puseră brusc în mişcare. Shandy 
riscă o privire piezişă în direcția lor. Se grăbeau către malul lacului din jurul Fântânii şi, 
odată ajunşi acolo, intrară de-a dreptul în lichidul vâscos, se ghemuiră în zona puţin adâncă, 
îşi umplură pumnii cu substanța aceea şi o băură cu sete. Pe urmă se întoarseră pe malul 
mâlos şi Hurwood vorbi iarăşi. 

Răspunsul se auzi peste câteva secunde, foarte slab, poate fiindcă oamenii îşi mutaseră 
privirile. Vocea rosti numai câteva silabe. 

Hurwood şi Friend se căutară imediat în buzunare. Hurwood scoase un briceag, iar Friend 
îşi smulse până la urmă pur şi simplu un ac din peruca pudrată şi amândoi îşi înțepară în 


VP MAGAZIN 


Tim POWERS Pe ape și mai tulburi 


aceeaşi clipă câte un deget şi-şi scuturară sângele în mâlul rece. 

Stropii atinseră solul cu un şuierat şi lui Shandy i se păru apoi că din nămol țâşniseră 
două mâini cu gheare, dar acestea încetară să se mişte o clipă mai târziu şi atunci îşi dădu 
seama că erau plante - asemănătoare cu nişte cactuşi fusiformi, dar sărind în ochii în 
mijlocului acelui peisaj dezolant. Apoi observă şi o a treia plantă, dar era uscată şi țeapănă. 

Pe urmă Barbă Neagră făcu un pas înainte şi, cu toate că Hurwood întinse mâna să-l 
oprească, nu avu nevoie decât de încă doi paşi lungi ca să intre în lac până la glezne. Îşi 
umplu pumnul cu lichid pe care-l bău, apoi ieşi pe mal, îşi muşcă degetul şi scutură puțin 
sânge. Urmă un nou şuierat şi o erupție din mâl şi, o secundă mai târziu, răsărise deja o altă 
plantă, la câțiva metri distanţă de ale lui Hurwood şi Friend. 

Cei doi vrăjitori îl priviră cu expresii identice, surprinşi şi uşor alarmațţi, însă Hurwood se 
mulțumi apoi să ridice din umeri şi să mormăie: 

— Nu-i nimic de făcut. 

Ciungul vorbi din nou şi i se răspunse încă o dată cu voce slabă, deşi lui Shandy i se păru 
acum că venea din cealaltă parte a grupului, de dincolo de Davies. 

— La naiba, bombăni Hurwood când tăcu vocea. Nu ştie asta acum. 

Shandy îl văzu pe Friend ridicând din umeri. 

— Putem aştepta o vreme. 

— Aşteptăm până când ştie şi o să-mi spună, zise hotărât Hurwood. 

— Despre cine vorbiţi? întrebă Barbă Neagră. 

— Despre... individualitatea căreia îi punem întrebări, răspunse Hurwood, deşi pronumele 
„cine” e o exagerare. Oftă, aparent fiindcă era inutil să-ncerce o explicaţie, însă reflexele sale 
de profesor părură să preia controlul. Legile mecanicii formulate de Newton sunt pe de-a- 
ntregul utile pentru descrierea lumii pe care-o cunoaştem - pentru fiecare acţiune există o 
reacțiune egală şi de sens contrar, iar un obiect în mişcare uniformă va continua să se 
deplaseze uniform până când acţionează asupra lui o forță — dar, dacă eşti foarte minuţios în 
privința unor evenimente apreciate la o scară foarte redusă, dacă le studiezi detaliile specifice 
acordându-le o atenţie inutil de obsesivă, aproape suficientă ca să-ți îndreptățească 
internarea într-un ospiciu... o să descoperi că descrierea realității prin prisma mecanicii lui 
Newton e corectă doar în cea mai mare parte. Când intervalele de timp sau întinderile 
spaţiului sunt infime, există un element care ţine de indecizie, o amânare a definiției, şi 
adevărul îți alunecă printre degete ca un ou crud. În lumea noastră normală nu e vorba de 
un factor important pentru că... posibilitățile, cum cred că le-aţi spune voi... sunt suficient de 
concordante între un loc şi altul, înclinând covârşitor balanţa în favoarea lui Newton. Însă 
aici concordanța nu există. Aici se polarizează, cu toate că, per total, valorile nete globale 
rămân aceleaşi. Pe tărâmul ăsta nu există elasticitate, nu există incertitudine, aşa că în aer 
plutesc atât de multe. Noi i-am pus întrebări unei... tendințe către o individualitate; unei 
probabilități de a deveni conştiinţă. 

— Şi ce limbă vorbea probabilitatea? pufni Barbă Neagră. 

— Cea mai veche limbă, răspunse imperturbabil Hurwood. 

— De aceea e atât de greu să localizezi creatura? se pomeni întrebând Shandy. 

— Da, încuviință bătrânul, şi nici să nu-ncercaţi. Nu există nici un unde — când vorbeşti 
despre fenomenul ăsta, unde e tot atât de nepotrivit cum e cine. Când căutaţi, căutați pe 
cineva sau ceva, iar unde şi când definesc un loc şi un moment anume al căutării — şi pe 
această bază puteți găsi multe lucruri, dar n-o să găsiți... 

Îşi încheie fraza cu o fluturare vagă mâinii şi cu un fluierat pe care-l lăsă să se stingă 
treptat. 

Pentru cel puțin un minut întreg rămaseră cu toţii aşa, tremurând în valea rece şi 
întunecoasă, în timp ce Hurwood striga ceva de neînțeles, o frază pe care o repeta, răbdător, 
iarăşi şi iarăşi. Shandy se uită în jur, să vadă cum suporta Beth totul, dar Hurwood îi ceru, 
cu voce tăioasă, să nu-şi mai clintească privirea. 

— Întârzierea asta nu făcea parte din înțelegerea noastră, spuse în cele din urmă Barbă 
Neagră. 

— Perfect, zise Hurwood. Îşi strigă din nou fraza stranie; apoi adăugă, adresându-i-se lui 
piratului-rege: Pleacă, dacă vrei. Noroc pe drumul de întoarcere către junglă. 

Barbă Neagră înjură, dar rămase unde era. 

— Stafia asta, sau ce-o fi, caută ceva pentru tine, ei? 

— Nu. Până la urmă o s-apară din nou, dar n-o să fie aceeaşi individualitate de mai 
înainte; deşi, în acelaşi timp, n-o să fie nici diferită. „Acelaşi” şi „diferit” sunt termeni mult 
prea specifici. Şi n-o să afle între timp ceea ce mă interesează. De data asta o să se-ntâmple 
pur şi simplu să ştie. Sau, dacă nu de data asta, atunci altă dată. E ca şi cum ai aştepta un 
doi sau un doisprezece la un joc cu zaruri. 

Se mai scurse o vreme şi, în final, unul dintre strigătele repetate cu răbdare de Hurwood 
căpătă răspuns. Tatăl lui Beth discută, preț de un alt minut, cu o voce nelocalizată, iar 
Shandy îl auzi apoi tropăind prin mâl. 

— Acum vă puteți uita cu toţii oriunde vreţi, zise bătrânul. 

Shandy se uită la fostul membru al consiliului de la Oxford şi nu se simți câtuşi de puţin 
liniştit văzându-i ochii îngustați şi muşchii crispați ai maxilarelor. 

— Leo, spuse Hurwood, cu voce încordată, tine-o bine pe Elizabeth. 

Friend gâfâia, încântat să-i dea ascultare. Beth părea încă împietrită de uimire, deşi 
Shandy observă că acum respira foarte repede. 

Hurwood îşi desprinse de centură caseta de lemn, îi desfăcu închizătoarea capacului cu 
dinții şi îl deschise cu o zvâcnire. Shandy nu reuşi să vadă ce era înăuntru. Hurwood se 
apropie apoi de Beth şi săltă caseta deschisă, potrivind-o sub mâna ei dreaptă. 

— Fă-i o tăietură la mână, Leo, ceru bătrânul. 

Shandy se repezi într-acolo, dar, cu mult înainte de a ajunge, Friend îşi luă acul de păr şi, 
cu buzele umede şi cu ochii pe jumătate închişi, îl înfipse în degetul mare al lui Beth 
Hurwood. 

Asta o scoase din amorțire. Sări în sus şi îşi privi mâna străpunsă, apoi se uită pe lângă 
propriul deget, în cutia ținută de bătrân, unde cădeau picături repezi din sângele ei — şi 
scoase un țipăt strident, se aruncă într-o parte şi începu să urce grăbită, în patru labe, râpa 
noroioasă. 

Shandy se repezi pe urmele ei şi o prinse cu câţiva metri mai sus, îi înconjură cu braţele 
umerii care tresăltau şi o scutură uşor. 

— S-a terminat, Beth, îi şopti. Te-ai ales cu o tăietură, dar trăieşti şi cred că acum mergem 
înapoi. Partea cea mai rea... 

— E capul mamei! ţipă ea. Ține capul mamei în caseta aia! 

Shandy nu putu să nu se uite îngrozit peste umăr. Hurwood stătea jos, în noroi, trăgând 
capacul la loc, peste casetă, cu fața lui bătrână luminată de o satisfacție aproape imbecilă, în 
timp ce Friend o fixa pur şi simplu pe Beth cu o privire flămândă, cu mâinile încă ridicate, 
aşa cum fuseseră când o ţinea -— dar Davies, ba chiar şi Barbă Neagră, se holbau la ciung cu 
uimire şi dezgust. 

— Înapoi, spuse Hurwood. Înapoi, la ocean. 

Încântarea care îl cuprinse îl încorda atât de tare încât se părea că-i era greu să vorbească. 

Urcară obosiţi râpa şi, când terenul redeveni plat, Shandy o cuprinse din nou pe Beth cu 
brațul, deşi ea nu-i aruncă nici măcar o privire care să arate că era conştientă de prezența 
lui. 

Podul dispăruse. Hurwood îi conduse pe un drum de ţară desfundat, printre câmpuri pline 
de buruieni, pe sub un cer cu nori de ploaie ameninţători; în zare se înălțau munții şi, când 
se uită în urmă, Shandy văzu un grup de clădiri vechi, de piatră, aproape în întregime fără 
ferestre, în spatele unui zid - era probabil o mănăstire —, iar când se uită cu mai multă 
atenţie desluşi o siluetă zveltă, cu părul lung, chiar pe coama zidului, deasupra porții închise. 

De la tânăra care-l însoțea târându-şi picioarele apatică nu reuşea să scoată nici o vorbă, 
dar, încă privind în urmă, îşi flutură mâna liberă, iar silueta de pe zid îi răspunse cu acelaşi 
gest... cu recunoştinţă, se gândi el. 

recuperară cizmele încă fierbinți şi cuțitele, după care cei doi vrăjitori folosiră din 

nou felinarul cu goluri în capac ca să găsească drumul spre torța aprinsă înfiptă 
de bătrân în nisip, apoi se văzură din nou în lumea obişnuită. Jungla întunecată din Florida i 
se păru acum lui Shandy liniştitor de pământească şi savură mirosul mlaştinilor ca un om 
întors pe pajiştile parfumate ale tinereţii sale. 


| urwood şi Friend îi conduseră către pe câmpia cu nisip întunecat de unde îşi 


După ce-i ajută pe Davies şi pe Bonnett cel cu ochii goi să aprindă toate torțele, să împingă 
bărcile înapoi, la apă adâncă, şi să le întoarcă, o prinse pe Beth de braţ şi o conduse, pe 
terenul mocirlos şi înşelător, către barca în care străbătuseră smârcurile el şi Davies. 

— Mergi cu noi pe drumul de întoarcere, spuse el cu voce fermă. 

Hurwood îl auzi şi îi răspunse cu patimă, dar, vreme de două secunde, dintre buze nu-i ieşi 
decât o înşiruire infantilă de vocale articulate la întâmplare. Deveni conştient de ele, închise 
ochii, concentrându-se, apoi o luă de la început. 

— Ea... o să stea... cu... mine, spuse. 

Insistenţa lui îl alarmă pe Shandy, fiindcă avusese impresia că îi înțelesese planul, însă se 
părea că era vorba de mai mult decât ghicise. 

— De ce? întrebă, cu prudență. Acum nu mai ai nevoie de ea. 

— Greşit, băiete, chicoti Hurwood. Aici n-am făcut altceva decât să - cum se spune? — 
frământăm aluatul. Îl coacem de Sărbători — de Crăciun. Margaret stă cu... adică... ea... fata 
stă cu mine între timp. 

— A... aşa e, se amestecă Friend, cu buza proeminentă de jos strălucindu-i. O s-av... avem 
AANO gug ae 

Renunţă să mai vorbească şi se mulțumi s-arate cu o zvâcnire a capului către barca în care 
se urcase deja Bonnett. 

Lui Shandy îi trecu brusc prin cap care ar fi putut fi planul lui Hurwood - şi, imediat ce îi 
veni ideea, ştiu că nu se înşela. Putea să-l amărască pe ciung fără să aibă remuşcări, iar Beth 
părea, în cel mai bun caz, doar vag conştientă de ceea ce o înconjura, aşa că îşi ridică lângă 
gâtul ei cuțitul încins, ascunzându-i cea mai mare parte a mânerului, pentru ca Hurwood să 
nu vadă că era cu partea boantă a lamei către tânăra femeie. 

Expresia de triumf de pe fața bătrânului dispăru instantaneu, înlocuită de o groază 
deplină. Căzu în genunchi într-una dintre băltoacele uleioase şi atât el cât şi Friend 
bolborosiră ceva către Shandy, fără să poată articula nici un cuvânt. 

Cu temerile confirmate, el rânji către perechea care scotea sunete de neînțeles. 

— Atunci rămâne stabilit. 

Mergând prudent cu spatele prin mlaştina poroasă, cu ochii la cei doi şi cu cuțitul la gâtul 
ei, o escortă pe Beth către barca în care-l aştepta uluit Davies. 

Hurwood se întoarse spre Barbă Neagră şi scoase un strigăt implorator. 

Piratul-rege urmărise cu ochi îngustați drama desfăşurată la lumina torțelor, iar acum 
clătină încet din cap. 

— Înțelegerea noastră s-a încheiat, spuse. Nu mă amestec. 

Shandy şi aproape catatonica Beth Hurwood se cățărară în barca pe care o împinse apoi 
Davies, îndepărtând-o de malul noroios. Shandy îşi puse cuțitul în teacă. 

Bonnett se dovedi incapabil pentru orice altceva mai complicat decât vâslitul drept înainte, 
aşa că Leo Friend fu acela care-şi instală şezutul amplu pe bancheta din mijlocul bărcii lor şi 
mâinile lui dolofane, fără nici o bătătură, prinseră cu delicateţe mânerele vâslelor. Hurwood 
stătea gârbovit pe bancheta de la pupă, întors spre el, cu fața ascunsă în palma singurei sale 
mâini şi cu umerii înălțându-i-se şi coborându-i în ritmul respirației adânci. 

Barbă Neagră îşi împinse barca în fața celorlalte două, se uită înapoi, către restul grupului, 

şi stând astfel, cu torța ascunsă de capul lui păros, îl duse pe Shandy cu gândul la o eclipsă 
totală de soare. 

— Presupun, remarcă piratul, că vâslaşul meu n-o să reapară. 

Hurwood îşi ridică fruntea şi, cu toate efortul îl făcu să se-ncrunte, reuşi să-i răspundă. 

— Nu. Aşa cum nu vor reapărea nici... stafiile tale. Atâta timp cât... ţinem torțele aprinse... 
şi arde iarba... rămân toate... acolo. 

— Atunci sper c-o să-mi pot aduce aminte drumul de întoarcere, spuse Barbă Neagră. 

Friend strânse din ochi şi se uită alarmat peste umăr, la piratul-rege. 

— Cum? Dar ai ajuns până aici mergând în susul apei. Nu trebuie decât să faci cale- 
ntoarsă. 

Davies râse. 

— Ai ținut minte să laşi în urmă o dâră de firimituri de pâine, nu-i aşa, Thatch? 

— Nu, zise dezgustat Barbă Neagră, trăgând de vâsle, dar, dacă ne rătăcim, putem cere 
îndrumări la primul han la care-o s-ajungem. 

Cele trei bărci se puseră încet în mişcare, licăririle portocalii ale torțelor de la prove fiind 
singurele puncte luminoase din bezna umedă. Capetele-ciuperci albe înşirate de-a lungul 
malurilor erau acum tăcute, cu excepția unui soi de expirație intermitentă care le agita 
buzele. Shandy se întrebă dacă sforăiau. 

Peste câteva minute, canalul prin care înaintau se lărgi şi vâslitul normal deveni posibil, iar 
Shandy, ghemuit din nou lângă provă, se aşeză mai confortabil, nemaiavând de ce să fie 
oricât gata să se-aplece, împingând în malurile şi în rădăcinile care le ieşeau în drum. 

Pe urmă deveni brusc conştient de o furie ucigaşă şi la început se gândi că îi aparținea; se 
uită în urmă, către barca din spate, dar Hurwood părea obosit şi nefericit, iar Friend scâncea 
încetişor ori de câte ori se chinuia să tragă de vâsle, şi realiză că mânia pe care o conştientiza 
era total diferită de a sa. Furia lui era de obicei bruscă, înăbuşitor de fierbinte şi 
condimentată cu o doză bogată de spaimă, iar aceea părea crudă, banală şi josnică, emanată 
de o minte mult prea egoistă ca să cunoască vreodată spaima. 

Barbă Neagră îşi înhățase torța şi era în picioare. 

— Din nou prietenul nostru Este Fasta, îi anunţă, cu voce scăzută. S-a-ntors să urle iarăşi 
la noi şi să ne mai fluture nişte tufişuri sub nas. 

Prezenţa din junglă păru să-l audă, fiindcă Shandy detectă acum o notă de umor amar în 
miasma psihică a furiei. Simţi creatura gândind cuvântul „tufişuri”. 

Şi o simți aplecându-se cu atenţie asupra bărcilor - aerul era apăsător, trebuia să-şi 
încordeze plămânii ca să respire. 

Amorțit, scoase pe bâjbâite o mână de ierburi din traistă, aruncându-le apoi în flacăra 
torței, şi un vălătuc de fum urât mirositor se înălță în aerul îngroşat învolburându-se, pentru 
a se izbi de lujerii şi de mugşchiul de deasupra capetelor. 

Simti agonia subită a creaturii, dar de data asta nu urmă nici un țipăt şi nici o retragere. 
Spiritul junglei era vătămat, dar n-avea de gând să dea înapoi. 

Aerul şi apa - şi întreaga junglă — începură să se schimbe. 

— Nu... vă opriți! se auzi strigătul sugrumat al lui Hurwood. leşiţi de... dedesubt! 

— Oh, baftă, spuse tăios şi amar Davies, trăgând totuşi cu disperare de vâsle. 

Apa tremura ca jeleul, aerul era plin de aburi şi de fărâme de verdeață, scuturată evident 
din copaci. Structura bărcii părea să se modifice sub picioarele lui Shandy, să devină mai 
flexibilă, şi când se uită în jos văzu că scândurile erau acum ramuri netăiate, din care 
creşteau frunze strălucitoare, verzi. Se mişcau, creşteau sub ochii lui, le simțea agitându-i-se 
sub cizme. Pe antebraţul lui gol era un mănunchi de alge umede; când încercă să-l măture cu 
mâna cealaltă, se agăță de el cu un capăt, iar când îl înşfăcă de capătul liber şi trase, văzu 
că-l scotea pur şi simplu tot mai mult dintr-o gaură din propriul său braț şi simți că şi-l 
smucea tocmai din umăr. Îi dădu imediat drumul, apoi zări micile lăstare verzi care-i ieşeau 
dureros de sub unghii. Se uită peste umăr, la Davies; ceafa piratului era o masă de flori şi 
pălăria îi era împinsă într-o parte de altele, care se deschideau chiar sub privirile lui Shandy. 
În umbra lui Davies, o zări pe Beth tresăltând în strânsoarea metamorfozei vegetale, se 

cutremură şi se uită dincolo de ea, către a treia barcă. 

— Aruncaţi-i... pe cineva, urlă Hurwood, în timp ce din gât începeau să-i iasă lujeri verzi, 
răsucindu-se pe măsură ce se înălțau. 

— Pe Bonnett, orăcăi Friend. Mâinile lui dolofane nu mai erau acum decât nişte noduri ale 
trunchiurilor de copaci ce-i porneau din şolduri, trecând prin suporturile vâslelor şi 
prelungindu-se în lateral, în apă. Dati-i-l creaturii pe Bonnett. 

Barbă Neagră îşi înălță fața, care nu mai era decât o orhidee imensă, nedesfăcută. 
Staminele se contorsionară spasmodic şi o voce şuieră: 

— Da. Pe Bonnett. 

Davies încuviință dând din capul-buchet. 

Shandy simţi apă rece curgându-i printre degetele picioarelor şi-şi dădu seama că labele 
acestora i se preschimbaseră în rădăcini şi trecuseră prin coca bărcii. Însă descoperi că nu se 
putea convinge să schițeze un gest aprobator. 

— Nu, şopti, prin gâtlejul invadat de trestii răsucite. Nu pot. Ce, pe tine... te-am dat... pe 
mâna Marinei Militare? 

Lui Davies îi căzură umerii. 

— Lua-te-ar naiba, Jack, fluieră. 

Shandy se uită din nou în a treia barcă. Leo Friend era un trunchi gros şi umed, cu ramuri 
ca picioarele de păianjeni îndreptându-se în toate direcţiile. O creatură ca un trunchi de 
chiparos năpădit de ciuperci părea să fie Stede Bonnett, iar Hurwood, care nu mai putea să 
vorbească, nu mai era decât un mănunchi gros de ferigi care se zbăteau furioase, parcă în 
bătaia unui vânt puternic. 

Davies se trudea să vâslească, dar barca lor se făcea bucăţi cu mai multă repeziciune decât 
celelalte două şi se scufundase deja aproape până la copastie. Shandy se gândi că poate 
Davies mai avea încă timp să lase vâslele, să aştepte trecerea bărcii lui Hurwood, purtată de 
curent, pe lângă ei, să-l smulgă pe Bonnett din rădăcini şi să-l arunce în apă. După primirea 
unui asemenea tribut, creatura i-ar fi lăsat, poate, pe ceilalți să plece... dar se părea că el 
însuşi îl convinsese pe Davies să renunțe la o astfel de acțiune. 

Pe urmă Davies se împinse în sus şi dădu drumul vâslelor. 

Are de gând s-o facă, se gândi Shandy. Nu e corect, Phil, nu-mi place, dar grăbeşte-te, pentru 
numele lui Dumnezeu. 

Davies îşi ridică un picior şi-şi târi frunza de palmier care fusese până de curând mâna lui 
dreaptă de-a curmezişul tălpii pline de nămol a cizmei. Mâna stângă i se alătură şi, în timp ce 
Shandy se minuna, întrebându-se ce dracu avea de gând să facă, cele două palme verzi şi 
flasce rulară nămolul, transformându-l într-un bulgăre. 

La naiba, Phil, se gândi Shandy, la ce e bun un bulgăre de nămol? 

Degetele picioarelor sale, acum înfiorător de lungi, găsiseră fundul apei, în care începeau 
să se înfigă, şi simți substanțele hrănitoare infiltrându-i-se în susul gambelor. Mâinile îi 
dispăruseră şi noile trunchiuri n-aveau nici măcar o singură încreţitură care să despartă ceea 
ce fusese el de ceea ce fusese barca. 

Davies îşi sprijini o palmă de copastia deformată şi mâna îi prinse instantaneu rădăcini; 
dar piratul înflorit şi-o duse cealaltă mână către spate, îşi adună toate puterile şi azvârli 
bulgărele de nămol drept în sus. 

Şi se păru că explodase o bombă. Văzduhul se comprimă într-un urlet asurzitor nu numai 
pentru urechi, ci şi pentru minți, şi zdruncină bărcile cu violență, îndepărtându-le unele de 
altele. Pe urmă presiunea dispăru şi aerul deveni brusc foarte rece, şi Shandy îşi simţi dinții 
străbătuți de durere când trase în piept următoarea răsuflare. Se rostogoli într-o parte, şi 
descoperi că o putea face, că nu mai era înrădăcinat în lemnul bărcii, acum din nou una 
obişnuită, nu o masă de ramuri contorsionate; interiorul era chiar relativ uscat. Beth se 
răsfirase pe bancheta de la pupă - nu-şi dădu seama dacă era conştientă, dar cel puţin 
respira şi-şi recăpătase forma omenească. Davies se lăsase să cadă peste vâsle, cu ochii 
închişi, râzând epuizat şi legănându-şi mâna cu care aruncase bulgărele de noroi. Palma 
părea arsă. Şi, cumva, în jurul lor cădeau stropi de ploaie, deşi acoperişul junglei era mai 

solid ca oricând. 

Urechile lui Shandy ţiuiau şi fu nevoit să strige ca să se poată auzi. 

— Un bulgăre de nămol a ucis creatura? 

— O parte din noroiul de pe cizmele mele era de pe țărmul din jurul Fântânii, dinspre 
inima locului care e otravă curată pentru toți morții vii, îi răspunse Davies, tot țipând, dar el 
abia izbuti să-i desluşească vorbele. 

Shandy se uită drept înainte. Preferând, după toate aparențele, să afle explicația mai 
târziu, Barbă Neagră pusese mâna pe rame şi vâslea din nou. 

— Îmi pot permite să sugerez, zbieră năucit Shandy către Davies, să plecăm dracului de- 
aici cu toată graba? 

Davies îşi îndepărtă o şuviță rebelă de păr de pe frunte şi se aşeză pe bancheta vâslaşului. 

— Dragul meu prieten, consideră că s-a şi făcut. 

Din jurul lor se înălța un sunet asemănător cu lătratul câinilor, sau cu grohăitul porcilor; 
cu urechile încă țiuindu-i, Shandy avu nevoie de un minut ca să priceapă că zgomotul era 
făcut de capetele-ciuperci. 

— Băieţii vegetali sunt gălăgioşi în seara asta, strigă, acoperindu-le zarva. 

— Cred că s-au îmbătat! răspunse Davies, cu o jovialitate uşor isterică. A naibii umezeală! 

Beth se ridicase şi stătea la pupă. Se uita drept înainte, cu ochii pe jumătate închişi, şi ar fi 
părut relaxată dacă n-ar fi strâns marginea bărcii cu încheieturile degetelor albite. 

Ceaţa prinse să înconjoare torțele cu halouri palide. La o oarecare distanţă în fața lor, 
barca lui Barbă Neagră viră către sud şi, cu toate că Shandy îl călăuzi pe Davies către o 
intrare ce părea a aceluiaşi canal, nu mai putură să-i vadă barca; toate lucirile de lumină 
portocalie reflectată păreau aruncate de propria lor torță iar urletul de răspuns al lui Barbă 
Neagră, cu toate că se auzea ori de câte ori îl strigau, venea de departe şi nu-şi dădeau seama 
din ce direcție anume. 

După ce recunoscu în sinea lui că se pierduseră de piratul-rege, Shandy se uită în urmă, 
pe drumul pe care veniseră. Nici barca în care se aflau Hurwood, Friend şi Bonnett nu se 
zărea nicăieri. 

— Suntem pe cont propriu, îi spuse lui Davies. Crezi că ne poţi duce înapoi, la mare? 

Piratul se opri să se uite în jur, la bălțile şi canalele aparent identice cu acelea prin care 
trecuseră, despărțite de aglomerări de copaci, de rădăcini şi de lujeri ce nu difereau prin 
nimic sesizabil de cele din alte părți ale mlaştinii. 

— Sigur, spuse, scuipând în apa uleioasă. O să mă călăuzesc după stele. 

Shandy se uită în sus. Bolta înaltă, din muşchi, crengi şi lujeri încâlciți era tot atât de 
solidă ca plafonul unei catedrale. 

În următoarea oră, timp în care Shandy strigă către celelalte bărci fără să primească nici 
un răspuns, iar lui Beth nu i se clinti nici un muşchi, ceața continuă să se îndesească fără 
încetare. Davies vâsli prin canalele întortocheate, privind curgerea leneşă a fluviului şi 
încercând să înainteze în aceeaşi direcție; însă era stânjenit de canalele înfundate, de bălțile 
neclintite şi de porțiunile în care curentul se îndrepta spre interiorul continentului. În cele 
din urmă, descoperiră un canal larg, prin care apa părea să curgă cu mai multă putere. 

— Asta trebuie să fie bun, gâfâi Davies, şi aduse barca pe mijlocul curentului. 

Shandy observă că piratul vâslea crispându-se de durere şi aduse brusc aminte că îşi 
arsese mâna când aruncase cu bulgărele de noroi în loa-ul mlaştinii. Se pregătea să insiste 
să-i ia locul la vâsle, când una dintre ciupercile de pe mal începu să vorbească: 

— Fundătură, croncăni. Luaţi-o la stânga. Canalul e mai îngust, dar vă duce unde vreți. 

Shandy avu, surprins, senzaţia că vocea îi era cunoscută. 

— Ce-ai zis? se grăbi să strige către sfera albicioasă, cu trăsături neclare. 

Ciuperca nu-i răspunse, iar Davies continuă să vâslească în josul canalului larg. 

— A spus că e o fundătură, îndrăzni Shandy să rostească, un moment mai târziu. 

— În primul rând, ripostă Davies, cu vocea răguşită de oboseală, creatura e înțepenită în 
mâl, aşa că nu văd cum ar putea ştii. În al doilea rând, de ce-am presupune că vrea să ne dea 
un sfat folositor? Noi era cât pe ce să prindem rădăcini acolo, în urmă - iar flăcăul ăsta e 

evident înrădăcinat aici. De ce ne-ar da unul ca el un sfat sincer?... Nenorociţilor le place să 
aibă companie. 

Shandy se încruntă neîncrezător la torța care abia mai pâlpâia. 

— Dar ăştia... nu cred că noi ne-am fi transformat în aşa ceva. Am fi devenit plante 
obişnuite -— flori, şi tufe, şi ce-o mai fi fost. Şi se părea că am fi fost diferiți unul de altul. 
Băieții ăştia sunt toţi la fel... 

— Întoarce-te, Jack, fluieră alta dintre micile creaturi bombate. 

Shandy se gândi din nou că recunoştea o intonație familiară. 

— Dacă se schimbă ceva, zise încăpățânat Davies, atunci canalul ăsta se lărgeşte. 

Una dintre ciupercile rotunde atârna de un copac, deasupra apei, şi când trecură pe lângă 
ea îşi săltă o clapă, spunând: 

— În față sunt mlaştini şi nisipuri mişcătoare. Ai încredere în mine, Jack. 

Shandy se uită la Davies. 

— E... vocea tatei, zise, nesigur. 

— E... imposibil, se răsti Davies, manevrând vâslele cu mai multă putere. 

Shandy îşi feri privirea şi întrebă, adresându-se întunericului din fața sa. 

— La stânga, aşa ai spus, tată? 

— Da, şopti o altă ciupercă. Dar în spatele tău - şi apoi urmaţi curentul, către mare. 

Davies mai trase de două ori de vâsle, apoi le lăsă cu furie în jos, în apă. 

— Foarte bine, spuse, începând să-ntoarcă barca. Deşi cred c-o s-o sfârşim noi înşine în 
chip de ciuperci-capete, călăuzind pe căi greşite următorul grup de nebuni care se vor 
aventura aici. 

În lumina pâlpâitoare a torței, găsiră o deschidere în malul noroios, şi Davies vâsli către ea 
fără tragere de inimă, lăsând în urmă cursul de apă lat şi curentul său uniform. În ceața din 
spatele lor străluci pentru o clipă lumina albă şi rece răspândită de unul sau două globuri- 
fantomă. 

Ceaţa aluneca acum în josul fluviului îndesindu-se, strecurându-se prin încâlceala de 
ramuri şi lujeri ca laptele picurat în apă limpede; în curând era compactă şi, pe țesătura 
cenuşie a nopții, torța lor părea o pată portocalie, de o luminozitate difuză - iar canalul pe 
care se aflau era atât de îngust încât, întinzându-şi brațele, Shandy simțea atingerea 
arbuştilor umezi de pe ambele maluri. 

— Începe să curgă ceva mai repede, recunoscu Davies în silă. 

Shandy dădu din cap. Ceaţa făcuse noaptea mai răcoroasă şi, când începu să tremure, îşi 
aduse aminte că Elizabeth nu era îmbrăcată decât într-o rochie subţire de bumbac. Îşi scoase 
haina şi o înfăşură în ea. 

Barca trecu apoi printr-o arcadă atât de îngustă încât Davies se văzu nevoit să ridice 
vâslele şi, o clipă mai târziu, curentul o purtase deja pe o întindere lată de apă şi lăsaseră 
deja în urmă într-o foarte mare măsură ceața şi jungla, astfel încât, după alte câteva zeci de 
lovituri de vâsle, Shandy zări în faţa lor strălucirea celor trei focuri de pe plajă. 

— Ha! exclamă, vesel, pocnindu-l pe Davies peste umărul sănătos. Uită-te la asta! 

Davies aruncă o privire în jur, apoi se întoarse spre el cu un rânjet. 

— Şi uită-te acolo, în urmă, zise, arătând către pupă cu o mişcare a capului. 

Shandy se întoarse şi zări, în ceața din spatele lor, două licăriri slabe de torţe. 

— Au găsit şi ceilalți drumul, remarcă, nu foarte încântat. 

Şi Beth se uita în urmă. 

— Tata... e într-una dintre bărcile alea două? 

— Da, îi răspunse Shandy, dar n-o să-l las să-ți facă nici un rău. 

Preţ de alte câteva minute, nu mai vorbi nici unul dintre ei, iar barca începu să se-ndrepte 
pieziş către mal imediat ce îşi îngădui Davies să facă mai puţin efort cu mâna arsă. Piraţii de 
pe plajă observară în sfârşit bărcile care se apropiau şi începură să strige şi să sufle în corni. 

— A-ncercat să-mi facă rău? întrebă Beth. 

Shandy se uită la ea. 

— Nu-ţi aduci aminte? A... 

Pe urmă îi trecu prin cap că ar fi putu găsi un alt moment, mai potrivit, în care să-i 
trezească recentele amintiri sinistre. 

— Ăă... l-a pus pe Friend să-ţi facă o tăietură la mână, încheie, fără convingere. 

Ea-şi privi mâna şi mai vorbi abia când ajunseră în apropierea focurilor, în timp ce mai 
mulți bărbaţi intrau în apă ca să-i ajute să tragă la mal. 

— Îmi amintesc că tu mi-ai ţinut un cuţit la gât, spuse cu răceală. 

Shandy îşi dezgoli dinţii, chinuit de nerăbdare. 

— Era cu partea neascuţită înspre tine şi nici măcar nu te-a atins! Am vrut să-ți pun la 
încercare tatăl, să văd dacă mai are nevoie de tine ca să-şi ducă vraja la bun sfârşit, sau dacă 
nu-i trebuia decât nişte sânge de-al tău. La naiba, încerc să te apăr! De el! 

Mai mulți bărbaţi ajunseseră la ei împroşcând apa, mâinile li se încleştaseră de copastie şi 
începuseră să tragă barca spre mal. 

— Vraja, zise Beth. 

Shandy se aplecă spre ea ca s-o poată auzi pe fundalul întrebărilor excitate ale piraţilor. 

— Îţi place sau nu, îi spuse el, cu voce sonoră, în asta suntem amestecați aici. 

Ea îşi trecu piciorul peste marginea bărcii, sări în apa puțin adâncă şi se întoarse spre 
Shandy. Torța care se legăna la prova bărcii era aproape stinsă, dar încă mai dădea destulă 
lumină pentru ca trăsăturile ei încordate să fie vizibile. 

— În asta ai ales tu să te-amesteci, sublinie, apoi îi întoarse spatele şi o porni prin apă 
către focuri. 

— Ştii, comentă Shandy, vorbindu-i lui Davies, am de gând s-o scot din asta... doar pentru 
plăcerea de a-i atrage atenţia asupra unui alt lucru în privința căruia se înşeală. 

— Ne pare bine să vă vedem, băieți! exclamă unul dintre pirații care se-ngrămădeau în 
jurul lor. 

Trăseseră barca pe nisip, trecând-o de linia mangrovelor, şi Shandy şi Davies coborâră şi 
se ridicară în picioare întinzându-se. 

— Şi nouă ne pare bine c-am ieşit de-acolo, spuse Davies. 

— Trebuie să fiți al naibii de flămânzi, se amestecă altcineva. Sau ați găsit pe acolo ceva de 
mâncare? 

— N-am avut timp pentru asta. Davies se întoarse să urmărească apropierea celorlalte 
două bărci. Cât e ceasul? Poate ne încropeşte Jack o gustare, ceva potrivit înainte de micul 
dejun. 

— Nu ştiu, Phil, dar nu-i târziu - soarele n-a apus decât de-o oră sau două. 

Atât Shandy, cât şi Davies se-ntoarseră să se holbeze la el. 

— Dar noi am plecat cam la o oră după apusul soarelui, zise Shandy. Şi am lipsit cel puţin 
câteva ore... 

Piratul îl privea fără nici o expresie, şi Davies întrebă: 

— Cât timp am stat în susul fluviului? 

— De ce... două zile, răspunse omul, cu o oarecare uimire. Ca să-ți spun mai exact, din 
amurg în amurg. 

— Ah, făcu Davies, dând gânditor din cap. 

— Şi cenuşă în cenuşă, se amestecă Shandy, prea obosit ca să-şi mai dea osteneala să 
spună vorbe cu sens. 

Aruncă încă o privire către bărcile care se apropiau. Apoi, într-o doară, fiindcă, în ciuda 
tuturor deducțiilor sale, în clipa aceea nu-şi dorea nimic altceva decât o băutură tare, un 
hamac şi douăsprezece ore de somn, se întrebă cum l-ar fi putut împiedica pe Hurwood să 
facă sufletul lui Beth să-i părăsească trupul, pentru a putea fi ocupat de stafia mamei ei, 
soția lui. 

